
e PROLOG « 


FRAGMENT DIN JURNALUL LUI ARTEMIS FOWL, 
CD-UL 2. CODAT. 


În ultimii doi ani, afacerile mele au prosperat fără ca vreunul 
dintre părinţii mei să fi avut vreun amestec. În tot acest timp, 
am vândut piramidele unui om de afaceri din Occident, am 
falsificat și am vândut la licitaţie jurnalele pierdute ale lui 
Leonardo da Vinci și am luat de la Poporul elfilor o bună parte 
din aurul lor prețios. Dar libertatea mea de a complota pare să 
se apropie de sfârșit. In timp ce scriu aceste rânduri, tatăl meu 
zace într-un spital din Helsinki, unde se reface după doi ani în 
care a fost ţinut în captivitate de mafia rusească, încă retrăiește 
în stare de inconștienţă tot calvarul, dar se va trezi în curând și 
va prelua din nou controlul asupra finanțelor familiei Fowl. 

Cu cei doi părinţi prezenţi la conacul Fowl, îmi va fi imposibil 
să mă ocup de afacerile mele ilegale fără să fiu depistat. În 
trecut, toate astea n-ar fi reprezentat o problemă, căci tatăl meu 
fusese un escroc mai mare decât mine. Dar mama a hotărât că 
familia Fowl se va îndrepta. 

Totuși, mai e încă timp pentru o ultimă misiune. Una pe care 
mama n-ar aproba-o nici în ruptul capului. Nici Poporul elfilor nu 
cred că va fi prea încântat de ea. Așa că n-o să le spun nimic. 


e PARTEA ÎNTÂI e 
ATACUL 


e Capitolul 1 + Cubul 


RESTAURANTUL EN FIN, 
KNIGHTSBRIDGE, LONDRA 


Artemis Fowl era aproape mulţumit. 

Tatăl lui urma să fie externat în curând din spitalul din 
Helsinki. Cât despre el, nu putem spune decât că era foarte 
nerăbdător să servească un prânz delicios la En Fin, un 
restaurant londonez cu specific marinăresc, unde dintr-o clipă în 
alta trebuia să sosească și partenerul său de afaceri. 

Bodyguardul, Butler, nu era totuși chiar atât de relaxat. De 
fapt, el nu era niciodată relaxat - dacă ar fi lăsat câtuși de puţin 
garda jos, n-ar mai fi fost astăzi unul dintre cei mai temuți 
oameni din lume. Uriașul eurasiatic se perinda printre mesele 
bistroului de pe Knightsbridge, verificând nivelul de siguranţă și 
având grijă ca drumurile spre ieșire să fie libere. 

— Porţi dopurile de urechi? își întrebă el stăpânul. 

Artemis oftă adânc. 

— Da, Butler. Deși mă îndoiesc să fie vreun pericol pe aici. 
Pentru numele lui Dumnezeu, o întâlnire în miezul zilei e o 
chestie cât se poate de legală. 

Dopurile de urechi erau de fapt niște bureţi antifonici obținuți 
din căștile Poliţiei Elementelor Subpământene a elfilor. Butler 
capturase căștile, împreună cu o comoară tehnologică, în urmă 
cu un an, când, datorită uneia dintre stratagemele lui Artemis, 
intrase în conflict cu o echipă de intervenţie a elfilor. Bureţii 
erau obţinuţi în laboratoarele LEP și aveau membrane micuţe și 
poroase care se închideau automat atunci când nivelul 
decibelilor depășea standardele de siguranţă. 

— Poate că ai dreptate, Artemis, dar în ceea ce-i privește pe 
asasini, un lucru e sigur: le place să atace prin surprindere. 

— Tot ce-i posibil, răspunse Artemis, studiind cu atenţie 
secţiunea antreurilor din meniu. Cine ar avea vreun motiv să ne 
omoare? 


Butler aruncă o privire aspră uneia dintre persoanele care 
luau masa acolo. Femeia căreia îi fusese adresată privirea avea 
pe puţin optzeci de ani. 

— E posibil să nu fie neapărat pe urmele noastre. Adu-ţi 
aminte că Jon Spiro e un om puternic. A falimentat o mulţime de 
companii. Am putea fi prinși la mijloc într-un schimb de focuri. 

Artemis dădu din cap. Ca de obicei, Butler avea dreptate, 
lucru care explică de ce erau amândoi încă în viaţă. Jon Spiro, 
americanul pe care trebuia să-l întâlnească, era exact genul de 
persoană care atrăgea gloanțele asasinilor. Un miliardar de 
succes din industria IT-ului, cu un trecut incert și o mulțime de 
relaţii dubioase. Gurile rele spuneau că Fission Chips, compania 
sa, ajunsese în vârf datorită unor lucrări de cercetare furate. 
Desigur, nimic nu fusese vreodată dovedit - deși procurorii din 
Chicago își dăduseră toată silința, în repetate rânduri. 

O chelneriţă se îndreptă către ei, zâmbindu-le fermecător. 

— Salutare, tinere! Ai dori să vezi meniul pentru copii? 

Vena de pe tâmpla lui Artemis începu să pulseze. 

— Nu, domnişoară, nu doresc să văd „meniul pentru copii”. 
Sunt convins că „meniul copiilor” însuși este mult mai gustos 
decât mâncărurile pe care le conţine. Aș dori să comand din 
meniul principal. Sau nu serviţi pește minorilor? 

Chelnerița zâmbi strângând din dinţi. Vocabularul lui Artemis 
avea efectul ăsta asupra majorităţii oamenilor. 

Butler își roti ochii prin încăpere, în timp ce Artemis se întreba 
cine și-ar dori să îl vadă mort. Pentru început, majoritatea 
ospătarilor și a croitorilor din Europa. 

— Cum să nu, domnule, se bâlbâi nefericita chelneriţă. Orice 
doriţi. 

— Aş vrea un amestec de rechin cu pește-spadă, prăjit la 
tigaie și asezonat cu legume și cartofi noi. 

— Și de băut? 

— Apă minerală. Irlandeză, dacă aveți. Și fără gheaţa, vă rog. 
Căci gheața voastră e obţinută în mod sigur din apa de la 
robinet, și n-ar face altceva decât să strice gustul apei minerale. 

Chelneriţa se precipită spre bucătărie, răsuflând ușurată că 
scăpase de tânărul palid de la masa șase. Odată, văzuse un film 
cu vampiri. Strigoiul avea aceeași privire hipnotică. Poate că 
puștiul vorbea ca un adult, fiindcă avea de fapt vreo cinci sute 
de ani. 


Artemis zâmbi fericit cu gândul la mâncare, inconștient de 
consternarea pe care o provocase. 

— O să dai lovitura la balurile de la școală! comentă Butler. 

— Poftim? 

— Săraca fată, aproape că-i dăduseră lacrimile. N-ar strica să 
fii politicos din când în când. 

Artemis era uimit. Butler își exprima rareori părerile în 
probleme personale. 

— Nu prea mă văd la balurile de la școală, Butler. 

— Nu dansul contează. E vorba de comunicare. 

— Comunicare, zise zeflemitor tânărul domn Fowl. Sunt 
convins că nu există un alt tânăr de vârsta mea care să aibă un 
asemenea vocabular. 

Butler tocmai se pregătea să explice diferențele dintre vorbire 
și comunicare, când ușa restaurantului se deschise. Un omuleţ 
cu faţa arsă de soare, însoţit de un uriaș, își făcu apariţia. Jon 
Spiro și garda lui de corp. 

Butler se aplecă și-i șopti protejatului său la ureche: 

— Fii atent, Artemis. Îl cunosc pe uriaș după reputaţie. 

Spiro își făcu loc printre mese cu braţele întinse. Era un 
american de vârstă mijlocie, slab ca o așchie, și nu mult mai 
înalt decât Artemis. În anii 1980 se ocupase de transporturi 
navale; în anii 1990 făcuse avere din acţiuni și speculaţii la 
bursă. Acum venise rândul comunicațiilor. Purta un costum alb 
de in, iar pe încheieturile mâinilor și pe degete avea suficiente 
bijuterii cât să acopere Taj Mahal-ul cu o foiţă de aur. 

Artemis se ridică să-și salute asociatul. 

— Domnule Spiro, bine aţi venit! 

— Sal'tare, micuţule Artemis Fowl! Ce naiba mai faci? 

Artemis îi strânse mâna. Bijuteriile industriașului zăngăniră 
mai ceva decât coada unui șarpe cu clopoței. 

— Sunt bine. Mă bucur că aţi putut veni. 

Spiro își trase un scaun. 

— Artemis Fowl vine cu o propunere! Aș fi mers și pe cioburi 
doar să ajung aici. Ă 

Bodyguarzii celor doi se evaluau fățiș. In afara structurii lor 
masive, erau complet diferiți. Butler era întruchiparea spiritului 
temperat. Costum negru, cap ras, și atât de discret pe cât poate 
fi un om de doi metri înălțime. Nou-venitul avea părul de un 
blond decolorat, un tricou sfâșiat, și cercei masivi de argint în 

urechi. Era genul de om care nu voia să treacă neobservat sau 
să fie uitat cu ușurință. 

— Arno Blunt - zise Butler. Am auzit multe despre tine. 

Blunt se postă lângă umărul lui Spiro. 

— Butler. Unul din celebra familie Butler - rosti și Blunt 
tărăgănat, cu un accent neo-zeelandez. Am auzit că voi sunteţi 
cei mai buni. Cel puţin așa mi s-a spus. Să speram că n-o să fie 
cazul să aflăm pe propria piele. 

Spiro râse. Sună ca o cutie plină cu greieri. 

— Arno, te rog, suntem între prieteni. Nu-i momentul pentru 
ameninţări. 

Butler nu era chiar atât de sigur. Instinctul lui de soldat îi 
bâzâia în ceafă ca un cuib de viespi. Era ceva putred la mijloc. 

— Așadar, prietene, să trecem la afaceri! zise Spiro fixându-l 
pe Artemis cu ochii săi întunecaţi. Am salivat tot drumul cât am 
străbătut Atlanticul. Ce ai pentru mine? 

Artemis se încruntă. Spera că afacerile mai pot aștepta până 
după masă. 

— N-ai dori să vezi meniul? 

— Nu. Nu mănânc prea mult. Pastile și lichide, în special. 
Probleme cu stomacul. 

— OK - zise Artemis punând pe masă o servietă de aluminiu. 
Să trecem atunci la afaceri. 

Cu o mișcare bruscă deschise capacul servietei și scoase la 
lumină un cub roșu de mărimea unui CD-player portabil, 
înconjurat de o spumă albastră. 

Spiro își curăță ochelarii cu vârful cravatei. 

— Ce-mi văd ochii, copile? 

Artemis puse cutia strălucitoare pe masă. 

— Viitorul, domnule Spiro. Înainte de a se fi întâmplat. 

Jon Spiro se aplecă, uitându-se cu atenţie. 

— Mie îmi pare mai degrabă un prespapier. 

Arno Blunt chicoti, aruncându-i o privire ironică lui Butler. 

— Să facem o demonstraţie atunci, zise Artemis ridicând cutia 
de metal. 

Apasă un buton și dispozitivul prinse viaţă. Faţetele se 
desfăcură și scoaseră la iveală un ecran cu difuzoare. 

— Drăguţ - mormăi Spiro. Am zburat cinci sute de kilometri 
pentru un mini-televizor. 

Artemis clătină din cap. 


— Un minitelevizor, dar totodată și un computer controlat 
vocal, un telefon mobil și un instrument de diagnosticare. 
Această cutiuță poate citi orice fel de informație, de pe orice fel 
de suport: electronic sau organic. Poate reda clipuri video, 
imagini de pe CD-uri, DVD-uri, se poate conecta on-line, poate 
descărca e-mail-uri și poate pătrunde în orice calculator. Îţi 
poate scana până și pieptul ca să-ţi măsoare bătăile inimii. 
Bateria sa rezistă timp de doi ani și, bineînțeles, dispozitivul este 
portabil. 

Artemis făcu o pauză, așteptând efectul. 

Ochii lui Spiro păreau uriași în spatele lentilelor. 

— Vrei să spui că această cutie...? 

— Va scoate din uz orice altă tehnologie. Instalaţiile tehnice 
ale computerului tău vor fi de prisos. 

Americanul trase aer în piept cu nesat. 

— Dar cum? Cum?! 

Artemis întoarse cutia pe cealaltă parte. Un senzor infraroșu 
pâlpâia în spatele ei. 

— Acesta este secretul. Un senzor multifuncțional. Poate citi 
orice îi ceri și, dacă sursa e programată, poate intra în contact 
cu orice satelit. 

— Dar e ilegal, nu-i așa? întrebă Spiro ameninţându-l cu 
degetul. 

— Nu, nu, spuse Artemis zâmbind. Nu există legi împotriva 
unui astfel de fenomen. Și nici nu vor exista pentru cel puţin doi 
ani după ce va apărea. Uite cât le-a luat ca să oprească Napster- 
ul! 

Americanul își propti capul în mâini. Era prea mult. 

— Nu înţeleg. Asta e cu ani, ba cu zeci de ani mai avansat 
decât tot ceea ce avem noi până acum. Nu ești decât un puști 
de treisprezece ani? Cum ai făcut asta? 

Artemis se gândi o clipă. Ce-ar fi putut să-i spună? Că acum 
un an și patru luni Butler capturase un detașament al Poliţiei 
Subterane a Elfilor și că le confiscase tehnologia magică? Și că 
după aceea el preluase componentele și construise cutia asta 
minunată? Greu de crezut. 

— Hai să spunem, domnule Spiro, că sunt un puști foarte 
isteț. 

Spiro își miji ochii. 


— Poate nu chiar atât de isteţ pe cât ai vrea să te credem. 
Vreau o demonstrație. 

— Mi se pare corect, aprobă Artemis. Aveţi un telefon mobil? 

— Desigur. 

Spiro își așeză mobilul pe masă. Era ultimul model de Fission 
Chips. 

— E securizat, presupun? 

Spiro dădu arogant din cap. 

— Criptare pe 500 de bites. Cel mai bun din clasa lui. Nu vei 
reuși să intri în Fission 400 fără un cod. 

— Vom vedea. 

Artemis îndreptă senzorul spre receptor. Ecranul afișă 
instantaneu componentele mobilului. 

— Descarc? întrebă o voce metalică în difuzor. 

— Confirmat. 

În mai puţin de o secundă, treaba era rezolvată. 

— Descărcare completă, confirmă vocea dinăuntru cu o vagă 
autosatisfacție. 

Spiro era uluit. 

— Nu pot să cred. Mecanismul costă douăzeci de milioane de 
dolari. 

— lrelevant - zise Artemis arătându-i ecranul. Ai dori să suni 
acasă? Său să faci vreun transfer? N-ar trebui să-ți ţii numerele 
de cont pe o cartelă SIM. 

Americanul se gândi câteva secunde. 

— E o păcăleală, zise într-un final. Probabil că știai deja de 
telefonul meu. Cumva, nu știu cum, ai avut acces la el mai 
înainte. 

— Logic, zise Artemis. M-așteptam la asta. Mai dă-mi un test. 

Spiro își roti ochii prin restaurant, bătând cu degetele în 
masă. 

— Acolo, zise arătând un raft cu casete video de deasupra 
barului. Pune una din casetele alea. 

— Asta-i tot? 

— E suficient pentru început. 

Arno Blunt dădu un adevărat spectacol scormonind printre 
casete și alegând în cele din urmă una fără etichetă. O trânti pe 
masă făcând să sară în aer tacâmurile. 

Artemis rezistă imboldului de a-și da ochii peste cap și așeză 
cutia roșie direct pe suprafaţa casetei. 

O imagine a conţinutului casetei apăru pe micul ecran cu 
plasmă. 

— Descarc? întrebă cutia. 

Artemis încuviinţă. 

— Descarcă, prelucrează, rulează. 

Operaţiunea se sfârși din nou în mai puţin de o secundă. Un 
episod dintr-un serial vechi începu să se deruleze. 

— Calitate de DVD, comentă Artemis. Indiferent de calitatea 
produsului iniţial, C Cube va upgrada. 

— Cine? 

— C Cube, repetă Artemis. E numele pe care l-am dat cutiuţei. 
Cubul care vede tott. 

Spiro luă caseta. 

— Verific-o! ordonă el întorcându-se către Arno Blunt. 

Bodyguardul blond deschise televizorul de la bar și introduse 
caseta în aparatul video. Coronation Street apăru pe ecran. 
Același spectacol. De o calitate mult mai proastă. 

— Te-ai convins? întrebă Artemis. 

— Aproape. Un ultim test. Am impresia că sunt supravegheat 
de guvern. Poţi să verifici? 

Artemis se gândi un moment, apoi se adresă din nou cutiei 
roșii. 

— Cubule,  detectezi vreo metodă de supraveghere 
concentrată asupra acestei clădiri? 

Mașinăria bâzâi o clipă. 

— Cea mai puternică rază ionică se află la optzeci de kilometri 
distanţă pe direcţia vest, emanând din satelitul SUA, număr de 
cod ST 1132 P, înregistrat la CIA. Timpul estimativ de sosire este 
de opt minute. Mai există de asemenea și câteva sonde LEP 
conectate la... 

Artemis tăie sonorul înainte ca dispozitivul să dea mai multe 
informaţii. Se pare că acele componente magice ale 
computerului reușeau să capteze și dispozitivele de 
supraveghere ale LEP. 

Dacă încăpeau pe mâinile cui nu trebuia, informaţiile puteau fi 
devastatoare pentru siguranţa elfilor. 

— Ce s-a întâmplat, băiete? Cutia încă mai vorbea. Cine este 
LEP-ul? 


1 În engl. Verbul to see (a vedea) are aceeași pronunție ca și 
litera C [si] (n. red.). 

Artemis ridică din umeri. 

— Nu plătești, nu primeşti, cum spuneți voi americanii. Un 
exemplu e suficient. CIA și nimic mai mult. 

— CIA, suspină Spiro. Mă suspectează că am vândut secrete 
militare. Și-a redirecționat sateliții doar ca să dea de mine. 

— Sau de mine, adăugă Artemis. 

— Sau poate că de tine, încuviință Spiro. Cu fiecare secundă 
pari din ce în ce mai periculos. 

Arno Blunt chicoti. 

Butler îl ignoră. Unul din ei trebuia să se poarte ca un 
profesionist. 

Spiro își trosni degetele, obicei pe care Artemis îl detesta. 

— Mai avem opt minute, puștiule, așa că hai să trecem la 
fapte. Cât vrei pe cutie? 

Artemis era absent, gândindu-se la informaţiile despre LEP pe 
care Cubul fusese cât pe ce să le dezvăluie. Intr-un moment de 
neatenţie, aproape că își expusese prietenii din subteran exact 
genului de om care i-ar fi exploatat. 

— Îmi cer scuze. Ce spuneai? 

— Te întrebam cât ceri pe cutie? 

— În primul rând, este un Cub, și în al doilea rând, nu este de 
vânzare. 

Jon Spiro trase adânc aer în piept. 

— Nu e de vânzare? M-ai pus să traversez Atlanticul pentru un 
lucru pe care nu intenţionezi să îl vinzi? Ce se întâmplă aici? 

Butler își încleștă degetele pe mânerul revolverului de la 
cingătoare. Mâinile lui Arno Blunt dispărură și ele la spate. 
Tensiunea atinse punctul culminant. 

— Domnule Spiro. Jon. Nu sunt prost. Sunt conștient de 
valoarea Cubului. Nu există suficienţi bani pe lume ca să-l poată 
cumpăra. Oricât de mulţi bani mi-ai da, într-o săptămână va 
valora de două ori mai mult. 

— Și atunci care-i afacerea, Fowl? întrebă Spiro printre dinţi. 
Ce-mi propui? 

— Îți dau un an la dispoziţie. Pentru un preţ corespunzător 
sunt dispus să-mi ţin Cubul departe de piaţă timp de un an. 

Jon Spiro se jucă cu brăţara inscripționată cu inițialele sale. Un 
cadou pe care și-l făcuse de ziua lui. 

— Vei ţine sub tăcere tehnologia timp de un an? 

— Corect. Așa vei avea suficient timp la dispoziţie să-ţi vinzi 
acţiunile înainte să se prăbușească și să folosești profitul pentru 
a investi în industria Fowl. 

— Dar nu există o industrie Fowl. 

Artemis zâmbi afectat. 

— Va exista. 

Butler își strânse stăpânul de umăr. Nu era o idee bună să 
momești pe cineva ca Jon Spiro. 

Dar Spiro nici măcar nu prinse poanta. Era prea ocupat sa 
calculeze și să-și răsucească grijile pe toate părțile, odată cu 
brățara. 

— Preţul tău? întrebă el în cele din urmă. 

— Aur. O mie de metri cubi de aur, răspunse moștenitorul 
averii Fowl. 

— E vorba de mult aur. 

Artemis ridica din umeri. 

— Îmi place aurul. Își păstrează valoarea. Și, oricum, e o 
nimica toată în comparaţie cu ce-ţi aduce această afacere. 

Spiro reflectă îndelung. Lângă umărul lui, Arno Blunt continua 
să-l fixeze pe Butler. 

Bodyguardul lui Fowl clipi des: în cazul unei confruntări, niște 
ochi uscați nu ar fi făcut altceva decât să-i micșoreze avantajul. 

— Să zicem că nu-mi plac condiţiile tale, spuse Jon Spiro. Să 
spunem că mă hotărăsc să iau micul tău dispozitiv cu mine chiar 
acum. 

Pieptul lui Arno Blunt se umflă și mai tare. 

— Chiar dacă ai reuși să iei Cubul, tot nu ţi-ar fi de niciun 
ajutor, zise Artemis zâmbind. Tehnologia depășește cu mult 
imaginaţia inginerilor tăi. 

Spiro schiţă un zâmbet. 

— O, sunt sigur că s-ar descurca. Chiar dacă ar dura câţiva 
ani, pentru tine oricum nu ar conta. Nu acolo unde te duci. 

— Dacă mă duc undeva, atunci secretele Cubului merg cu 
mine. Fiecare funcţie a sa este codată pe timbrul vocii mele. 
Este un cod destul de inteligent. 

Butler își îndoi ușor genunchii, gata să țâșnească. 

— Pun pariu că putem sparge codul. Am o echipă strașnică la 
Fission Chips. 

— lartă-mă că nu sunt impresionat de „echipa ta cea 
strașnică”. Până acum, ești în urma celor de la Phonetix cu 
câţiva ani. 

Spiro sări în picioare. Detesta cuvântul cu P. Phonetix era 
singura companie de comunicaţii ale cărei acţiuni valorau mai 
mult la bursă decât cele ale Fission Chips. 

Işi bătu ușor bodyguardul pe umăr. 

— Ştii ce ai de făcut. 

Blunt dădu din cap. Știa. Și abia aștepta. Pentru prima dată de 
la începutul întâlnirii, Artemis uită de mâncare și se concentră 
exclusiv asupra situaţiei prezente. Nu mergea conform planului. 

— Domnule Spiro, nu poţi vorbi serios. Suntem într-un loc 
public, înconjurați de civili. Omul tău nici nu se poate pune cu 
Butler. Dacă vei profera în continuare asemenea ameninţări 
absurde, voi fi forțat să-mi retrag oferta și să fac public adevărul 
despre C Cub. 

Spiro își așeză mâinile pe masă. 

— Ascultă, puștiule, șopti el. Îmi placi. Peste câţiva ani ai fi 
putut ajunge ca mine. Dar ai pus vreodată pistolul la tâmplă 
cuiva? Și apoi ai apăsat pe trăgaci? 

Artemis nu răspunse. 

— Nu? mormăi Spiro. Câteodată asta-i tot ce-ţi trebuie. Curaj. 
lar tu nu-l ai. 

Artemis nu își găsea cuvintele. Lucru care i se întâmplase 
doar de două ori de când împlinise cinci ani. Butler făcu un pas 
înainte ca să umple tăcerea. Ameninţările directe erau 
specialitatea lui. 

— Domnule Spiro, nu încerca să ne intimidezi. O fi Blunt mare, 
dar îl pot rupe ca pe un vreasc. Și apoi n-o să mai fie nimeni 
între noi doi. Și, crede-mă pe cuvânt, nu vreau s-ajungem la 
asta. 

Zâmbetul lui Spiro se lărgi peste dinţii săi îngălbeniţi de 
nicotină ce păreau o pată de melasă. 

— O, n-aş putea spune că nu mai e chiar nimeni între noi. 

Butler avu senzaţia că se duce la fund. Aceeași senzaţie pe 
care o ai când te afli în bătaia laserelor. Fuseseră trași pe sfoară. 
Spiro reușise cumva să-l păcălească pe Artemis. 

— Hei, Fowl - zise americanul - mă întreb de ce durează atât 
ca să-ți aducă prânzul? 

Totul se petrecu într-o clipită. Spiro pocni din degete și fiecare 
client din En Fin își scoase câte o armă de sub haină. Doamna 
de optzeci de ani arăta dintr-odată mult mai înspăimântătoare 
cu revolverul în mâna sa osoasă. Doi chelneri înarmaţi ieșiră din 
bucătărie mânuind două pistoale-mitralieră. Butler nu avu timp 
nici să respire. 

Spiro răsturnă solnița. 

— Șah și mat. Am câștigat, puștiule. 

Artemis încercă să se concentreze. Trebuia să existe o 
scăpare. Întotdeauna existase una. Doar că nu apărea. Fusese 
tras pe sfoară. Poate în mod fatal. Niciun alt om nu-l întrecuse 
vreodată în isteţime pe Artemis Fowl. Dar era suficient să se 
întâmple o dată. ` 

— Acum plec, zise Spiro băgând C Cubul în buzunar. Inainte 
ca raza satelitului să apară, și, odată cu ea, și ceilalți. Acei LEP. 
N-am auzit niciodată de o asemenea agenţie. Și, imediat ce o să 
pun în funcţiune mecanismul ăsta, își vor dori ca nici ei să nu fi 
auzit vreodată de mine. E o plăcere să fac afaceri cu tine. 

În drum spre ușă Spiro îi făcu cu ochiul bodyguardului său. 

— Ai șase minute la dispoziție, Arno. Un vis devenit realitate, 
nu? Vei fi cel care l-a răpus pe marele Butler. 

Se întoarse spre Artemis, nerezistând tentaţiei de a face o 
ultimă glumă. 

— Și, apropo, Artemis nu este nume de fată? 

Și dispăru în mulţimea pestriță de turiști de pe strada 
principală. 

Bătrânica închise ușa după el. Clinchetul răsună în tot 
restaurantul. 

Artemis se hotări să preia inițiativa. 

— Și acum, doamnelor și domnilor, zise el încercând să nu se 
uite în ţevile armelor, sunt sigur că putem ajunge la o 
înțelegere. 

— Liniște, Artemis! 

Abia după un timp, creierul lui Artemis realiză că Butler fusese 
cel care îi ordonase să tacă. Într-o manieră chiar impertinentă. 

— Poftim? 

Butler îi astupă gura stăpânului său. 

— Liniștește-te, Artemis! Oamenii ăștia sunt profesioniști, nu 
te poți târgui cu ei. 

Blunt își roti capul trosnindu-și oasele. 

— Ai dreptate, Butler. Suntem aici ca să te ucidem. Imediat ce 
domnul Spiro a primit telefonul, am început să trimitem oamenii. 
Nu-mi vine să cred că te-ai lăsat păcălit, omule. Probabil că 
îmbătrânești. 

Nici lui Butler nu-i venea să creadă. Era o vreme când ar fi 
filat orice loc de întâlnire cu o săptămână înainte. Poate că 
îmbătrânea, dar era o șansă perfectă să nu îmbătrânească și 
mai tare. 

— OK, Blunt, zise Butler întinzându-și palmele goale înainte. 
Acum între noi doi. 

— Foarte nobil, zise Blunt. Presupun că ăsta este codul tău de 
onoare asiatic. Dacă tu crezi că te voi lăsa să ieși cumva de aici, 
ești nebun. E o afacere cât se poate de simplă. Eu te împușc. Tu 
mori. Fără confruntări directe. Fără duel. 

Blunt își duse leneș mâna la cingătoare. De ce să se 
grăbească? O singură mișcare de-a lui Butler și o duzina de 
gloanţe își vor găsi ținta. 

Creierul lui Artemis părea să se fi oprit. Șirul obișnuit de idei 
secase. „Voi muri, se gândi el. Nu pot să cred.” 

Butler zise ceva. Artemis se hotărî să asculte. 

— Richard de York a luptat în zadar, zise bodyguardul 
pronunţând clar. 

Blunt înfileta un amortizor pe ţeava pistolului. 

— Ce spui? Ce pălăvrăgeală mai e și asta? Să nu-mi spui că 
marele Butler se dă bătut. Să vezi când le-oi spune băieţilor! 

Dar bătrânica părea îngândurată. 

— Richard de York... știu asta. 

Artemis știa și el. Era codul verbal pentru detonarea grenadei 
sonice prinse sub masă. Unul dintre micile dispozitive de 
securitate ale lui Butler. Tot ce le lipsea era încă un cuvânt și 
grenada ar fi explodat, propagând o puternică rază de 
încărcătură fonică prin clădire, care ar fi spart orice fereastră și 
orice timpan. Nu ar fi fost nici urmă de fum sau scântei, dar 
oricine s-ar fi aflat pe o rază de zece metri fără căști la urechi, s- 
ar fi confruntat după cinci secunde cu o durere puternică. Un 
singur cuvânt. 

Bătrânica se scărpină în cap cu ţeava revolverului. 

— Richard de York? Îmi amintesc. Călugăriţele ne-au învăţat 
despre asta la școală. Richard de York s-a luptat în zadar. E unul 
dintre acele trucuri pentru memorare. Sunt culorile curcubeului. 

Curcubeu. Ultimul cuvânt. Artemis își aminti. La timp ca să-și 
descleșteze fălcile. Dacă ar fi ţinut dinţii strânși, undele sonice i- 
ar fi împrăștiat ca pe niște bucăţi de zahăr. 

Grenada bubui comprimat, aruncând unsprezece oameni în 
cele mai îndepărtate colțuri ale încăperii. Cei norocoși s-au lovit 
de glasvanduri și au trecut prin ele. Cei mai puţin norocoși au 
fost azvârliţi în blocuri de beton. Unele lucruri s-au spart. Nu și 
betonul. 

Artemis era la adăpost în strânsoarea ca de urs a lui Butler. 
Bodyguardul se „ancorase” de un toc solid de ușă ţinându-l în 
braţe pe băiat. 

Și mai avură câteva avantaje față de asasinii plătiţi ai lui 
Spiro: dinţii lor rămăseseră intacţi, iar bureţii antifonici le 
protejaseră timpanele. 

Butler inspectă camera. Asasinii se aflau toţi pe podea 
ținându-se cu mâinile de urechi. Se vor uita cruciș câteva zile 
bune de-aici încolo. 

Butler își trase pistolul Sig Sauer dintr-un toc de pe umăr. 

— Stai aici! îi ordonă lui Artemis. O să merg să verific 
bucătăria. 

Artemis se așeză pe scaun și trase aer în piept tremurând. 
Erau înconjurați de o învălmășeală de praf și gemete. 

Dar încă o dată Butler le salvase pielea. Nu era chiar totul 
pierdut. Incă mai puteau să-l prindă pe Spiro înainte să 
părăsească ţara. Butler avea o cunoștință la Heathrow Security: 
Sid Commons, care făcuse parte din Beretele Verzi. Lucraseră 
împreună ca bodyguarzi la Monte Carlo. 

O siluetă uriașă își făcu apariţia stând în lumina soarelui. Era 
Butler, întors din recunoaștere. Artemis respiră adânc, simţindu- 
se extrem de emoţionat. 

— Butler, începu el. Trebuie să vorbim neapărat despre 
salariul tău. 

_ Dar nu era Butler. Era Arno Blunt. Tinea ceva în ambele mâini. 
In palma stângă două conuri mici de spumă galbenă. 

— Dopuri de urechi, scuipă el printre dinţii sparţi. Le port 
întotdeauna înainte de o intervenţie. Bună treabă, nu? 

In mâna dreaptă Blunt ţinea un pistol cu amortizor. 

— Tu primul, zise el. Apoi gorila. 

Arno Blunt armă pistolul, ţinti imediat și trase. 

e Capitolul 2 + Izolarea 


HAUEN CITY, 
ELEMENTELE SUBPAMANTENE 


Deși Artemis nu intenţionase un asemenea lucru, scanarea 
sateliților de supraveghere cu ajutorul Cubului avea să provoace 
o serie de consecințe nedorite. Coordonatele de cercetare 
fuseseră atât de vagi, încât Cubul nu sondase adânc doar 
văzduhul, ci trimisese unde și în subteran. 

Dedesubt, Poliţia Elementelor Subpământene era în alertă 
maximă din cauza ultimei revolte a goblinilor. La trei luni după 
ce încercaseră să preia puterea, majoritatea capilor răscoalei se 
aflau în arest. Totuși, prin tunelele din Haven City mai bântuiau 
încă grupuri răzlețe ale triadei B'wa Kell, înarmate cu lasere 
ilegale Softnose. 

Toate forțele LEP disponibile fuseseră înrolate în Operaţiunea 
Mop-Up? pentru a restabili ordinea înainte de începerea 
sezonului turistic. Ultimul lucru pe care și-l dorea Consiliul 
Municipal era ca turiștii să-și cheltuiască în voie aurul prin 
Atlantis, din cauză că piaţa centrală din Haven City nu mai era 
un loc destul de sigur pentru hoinăreală. La urma urmelor, 
turismul aducea optsprezece procente din venitul global al 
orașului. 

Căpitanul Holly Short fusese detașată de la Brigada de 
Recunoaștere. În mod normal, misiunea ei era să zboare pe 
urma elfilor care se aventuraseră la suprafaţă fără viză. Dacă 
vreunul dintre elfii dezertori ar fi fost capturat de Noroioși, 
atunci Haven City n-ar mai fi fost chiar un paradis. Așa că, până 
când toate bandele de goblini aveau să se afle în închisoarea 
Howler's Peak lingându-și rănile, îndatoririle lui Holly erau 
acelea ale unui ofițer LEP obișnuit: acțiune rapidă la cel mai mic 
semn de alertă B'wa Kell. 

Astăzi, Holly escorta către sediul central al poliţiei patru 
goblini scandalagii, care urmau să fie judecaţi. Goblinii fuseseră 
găsiţi dormind într-un magazin cu delicatese din insecte, cu 
burțile umflate după o noapte de ospăț copios. Norocul lor că 


2 În engl. a „curăța terenul”. (n.tr.). 

Holly sosise la timp, altfel dorful care deţinea magazinul i-ar fi 
aruncat la prăjit în fundul cuptorului. 

Însoţitorul lui Holly în operaţiunea Mop-Up nu era nimeni altul 
decât caporalul Grub Kelp, fratele mai mic al celebrului căpitan 
Bucluc, unul dintre cei mai decoraţi ofiţeri LEP. 

— Mi-am rupt o unghie în timp ce îi puneam cătușele ultimului 
goblin, se plânse tânărul în timp ce-și rodea un deget. 

— Dureros, zise Holly încercând să pară solidară. 

Se deplasau spre sediul central al poliţiei pe un val magnetic, 
cu făptașii încătușaţi în spatele dubiței lor LEP. De fapt, vehiculul 
lor nu era tocmai o dubiţă de poliţie. În timpul scurtei răzmerițe, 
cei din gruparea B'wa Kell incendiaseră atât de multe mașini de 
poliţie, încât ofițerii LEP fuseseră nevoiţi să rechiziționeze orice 
obiect cu motor și cu suficient loc în spate, cât să permită 
transportarea câtorva deţinuţi. De fapt, Holly conducea o 
furgonetă de fast-food, care avea acum vopsit lateral, cu spray, 
ghinda ce simboliza LEP-ul. Mecanicii zăvorâseră trapa de 
servire și îndepărtaseră cuptoarele. Din păcate, nu reușiseră să 
îndepărteze și mirosul. 

Grub își studia cu atenţie degetul rănit. 

— Cătușele alea au marginile ascuţite. Ar trebui să depun o 
plângere. 

Holly se concentra asupra drumului, deși mașina mergea 
aproape singură. Dacă Grub ar fi depus o plângere, n-ar fi fost 
pentru prima și poate nici măcar pentru a douăzecea oară când 
acest lucru s-ar fi întâmplat. Fratele mai mic al căpitanului 
Bucluc găsea peste tot câte un cusur, mai puţin la el însuși. Spre 
exemplu, în cazul de față, se înșela amarnic: era imposibil ca 
niște cătușe din plexiglas, goale pe dinăuntru, să aibă marginile 
ascuţite. Dacă ar fi fost într-adevăr așa, atunci orice goblin s-ar 
fi gândit să facă o gaură în ele și să elibereze oxigenul în 
palmele proprii. Şi, desigur că nimeni nu-și dorea în spatele 
mașinii niște goblini care să arunce cu mingi de foc. 

— Știu că pare lipsit de importanţă să fac o plângere numai 
pentru o unghie ruptă, dar nimeni nu mă poate acuza de 
meschinărie. 

— Tu? Meschin? Doamne, ferește! 

Grub își umflă pieptul. 

— La urma urmei, sunt singurul membru al Brigăzii de 
Recuperare Numărul Unu care l-a doborât pe umanoidul Butler. 

Holly oftă zgomotos. Spera din tot sufletul că asta îl va opri pe 
Grub să-și depene, pentru a nu știu câta oară, povestea despre 
războiul cu Artemis Fowl. Pe zi ce trecea, devenea din ce în ce 
mai lungă și mai plină de fantasmagorii. În realitate, Butler îi 
dăduse drumul, așa cum un pescar eliberează un peștișor. 

Dar se pare că Grub nu pricepuse aluzia. 

— Imi amintesc perfect, începu el melodramatic. Era o noapte 
întunecată. 

Brusc, toate luminile din oraș se stinseră, de parcă Grub ar fi 
avut gura aurită. 

Și asta nu era tot. Intensitatea torentului de energie scăzu și 
ea, lăsându-i în pană în mijlocul unui culoar de pe șoseaua 
principală. 

— N-am făcut eu asta, nu-i așa? întrebă Grub în șoaptă. 

Holly - pe jumătate afară din dubiţă - nu-i dădu niciun 
răspuns. Deasupra lor, neoanele solare care captau lumina de la 
suprafață începuseră să pălească. Inainte ca lumina să dispară 
complet, Holly aruncă o privire către Tunelul de Nord. Nu era 
nici urmă de îndoială: ușa se închidea, iar luminile de avarie 
pulsau pe marginea sa inferioară. Șase metri de oțel masiv 
separau Haven-ul de lumea de afară. Peste tot în oraș, 
asemenea uși blocau punţile strategice. Izolarea. Existau doar 
trei motive pentru care Consiliul ar fi iniţiat o izolare a întregului 
oraș: inundaţii, carantină sau prezenţă umană. 

Holly se uită în jurul ei. Nimeni nu se îneca și nici bolnavi nu 
păreau să fie. Așadar, veneau Noroioșii. Cel mai negru coșmar al 
oricărui elf devenea realitate. 

Avariile pâlpâiau încontinuu deasupra lor. Strălucirea alburie a 
neoanelor solare fusese înlocuită de o lumină roșiatică sinistră. 
Vehiculele oficiale primiră un impuls magnetic, suficient de 
puternic, încât să ajungă la cel mai apropiat depou. Cetăţenii 
obișnuiți nu fuseseră însă la fel de norocoși. Aceștia se văzură 
nevoiți să meargă pe jos. Sute de locuitori ai orașului își părăsiră 
automobilele  împleticindu-se, prea speriați ca să mai 
comenteze. Protestele aveau să vină mai târziu. 

— Căpitane Short! Holly! 

Era Grub. Fără-ndoială că avea ceva de comentat. 

— Caporal, zise Holly întorcându-se în mașină. Nu e momentul 
să intrăm în panică. Trebuie să dăm exemplu... 

Dar cuvintele îi rămaseră-n gât când văzu ce se întâmpla. În 
asemenea cazuri, toate vehiculele LEP primeau cele zece 
minute regulamentare de impuls energetic, care le-ar fi permis 
să ajungă într-un loc sigur, împreună cu încărcătura pe care o 
transportau. Aceeași energie ar fi menţinut și vidul din cătușele 
de plexiglas. Dar, cum ei nu călătoreau cu o mașină oficială a 
poliţiei, nu beneficiau, așadar, de energia disponibilă pentru 
astfel de situaţii. Lucru pe care goblinii îl sesizaseră în mod 
sigur, căci încercau să-și croiască drum spre ieșire incendiind 
furgoneta. 

Grub ieși împleticindu-se din cabină, cu casca plină de 
funingine. 

— Și-au topit cătușele și acum incendiază ușile, zise el gâfâind 
și căutând un loc în care să se refugieze. 

Goblinii. Cea mai proastă glumă a evoluţiei. Alege cea mai 
nătângă creatură de pe planetă și înzestreaz-o cu puterea de a 
jongla cu focul. Dacă goblinii n-ar fi încetat să arunce cu flăcări 
în interiorul fortificat al furgonetei, atunci ar fi fost împachetaţi 
într-o grămadă de metal topit. Un mod nu prea plăcut de a-ți 
încheia socotelile cu viaţa, chiar și pentru o creatură rezistentă 
la foc. 

Holly își activă amplificatorul din cască. 

— Hei, voi, acolo în spate! Încetaţi imediat cu focul! Vehiculul 
se va prăbuși și veţi fi prinși înăuntru. 

Timp de câteva minute, fumul continuă să se ridice din gurile 
de ventilaţie. Apoi vehiculul se opri. 

Un chip apăru lângă gratii, cu o limbă despicată prelingându- 
se printre zăbrele. 

— Ne crezi proști, elfule? O să ardem grămada asta de fier 
vechi. 

Holly se apropie, ridicând porta-vocea. 

— la ascultă, goblinule. Sunteţi idioţi și cu asta basta. Dacă 
veţi continua să aruncaţi cu mingi de foc în interiorul mașinii, 
acoperișul se va topi și vă veţi trezi bombardaţi cu bucăţi de 
metal topit. Puteţi fi voi termorezistenți, da’ mă-ndoiesc că 
sunteţi și blindațţi. 

Goblinul își linse globii oculari fără pleoape, în timp ce cugeta. 

— Minţi, elfule! O să incendiem închisoarea asta cu tine cu 
tot. 

Tavanul furgonetei începuse să se clatine și să se îndoaie, pe 
măsură ce goblinii își înteţeau atacul. 

— Stai liniștită, zise Grub păstrând distanţa. Extinctoarele o să 
le vină de hac. 

— Sau poate că nu, comentă Holly. Fiindcă extinctoarele sunt 
conectate la reţeaua principală de energie, iar rețeaua e închisă. 

O furgonetă de fast-food, cum era aceasta, trebuia să 
respecte cele mai stricte reguli în caz de incendiu, înainte de a i 
se permite să intre pe fluxul energetic. În cazul de față existau 
extinctoare pe bază de spumă care ar fi inundat întreg interiorul 
în câteva secunde. Partea bună a spumei ăsteia e că se 
solidifica în contact cu aerul. Partea proastă era că 
întrerupătorul care elibera spuma era conectat la fluxul de 
energie. Deci, dacă nu exista energie, nu exista nici spumă. 

Holly își scoase pistolul său Neutrino 2000 de la centură. 

— Se pare că va trebui să schimb eu însămi macazul. 

Căpitanul Short își închise etanș casca și se sui pe cabina 
furgonetei. Încercă să evite pe cât posibil contactul cu metalul. 
Pentru că, deși costumul său conţinea microparticule proiectate 
să împrăștie căldura, acestea nu-și făceau întotdeauna datoria. 
Goblinii stăteau pe podea cu fața în sus aruncând cu mingi de 
foc în acoperiș. 

— Potoliţi-vă! ordonă Holly, ţintindu-i printre gratii cu pistolul 
său cu laser. 

Trei goblini o ignorară. Celălalt goblin - liderul, probabil - își 
întoarse mutra solzoasă către gratii. Holly observă că era tatuat 
pe globii oculari. Acest act de idioțenie supremă i-ar fi asigurat, 
probabil, o promovare în rândurile grupării B'wa Kell, dacă 
aceasta nu ar fi fost anihilată. 

— N-ai cum să ne vii la toţi de hac, elfule, zise el, în timp ce 
dâre de fum i se prelingeau din gură și din nările despicate. Unul 
dintre noi tot va pune mâna pe tine. 

Goblinul avea dreptate, chiar dacă nu era pe deplin conștient 
de asta. Holly își aminti că nu avea voie să tragă în timpul 
izolării. Regulamentul prevedea că, în cazul în care Haven-ul era 
sondat din afară, orice sursă de energie trebuia întreruptă. 

Atât îi trebui goblinului, s-o vadă nehotărâtă! 

— Știam eu! cotcodăci el, aruncând la întâmplare o minge de 
foc înspre grilaj. 

Gratiile se înroșiră și o ploaie de scântei ţâșni în vizorul lui 
Holly. Deasupra goblinilor, acoperișul se clătina ameninţător. În 
câteva secunde avea să se prăbușească. 

Holly își smulse o săgeată de la centură și o înșurubă în 
rezervorul de lansare, deasupra încărcătorului lui Neutrino 2000. 
Lansatorul era încărcat cu ventuze, asemănătoare harpoanelor 
de pe vremuri, așadar, nu ar fi degajat căldură. Astfel, ar fi 
păcălit senzorii. 

Goblinul era foarte distrat, așa cum sunt mai toţi goblinii 
înainte de a fi întemnițați. Ceea ce ar explica, într-o oarecare 
măsura, de ce sunt atât de mulți goblini după gratii. 

— O săgeată? O să ne trimiţi pe toți la moarte, elfule! 

Holly ţinti un cleşte care atârna în vârful dispozitivului de 
stingere a incendiilor, în spatele furgonetei. 

— N-ai vrea să-ţi ţii gura? zise ea slobozind o săgeată. 

Săgeata zbură peste capul goblinului și se înfipse zbârnâind 
între tijele cleștelui care atârna din extinctor. Sfoara ventuzei se 
întinse de-a lungul dubiţei. 

— Nu m-ai nimerit, se bucură goblinul, fluturându-și limba 
despicată. 

Era dovada supremă a idioțeniei goblinilor: să fii prins într-un 
vehicul care se topește, în timpul unei izolări, cu un ofițer LEP 
care trage în tine, și tu să continui să faci pe deșteptul. 

— Ti-am spus să taci! zise Holly, smucind sfoara și rupând 
cleștele. 

Opt sute de kilograme de spumă ţâșniră din găurile 
extinctorului cu o viteză incredibilă. Inutil să mai spunem că 
toate mingile de foc s-au stins. Goblinii fuseseră împietriţi de 
spuma care începea să se solidifice. Șeful goblinilor fusese făcut 
una cu grilajul, astfel încât puteai să îi descifrezi cu ușurință 
tatuajele de pe ochii ieșiți din orbite. Pe unul scria „MAMI” și pe 
celălalt „TUTI”. Probabil că nici măcar n-avea habar că unul din 
cuvinte fusese ortografiat greșit. 

— Au! exclamă el, mai mult surprins decât rănit. 

Apoi tăcu. Fiindcă avea gura plină cu spumă închegată. 

— Stai liniștit! îi aruncă Holly. Spuma este poroasă, așa că vei 
putea să respiri, dar în același timp este și termorezistentă. Așa 
că să te văd cum mai evadezi acum. 

Grub încă își mai examina unghia ruptă când Holly ieși din 
dubiță. Işi scoase casca și o șterse de funingine cu mâneca 

salopetei. Vizorul ar fi trebuit să fie lipsit de aderență; poate că 
ar avea nevoie de o verificare. 

— E totul în ordine? întrebă Grub. 

— Da, caporal. Totul e-n ordine. Și nu mulţumită ţie. 

Grub avu insolenta să se arate jignit. 

— Asiguram perimetrul, căpitane. Nu putem să fim cu toții 
eroi în acţiune. 

Era tipic pentru Grub să găsească de fiecare dată câte o 
scuză. Dar avea să se ocupe de asta mai târziu. Acum era mult 
mai important să ajungă la sediul central al poliţiei și să afle de 
ce Consiliul izolase orașul. 

— Cred că ar fi mai bine să ne întoarcem la sediu, propuse 
Grub. Agenţii secreţi ar putea avea nevoie de mine, în cazul în 
care suntem atacați de oameni. 

— Cred că eu ar trebui să mă întorc la sediu, zise Holly. Tu o 
să stai aici și o să-i supraveghezi pe suspecți până o să se dea 
din nou drumul la energie. Crezi că poţi să faci asta? Sau ești 
neputincios din cauza unghiei pe care tocmai ţi-ai rupt-o? 

Părul roșcat al lui Holly era nădușit și răvășit, iar ochii ei 
căprui și rotunzi îl sfidau pe Grub. 

— Nu, Holly... căpitane. Te poţi baza pe mine. Totul e sub 
control. 

„Mă îndoiesc”, se gândi Holly luând-o la fugă spre sediul 
central al poliţiei. 

e 

În oraş era un haos de nedescris. Toți cetățenii se aflau în 
stradă, privindu-și stupefiați dispozitivele. Pierderea telefoanelor 
mobile provocase o durere fără margini în rândurile elfilor mai 
tineri. Invadaseră străzile gemând încetișor. 

Curioșii luaseră cu asalt sediul central al poliţiei, precum 
fluturii atrași de lumină. În cazul de fată, sediul poliţiei era 
singura lumină din oraș. Spitalele și ambulanţele beneficiau și 
ele de curent electric, dar în afară de acestea, Cartierul general 
al LEP-reconului era singura clădire guvernamentală care mai 
funcționa încă. 

Holly își făcu loc prin mulţime până ajunse în hol. Subiectele 
administrative de zi cu zi se evaporaseră. Astăzi, toți voiau să 
știe un singur lucru: ce s-a întâmplat cu energia? 

Aceeași întrebare se afla și pe buzele lui Holly când năvăli în 
camera de ședințe, dar o păstră pentru sine. Căpitanii se aflau 

deja în efectiv complet în încăpere, împreună cu cei trei 
comandanţi locali și cu toţi cei șapte membri ai Consiliului. 

— A! exclamă președintele Cahartez. lată-l și pe ultimul 
căpitan. 

— Nu am primit fluxul de energie pentru situaţiile de urgență, 
explică Holly. Vehicul neoficial. 

Cahartez își aranjă pălăria conică de serviciu. 

— N-avem timp de scuze, căpitane. Domnul Foaly și-a amânat 
expunerea până la sosirea dumitale. 

Holly se așeză la masa căpitanilor, lângă Bucluc Kelp. 

— Grub e bine? întrebă el în șoaptă. 

— Și-a rupt o unghie. 

Bucluc își dădu ochii peste cap. 

— Cu siguranţă, o să facă o plângere. 

Foaly, centaurul, intră tropăind pe ușă, ţinând în braţe o 
mulţime de CD-uri. Foaly era geniul tehnic al LEP-ului, iar 
inovațiile sale în materie de securitate erau principalul motiv 
pentru care oamenii nu descoperiseră încă ascunzătoarea 
subterană a elfilor. Dar poate că lucrurile aveau să se schimbe. 
Centaurul introduse CD-urile ca un adevărat expert și deschise 
mai multe ferestre pe un ecran cu plasmă de mărimea unui 
perete. Pe ecran apărură o serie de algoritmi complicaţi, precum 
și niște scheme ale unor unde. 

Tuși zgomotos. 

— L-am sfătuit pe președintele Cahartez să înceapă 
procedurile de izolare pe baza acestor constatări. 

Comandantul Root, șeful Brigăzii de Recunoaștere, trăgea 
dintr-o ţigară de ciuperci, neaprinsă. 

— Cred că vorbesc în numele tuturor celor prezenţi, Foaly, 
când îţi spun că eu nu văd decât niște linii și niște bucle. Sunt 
convins că un ponei isteţ ca tine vede cu totul altceva, dar noi 
vom avea nevoie de o explicaţie pe limba elfilor. 

Foaly oftă. 

— Pe scurt. Foarte pe scurt. Am fost ciupiţi. E destul de clar 
acum? 

Era limpede. Toţi rămaseră muţi de uimire. „Ciupit” era o 
veche vorbă marinărească de pe vremea când sonarul era 
metoda predilectă folosită la detectare. „A fi ciupit” era 
echivalentul argotic al lui „a fi detectat”. Cineva știa de 
existența Poporului aici în subteran. 

Root fu cel dintâi care-și veni în fire. 

— Ciupiţi? Cine ne-a ciupit? 

Foaly ridică din umeri. 

— Nu știu. N-a durat decât vreo câteva secunde. Și a dispărut 
fără urmă. 

— Ce-au prins? 

— Destul de multe. Toate dispozitivele din Europa de Nord. 
Periscoape, Santinele. Toate camerele ascunse. Au descărcat 
informaţiile din fiecare. 

Veștile erau cum nu se poate mai proaste. Cineva sau ceva 
aflase totul despre metodele de supraveghere ale elfilor în 
Europa de Nord, în doar câteva secunde. 

— A fost un element de natură umană? întrebă Holly. Sau 
extraterestră? 

Foaly arătă cu degetul o reprezentare digitală a razei. 

— N-aș putea să spun exact. Dacă e de natura umană, atunci 
e tehnologie de ultimă oră. A apărut din senin. Nimeni nu 
beneficiază de o astfel de tehnologie, după câte știu eu. Dar, 
orice-ar fi, trebuie să vă spun că ne citește ca pe o carte 
deschisă. S-a strecurat printre dispozitivele mele de securitate 
de parcă nici n-ar fi existat. 

Cahartez își scoase pălăria oficială, uitând de protocol. 

— Ce consecinţe va avea asupra Poporului? 

— Greu de spus. Există o variantă bună și una rea. Oaspetele 
nostru misterios ar putea afla oricând totul despre noi, iar 
civilizația noastră ar putea ajunge la cheremul lui. 

— Și varianta bună? întrebă Bucluc. 

Foaly inspiră adânc. 

— Asta era varianta bună. 

e 

Comandantul Root o chemă pe Holly în biroul lui. Încăperea 
duhnea a fum de ţigară în ciuda filtrului de aer din interiorul 
biroului. Foaly se afla deja în biroul comandantului, gesticulând 
deasupra panoului de comandă. 

— Semnalul a fost emis de undeva din Londra, zise centaurul. 
Suntem în posesia acestei informaţii pentru simplul motiv că s-a 
întâmplat să mă uit la monitor în momentul acela. 

Se lăsă pe spate, clătinând din cap. 

— E incredibil. E o formă de tehnologie hibridă. Asemănătoare 
cu sistemul nostru ionic, și totuși cu un pas înaintea noastră. 

— Nu mă interesează cum s-a produs fenomenul, acum, zise 
Root. Mă interesează cine l-a provocat. 

— Cu ce vă pot ajuta, domnule? întrebă Holly. 

Root se ridică și se îndreptă către o harta a Londrei, aflată pe 
ecranul cu plasmă. 

— Vreau să îţi iei o trusă de supraveghere, să ieși la suprafaţă 
și să aștepți. Vreau să fie cineva pe poziţii, gata să-i ia urma, în 
caz că ne ciupește din nou. Nu putem obţine o înregistrare, dar 
în mod sigur vom avea un contact vizual al semnalului. Imediat 
ce va apărea pe ecran, îţi vom furniza coordonatele și te vei 
putea deplasa pentru investigaţii. 

Holly încuviinţă din cap. 

— Când e următorul val? 

„Valul” era echivalentul, în limbaj LEP, al exploziilor de 
magmă, prin care ofițerii Brigăzii de Recunoaștere erau 
propulsați la suprafaţă în capsule de titaniu. Piloții capsulelor 
aveau o sintagmă prin care defineau această activitate: „a fi 
călare pe val”. 

— De unde atâta noroc?! răspunse Foaly. N-avem nimic pe 
țevi în următoarele două zile. Va trebui să pleci cu naveta. 

— Și atunci cum rămâne cu izolarea? 

— Am început să realimentez sateliții de la Stonehenge. Va 
trebui să ne asumăm acest risc. Avem nevoie de tine la 
suprafață și trebuie să păstrăm legătura. Viitorul întregii noastre 
civilizaţii ar putea depinde de tine. 

Holly își simţi umerii grei sub povara responsabilităţii. Acest 
„viitor al civilizaţiei noastre” se profila din ce în ce mai des la 
orizont în ultima vreme. 


e Capitolul 3 e Pe gheaţă 


EN FIN. 
KNIGHTSBRIDGE 


Explozia grenadei lui Butler izbise în ușa bucătăriei și 
aruncase în aer bucăţi de oţel, de parcă ar fi fost niște firișoare 
de iarbă. Acvariul se sfărâmase, inundând podeaua cu apă, 
plexiglas și o mulţime de homari buimăciţi care se zbăteau prin 
moloz cu cleștii în sus. 

Personalul restaurantului zăcea pe podea. Toţi erau uzi până 
la piele și legați fedeleș, dar vii. Butler nu-i dezlegă. N-avea 
nevoie de istericale în momentul ăsta. Avea timp suficient să se 
ocupe de ei, îndată ce toate sursele de pericol vor fi fost 
anihilate. 

Un ucigaș atârna suspendat la jumătatea unui perete 
despărțitor. Bodyguardul îi verifică ochii. Priveau cruciș în gol. 
Nu era niciun pericol. Butler își vâri în buzunar, la fel de delicat, 
arma bătrânicii. Niciodată nu puteai fi suficient de precaut. 
Lucru pe care îl învăța pentru a nu știu câta oară. Dacă Madam 
Ko ar fi văzut manifestarea din după-amiaza aceasta, mai mult 
ca sigur i-ar fi cauterizat tatuajul de absolvire. 

Deși camera părea în ordine, era totuși ceva care-l neliniștea 
pe bodyguard. Simţurile sale de soldat scârțâiau ca două oase 
rupte. Imaginea lui Madam Ko, antrenorul său de la Academie, îl 
străfulgera din nou. „Îndatorirea principală a oricărui bodyguard 
este de a-și apăra protejatul. Protejatul nu poate fi împușcat 
dacă te așezi în fața lui.” Madam Ko îi numea întotdeauna 
protejaţi pe angajatori. Era interzis să dezvolţi o relaţie afectivă 
cu protejați. 

Butler se întreba de ce dintre toate maximele pe care Madam 
Ko i le inoculase o alesese tocmai pe aceasta? Dar era al naibii 
de evident! Încălcase regula numărul unu a protecţiei personale: 
își lăsase protejatul nepăzit. Regula numărul doi - „Nu te atașa 
emoţional de protejat” - fusese de asemenea uitată. Butler se 
atașase atât de tare de Artemis, încât se pare că acest lucru 
începea să-i afecteze judecata. O vedea aievea pe Madam Ko, 
greu de descris în costumul ei kaki, arătând ca o japoneză 
casnică, pentru majoritatea oamenilor. Dar câte casnice, de 
orice naţionalitate, erau capabile să lovească mai iute ca 
vântul? „Ești o rușine, Butler. O rușine pentru numele tău. Mai 
bine ţi-ai păstra talentele ca să cârpești pantofi. Protejatul tău 
tocmai a fost anihilat.” 

Butler părea că se mișcă în reluare. Până și aerul părea să-l 
tragă înapoi în timp ce alerga spre ușa bucătăriei. Realiză ce se 
întâmplase. Arno Blunt era un profesionist. O poamă printre 
bodyguarzi, dar un profesionist. lar profesioniștii își puneau 
întotdeauna dopuri în urechi, dacă exista pericolul unei 
confruntări armate. 

Gresia era alunecoasă, dar Butler se înclină și se înfipse adânc 
în pantofii săi cu tălpi de cauciuc. Timpanele lui captau vibrații 
neregulate din restaurant. O conversaţie. Artemis vorbea cu 
cineva. Arno Blunt, fără-ndoială. Era deja prea târziu. 

Butler intră pe ușa de serviciu, cu o viteză care l-ar fi făcut 
invidios până și pe cel mai de vază olimpic. Creierul lui începuse 
să calculeze sorții de izbândă, din momentul în care imaginile 
începuseră să se imprime pe retină. Nu mai era nici urmă de 
reușită. Totuși, mai exista o singură soluţie. Butler o alese fără 
să șovăie. 

e 

Arno Blunt ținea un pistol cu amortizor în mâna dreaptă. 

— Tu primul, zise el. Și apoi maimuța. 

Blunt armă pistolul, ţinti imediat și trase. 

Butler apăru din senin, traversă parcă ireal încăperea și se 
aruncă în fața glonţului. Dacă s-ar fi aflat la o distanţă mai mare, 
materialul Kevlar din vesta sa antiglont poate că nu ar fi cedat, 
dar în cazul impactului direct, învelișul de teflon al glonţului a 
sfredelit vesta ca un burghiu. Glonţul pătrunse în pieptul lui 
Butler la numai doi centimetri sub inimă. Era o rană fatală. 

Elanul bodyguardului, combinat cu forța glonţului, îl izbi pe 
Butler de Artemis, care fu proiectat în căruciorul pentru desert. 
Băiatul era complet acoperit. Nu i se mai vedea decât mocasinul 
Armani. 

Butler abia mai respira, iar vederea i se întunecase de tot. 
Totuși, era încă viu. Chiar dacă activitatea sa cerebrală abia mai 
pâlpâia, bodyguardul se agăța cu disperare de un singur gând: 
„Apără-ţi protejatul!” 

Arno Blunt respiră uimit, iar Butler trase șase focuri de armă 
în direcția sunetului. În mod normal ar fi fost dezamăgit de risipa 
făcută. Totuși, unul dintre gloanţe își atinse ţinta, și se înfipse în 
tâmpla lui Blunt. Acesta își pierdu instantaneu cunoștința și 
leșină. Arno Blunt se alătură echipei sale aflate pe podea. 

Butler făcu abstracţie de durerea care îi strivea pieptul ca un 
pumn uriaș. Se străduia să perceapă zgomotele din încăpere. Nu 
se auzea nimic în perimetrul acela, în afară de cleștii homarilor 
care zgâriau gresia. lar dacă homarii aveau să atace, atunci 
Artemis era pe cont propriu. 

Nu se mai putea face nimic. Fie Artemis era teafăr, fie nu era. 
Dacă Artemis nu era teafăr, atunci Butler nu mai trebuia să-și 

îndeplinească îndatoririle prevăzute în contract. Această 
constatare îl umplu de o liniște înspăimântătoare. Gata cu 
responsabilităţile. În sfârșit, putea să-și trăiască viaţa măcar 
pentru câteva secunde. Și, oricum, Artemis nu era un protejat 
oarecare. Era singurul lui prieten adevărat. Poate că lui Madam 
Ko i-ar fi displăcut o asemenea atitudine, dar nu prea mai avea 
ce să facă acum. De fapt, nu prea mai era nimic de făcut. 
e 

Lui Artemis nu-i plăcuseră niciodată prăjiturile. Și totuși, era 
îngropat în ecler și prăjituri cu brânză. Mai mult ca sigur că își 
distrusese și costumul. În mod sigur creierul lui Artemis emitea 
asemenea preocupări doar pentru a evita să se gândească la 
ceea ce se întâmplase. Dar un cadavru de nouăzeci de 
kilograme era un lucru greu de trecut cu vederea. 

Din fericire pentru Artemis, ciocnirea cu Butler îl aruncase pe 
raftul de dedesubt al căruciorului, în timp ce bodyguardul 
rămăsese pe raftul de îngheţată de deasupra. După câte își 
dădu seama Artemis, prăjitura Pădurea Neagră îi atenuase 
aterizarea suficient de mult, încât să nu se fi ales cu leziuni 
interne prea grave. Totuși, se impunea un tratament cu 
presopunctură. Probabil că era nevoie de unul și pentru Butler, 
deși el avea conformaţia unui trol. 

Artemis se strecură cu greu de sub garda sa de corp. Cu 
fiecare mișcare pe care o făcea, declanșa o noua explozie de 
cremă a cornurilor acelora ticăloase. 

— Pe bune, Butler, mormăi tânărul. Cred că e cazul să încep 
să-mi selectez partenerii de afaceri mai atent. Abia dacă mai 
trece o zi în care să nu cădem pradă vreunui complot. 

Artemis răsuflă ușurat când îl văzu pe Arno Blunt zăcând lipsit 
de cunoștință pe podeaua restaurantului. 

— Încă un ticălos exterminat. Bine ţintit, Butler. Ca de obicei. 
A, și încă ceva. Am hotărât ca pe viitor să port vesta antiglonţ la 
toate întâlnirile. Asta ar trebui să-ţi ușureze oarecum treaba, 
nu? 

Abia atunci observă Artemis cămașa lui Butler. Rămase fără 
suflu, de parcă tocmai ar fi fost lovit în piept cu un ciocan 
invizibil. Nu gaura din material îl băgase în sperieţi, ci sângele 
care se prelingea din ea. 

— Butler, ești rănit. Împușcat. Dar ce s-a întâmplat cu 
învelișul Kevlar? 

Bodyguardul nu-i răspunse. Nici nu mai era nevoie s-o facă. 
Artemis știa mai bine decât majoritatea experţilor în fizică 
nucleară. Sincer vorbind, puștiul expunea adesea pe internet 
prelegeri pe această temă, sub pseudonimul Emmsey Squire?. În 
mod cert, viteza de propagare a glonțului distrusese vesta. 
Probabil că glonţul fusese acoperit și cu un strat de teflon pentru 
o mai bună penetrare. O parte din Artemis ar fi vrut să-și 
îmbrăţișeze prietenul și să-l plângă, ca pe un frate. Dar își 
reprimă acest instinct. Acum era momentul să gândească rapid. 

Butler îi întrerupse șirul gândurilor. 

— Artemis... tu ești? bolborosi el. 

— Da, eu sunt, îi răspunse cu o voce tremurândă. 

— Nu-ţi face griji. O să te apere Juliet. O să fie bine. 

— Nu mai vorbi, Butler! Stai nemișcat! Rana nu e gravă. 

Butler încercă să zâmbească. 

— Ba da, e gravă. Dar o să-mi vină mie vreo idee. Tu stai 
nemișcat, te rog! 

Cu ultimele puteri, Butler ridică o mână. 

— Adio, Artemis, îngăimă el. Prietene! 

Artemis îi lua mâna. Lacrimile curgeau șuvoi. 

Nestăvilite. 

— Adio, Butler. 

Privirea pierdută a bodyguardului era totuși senină. 

— Artemis, spune-mi Domovoi. E 

La auzul numelui, Artemis se gândi la două lucruri. În primul 
rând, prietenul său de o viaţă fusese botezat cu numele unui 
înger păzitor de origine slavă. lar în al doilea rând, absolvenţii 
Academiei conduse de Madam Ko erau instruiți să nu-și 
dezvăluie niciodată prenumele protejaţilor. Evitau implicarea 
emoţională. Butler nu ar fi încălcat niciodată această regulă, 
decât dacă... nu ar mai fi avut nicio importanţă. 

— Adio, Domovoi, suspină băiatul. Adio, prietene. 

Mâna îi alunecă. Butler murise. 

(J 

— Nu! ţipă Artemis, clătinându-se. 

Nu era drept. Lucrurile nu trebuiau să se sfârșească astfel. Nu 
știa de ce anume, dar își imaginase întotdeauna că vor muri 
împreună. Înfruntând probabil pericole de neînvins, într-o zonă 
exotică. Undeva pe marginea Vezuviului sau pe bancurile de 

nisip ale mărețului Gange. Dar împreună, ca prieteni. După 
toate încercările prin care trecuseră, era nedrept ca Butler să 
moară ucis de un grangur musculos de mâna a doua. 

Butler mai fusese la un pas de moarte și înainte. Cu doi ani în 
urmă fusese bătut crunt de un trol, dedesubt, în tunelurile din 
Haven City. Holly Short îl salvase atunci, folosindu-și magia. Dar 
acum nu era niciun elf prin preajmă ca să-i salveze bodyguardul. 

Acum timpul era principalul lor inamic. Dacă Artemis ar fi avut 
mai mult timp la dispoziţie, ar fi găsit el o modalitate de a-i 
contacta pe cei din LEP și de a o convinge pe Holly să-și 
folosească încă o dată puterile magice. Dar timpul se scurgea. 
Butler mai avea probabil patru minute la dispoziţie, înainte ca 
orice activitate a creierului său să înceteze. Nu era suficient, nici 
chiar pentru o minte ascuţită ca a lui. Artemis ar fi vrut să 
cumpere măcar câteva secunde. Sau să le fure de undeva. 

„Gândeşte, băiete, gândește. Folosește-te de ceea ce-ţi oferă 
situaţia.” Artemis își stăvili lacrimile. Se afla într-un restaurant. 
Un restaurant cu specific marinăresc. Inutil! N-avea rost! Poate 
că într-un spital ar mai fi putut face ceva. Dar aici? Ce era de 
făcut aici? Un cuptor, niște chiuvete și alte ustensile. Chiar dacă 
ar fi avut la-ndemână ustensilele necesare, tot nu-și încheiase 
încă studiile medicale. Era prea târziu chiar și pentru o 
intervenţie clasică rapidă, doar dacă nu exista cumva vreo 
metodă care să facă posibil un transplant de inimă în mai puţin 
de patru minute. 

Secundele se scurgeau cu repeziciune. Artemis devenea din 
ce în ce mai nervos. Timpul era împotriva lor. Timpul trebuia 
oprit. O idee îl străfulgeră. Poate că nu putea opri timpul, dar 
măcar putea încetini trecerea lui peste Butler. Procedura era 
riscantă, fără-ndoială, dar era singura șansă pe care o aveau. 

Artemis deblocă frâna căruciorului de prăjituri și-ncepu să-l 
tragă înspre bucătărie. Trebui să se oprească de câteva ori, ca 
să-i îndepărteze din drum pe asasinii care se văicăreau. Mașinile 
de intervenţie se apropiau, croindu-și drum spre Knightsbridge. 
Explozia grenadei atrăsese atenţia, după câte se pare. Mai avea 
câteva secunde la dispoziţie, înainte de a se găsi în situaţia de a 
născoci o poveste plauzibilă pentru autorităţi. Ar fi fost mai bine 
s-o șteargă. Amprentele n-ar fi fost o problemă, întrucât într-un 
restaurant intră sute de clienţi. Nu trebuia decât s-o tulească 
înainte de sosirea forțelor de ordine londoneze. 

Bucătăria era tapetată cu bucăţi de oțel. Poliţele, capacele și 
întregul mobilier fuseseră acoperite cu moloz în urma exploziei. 
Peștii se zbăteau în chiuvetă, crustaceele clănţăneau pe gresie, 
iar caviarul picura din tavan. 

lată! In spate se aflau mai multe lăzi frigorifice, absolut 
indispensabile în orice restaurant în care se serveau fructe de 
mare. Artemis împinse căruciorul în spatele bucătăriei. 

Congelatorul principal era de obicei proiectat astfel încât să 
adăpostească cea mai mare parte a diferitelor preparate care se 
găseau într-un restaurant. Artemis deschise sertarul 
congelatorului și îl goli în grabă. 

Criogenia. Era singura lor șansă. Știința congelării unui corp, 
până în momentul în care tehnicile medicale ar fi evoluat 
suficient de mult încât să-l poată readuce la viață. Deși era 
contestată în general de lumea medicală, ea înregistra totuși un 
real succes în rândurile bogătașilor excentrici, cărora nu le era 
de ajuns o singură viaţă ca să își poată cheltui averea. Camerele 
frigorifice erau construite de obicei după anumite standarde. 
Dar acum nu era momentul ca Artemis să aibă pretenții. 
Congelatorul acesta era o soluţie temporară suficient de bună. 
Capul lui Butler trebuia neapărat îngheţat, pentru a-i conserva 
celulele din creier. Atâta timp cât funcţiile sale cerebrale ar fi 
fost intacte, exista, teoretic, posibilitatea de a fi readus la viaţă, 
chiar dacă inima încetase să-i mai bată. 

Artemis împinse căruciorul și-l înclină deasupra congelatorului 
deschis. Apoi, împinse corpul lui Butler, între aburii de gheață, 
cu ajutorul unei tăvi argintii. Locul era cam strâmt, dar 
bodyguardul încăpu înăuntru, chiar dacă trebui să-i îndoaie un 
pic picioarele. Artemis îngropă capul tovarășului său înfrânt, 
într-un morman de gheaţă. Apoi reglă termostatul la -4* C, 
pentru a evita o eventuală deteriorare a ţesuturilor. Privirea 
inertă a lui Butler îl fixa de sub stratul de gheață. 

— Mă voi întoarce, zise băiatul. Somn ușor. 

Sirenele se apropiau. Artemis auzi scrâșnetul roţilor. 

— Rezistă, Domovoi, mai șopti Artemis, închizând sertarul 
congelatorului. 

e 

Artemis ieși pe ușa din spate și se amestecă în mulțimea de 
curioși adunată la faţa locului. Mai mult ca sigur că polițiștii 
puseseră pe cineva să fotografieze mulţimea, așa că nu zăbovi 

prea mult și nu aruncă nici măcar o privire înspre restaurant, în 
schimb, o luă spre Harrods, unde se așeză la o masa în balconul 
cafenelei. 

După ce o convinse pe chelneriţă că nu se rătăcise de mama 
lui și după ce îi arătă că are suficienţi bani să-și plătească totuși 
ceașca de ceai Earl Grey, Artemis își scoase mobilul și apelă în 
grabă un număr din agendă. 

Îi răspunse un bărbat. 

— Alo. Zi repede, oricine-ai fi. Sunt extrem de ocupat. 

Bărbatul era detectivul-șef Justin Barre de la Noul Scotland 
Yard. Vocea gâjâită a lui Barre se datora unei încăierări dintr-un 
bar, de prin anii 1990, când un cuţit de vânătoare îi secţionase 
gâtlejul. Dacă Butler n-ar fi fost pe fază ca să oprească 
sângerarea, Justin Barre n-ar mai fi trecut de gradul de sergent. 

— Detectiv Barre, Artemis Fowl la telefon. 

— Artemis, ce surpriză! Ce mai face bătrânul Butler? 

Artemis își scărpină fruntea. 

— Nu prea bine, din păcate. Ar avea nevoie de o favoare. 

— Orice pentru uriaș. Cu ce vă pot fi de folos? 

— Ai auzit cumva de încăierarea din Knightsbridge? 

Urmă o pauză. Artemis auzi foșnetul unei hârtii rupte dintr-un 
fax. 

— Da, chiar acum mi-a sosit o circulară. Câteva ferestre 
sparte într-un restaurant. Nimic important. Câţiva turiști au 
suferit contuzii în urma unei explozii. Rapoartele preliminare 
susţin că a fost o formă de mișcare seismică locală, dacă poţi să 
crezi. Avem două mașini la faţa locului. Nu-mi spune că Butler e 
în spatele incidentului. 

Artemis trase aer în piept. 

— Vreau să-ți ţii oamenii departe de lăzile frigorifice. 

— E o rugăminte cam neobișnuită, Artemis. Ce e în 
congelatoare, de nu trebuie să vadă nimeni? 

— Nimic ilegal, îl asigură Artemis. Crede-mă pe cuvânt: eo 
problemă de viaţă și de moarte pentru Butler. 

Barre nu stătu pe gânduri. 

— Problema asta nu intră în atribuţiile mele, dar consider-o 
aranjată. Trebuie să scoţi din congelatoare obiectul misterios? 

Detectivul îi ghicise gândurile. 

— Cât se poate de repede. Nu-mi trebuie decât două minute. 

Barre continuă. 

— O.K. Hai să ne potrivim ceasurile. Legiștii o să mai fie prin 
zonă vreo câteva ore. Nu pot să fac nimic în legătura cu asta. 
Dar pe la șase și jumătate pot să-ţi garantez că n-o să fie nimeni 
la datorie. Ai cinci minute la dispoziţie. 

— E mai mult decât necesar. 

— Bun. Și zi-i uriașului că suntem chit. 

Artemis îi răspunse calm. 

— Sigur, detective Barre. O să-i spun. 

„Dacă o să mai am ocazia”, se gândi el. 

(J 

Institutul Criogenie Ice Age nu se afla propriu-zis pe Harley 
Street din Londra. Tehnic vorbind, era amplasat în colțul aleii 
Dickens, o străduță lăturalnică, aflată în partea de sud a 
vestitului bulevard, pe care se aflau mai multe centre medicale 
de renume. Dar acest lucru n-o împiedica pe proprietara 
așezământului, o oarecare doctor Constance Lane, să treacă 
Harley Street ca adresă pe toate materialele inscripţionate cu 
sigla institutului. Dădea bine la capitolul credibilitate. Când cei 
din înalta societate vedeau cuvântul magic pe o carte de vizită, 
deveneau extrem de nerăbdători să-și congeleze rămășițele 
pământești. 

Artemis Fowl era în general destul de greu de impresionat. 
Dar acum nu avea de ales. Ice Age era unul dintre cele trei 
centre criogenice din oraș și, în momentul de fată, singurul care 
avea și locuri libere. Deși reclama luminoasă pe care scria 
„Coconi de închiriat” i se păru lui Artemis de-a dreptul 
deplasată. Să fim serioși! 

Clădirea însăși îi crea un sentiment de disconfort. Fațada era 
învelită cu bucăţi lucioase de aluminiu, aranjate în așa fel încât 
să creeze impresia unei nave spaţiale, iar ușile, care se 
închideau cu un șuierat, păreau ieșite din Star Trek. Unde era 
bunul-gust? Unde era arta? Cum de fusese autorizată 
construcția unui lucru atât de hidos în plin centru istoric al 
Londrei? 

O asistentă tipică, în halat alb și cu bonetă, se afla la recepţie. 
Artemis se îndoia că era cu adevărat asistentă - poate din 
pricina ţigării pe care o ţinea între unghiile false. 

— Mă scuzaţi, domnişoară... 

Asistenta abia dacă își ridică privirea din tabloidul pe care îl 
răsfoia. 

— Da? Căutaţi pe cineva? 

Artemis își încleștă pumnii la spate. 

— Da. Aș dori s-o văd pe doamna doctor Lane. Dânsa se 
ocupă de operaţii aici, nu-i așa? 

Asistenta își stinse ţigara într-o scrumieră care era plină ochi 
de mucuri și chiștoace. 

— Sper că nu e vorba iar de vreun proiect școlar. Doamna 
doctor Lane a zis că nu se mai ocupă de proiecte școlare. 

— Nu, nu e vorba de niciun proiect școlar. 

— Ești cumva avocat? îl întrebă asistenta bănuitoare. Ești 
cumva vreun geniu d'ăla care-și ia diploma înainte să fi ieșit de 
la creșă? 

Artemis oftă. 

— Geniu, da. Avocat, nu prea. Sunt un client, domnișoară. 

Și dintr-odată asistenta era toată numai lapte și miere. 

— A, un client. Păi de ce nu spuneți așa? Vă conduc imediat. 
Domnul dorește un ceai, o cafea sau, poate, ceva mai tare? 

— Am treisprezece ani, domnișoară. 

— Un suc? 

— Un ceai e perfect. Earl Grey, dacă aveţi. Fără zahăr, 
desigur. Devin agitat. 

Asistenta era pregătită să accepte orice formă de sarcasm din 
partea unui potenţial contribuabil, așa că îl conduse pe Artemis 
în sala de așteptare, decorată și ea în omniprezentul stil al erei 
spaţiale. O mare de catifea lucioasă și de oglinzi infinite. Băuse 
deja aproape jumătate de ceașcă din licoarea care îi fusese 
servită și care nu semăna nici pe departe cu ceaiul Earl Grey, 
când ușa de la cabinetul doctorului Lane se deschise brusc. 

— Poftește, i se adresă apatic o femeie înaltă. 

— Să merg? o întrebă Artemis. Sau o să mă teleportați 
dumneavoastră? 

Pereţii biroului erau plini de tablouri. Pe unul dintre pereți 
erau expuse diplomele și titlurile academice ale doctoriței. 
Artemis bănuia că multe dintre diplome fuseseră obţinute peste 
noapte. De-a lungul celuilalt perete erau câteva fotografii cu 
portrete. Deasupra acestora trona inscripţia: „Dragostea minte 
și-n somn”. Artemis ar fi luat-o la fugă chiar în momentul ăla, 
dacă n-ar fi fost într-o situaţie disperată. 

Doamna doctor Lane stătea la birou. Era o femeie 
fermecătoare, cu o cascadă de păr roșcat și cu niște degete 

lungi și subţiri, ca de pianist. Până și halatul pe care îl purta era 
de la Dior. Constance Lane avea un zâmbet impecabil. Mult prea 
impecabil. Artemis o privi mai de-aproape și observă că întregul 
ei chip era opera unui chirurg plastician. In mod evident, 
principala preocupare a acestei femei era să păcălească timpul. 
Artemis venise la locul potrivit. 

— Ei bine, tinere, Tracy spune că vrei să fii clientul nostru. 

Doctoriţa încercă să zâmbească, dar fața i se întinse ca un 
balon. 

— Nu eu personal, îi răspunse Artemis. Dar aș dori să închiriez 
unul dintre spaţiile dumneavoastră. Pe termen scurt. 

Constance Lane scoase din sertar o broșură, încercuind 
câteva cifre cu roșu. 

— Tarifele noastre sunt destul de mari. 

Artemis nici măcar nu clipi când văzu prețurile. 

— Banii nu sunt o problemă. Putem face un transfer prin 
telefon, de la banca mea din Elveţia, chiar acum. In cinci minute 
puteți avea o sută de mii de lire în contul dumneavoastră 
personal. Nu-mi trebuie decât o cameră frigorifică, pentru o 
singură noapte. 

Strategia lui Artemis avu succes. Constance se gândi câte 
intervenţii chirurgicale și-ar putea face de banii ăștia. Totuși, 
ezită. 

— În mod normal, nu le este permis minorilor să-și plaseze 
rudele în camerele noastre frigorifice. Așa prevede legea. 

Artemis se aplecă spre ea. 

— Doamnă doctor Lane, Constance, ceea ce fac eu nu e 
tocmai legal, dar nimeni nu va avea de suferit. O singură 
noapte, și-apoi o să fii o femeie bogată. Mâine pe vremea asta, 
nici nu-ţi vei mai aminti că am trecut vreodată pe-aici. Dacă nu 
sunt cadavre, nu vor fi nici reclamaţii. 

Doctorița își mângâie bărbia. 

— Doar o noapte? 

— Una singură. Nici nu vei ști că am fost aici. 

Constance scoase o oglinjoară din sertarul biroului și se studie 
cu atenție. 

— Sună-ţi banca, zise în cele din urmă. 


STONEHENGE, WILTSHIRE 

În sudul Angliei, existau două terminale de aterizare a 
dispozitivelor LEP. Unul chiar în Londra, dar acela fusese 
dezafectat, deoarece se afla la numai patru sute de metri 
adâncime sub terenul de fotbal construit de Chelsea. 

Cealaltă gură de ieșire se afla în Wiltshire, lângă vestigiile pe 
care oamenii le cunoșteau sub denumirea de Stonehenge. 
Noroioșii aveau mai multe teorii cu privire la originea 
construcţiei. De la aceea de terminal de aterizare al navelor 
extraterestre, până la aceea de centru păgân al veneraţiei. 
Adevărul nu era nici pe departe atât de spectaculos. 
Stonehenge fusese de fapt o piaţă de desfacere pentru 
mâncăruri pe bază de cocă. Sau, după cum ar spune Noroioșii, o 
pizzerie. 

Un gnom pe nume Bog observase că majoritatea turiștilor își 
uitau acasă sandviciurile când veneau în excursie la suprafaţă, 
așa că își deschisese un magazin lângă terminal. Era o afacere 
fără prea multă bătaie de cap. Te ridicai până în dreptul uneia 
dintre ferestre, spuneai ce topping dorești și zece minute mai 
târziu te îndopai. Desigur, Bog a trebuit să-și strămute întreaga 
afacere în subteran de îndată ce oamenii au început să 
comunice în propoziţii. Și, oricum, toată brânza aia începuse să 
înmoaie solul. Ba chiar, o parte din ferestrele de serviciu se și 
prăbușiseră din acest motiv. 

Cetătenilor obișnuiți le era destul de greu să obţină o viză 
pentru a putea vizita Stonehenge-ul, din cauza activităţii 
permanente de la suprafaţă. Totuși, ca să fim sinceri, mai toți 
hipioții vedeau spiriduși aproape zilnic, dar asta nu era niciodată 
un subiect de prima pagină. In calitatea sa de ofițer LEP, Holly 
nu întâmpină probleme la obţinerea vizei; o simplă fluturare a 
insignei, și gura de ieșire la suprafaţă se deschidea cât ai clipi. 

Dar acum, nici măcar faptul că era ofițer al Brigăzii de 
Recunoaștere nu putea provoca un flux de magmă. lar portul de 
aterizare de la Stonehenge nu mai fusese folosit de mai bine de 
trei sute de ani. Nici măcar o scânteie. Din pricină că nu exista 
niciun val de magmă, Holly se văzu nevoită să călătorească 
până la suprafaţă într-o navetă comercială. 

Toate locurile disponibile pentru primul zbor fuseseră de mult 
rezervate. Dar, din fericire, cineva își anulase rezervarea în 
ultimul moment. 


38 


Naveta era una supersonică, cu o capacitate de cincizeci de 
locuri. Fusese închiriată în întregime chiar de către Frăția lui 
Bog, din cei care mergeau în pelerinaj la situl patronului lor. 
Acești elfi, majoritatea gnomi, își dedicaseră viaţa preparării 
pizzei, și, în fiecare an, când se aniversa Prima-Zi-a-lui-Bog-în- 
branșă, închiriau o navetă și mergeau la picnic la suprafață. La 
picnic se consumau: pizza, bere de cartofi și îngheţată cu gust 
de pizza. Ar fi inutil să mai spunem că nu-și dădeau jos, toata 
ziua, bonetele cauciucate cu desene înfățișând pizza. 

Așa că, timp de șaizeci și șapte de minute, Holly stătu 
înghesuită între doi gnomi ghiftuiți cu bere, interpretând 
Cântecul pizzei.: 


Pizza, pizza, 

Umple-ți fața! 

Cu cât e mai subțire aluatul, 
Cu-atât mai pufos e blatul! 


Cântecul avea o sută paisprezece versuri. Și nu promitea 
deloc să sune mai bine pe parcurs. Holly nu fusese niciodată mai 
fericită ca în momentul în care văzu luminile de semnalizare ale 
portului de aterizare din Stonehenge. 

Terminalul cel nou era destul de încăpător. Se putea lăuda cu 
trei ghișee de verificare a vizelor, cu un parc de distracţii și cu o 
zonă de cumpărături duty-free. Ultimul răcnet în materie de 
suveniruri era Noroiosul Hipiot, o păpușă care spunea: „Peace, 
man!”, dacă o apăsai pe burtă. 

Holly trecu de punctele vamale, doar arătând insigna LEP și 
urcă la suprafață cu liftul de serviciu. In ultima vreme, era mult 
mai ușor să ieși la suprafață pe la Stonehenge, deoarece 
Noroioșii puseseră gard de jur împrejurul locului. In mod 
surprinzător, Noroioșii erau mai preocupaţi de trecut decât de 
prezent. 

Holly își prinse aripile și, de îndată ce turnul de control îi dădu 
liber, porni turboreactoarele și se avântă la o înălțime de opt mii 
de metri. Perdeaua de nori era destul de groasă, totuși Holly își 
activă și scutul de protecţie, pentru orice eventualitate. Nimeni 
și nimic nu o putea detecta acum. Era invizibilă atât oamenilor, 
cât și celor mai sofisticate radare. Șobolanii și încă vreo două 

specii de maimuțe erau singurii care puteau să vadă printr-un 
scut magic. 

Holly își trecu aripile pe pilot-automat și lasă computerul să 
preia controlul asupra zborului. Era plăcut să fii din nou la 
suprafață. Mai ales la apus. Momentul ei preferat. Un zâmbet 
ușor i se întipări pe faţă. Chiar dacă misiunea nu era una ușoară, 
ea era mulțumită. Era făcută pentru asta. Pentru a face parte 
din Racon. Cu vântul bătându-i în vizor, gata să facă faţă unei 
noi provocări. 


KNIGHTSBRIDGE, LONDRA 


Trecuseră aproape două ore din momentul în care Butler 
fusese împușcat. În general, perioada de graţie dintre încetarea 
bătăilor inimii și apariţia leziunilor cerebrale este de aproximativ 
patru minute. Dar această perioadă poate fi prelungită dacă 
temperatura corpului pacientului este diminuată suficient de 
mult. Cei care se îneacă, spre exemplu, pot fi resuscitați până la 
mai mult de o oră de la moartea lor aparentă. Artemis nu putea 
decât să spere că improvizaţia lui criogenică îl va menţine pe 
Butler în moarte clinică până când va fi transferat într-una dintre 
capsulele de la institutul Ice Age. 

Institutul Criogenie Ice Age dispunea de un vehicul de 
transportare a clienţilor, de la spitalele unde își dăduseră 
obștescul sfârșit. Dubiţa era prevăzută cu propriul echipament 
de resuscitare și cu toate ustensilele medicale necesare. Deși 
criogenia era văzută ca un soi de excentricitate în lumea 
medicală, totuși se poate spune că vehiculul de faţă îndeplinea 
cele mai înalte standarde de calitate și igienă. 

— Mașinile astea costă în jur de un milion de lire fiecare, îl 
informă Constance Lane pe Artemis în timp ce stăteau în dubiţa 
imaculată ca o sală de operaţii. 

O capsulă cilindrică era prinsă între ei. 

— Dubițele sunt fabricate la Munchen. Și pe deasupra sunt și 
blindate. Chestia asta poate trece cu zâmbetul pe buze peste un 
obuz. 

Pentru prima dată în viaţa lui, Artemis nu era deloc interesat 
să adune informații. 

— Foarte interesant, doctore, dar crezi că poate merge mai 
repede? Partenerul meu e în criză de timp. Deja au trecut două 
ore și șapte minute. 

Constance Lane încercă să se încrunte, dar nu avea suficientă 
piele deasupra sprâncenelor ca să-și poată permite un 
asemenea gest. 

— Două ore. Nimeni nu și-a revenit vreodată după o perioadă 
atât de lungă. Dar, dacă stăm să ne gândim, de fapt, niciun 
ocupant al camerelor frigorifice nu și-a revenit vreodată. 

Traficul pe Knightsbridge era, ca de obicei, haotic. Harrods 
avea lichidări de stoc și era asediat de hoarde de cumpărători 
înverșunaţi care stăteau la coadă ca să pătrundă în luxosul 
magazin. Le trebuiră aproape șaptesprezece minute pentru a 
ajunge la intrarea de serviciu a restaurantului En Fin. 

După cum stabilise, în local nu se afla niciun poliţist. Cu 
excepţia unuia. Detectivul Justin Barre în persoană stătea de 
pază la ușa din spate. Bărbatul era uriaș. Un urmaș al tribului 
Zulu, după cum spunea Butler. Nu era greu să ţi-l imaginezi 
alături de Butler, colindând împreună ţinuturi îndepărtate. 

In mod miraculos, găsiră un loc liber de parcare, și Artemis 
sări din dubiță. 

— Criogenie, zise Barre observând inscripţia de pe vehicul. 
Crezi că mai poţi face ceva pentru el? 

— Așadar, te-ai uitat în congelator? îl întrebă Artemis. 

Detectivul încuviinţă din cap. 

— Cum aș fi putut rezista tentaţiei? Curiozitatea e meseria 
mea. Acum îmi pare rău că m-am uitat. A fost un om bun. 

— Este un om bun, accentuă Artemis. Nu sunt pregătit să 
renunţ la el. 

Barre se dădu la o parte, făcând loc celor doi paramedici în 
uniforme de la Ice Age. 

— Conform oamenilor mei, un grup de bandiți înarmaţi a 
încercat să jefuiască localul, dar a fost întrerupt de o mișcare 
seismică. Să fiu al naibii dacă nu-mi înghit insigna, dacă așa s- 
au petrecut lucrurile în realitate. Crezi că ai putea cumva să mă 
luminezi și pe mine puţin? 

— Un rival de-al meu a refuzat o propunere de afaceri. A fost 
un refuz violent. 

— Cine a apăsat pe trăgaci? 

— Arno Blunt. Un neozeelandez. Păr decolorat, tatuaje pe corp 
și pe gât. Și mulţi dinţi lipsă. 

Barre luă notițe. 

— O să trimit descrierea pe la aeroporturi. Cine știe, poate-l 
prindem. 

Artemis se frecă la ochi. 

— Butler mi-a salvat viaţa. Eu trebuia să încasez de fapt 
glonţul acela. 

— Așa-i bătrânul Butler. 

Barre dădu din cap. 

— Dacă vă pot ajuta cu ceva... 

— Poţi să fii sigur că o să te anunţ, zise Artemis. Oamenii tăi 
au găsit pe cineva la faţa locului? 

Barre își consultă carneţelul. 

— Câţiva clienţi și personalul restaurantului. l-am verificat și 
le-am dat drumul. Tâlharii au fugit înainte ca noi să ajungem 
aici. 

— Nu mai contează. O să mă ocup eu însumi de vinovați. 

Barre se străduia în mod vădit să facă abstracţie de mișcările 
care se auzeau din bucătărie. 

— Artemis, poţi să îmi garantezi că toată chestia asta n-o să 
se întoarcă împotriva mea mai târziu? În definitiv, e vorba 
despre o crimă. 

Artemis îl privi fix în ochi pe Barre. O adevărată realizare, am 
putea spune. 

— Inspectore Barre, nu ai niciun cadavru, deci nu ai caz. Și- 
apoi, îţi promit că până mâine pe vremea asta Butler va fi cât se 
poate de viu și în formă. li voi spune să te sune, dacă asta te 
mai liniștește puţin. 

— Așa să faci. 

Paramedicii îl puseră pe Butler pe o targă. Faţa îi era 
acoperită de gheaţă. Afectarea ţesuturilor se putea ghici după 
culoarea vineție pe care o căpătaseră degetele sale. 

— Numai un magician l-ar mai putea vindeca. 

Artemis aruncă o privire spre podea. 

— Asta-i planul, inspectore Barre. Exact ăsta-i planul. 

e 

În dubiţă, doctorul Constance Lane îi administra pacientului 

injecții cu glucoză. 

— Împiedică celulele să se dezintegreze, îl informă ea pe 
Artemis, în timp ce îi masa pieptul lui Butler pentru a ajuta 
medicamentul să se răspândească. În caz contrar, apa din sânge 
se va transforma în ace de gheaţă, care vor perfora pereţii 
celulelor. 

Butler era întins într-un dispozitiv criogenic, dotat cu propriile 
giroscoape. Fusese îmbrăcat într-un costum special de răcire, 
argintiu, și îngropat în gheaţă. 

Constance nu era obișnuită ca oamenii s-o asculte cu 
adevărat atunci când le explica procedura. Dar tânărul acesta 
palid înregistra informaţiile mai repede decât le putea ea 
expune. 

— Dar apa n-o să îngheţe oricum? Glucoza nu poate împiedica 
acest lucru. 

Constance era impresionată. 

— Ba va îngheţa. Dar în bucăţi mai mici, care vor pluti prin 
celule fără să le afecteze. 

Artemis își notă ceva în agenda electronică. 

— Bucăţi mici, carevasăzică. 

— Glucoza e doar o măsură preventivă, continuă doctorul. 
Următorul pas e operaţia - va trebui să-i curățăm venele în 
întregime și să-i înlocuim sângele cu un conservant. Apoi, putem 
micșora temperatura corpului până la -30* C. Dar asta o vom 
face abia când ajungem la institut. 

Artemis își închise agenda. 

— N-o să fie nevoie. Vreau doar să-l ţin în moarte clinică vreo 
câteva ore. Asta-i tot. 

— Dar nu cred că ai înţeles, tinere, îi replică doctorul Lane. 
Tehnicile medicale actuale n-au evoluat atât de mult, încât să 
poată vindeca o astfel de leziune. Dacă nu-i înlocuiesc sângele 
cu un conservant, țesuturile vor fi puternic afectate. 

Dubiţa se zdruncină când dădu peste una dintre numeroasele 
gropi ale şoselelor londoneze. Brațul lui Butler se mișcă 
spasmodic și, pentru o clipă doar, Artemis ar fi putut să jure că e 
viu. 

— Stai liniștită, doctore. 

— Dar... 

— O sută de mii de lire, doctore. Doar la asta trebuie să te 
gândești. Parchează dubiţa afară și uită că ne-am întâlnit. O să 
dispărem până mâine dimineaţă. Amândoi. 

Lane era contrariată. 

— Să parchez afară? Nu vreți nici măcar să intrați? 

— Nu, Butler va rămâne afară, zise Artemis. Aăă... doctorul 
meu suferă de claustrofobie. Dar o să intru eu un minut, ca să 
dau un telefon, dacă se poate. E o convorbire un pic mai 
specială. 


SPAȚIUL AERIAN LONDONEZ 


Luminile Londrei străluceau sub Holly ca stelele unei galaxii. 
În general, ofiţerilor Recon le era interzis să zboare prin spaţiul 
aerian al capitalei londoneze, pentru că în zonă existau patru 
aeroporturi și o mulţime de avioane care survolau zona. Cu cinci 
ani în urmă, căpitanul Bucluc trecuse la mustață pe lângă un 
avion de pasageri care decolase de pe aeroportul Heathrow, cu 
destinaţia SUA. De atunci, toate programările de zbor pe 
deasupra orașelor cu aeroporturi se făceau abia după ce zona 
era atent verificată de Foaly. 

Holly vorbi în microfonul din cască. 

— Foaly, e vreun zbor de care ar trebui să știu? 

— Stai puţin să-mi instalez radarul. Și acum, să vedem. Aș 
cobori vreo sută de metri, dac-aș fi în locul tău. Trebuie să apară 
un Boeing de la Malaga în câteva minute. N-o să te atingă, dar 
computerul tău din cască ar putea interfera cu sistemul lor de 
navigare. 

Holly își înclină aripile și cobori la altitudinea regulamentară. 
Deasupra ei, zgomotul avionului uriaș inundă văzduhul. Dacă nu 
și-ar fi pus bureţii antifonici în urechi, i-ar fi pocnit timpanele. 

— OK. Avion cu reacţie plin cu pasageri, evitat cu succes. ȘI 
acum? 

— Acum, așteptăm. O să te contactez doar dacă mai am ceva 
important de transmis. 

Nu trecură mai mult de cinci minute, și Foaly sparse din nou 
tăcerea. 

— Holly, avem ceva. 

— Alt satelit de cercetare? 

— Nu. Ceva de la Santinelă. Așteaptă să-ţi trimit fișierul prin 
cască. 

Un fișier audio își făcu apariţia în vizorul lui Holly. Undele 
semănau cu o înregistrare seismografică. 

— Ce este? O convorbire telefonică? 

— Nu tocmai, zise Foaly. E unul dintre miliardele de fișiere 
inutile pe care Santinela ni le trimite zilnic. 

Sistemul denumit „Santinela” era alcătuit dintr-o serie de 
instrumente de monitorizare, pe care Foaly le plasase pe niște 
sateliți mai vechi ai SUA și ai Rusiei. Rolul lor era acela de a 
monitoriza toate sistemele de telecomunicaţii ale oamenilor. 
Desigur, era aproape imposibil să faci un bilanţ al tuturor 
convorbirilor telefonice zilnice. Dar computerul fusese 
programat în așa fel încât să facă o selecţie în funcţie de 
anumite cuvinte-cheie. Spre exemplu, dacă vreunul dintre 
cuvintele  „spiriduș”, „Haven”, „subteran” apăreau într-o 
conversație, atunci convorbirea era semnalizată de calculator. 
Cu cât apăreau mai multe cuvinte referitoare la Popor, cu atât 
fișierul era clasificat ca având un grad de importanţă mai ridicat. 

— Telefonul ăsta a fost dat din Londra acum câteva minute. E 
plin de cuvinte-cheie. N-am mai văzut așa ceva până acum. 

— Dă drumul înregistrării! îi ordonă Holly hotărât. 

Un cursor vertical începu să se desfășoare peste unda fonică. 

— Popor, se auzi o voce vagă, LEP, magie, Haven, port pentru 
navete, spriţi, B'wa Kell, troli, oprirea timpului, Recon, Atlantis. 

— Asta-i tot? 

— Ce, nu-i suficient?! Oricine ar fi persoana care a dat acest 
telefon, cred că ne scrie deja biografia. 

— Dar e doar o înșiruire de cuvinte. N-are niciun înţeles. 

— Ei, degeaba te iei de mine, zise centaurul. Eu nu fac altceva 
decât să adun informaţii. Dar trebuie să existe o legătură între 
convorbire și satelitul de cercetare. Astfel de fenomene nu se 
întâmplă pur și simplu în aceeași zi. 

— Bine. Cunoști locaţia exactă? 

— Telefonul a fost dat de la un institut criogenic din Londra. 
Santinela nu este atât de performantă, încât să poată realiza o 
identificare a vocii. Tot ce pot să-ţi spun e că telefonul a fost dat 
din interiorul clădirii. 

— Cine-o fi Noroiosul misterios? 

— Ciudat. Dar apelul a fost dat către ziarul Times, la linia de 
rezolvare a cuvintelor încrucișate. 

— Poate că acele cuvinte erau răspunsul corect al rebusului 
de azi, zise Holly optimistă. 

— Nu. Am verificat soluţiile corecte. Nici pomeneală de elfi 
printre ele. 

Holly preluă controlul asupra aripilor. 

— E timpul să vedem ce pune la cale Noroiosul misterios. 
Trimite-mi coordonatele institutului. 

Holly bănuia că are de-a face cu o alarmă falsă. Sute de astfel 
de convorbiri apăreau în fiecare zi. lar Foaly era atât de 
paranoic, încât avea impresia că vor fi invadaţi, ori de câte ori 
cineva pomenea cuvântul „magie” la telefon. Și, cum ultimul 
răcnet în materie de filme și jocuri era genul fantasy, vă puteţi 
imagina cât de des surprindea astfel de cuvinte. Cei din LEP 
pierdeau ore întregi amplasând echipamente de supraveghere 
în locaţiile de unde fuseseră date telefoanele, pentru ca, în cele 
din urmă, să-și dea seama că nu era vorba decât de vreun puști 
care se juca pe calculator. 

Mai mult ca sigur că telefonul de azi era fie o dezlegare a unui 
rebus, fie opera vreunui hacker, care descărca ilegal vreun film 
hollywoodian de ultimă oră. Sau, cine știe, poate că nu era 
decât un ofițer LEP sub acoperire, aflat în misiune, care 
încercase să sune acasă. Dar azi, mai mult ca oricând, totul 
trebuia verificat. 

Holly își strânse picioarele sub ea și plonjă spre apă. 
Regulamentul Recon interzicea scufundările. Cercetarea trebuia 
să fie minuțioasă și făcută în mod treptat. Dar ce rost avea să 
zbori dacă nu simțeai mângâierea valurilor gâdilându-ţi 
degetele? 


INSTITUTUL CRIOGENIC ICE AGE, 
LONDRA 


Artemis stătea rezemat de ușa din spate a ambulanţei 
institutului. Era ciudat cât de repede se puteau schimba 
priorităţile unei persoane. În dimineaţa aceea, singura lui 
problemă fusese alegerea unor mocasini care să se asorteze la 
costum. lar acum, viaţa devotatului său prieten atârna de un fir 
de aţă. lar aţa se subţia văzând cu ochii. 

Artemis șterse un strat de gheaţă de pe ochelarii pe care îi 
găsise în sacoul bodyguardului. Nu erau niște ochelari obișnuiți - 
de altfel, Butler nici n-avea nevoie de ochelari. Acești ochelari 

de vedere fuseseră concepuţi special pentru a vedea dincolo de 
scuturile LEP. Scuturi invizibile. Butler îi purta încă de pe vremea 
când Holly Short aproape că îl doborâse în lupta de la conacul 
Fowl. „Nu se știe niciodată, obișnuia el să spună. Suntem o 
ameninţare la adresa forțelor LEP și, cine știe, poate că într-o zi 
comandantul Root va fi înlocuit, iar persoana care-i va lua locul 
n-o să se dea în vânt după noi.” 

Artemis se îndoia. Elfii erau în general un popor pașnic. Nu-i 
vedea în stare să facă rău nimănui. Nici măcar unui Noroios, 
chiar dacă în trecut mai avuseseră oarecare fricțiuni. La urma 
urmei, se despărţiseră prieteni. Sau, cel puţin, nu dușmani. 

Asta presupunând că telefonul își atinsese ţinta. Dar nu vedea 
niciun motiv pentru care să n-o fi făcut. Mai multe agenţii 
guvernamentale de securitate monitorizau liniile telefonice 
folosind metoda cuvintelor-cheie și înregistrând acele convorbiri 
care ar fi putut periclita siguranţa naţională. Și, dacă oamenii 
foloseau o asemenea tehnică, mai mult ca sigur că Foaly era 
deja cu doi pași înaintea lor. 

Artemis își puse ochelarii și se urcă în cabina dubiţei. 
Telefonase acum zece minute. Presupunând că Foaly i-ar fi luat 
urma imediat, tot ar fi durat vreo două ore până când un ofiţer 
LEP ar fi ajuns la suprafaţă. Asta ar fi însemnat vreo cinci ore de 
când Butler se afla în moarte clinică. Recordul de timp pentru o 
astfel de resuscitare fusese de două ore și cincizeci de minute, 
pentru un schior îngheţat într-o avalanșă. Dar nu se executase 
niciodată o astfel de operaţiune după mai mult de trei ore. Poate 
că nici n-ar fi trebuit. 

Artemis aruncă o privire către tava cu mâncare pe care i-o 
trimisese doctorul Lane. Într-o zi obișnuită ar fi strâmbat din nas 
în faţa preparatelor care se aflau pe farfurie. Dar acum hrana 
era un întăritor care să-l ţină treaz până soseau ajutoarele. 
Artemis bău cu lăcomie din ceașca de plastic. Ceaiul îi pleoscăi 
în stomacul gol. În spatele lui, capsula criogenică în care se afla 
Butler zumzăia ca un frigider obișnuit. Din când în când, 
computerul țiuia și băzâia, pe măsură ce efectua scanări 
periodice. Artemis își aduse aminte de zilele petrecute în spitalul 
din Helsinki, așteptând ca tatăl său să-și recapete cunoștința. 
Așteptând să vadă efectele puterilor magice... 

CD-UL 2.CODAT. 


Astăzi tata mi-a vorbit. Pentru prima dată după mai bine de 
doi ani, i-am auzit iar vocea și este exact așa cum mi-o 
aminteam. Dar unele lucruri nu mai sunt la fel. 

Au trecut mai mult de două luni de când Holly Short și-a 
folosit puterile tămăduitoare asupra corpului lui plin de răni, dar 
încă mai zace în patul de spital din Helsinki. Țeapăn și insensibil. 

Doctorii nu mai înțeleg nimic. „Ar trebui să fie treaz, mi-au 
spus ei. Activitatea cerebrală e în regulă. lar bătăile inimii sunt 
cât se poate de normale. E incredibil. Omul ăsta ar fi trebuit să 
fie cu un picior în groapă, și totuși are tonusul muscular al unui 
tinerel.” 

Pentru mine nu e nimic spectaculos. Magia lui Holly a acţionat 
asupra întregii lui fiinţe, cu excepţia piciorului stâng, pe care și-l 
pierduse atunci când nava sa se scufundase pe coasta 
Murmansk-ului. Trupul și mintea lui fuseseră încărcate cu 
energie. 

Efectul magiei asupra corpului său nu mă îngrijorează. Ceea 
ce mă preocupă cu adevărat este să aflu ce efect va avea 
asupra minţii sale această „injecţie” cu energie pozitivă. În cazul 
tatălui meu, o astfel de schimbare poate fi traumatizantă. El 
este capul familiei Fowl și întreaga lui viaţă gravitează în jurul 
banilor. 

Șaisprezece zile am stat în camera de spital a tatălui meu, 
așteptând un semn de viaţă, învăţasem deja să citesc toate 
aparatele și am observat imediat, în dimineaţa în care s-a trezit, 
schimbarea din graficul encefalogramei. Concluzia mea era că în 
curând avea să-și recapete cunoștința, așa că am chemat 
asistenta. Am fost conduși afară din cameră pentru a face loc 
unei echipe medicale mult prea mari. Doi cardiologi, un 
anestezist, un neurochirurg, un psiholog și vreo câteva 
asistente. 

De fapt, tatăl meu n-avea nevoie de nicio supraveghere 
medicală. S-a ridicat, pur și simplu, s-a frecat la ochi și a rostit 
un singur cuvânt: „Angeline”. 

Mama a fost primită înăuntru. Butler, Juliet și cu mine am fost 
nevoiți să mai îndurăm câteva minute până ce mama a reapărut 
în cadrul ușii: 

— Haideţi, intraţi, zise ea. Vrea să vă vadă. 

Și dintr-odată mi s-a făcut frică. Tatăl meu, barbatul căruia 
încercasem să-i ţin locul timp de doi ani, își revenise în sfârșit. 
Se va ridica la înălțimea așteptărilor mele? Voi fi la înălțimea 
așteptărilor lui? 

Am intrat șovăind. Artemis Fowl senior era proptit între perne. 
Primul lucru pe care l-am observat la el a fost chipul. Nu 
cicatricele, care erau aproape vindecate, ci expresia feței lui. 
Fruntea lui, mereu încruntată și meditativă, era acum senină și 
lipsită de griji. 

După o despărțire atât de lungă, nu știam ce să-i spun. Tatăl 
meu n-avea astfel de probleme. 

— Arty, strigă el, întinzându-și brațele spre mine. Te-ai făcut 
bărbat. Un adevărat bărbat. 

L-am îmbrățișat. Și, în timp ce mă strângea în brațe, toate 
comploturile și stratagemele mi-au dispărut din minte. Aveam 
din nou un tată. 


INSTITUTUL CRIOGENIC ICE AGE, LONDRA 


Gândurile lui Artemis fură întrerupte de o adiere discretă pe 
peretele din faţă. Își pironi privirea în acel loc și privi prin 
ochelarii anti-ecran. Un elf ghemuit încerca să se strecoare pe 
fereastră. Un ofițer Recon echipat cu aripi și cască. După doar 
un sfert de oră? Trucul său funcţionase. Foaly interceptase 
convorbirea și trimisese pe cineva să investigheze. Acum nu-i 
mai rămânea decât să spere că spiridușul era plin din cap până- 
n picioare de magie și suficient de binevoitor încât să-l ajute. 

Trebuia să se poarte cu mânuși. Ultimul lucru pe care și-l 
dorea era să-l sperie. O singură mișcare greșită și n-avea să se 
mai trezească decât după șase ore, cu vreo câteva amintiri în 
minus - în special cea a zilei de azi. lar un asemenea lucru ar fi 
însemnat sfârșitul lui Butler. 

Artemis deschise cu băgare de seama ușa dubiţei și cobori. 
Spiridușul își ridică privirea și îi urmări mișcările. Spre 
disperarea lui, Artemis văzu cum creatura scoate un pistol 
argintiu. 

— Nu trage, zise Artemis ridicând mâinile. Sunt neînarmat. Și 
am nevoie de ajutorul tău. 

Spiridușul își activă aripile și coborî până în dreptul privirii lui 
Artemis 

— Nu te speria, continuă Artemis. Sunt un prieten al 
Poporului. V-am ajutat să înfrângeţi gruparea B'wa Kell. Numele 
meu este... 

Spiridușul își dezactivă scutul și își deschise vizorul. 

— Știu care este numele tău, Artemis, îi răspunse căpitanul 
Holly Short. 

e 

— Holly! strigă Artemis, apucând-o de umeri. Tu ești! 

Holly ignoră gestul. 

— Bineînţeles că eu sunt. Ce se petrece aici? Presupun că de 
la tine venea apelul acela. 

— Exact. Dar n-avem timp de asta acum. O să-ţi explic mai 
târziu. 

Holly acceleră mișcarea aripilor și se ridică la o înălțime de 
trei metri. 

— Nu, Artemis. Vreau o explicaţie chiar în momentul ăsta. 
Dacă aveai nevoie de ajutor de ce n-ai sunat de pe telefonul 
tău? 

Artemis se strădui să răspundă la întrebare. 

— Deoarece mi-ai spus că Foaly nu îmi mai monitorizează 
sistemele de comunicaţie. Și-apoi, nu eram sigur că vei veni. 

Holly chibzui. 

— Ei bine, poate că n-aș fi venit. 

Dar observă că lipsea ceva din peisaj. 

— Și Butler unde-i? Ține de șase, ca de obicei? 

Artemis nu-i răspunse, dar expresia feţei lui îi dădu de înțeles 
care era motivul pentru care o chemase. 

e 

Artemis apasă un buton și o pompă pneumatică deschise 
capacul capsulei criogenice. Înăuntru zăcea Butler, acoperit cu 
un strat de gheață. 

— O, nu, oftă Holly. Ce s-a-ntâmplat? 

— A încasat un glonţ în locul meu, îi răspunse Artemis. 

— Când o să te-nveţi minte, Noroiosule? îl mustră spiridușul. 
Micile tale stratageme au tendința de a-i râni pe ceilalți. In 
special pe cei care ţin la tine. 

Artemis nu-i răspunse. La urma urmei, avea dreptate. 

Holly înlătură un pachet de gheaţă de pe pieptul lui Butler. 

— De cât timp este așa? 

Artemis se uită la ceasul de pe mobil. 

— De trei ore. Mai mult sau mai puţin. 

Căpitanul Short dădu la o parte gheaţa și își așeză palma pe 
pieptul lui Butler. 

— Trei ore. Nu știu ce să zic, Artemis. Nu prea mai avem ce 
face. Nu simt nici măcar o tresărire. 

Artemis se uită fix la ea pe deasupra capsulei criogenice. 

— Poţi s-o faci, Holly? Poţi să-l vindeci? 

Holly se dădu un pas înapoi. 

— Eu? Dar eu nu pot să-l vindec. Numai un vraci profesionist 
ar putea încerca așa ceva. 

— Dar pe tata l-ai vindecat. 

— Atunci a fost cu totul altceva. Tatăl tău nu era mort. Nu era 
nici măcar în stare critică. Regret s-o spun, dar pe Butler l-am 
pierdut. Pentru totdeauna. 

Artemis scoase un medalion de aur, care atârna pe un șnur de 
piele, agăţat în jurul gâtului. Medalionul era găurit. Chiar în 
centru. 

— Îţi amintești de ăsta? Mi l-ai dat ca să fii sigură că degetul 
îți va fi reatașat. Mi-ai spus că asta îmi va aminti că există un 
sâmbure de omenie în mine. În momentul ăsta, încerc să fac un 
lucru bun, căpitane. 

— Nu e vorba de omenie. Pur și simplu, nu se mai poate face 
nimic. 

Artemis bătea darabana cu degetele pe capacul capsulei. Se 
gândea. 

— Vreau să vorbesc cu Foaly, zise el în cele din urmă. 

— Eu vorbesc în numele Poporului, Fowl, zise Holly țâfnoasă. 
Nu acceptăm ordine din partea oamenilor. 

— Te rog, Holly, zise Artemis. Nu pot să mă despart de el așa 
pur și simplu. E Butler. 

Holly nu se putu abţine. La urma urmei, Butler le salvase și lor 
pielea în repetate rânduri. 

— În ordine, zise ea, scoțând de la centură o pereche de căști 
de rezervă. Dar n-o să aibă vești bune pentru tine. 

Artemis își agăţă casca pe după ureche și își ajustă 
microfonul. 

— Foaly, ne auzi? 

— Glumești? veni prompt răspunsul. Faza asta-i mai tare 
decât telenovelele voastre. 

Artemis se reculese. Trebuia să pledeze cât mai convingător, 
altfel s-ar fi dus și ultima șansă a lui Butler. 

— Tot ce vreau e o vindecare. Recunosc că e posibil să nu 
meargă, dar ce ne costă să-ncercăm? 

— Nu e chiar floare la ureche, Noroiosule, îi răspunse 
centaurul. Vindecarea e un proces complicat. Este nevoie de 
talent și putere de concentrare. Holly e destul de pricepută - 
crede-mă pe cuvânt. Dar în cazul de faţă e nevoie de o întreagă 
echipă de vraci cu experienţă. 

— Dar nu avem timp pentru așa ceva, zise Artemis arțăgos. A 
trecut și așa prea mult timp de când Butler se află în starea 
asta. Vindecarea trebuie făcută înainte ca glucoza să-i ajungă în 
sânge. Deja i-au fost afectate țesuturile de la mâini. 

— Poate că și creierul, nu? își dădu cu părerea centaurul. 

— Nu. l-am scăzut temperatura aproape imediat. Craniul său 
a stat la rece, de când s-a petrecut incidentul și până acum. 

— Eşti sigur de asta? Nu vrem să-i aducem trupul la viaţă fără 
minte. 

— Sunt sigur. Creierul nu a fost afectat. 

Foaly tăcu preţ de câteva secunde. 

— Artemis, dacă vom accepta să facem asta, nu știu care vor 
fi rezultatele. Poate avea un efect devastator asupra corpului 
său. Ca să nu mai vorbim de mintea lui. Până acum, o astfel de 
operaţie n-a mai fost încercată pe o ființă umană. 

— Înţeleg. 

— Chiar înţelegi, Artemis? Înţelegi cu adevărat? Eşti pregătit 
să accepţi consecințele acestei vindecări? Pot apărea o mulţime 
de probleme neprevăzute. Orice ar ieși din capsula asta, să știi 
că e responsabilitatea ta. Ești pregătit să faci faţă unei astfel de 
responsabilități? 

— Da, zise Artemis fără să clipească. 

— Foarte bine. Atunci decizia îi aparţine lui Holly. Nimeni n-o 
poate obliga să-și folosească magia. Rămâne la latitudinea ei. 

Artemis își lăsă privirea în jos. Nu se putea aduna ca să-l 
privească în ochi pe elful LEP. 

— Deci, Holly? O s-o faci? O să încerci măcar? 

Holly dădu la o parte gheața de pe fruntea lui Butler. Fusese 
un prieten devotat al Poporului. 

— O să încerc, zise ea. Nu pot să-ţi promit nimic. Dar o să fac 
tot ce-mi stă-n puteri. 

Lui Artemis aproape că i se înmuiară genunchii de ușurare, 
dar își reveni imediat. Acum nu avea timp de asta. 

— Îți mulţumesc, căpitane. Sunt convins că nu e ușor să iei o 
asemenea decizie. Acum zi-mi cu ce pot să te-ajut. 

Holly îi arătă ușile din spate ale dubiţei. 

— În primul rând trebuie să ieși. Am nevoie de un mediu 
steril. O să vin după tine când voi termina. Și, orice s-ar 
întâmpla, orice ai auzi, să nu intri sub nicio formă până nu te 
chem eu. 

e 

Holly își desprinse camera din cască și o agăță de capacul 
capsulei criogenice, pentru a-i oferi lui Foaly o privire de 
ansamblu asupra pacientului. 

— E bine așa? 

— Perfect, îi răspunse Foaly. Pot vedea întreaga parte 
superioară a corpului. Criogenie. Puștiul ăsta Fowl e genial, 
pentru o ființă umană. Îţi dai seama că a elaborat tot planul ăsta 
în mai puţin de un minut? Ăsta-i un Noroios tare deștept! 

Holly își curăță temeinic mâinile în chiuvetă. 

— Da’ nu suficient de deștept, încât să nu intre în belele. Nu 
pot să cred că fac asta. O vindecare după trei ore. Mai mult ca 
sigur va fi o premieră. 

— Teoretic vorbind, ar trebui să fie o vindecare după două 
minute. Asta dacă e adevărat că i-a fost congelat creierul 
imediat. Dar... 

— Dar ce? îl întrebă Holly, frecându-și rapid degetele cu 
prosopul. 

— Dar sistemul de congelare interferează cu ritmurile 
biologice proprii fiecărui organism, precum și cu anumite 
câmpuri magnetice - elemente pe care nici măcar Poporul nu le 
stăpânește pe deplin. E vorba de ceva mai mult decât piele, 
carne și oase. E imposibil de prevăzut ce repercusiuni va avea 
vindecarea asupra lui Butler. 

Holly se postă în faţa camerei. 

— Foaly, ești sigur că e o idee bună? 

— Aș fi vrut să avem timp de stat la taclale, Holly, dar fiecare 
secundă îl costă vreo câteva celule nervoase pe bunul nostru 
prieten Butler. O să te ghidez. În primul rând, trebuie să ne 
uităm la rană. 

Holly coji câteva foițe de gheaţă, în timp ce desfăcea 
fermoarul costumului metalizat. Gaura lăsată de glonţ era mică 
și se înnegrise. Stătea ascunsă într-o baltă de sânge ca un 
boboc de floare. 

— N-a avut nici măcar o șansă. Exact sub inimă. O să dau un 
zoom. 

Holly își trase vizorul și folosi filtrele din cască pentru a mări 
rana lui Butler. 

— Sunt câteva fibre prinse înăuntru. Cred că de la un înveliș 
Kevlar. 

Foaly fornăi dezaprobator în căști. 

— Exact ce ne lipsea. Complicaţii. 

— Ce importanţă au câteva firișoare? Și să știi că nu e 
momentul pentru neologisme. Crezi că reușești să vorbești pe 
înțelesul tuturor? 

— OK. Chirurgie pentru fraieri. Dacă îţi bagi degetele în rana 
aceea, magia va reface celulele lui Butler, dar îmbunătăţite cu 
niște fibre de Kevlar. Butler va fi mort, dar cât se poate de 
rezistent la gloanțe. 

Holly era încordată la maximum. 

— În concluzie, pot sau nu să-mi introduc degetele în această 
rană? 

— Va trebui să faci o nouă gaură și să împrăștii magia de- 
acolo. 

„Minunat, se gândi Holly. O nouă rană. Da' de ce nu-l feliem, 
mai bine?” 

— Dar e tare ca piatra. 

— Păi, atunci poate că ar trebui să-l topești un pic. Folosește 
Neutrino 2000, la nivel scăzut, dar nu prea mult. Dacă i se 
trezește creierul înainte de vreme, e terminat. 

Holly își scoase pistolul Neutrino 2000, reglându-i capacitatea 
la nivel minim. 

— Unde propui să topesc? 

— În celălalt pectoral. Fii gata pentru vindecare - căldura se 
va răspândi rapid. Trebuie să-l vindeci înainte ca oxigenul să 
ajungă la creier. 

Holly îndreptă laserul către pieptul bodyguardului. 

— Aştept semnalul tău. 

— Puțin mai aproape. La aproximativ cincisprezece centimetri 
distanţă. O lovitură de două secunde. 

Holly își ridică vizorul și inspiră adânc. Folosea un Neutrino 
2000 pe post de instrument medical. Cine s-ar fi gândit? Holly 
trase ușor de trăgaci. Încă o mișcare ca asta și laserul ar fi fost 
activat. 

— Două secunde. 

— OK. Dă-i drumul! 

Poc! Un mănunchi de raze portocalii pline de energie calorică 
se revărsă din ţeava pistolului cu laser și se împrăștie pe pieptul 
lui Butler. Dacă bodyguardul ar fi fost în viaţă, mai mult ca sigur 
că l-ar fi lăsat fără cunoștință. Gheaţa se evaporă, condensându- 
se pe tavan. 

— Acum, zise Foaly, cu o voce agitată. Micșorează raza și 
concentreaz-o într-un punct. 

Holly mânui arma cu îndemânare. Micșorarea razei îi 
intensifica puterea, dar laserul trebuia reglat la un anumit nivel, 
ca să nu-l facă totuși bucăţi pe Butler. 

— O fixez la zece centimetri. 

— Bine, dar grăbește-te. Căldura se răspândește. 

Pieptul lui Butler prinse din nou culoare, și gheaţa din jurul 
corpului începu să se topească. Holly apasă din nou pe trăgaci. 
De data asta făcu o deschizătură în formă de semilună în trupul 
lui Butler. O singură picătură de sânge se scurse dinăuntru. 

— E de bine. Sângele nu e închegat. 

Holly își puse arma înapoi în toc. 

— Și acum ce facem? 

— Acum îţi bagi mâinile cât mai adânc în rană și reverși 
fiecare picătură de magie pe care o ai în tine. N-o lăsa să se 
scurgă din tine pur și simplu. Concentrează-te și împinge-o în 
afară. 

Holly se strâmbă. Nu-i plăcuse niciodată să facă lucruri de 
genul asta. Oricât de multe vindecări executase, nu se obișnuise 
nici până în ziua de azi cu ideea de a-și înfige mâinile în 
interiorul cuiva. Își întinse degetele și și le scufundă în incizie. 

— Vindecă-te, murmură ea și magia începu îndată să i se 
prelingă prin vârful degetelor. 

Deasupra rănii lui Butler începură să plutească scântei 
albastre. Apoi se topiră înăuntrul lui, precum stelele căzătoare 
care se pierd în zare. 

— Mai tare, Holly, o îndemnă Foaly, încă o dată. 

Holly apasă, din nou, cu mai multă putere. La început, ţâșni o 
ploaie de scântei albastre. Apoi, pe măsură ce magia se scurgea 
din venele lui Holly, scânteile începură să pălească. 

— Asta-i tot ce pot, zise ea gâfâind. Abia dacă mi-a mai rămas 
un strop de magie cât să-mi pot activa scutul ca să mă întorc 
acasă. 

— E-n ordine, zise Foaly. Acum e timpul să stai deoparte. 
Pentru că iadul e pe cale să se dezlânţuie. 

Holly se lipi de perete. Timp de câteva secunde, nu se petrecu 
nimic spectaculos. Apoi, spatele lui Butler se arcui și pieptul său 
fu scuturat de convulsii. Holly îi auzi vertebrele trosnind. 

— Inima a început să bată, comentă Foaly. Asta a fost partea 
ușoară. 

Butler se prăbuși în capsulă, în timp ce sângele i se scurgea 
din rana făcută de Holly. Scânteile magice se împletiră și se 
așezară peste trunchiul lui Butler ca o perdea de zale 
tremurătoare. Butler se zbuciuma în capsulă ca un bob într-o 
păstaie, în timp ce magia îi refăcea atomii. Porii lui eliberau 
vapori de apă, pe măsură ce organismul elimina toxinele. 

Crusta de gheaţă se evaporă instantaneu și se condensă pe 
tavan. Stropi de apă începură să picure. Sloiurile de gheață 
pocniră ca niște baloane, împrăștiind cristale prin sala de 
operații improvizată. Parcă ar fi fost în mijlocul unei furtuni 
multicolore. 

— Trebuie să te duci lângă el, acum! îi zise Foaly în cască. 

— Ce? 

— Du-te lângă el! Magia se răspândește de-a lungul coloanei 
vertebrale. Ține-i capul nemișcat pentru vindecare. Altfel, 
celulele afectate se vor înmulţi. Și, odată ce o anumită zonă a 
fost vindecată, nu mai poţi acționa în niciun fel asupra ei. 

„Minunat, se gândi Holly. Să-l ţii pe Butler nemișcat. Nicio 
problemă”. Îşi croi drum cu greu prin moloz, în timp ce cristalele 
de gheaţă îi bombardau vizorul. Trupul lui Butler se zbătea în 
continuare în capsula criogenică, învăluit într-un nor de vapori. 
Holly își încleștă mâinile de-o parte și de alta a craniului lui 
Butler. Vibraţiile îi străbăteau braţele și i se răspândeau în tot 
corpul. 

— Ține-l, Holly! Ţine-l! 

Holly se aplecă peste marginea capsulei și se așeză cu toată 
greutatea ei peste capul lui Butler. In învălmășeala aceea, Holly 
nu-și dădea exact seama dacă eforturile ei aveau vreun efect. 

— Pregătește-te! îi zise Foaly în cască. Ține-te bine! 

Țesătura de zale magice se întinse peste gâtul lui Butler și, 
apoi, i se așternu pe faţă. Scânteile albastre îi pătrunseră în ochi 
și înaintară de-a lungul nervului optic până la creier. Ochii lui 
Butler se deschiseră brusc, rotindu-se în orbite. Gura îi fusese și 
ea reactivată, și acum rostea în neștire șiruri de cuvinte din 
diferite limbi. Fără sens. 

— Creierul lui face verificări, zise Foaly. Ca să fie sigur că totul 
funcționează. 

Mușchii și încheieturile îi fură testaţi la maximum: răsuciri, 
rotiri și întinderi. Bulbii piloși crescuseră cu o viteză uluitoare, 
acoperind scalpul ras al lui Butler cu o coamă deasă. Unghiile îi 
țâșniră, precum ghearele unui tigru, și o barbă încâlcită îi invadă 
bărbia. 

Holly se străduia să reziste. Își imagina că așa trebuie să se 
simtă un cowboy călare pe un taur furios la un rodeo. 

Scânteile se risipiră în cele din urmă, spiralând în aer, ca niște 
tăciuni aprinși în vânt. Butler se potoli și corpul i se scufundă în 
zece centimetri de apă și lichid frigorific. Respira încet și adânc. 

— Am reușit, zise Holly, îngenunchind pe capacul capsulei. 
Trăiește. 

— Nu te pregăti de petrecere încă, zise Foaly. Mai e nevoie de 
ceva timp ca să-și revină complet. Abia peste câteva zile își va 
recăpăta cunoștința, și chiar și-atunci, cine știe în ce stadiu va fi 
mintea lui. Și, desigur, mai e și problema evidentă. 

Holly își ridică vizorul. 

— Care problemă evidentă? 

— Uită-te și singură. 

Căpitanul Short se temea să privească în interiorul capsulei. 
În tot acest timp, imaginaţia sa era năpădită de tot felul de 
scenarii grotești. Oare ce formă anormală de mutant creaseră? 
Întâi, observă pieptul lui Butler. Urma glonţului dispăruse cu 
desăvârșire, dar în locul acela pielea se înnegrise și o dungă 
roșie brăzda pata negricioasă. Arăta ca un „|” mare. 

— Învelișul Kevlar, explică Foaly. Câteva bucăţi din el au fost 
multiplicate, probabil. Din fericire, nu destul, cât să-l omoare, 

dar atât cât să-i încetinească respiraţia. Butler nu va mai 
participa la niciun maraton, cu fibrele alea lipite de coaste. 

— Și dunga roșie ce e? 

— La prima vedere, aș zice că-i vopsea. Trebuie să fi fost ceva 
scris pe vesta antiglonţ. 

Holly aruncă o privire în jur. Vesta lui Butler zăcea într-un colţ. 
De-a lungul pieptului erau tipărite, cu roșu, literele: FBI. l-ul 
fusese perforat chiar în mijloc. 

— Ei bine, zise centaurul, e un preţ mic, pe care l-a plătit 
pentru viaţa lui. Poate să spună că-i un tatuaj. Sunt la modă 
printre Noroioși în ziua de azi. 

Holly sperase că bucăţica de piele întărită cu Kevlar fusese 
acea „problemă evidentă” la care se referise Foaly. Dar mai era 
ceva. Și acel ceva deveni mai mult decât evident, când privirea 
îi alunecă peste chipul lui Butler. Sau, mai bine zis, peste barba 
care acoperise faţa bodyguardului. 

— O, Doamne, murmură ea. Artemis n-o să fie prea încântat. 

e 

Artemis măsurase curtea în lung și-n lat, în timp ce 
bodyguardul său se afla sub terapie magică. Acum că planul său 
fusese pus în aplicare, îndoielile începeau să i se târască prin 
minte, ca melcii pe frunze. Oare era bine ce făcea? Dacă Butler 
nu va mai fi el însuși? La urma urmei, tatăl său devenise, 
indiscutabil, alt om, din ziua în care își revenise. Nu va uita 
niciodată prima lor discuţie de atunci... 


FRAGMENT DIN JURNALUL LUI ARTEMIS FOWL, 
CD-UL 2.CODAT. 


Doctorii din Helsinki erau hotărâți să-l îndoape pe tata cu tot 
felul de vitamine și suplimente nutritive. Dar el era la fel de 
hotărât ca și ei că acest lucru nu se va întâmpla. lar un Fowl 
hotărât de obicei o scoate la capăt. 

— Mă simt cât se poate de bine, stăruia el. Nu vreau decât să- 
mi petrec timpul cu familia. 

Doctorii se retraseră, dezarmaţi de personalitatea lui. Eram 
uimit de această abordare. Farmecul nu fusese niciodată una 
dintre armele preferate ale tatălui meu. În trecut, ca să-și atingă 

scopurile, călcase în picioare pe oricine fusese suficient de 
nechibzuit încât să-i stea în cale. 

Tata stătea în singurul fotoliu din camera de spital și își 
odihnea piciorul mai scurt pe un taburet. Mama era cocoţată pe 
unul din brațele fotoliului, splendidă în blana ei albă, ecologică, 
de la Armani. 

Tata mă surprinse uitând-mă la piciorul lui. 

— Nu-ţi face griji, Arty, zise el. Mâine îmi vor lua măsuri 
pentru proteză. Doctorul Hermann Gruber va fi adus cu avionul 
de la Dortmund. 

Auzisem de Gruber. Lucra cu echipa olimpică a Germaniei. Era 
cel mai bun. 

— O să-i cer ceva mai sportiv. Poate și cu trepte de viteză. 

O glumă. Un lucru anormal pentru tatăl meu. 

Angeline îi ciufuli părul soțului ei. 

— Incetează cu tachinările, scumpule. Lui Arty îi este foarte 
greu, să știi. Era un copil când ai plecat. 

— Aproape un copil, mamă, i-am replicat. În definitiv, aveam 
unsprezece ani. 

Tata mi-a zâmbit drăgăstos. Poate că era momentul să 
purtăm o discuţie. Acum cât era în toane bune, și nu mai târziu, 
când, cine știe, poate că avea să-i sară țandăra, ca de obicei. 

— Tată, lucrurile s-au schimbat cât ai fost plecat. Eu m-am 
schimbat. 

Tata dădu solemn din cap. 

— Așa e. Ai dreptate. Trebuie să discutăm despre afaceri. 

O, da. Din nou afaceri. Asta era tata. 

— Conturile bancare ale familiei sunt cât se poate de prospere 
și sunt convins că vei fi încântat și de acțiunile de la bursă. Sunt 
în creștere cu optsprezece procente, în raport cu ultimii ani. O 
creștere de optsprezece procente e ceva destul de remarcabil 
pe piaţa actuală. Nu te-am dezamăgit. 

— Dar eu te-am dezamăgit, fiule, zise Artemis Fowl senior, 
dacă tu crezi că acţiunile și conturile bancare sunt cel mai 
important lucru. Ai învăţat asta de la mine. 

Mă trase lângă el. 

— N-am fost un tată model, Arty. Știu asta. Am fost tot timpul 
prea ocupat cu afacerile familiei. Întotdeauna mi s-a spus că 
este de datoria mea să duc mai departe imperiul Fowl. Un 
imperiu mafiot, după cum știm amândoi. Singura consecinţă 

bună pe care a avut-o răpirea este că m-a făcut să-mi reevaluez 
priorităţile. Vreau să-ncepem o viaţă nouă. 

Nu-mi venea să-mi cred urechilor. Una dintre cele mai 
puternice amintiri ale mele era aceea a tatălui meu citând, în 
repetate rânduri, mottoul familiei: Aurum potestas est. „Aurul 
înseamnă putere”. Și acum, iată că întorcea spatele principiilor 
familiei Fowl. Ce făcuse magia din el? 

— Aurul nu este totul în viaţă, Arty, continuă el. Și nici 
puterea. Avem tot ce ne trebuie chiar aici. Pe noi trei. 

Am fost cât se poate de surprins. Dar într-un mod plăcut. 

— Dar, tată, întotdeauna ai spus... Nu mai ești tu. Eşti un alt 
om. 

Mama se amestecă și ea în conversaţie. 

— Nu, Arty. Nu, „un alt om”. Ci unul mai vechi. Este acel om 
de care m-am îndrăgostit și pe care l-am luat de bărbat, înainte 
ca imperiul Fowl să-l acapareze. Și acum l-am recâștigat. 
Suntem din nou o familie. 

Mă uitam cât de fericiţi erau împreună. O familie? Era oare 
posibil ca familia Fowl să devină o familie obișnuită? 

e 

Artemis fu trezit la realitate de zgomotele ce veneau din 
interiorul salvării aparținând institutului Ice Age. Mașina 
începuse să se zguduie, în timp ce pe sub uși ieșeau, trosnind, 
scântei albastre. 

Artemis rămase calm. Mai văzuse și alte vindecări înainte. 
Anul trecut, când Holly își reatașase degetul arătător, ploaia 
magică fărâmiţase jumătate de tonă de gheaţă. Și asta doar 
pentru un deget. Imaginează-ţi ce avea să se petreacă la 
gabaritul lui Butler. 

Măcelul dinăuntru continuă preţ de câteva minute, 
dezumflând două dintre cauciucurile dubiței și făcându-i praf 
suspensiile. Din fericire, institutul era închis pe timpul nopții. 
Altfel, doctorul Lane mai mult ca sigur, ar fi adăugat la nota de 
plată și despăgubirile pentru automobil. 

Furtuna magică se mai domoli în cele din urmă, și vehiculul se 
potoli, ca o mașină de curse după raliu. Holly deschise ușile din 
spate, împingând în ele cu toată puterea. Era extenuată. Secată 
de puteri. O paloare bolnăvicioasă emana din toată făptura ei 
cafenie. 

— Deci? o întrebă nerăbdător Artemis. E viu? 

Holly nu-i răspunse. O vindecare mai dificilă provoca adesea 
stări de greață și extenuare. Căpitanul Short trase adânc aer în 
piept și se rezemă de bara din spate a dubiţei. 

— Trăiește? întrebă din nou tânărul. 

Holly încuviinţă din cap. 

— Trăiește. Da, trăiește. Dar... 

— Dar ce, Holly?! Spune-mi! 

Holly îşi scoase casca. Îi alunecă printre degete și se rostogoli 
în curte. 

— Îmi pare rău, Artemis. Am făcut tot ce mi-a stat în puteri. 

Era probabil cel mai rău lucru pe care-l putea spune. 

e 

Artemis se urcă în dubiță. Podeaua, acoperită cu apă și 
cristale colorate, era alunecoasă. O dâră de fum se scurgea 
printre zăbrelele crăpate ale aparatului de aer condiționat, în 
timp ce neonul de deasupra pâlpâia ca o lampă de gaz. 

Capsula criogenică se afla într-o stare deplorabilă, cu 
giroscoapele lichefiate. Braţul lui Butler atârna peste marginea 
capsulei, aruncând o umbră înfiorătoare pe perete. 

Panoul de control al capsulei criogenice încă mai funcţiona. 
Artemis răsuflă ușurat când văzu pâlpâind pe monitor graficul cu 
bătăile inimii. Butler era viu. Holly reușise din nou. Și totuși, elful 
părea preocupat de ceva. Era o problemă. 

Dar când Artemis privi în interiorul capsulei, sesiză imediat 
care era problema. Părul proaspăt crescut al bodyguardului era 
brăzdat de șuviţe grizonate. Butler, cel pe care îl introdusese în 
capsulă, fusese un bărbat de patruzeci de ani. Individul care se 
afla acum în faţa lui avea, pe puţin, cincizeci. Poate chiar mai 
mult. În decurs de trei ore, Butler îmbătrânise. 

Holly apăru lângă umărul lui Artemis. 

— Cel puţin e viu, zise elful. 

Artemis dădu din cap. 

— Când o să se trezească? 

— În câteva zile. Probabil. 

— Cum de s-a întâmplat una ca asta? întrebă băiatul, netezind 
o șuviţă de păr de pe fruntea lui Butler. 

Holly ridică din umeri. 

— Nu ştiu să-ţi spun. Ăsta-i teritoriul lui Foaly. 

Artemis scoase câștile de rezervă din buzunar și și le agăţă 
după ureche. 

— Ai vreo teorie, Foaly? 

— Nu sunt sigur, răspunse centaurul. Dar cred că Holly n-a 
avut suficientă magie. Așa că a intrat în joc și energia vitală a lui 
Butler. judecând după aspectul lui, cam cincisprezece ani de 
viaţă i-au fost consumati. 

— Se mai poate face ceva? 

— Mă tem că nu. O vindecare nu poate fi dezlegată. Dacă te 
consolează cu ceva, probabil că va trăi mai mult decât în mod 
normal. Dar nu-și poate redobândi tinerețea. Ceea ce mă 
îngrijorează și mai mult este cum i-a fost afectat creierul. Este 
posibil ca vindecarea să-i fi șters creierul mai ceva ca un disc 
magnetic. 

Artemis oftă adânc. 

— Ce ţi-am făcut, prietene? 

— N-avem timp de asta acum, zise Holly sprintenă. Voi doi 
trebuie s-o ștergeți cât mai repede de-aici. Sunt sigură că toată 
zarva asta trebuie să fi atras atenţia cuiva. Aveţi vreun mijloc de 
transport? 

— Nu. Am venit cu un zbor public. Apoi am luat un taxi de la 
Heathrow. 

Holly ridică din umeri. 

— Aş vrea să te ajut, Artemis. Dar deja mi-am pierdut o 
groază de timp aici. Sunt în misiune. O misiune extrem de 
importantă. Și trebuie să mă-ntorc la treabă. 

Artemis ieși din dubiţă. 

— Holly, în legătură cu misiunea ta... 

Căpitanul Short se întoarse încet. 

— Artemis... 

— Aţi fost scanaţi, nu-i așa? Ceva a trecut peste măsurile de 
securitate ale lui Foaly. 

Holly desprinse o bucată mare din folia de camuflaj aflată în 
rucsac. 

— Trebuie să mergem undeva să vorbim. Într-un loc mai ferit. 

e 

Următoarele patruzeci și cinci de minute se estompară pentru 
Artemis. Holly îi înfășură pe el și pe Butler în folia de camuflaj 
din trusa ei de supraveghere și îi agăţă de o Centură Lunară. 
Centura le reducea greutatea la o cincime din cea normală. 

Chiar și așa, aripile ei mecanice se zbăteau din răsputeri ca 
să-i poată ridica în văzduhul întunecat. Holly se văzu nevoită să 

calce cât mai tare acceleraţia pentru a-i ridica la o sută cincizeci 
de metri deasupra nivelului mării. 

_ — Acum o să activez scutul, zise ea în microfonul din cască. 
Incercaţi să nu vă fâţâiţi prea tare. N-aș vrea să scap de vreunul 
din voi. 

Apoi, dispăru. Și, în locul ei, plutea prin aer o umbră smălțuită 
cu steluțe ce abia licăreau. Vibraţiile se răspândeau prin curelele 
centurii, făcând să-i clănțăne dinţii-n gură lui Artemis. Artemis 
se simţea ca un fluture într-un cocon - atârnând bandajat într-o 
folie, cu fața expusă în aerul nopţii. La început, experienţa i se 
păru interesantă; să zbori pe deasupra orașului, privind farurile 
mașinilor de-a lungul autostrăzilor. Apoi, Holly dădu peste un 
vânt din vest, care îi aruncă exact în mijlocul curenților de aer 
de deasupra Canalului Mânecii. Dintr-odată întreg universul lui 
Artemis se transformă în curenţi de aer rece, ghionturi și păsări 
speriate. Lângă el, Butler atârna fără vlagă, în bandajul său 
improvizat. Folia absorbea culoarea locală și reflecta nuanțele. 
Era o reflecţie cât se poate de nereușită a împrejurimilor, dar o 
metodă cât se poate de onorabilă pentru un zbor de noapte, pe 
deasupra Canalului, până-n Irlanda. 

— Folia asta e invizibilă pentru radare? o întrebă Artemis în 
căști. Nu vreau să fiu luat drept un OZN de către cine știe ce 
pilot acrobat. 

Holly chibzui. 

— Ai dreptate. Poate că ar trebui să mai coborâm putin, 
pentru orice eventualitate. 

După două secunde, Artemis regreta deja că spărsese 
tăcerea. Holly își înclină aripile pe o parte și plonjă înspre apă, 
aruncându-se cu ei cu tot în valurile de dedesubt. Se înalță în 
ultimul moment, când Artemis ar fi putut să jure că începea săi 
se dezlipească pielea de pe faţă. 

— A fost suficient de jos? întrebă Holly ironic. 

Atinseră în treacăt creasta valurilor, împroșcând folia de 
camuflaj cu stropi de apă. Oceanul era agitat în noaptea aceea, 
iar ei urcau și coborau odată cu valurile, pe coama lor. Un banc 
de balene cu cocoașă o simţiră pe Holly și despicară valurile 
înspumate sărind treizeci de metri în aer, înainte de a dispărea 
în apa întunecată. Nu se vedeau delfini prin prejmă. Mamiferele 
mai mici se adăposteau de stihiile naturii prin golfurile și 
golfulețele ce se întindeau de-a lungul coastei irlandeze. 

Holly ocoli carena unui feribot, zburând suficient de aproape 
încât să poată simţi pulsaţiile motorului. Pe punte, o grămadă de 
călători vărsau peste balustradă, ratându-i la mustață pe 
pasagerii invizibili de dedesubt. 

— Fermecător, mormăi Artemis. 

— Stai liniștit, se auzi vocea lui Holly prin aerul rarefiat. 
Aproape c-am ajuns. 

Trecură peste terminalul pentru feriboturi de la Rossalare și 
de-a lungul coastei de nord, pe deasupra munţilor Wicklow. Cu 
toată debusolarea lui, Artemis nu înceta să se minuneze de 
viteza la care zburau. Aripile lui Holly erau o invenţie 
extraordinară. Imaginează-ţi câţi bani s-ar putea scoate odată 
brevetate. Artemis se opri. Comerţul cu tehnologia vrăjită era 
motivul pentru care Butler se afla în starea în care se afla. 

Încetiniră, iar Artemis începu să recunoască peisajul. Dublin-ul 
se întindea la est, învăluit într-un nimb de luminiţe galbene. 
Holly ocoli orașul și se îndreptă spre nord, înspre zonele mai 
puțin populate ale ţării. În mijlocul unei întinderi de pământ, se 
afla o singură clădire, luminată de reflectoare. Căminul 
ancestral al lui Artemis, conacul Fowl. 


CONACUL FOWL, 
DUBLIN, IRLANDA 


— Și acum, să te aud, îi zise Holly, de îndată ce îl depuseră pe 
Butler în siguranţă în pat. 

Stătea pe treapta de jos a impunătoarei scări din conac. 

Generaţii întregi de membri ai familiei Fowl o priveau de sus 
din portretele în ulei. Căpitanul LEP își activă microfonul din 
cască. 

— Foaly, sper că înregistrezi. Am o presimţire c-o să fie nevoie 
s-o mai ascultăm de câteva ori. 

— Totul a început de la o întâlnire de afaceri pe care am avut- 
o în după-amiaza asta, începu Artemis. 

— Continuă. 

— Mă întâlneam cu Jon Spiro, un industriaș american. 

Holly auzi în căști țăcănitul unei tastaturi. Evident, Foaly îl 
verifica pe acest Spiro. 

— Jon Spiro, zise centaurul aproape imediat. Un individ 
dubios, chiar și după standardele umane. Agenţiile de securitate 
ale Noroioșilor încearcă să-l bage la zdup de mai bine de treizeci 
de ani. Companiile lui sunt niște dezastre ecologice. Și asta nu-i 
decât partea frumoasă a problemei. Spionaj industrial, poluare, 
răpire, șantaj, relaţii cu lumea interlopă. Tot ce vrei. Și totuși, a 
reușit să scape. 

— Asta-i omul nostru, zise Artemis. Am aranjat o întâlnire cu 
domnul Spiro. 

— Ce aveai de vânzare? îl întrerupse Foaly. Un om ca Spiro nu 
traversează Atlanticul doar pentru o ceașcă de ceai cu brioșe. 

Artemis se încruntă. 

— De fapt, nu voiam să-i vând nimic. Dar m-am oferit să nu 
pun în circulație o anumită tehnologie revoluționară. Contra 
cost, bineînţeles. 

Vocea lui Foaly îi răsună sec în ureche. 

— Ce fel de tehnologie revoluționară? 

Artemis ezită o secundă. 

— lţi amintești de căștile pe care Butler le capturase de la 
Brigada de Recuperare? 

Holly gemu. 

— O, nu! 

— Am dezactivat mecanismul de autodistrugere al căștilor și, 
cu ajutorul senzorilor și al microcipurilor, am creat un cub. C 
Cubul, un minicomputer. N-a fost greu să-i instalez un dispozitiv 
de blocare a fibrelor optice, astfel încât să nu poţi prelua 
controlul asupra lui. In caz că l-ai fi detectat. 

— Ai fi dat tehnologia magică pe mâna unui om ca Jon Spiro? 

— In mod evident, nu i-am dat-o eu, răspunse ironic Artemis. 
Și-a luat-o singur. 

Holly îndreptă un deget către tânăr. 

— Nu mai face pe victima, Artemis. Nu ţi se potrivește. Ce 
credeai? Că Jon Spiro o să renunţe așa ușor la o tehnologie care 
l-ar fi făcut cel mai bogat om de pe fața pământului? 

— Așadar, computerul tău ne-a ciupit? întrebă Foaly. 

— Da, îi răspunse Artemis. În mod neintenţionat. Spiro a vrut 
o demonstraţie. O scanare a sateliților de supraveghere. Și 
componentele magice ale cubului au interferat cu sateliții LEP. 

— Putem să blocăm astfel de intervenţii pe viitor? întrebă 
Holly. 

— Sistemele de apărare din Haven nu vor avea nicio putere în 
fața tehnologiei noastre. Mai devreme sau mai târziu, Spiro va 
afla despre Popor. Și, dacă asta se va-ntâmpla, nu-l prea văd pe 
Jon Spiro ca fiind genul de binefăcător care va lăsa Poporul să 
trăiască în pace și armonie. 

Holly îl fixă pe Artemis. 

— Îți sună familiar? 

— Dar eu nu sunt ca Jon Spiro, obiectă băiatul. El e un ucigaș 
cu sânge rece. 

— Mai așteaptă vreo câţiva ani, zise Holly. O să-l ajungi din 
urmă. 

Foaly fornăi. Închide-i pe Artemis Fowl și pe Holly Short în 
aceeași cameră și, mai devreme sau mai târziu, e imposibil să n- 
ai parte de vreo gâlceavă. 

— Gata, Holly, zise centaurul. Să încercăm să ne purtăm ca 
niște profesioniști. Pasul numărul unu e să anulăm izolarea. 
Următoarea prioritate este să recuperăm Cubul înainte ca Spiro 
să-i dezlege misterul. 

— Avem ceva timp la dispoziţie, zise Artemis. Cubul este 
codat. 

— Cât de codat? 

— Am construit un cod al infinitului în interiorul hard diskului 
său. 

— Un cod al infinitului, zise Foaly. Sunt impresionat. 

— N-a fost greu. Am inventat un limbaj cu totul nou, astfel 
încât Spiro să nu aibă niciun cadru de referință. 

Holly se simţea un pic pe dinafară. 

— Și cât va dura ca să spargă acest cod al infinitului? 

Artemis nu se putu abţine să ridice din sprânceană. 

— O veșnicie, zise el. Teoretic. Dar cu arsenalul lui Spiro, 
poate chiar mai puţin de-atăt. 

Holly ignoră tonul pe care fuseseră rostite ultimele cuvinte. 

— OK. Atunci suntem în siguranţă. Nu e nevoie să ne ducem 
să-l vânăm pe Spiro, dacă la ora actuală nu posedă decât o cutie 
plină cu circuite inutile. 

— Eu n-aș zice chiar așa, contracară Artemis. Numai designul 
cipului va trimite echipa sa de cercetare-dezvoltare pe o pistă 
cu totul nouă. Dar ai dreptate într-o singură privinţă, Holly. Nu e 
nevoie să vă duceți după Spiro. Odată ce va afla că sunt în 
viaţă, va veni el după mine. La urma urmei, sunt singura 

persoană care poate face Cubul să funcţioneze la capacitatea 
maximă. 

Holly își sprijini capul în mâini. 

— Adică, dintr-un moment în altul, o echipă de gorile poate 
intra în forţă aici, căutând cheia de la codul infinitului? În 
momente din astea, am avea nevoie de cineva ca Butler. 

Artemis ridică receptorul telefonului din perete. 

— Nu era singurul Butler din familie, adăugă apoi. 


e Capitolul 4 + Moștenire de familie 


SFAX, TUNISIA, 
AFRICA DE NORD 


Cu ocazia majoratului, Juliet Butler ceruse și primise o vestă 
de judo cu striaţii, care să atenueze loviturile, un set de două 
cuțite pentru aruncat la ţintă și un joc violent cu lupte pe 
calculator. Obiecte care nu figurau, de obicei, pe lista de 
priorităţi a unei adolescente obișnuite. Dar Juliet Butler nu era 
nici ea o adolescentă obișnuită. _ 

Juliet era senzaţională din mai multe puncte de vedere. in 
primul rând, reușea să lovească o ţintă în mișcare, cu orice 
armă-ţi trece prin cap. Și în al doilea rând, reușea să arunce 
orice om mult mai departe decât ai crede. 

Desigur, nu învățase toate astea doar din jocurile cu lupte de 
pe calculator. Juliet începuse antrenamentele încă de la vârsta 
de patru ani. Zilnic, după ce o lua de la grădiniţă, Domovoi 
Butler o escorta pe sora sa mai mică pe domeniul Fowl, unde o 
iniția în tainele diferitelor tipuri de arte marţiale. Până la vârsta 
de opt ani, Juliet obținuse deja centura neagră cu trei dani la 
șapte discipline. La unsprezece ani obținuse toate titlurile 
posibile. 

Era deja o tradiţie în familia Butler ca toate persoanele de sex 
masculin să se înroleze în Academia de Protecţie Personală a lui 
Madam Ko, atunci când împlineau vârsta de zece ani. Jumătate 
de an o petreceau deprinzând meșteșugurile meseriei de 
bodyguard, iar în cealaltă jumătate trebuiau să păzească un 
protejat cu un grad scăzut de risc. Pe femeile din familia Butler 
le regăseai, de obicei, angajându-se în diverse familii înstărite 

din lumea largă. Juliet hotărâse că va combina cele două 
îndeletniciri ale familiei, petrecând jumătate de an cu Angeline 
Fowl, iar în cealaltă jumătate ocupându-se de îmbunătăţirea 
tehnicilor sale de arte marțiale, în tabăra lui Madam Ko. Era 
prima femeie din familia Butler care se înrolase în Academie și 
cea de-a cincea femeie din istoria Academiei, care reușise să 
treacă de probele fizice. Tabăra lui Madam Ko nu rămânea 
niciodată mai mult de cinci ani în aceeași ţară. Butler se 
antrenase în Elveția și în Israel, în timp ce sora sa își efectua 
stagiul în regiunea muntoasă Utsukushigahara, din Japonia. 

Dormitorul comun din incinta taberei lui Madam Ko nu se 
compara nici pe departe cu luxoasele camere din conacul Fowl. 
În Japonia, Juliet dormea pe o rogojină, se hrănea cu orez, pește 
și amestecuri de proteine, și nu avea altă avere în afară de două 
rochii aspre din bumbac. 

Ziua începea la ora cinci și jumătate, când Juliet și colegele ei 
alergau șase kilometri până la cel mai apropiat pârâu, unde 
prindeau pește cu mâinile goale. După ce găteau peștele și îl 
depuneau în faţa antrenorului lor, fetele își legau în spate un 
butoi gol de zece litri și urcau până pe creastă, acolo unde 
zăpada nu se topea niciodată. După ce-și umpleau butoaiele cu 
zăpadă, le rostogoleau la vale până în tabăra militară, unde 
băteau zăpada cu picioarele goale, până se topea și putea fi 
folosită de antrenorul lor pentru îmbăiere. După care începeau 
antrenamentele. 

Lecţiile includeau o formă de arte marţiale - Cos Ta'pa - 
creată de Madam Ko însăși, special pentru bodyguarzi, al cărei 
scop de bază nu era autoapărarea, ci apărarea protejatului. Alte 
cursuri care se studiau la academie se ocupau de probleme ca: 
tehnologia armamentului de ultimă oră,  escortarea 
automobilelor și tehnici de negociere în cazul luării de ostatici. 

La optsprezece ani, Juliet reușea deja să dezasambleze și să 
reasambleze, cu ochii închiși, nouăzeci de procente dintre 
tipurile de armament produse peste tot în lume; putea conduce 
orice vehicul; reușea să se camufleze în mai puţin de patru 
minute și să se amestece în orice mulțime ca un nativ, în ciuda 
faptului că era produsul unei uluitoare combinaţii de gene 
asiatice și gene europene. Fratele ei mai mare era foarte 
mândru de ea. 

Ultimul pas al antrenamentului consta într-o simulare pe 
teren, într-un mediu total necunoscut. Dacă trecea de testul 
ăsta, Madam Ko i-ar fi tatuat pe umăr diamantul albastru. 
Tatuajul, la fel cu cel de pe umărul lui Butler, simboliza nu 
numai rezistența  absolventului, ci și natura variată a 
antrenamentului său. În cercurile înalte ale gărzilor de corp, cel 
care avea tatuat diamantul albastru nu mai avea nevoie de nicio 
recomandare. 

Pentru evaluarea finală a lui Juliet, Madam Ko alesese orașul 
Sfax din Tunisia. Misiunea lui Juliet era de a-și escorta protejatul 
prin pieţele agitate ale orașului. In mod normal, un bodyguard 
și-ar fi sfătuit protejatul să evite astfel de zone suprapopulate. 
Dar Madam Ko sublinie faptul că protejaţii ţin rareori seama de 
sfaturile pe care le primesc. Așa că, era mai bine să fii pregătit 
pentru orice situație. Și, de parcă Juliet nu era și-așa destul de 
tensionată, Madam Ko luase decizia de a fi ea însăși protejatul- 
surogat. 

Era extrem de cald în Africa de Nord. Ascunsă în spatele unor 
ochelari de soare, Juliet era mereu cu ochii în patru, 
concentrându-se asupra siluetei mignone din faţa ei, care 
apărea și dispărea prin mulţime. 

— Grăbește-te, o îndemnă ironic Madam Ko. O să mă pierzi. 

— Doar în visele tale, Madam, răspunse Juliet calmă. 

Madam Ko încerca să-i distragă atenţia, ţinând-o de vorbă. 
Deși erau și-așa destui factori perturbatori prin preajmă. Salbe 
de bani aurii atârnau strălucind pe nenumăratele tarabe; 
carpete tunisiene fâlfâiau agăţate pe cadrele din lemn - o 
ascunzătoare ideală pentru orice criminal. Localnicii îţi intrau în 
suflet, dornici s-o vadă mai de-aproape pe femeia cea 
atrăgătoare, iar terenul era cât se poate de înșelător. Un singur 
pas greșit și te puteai alege cu o entorsă. Intr-un asemenea caz, 
eșecul venea de la sine. 

Juliet procesă aceste informaţii în mod automat, calculând 
gradul de risc al fiecărei mișcări. II împinse ferm la o parte pe un 
tânăr care rânjea la ea, sări peste o băltoacă îmbibată cu ulei, în 
care se formaseră curcubee și o urmă pe Madam Ko pe una 
dintre ulițele bazarului labirintic. Deodată îi apăru în față un 
bărbat. Unul dintre acei negustori. 

— Am covoare bune, zise el într-o franceză stricată. Vino cu 
mine. Îţi arăt! 

Madam Ko mergea înainte. Juliet încercă s-o urmeze, dar 
bărbatul îi blocă drumul. 

— Nu, mulțumesc. Nu mă interesează. Eu locuiesc în aer liber. 

— Foarte amuzant, mademoiselle. E o glumă bună. Acum 
veniţi să vedeţi carpetele lui Ahmed. 

Mulțimea începuse să se adune, încolăcindu-se în jurul ei ca 
tentaculele unei plante agăţătoare uriașe. Madam Ko se 
îndepărta. Își pierdea protejatul. 

— Am zis nu. Și acum dă-te la o parte, domnule Carpețel. Nu 
mă face să-mi rup vreo unghie. 

Tunisianul nu era obișnuit să primească ordine de la o femeie, 
mai ales de faţă cu prietenii. 

— Sunt un chilipir, insistă el, arătând către taraba sa. Cele 
mai bune covoare din Sfax. 

Juliet încercă să-l ocolească, dar mulţimea îi tăie calea. 

În momentul acesta Ahmed îi ieși din graţii. Până acum nu 
fusese decât un simplu localnic, aflat în locul nepotrivit, la 
momentul nepotrivit. Dar acum... 

— Să mergem, zise tunisianul, luând-o pe după mijloc pe fata 
cea blondă. 

Nici măcar nu-i trecu prin cap că o asemenea idee n-o să intre 
în topul lui cu idei geniale. 

— O, proastă mișcare, Carpetţel! 

Într-o clipită, Ahmed se afla deja înfășurat între faldurile unui 
covor din apropiere, iar Juliet se făcuse nevăzută. Nimeni nu își 
dăduse seama ce se întâmplase, până nu urmăriră înregistrarea 
de pe camera de supraveghere de la rotiseria lui Kamal. 
Derulând imaginile cu încetinitorul, negustorii o văzură pe fată 
ridicându-l pe Ahmed de centură și de gât, și aruncându-l, pe 
deasupra capului, direct într-o tarabă de covoare. Era o mișcare 
despre care unul dintre negustorii de aur zise că ar fi „lovitura 
praștie”. O lovitură care devenise cunoscută datorită 
luptătorului american Papa Hog. Negustorii râseră atât de tare, 
încât mai mulți dintre ei se deshidratară. Era cel mai amuzant 
lucru pe anul acela. Ba chiar filmuleţul a câștigat și un premiu la 
varianta tunisiană a emisiunii „Cele mai haioase imagini 
surprinse de amatori”. Trei luni mai târziu, Ahmed se muta în 
Egipt. 

Dar acum să ne întoarcem la Juliet. Bodyguardul învățăcel 
sprintă printre bolovani, îi ocoli pe negustorii buimăciţi și o luă la 

goană în josul uliţei. Madam Ko nu putea fi prea departe. Încă își 
mai putea duce la bun sfârșit misiunea. 

Juliet era furioasă pe sine. Asta era exact genul de șmecherie 
despre care fratele ei o prevenise. 

„Păzește-te de Madam Ko, o sfătuise Butler. Nici nu-ți trece 
prin cap ce poate urzi pentru o misiune de teren. Am auzit că 
odată, în Calcutta, a pus pe fugă o întreagă turmă de elefanţi, 
doar ca să-i distragă atenţia unui acolit.” 

Problema era că nici măcar nu știai la ce să te-aștepţi. 
Negustorul de covoare putea fi un angajat de-al lui Madam Ko 
sau, pur și simplu un om obișnuit, care, întâmplător, își băgase 
nasul unde nu-i fierbea oala. 

Uliţa se îngustase, așa că trecătorii mergeau acum pe un 
singur rând. Uscătoare de rufe improvizate, pe care atârnau 
haine mototolite și aburinde, cu faţa la soare, se unduiau pe 
deasupra capetelor trecătorilor. Juliet se strecură printre rufele 
întinse la uscat, evitând astfel mulţimea de gură-cască ieșiți la 
cumpărături. Curci bezmetice ţopăiau, ferindu-se din calea ei cât 
puteau de repede. 

Și dintr-odată, ieși la liman. Se afla într-un scuar întunecos, 
împrejmuit de case cu trei etaje. În balcoane, tolăniţi, bărbaţii 
pufăiau din narghilele cu arome de fructe. Pe jos, se afla un 
mozaic nepreţuit, care înfățișa o scenă dintr-o baie romană. 

În centrul scuarului, ghemuită, se afla Madam Ko. Era atacată 
de trei bărbaţi, care, cu siguranță nu erau negustori autohtoni. 
Toţi trei erau îmbrăcaţi în costumele negre ale forțelor speciale 
și atacau cu siguranţa și precizia unor experţi. Acum nu mai era 
vorba de niciun test. Bărbaţii aceștia chiar încercau să-i omoare 
antrenorul. 

Juliet era neînarmată. Asta era una dintre reguli. Dacă erai 
prins făcând contrabandă cu arme într-o ţară africană, erai 
trimis la închisoare pe viaţă. Din fericire, nici adversarii săi nu 
păreau înarmaţi. Deși nici n-ar fi avut nevoie de arme ca să-și 
atingă scopul. 

În cazul de faţă, improvizaţia era secretul supravieţuirii. N- 
avea niciun rost să încerce un atac direct. Dacă toți trei 
reușiseră s-o îngenuncheze pe Madam Ko, atunci mai mult ca 
sigur că ea singură nu le-ar fi făcut faţă. Era timpul să aplice 
niște metode mai puțin ortodoxe. 

Juliet făcu o săritură și se prinse de una dintre sârmele pentru 
rufe. Belciugele de care era agăţată sârma rezistară preţ de o 
secundă, după care cedară. Sârma se prăbuși în spatele ei 
împreună cu tot calabalâcul de covoare și batice. Juliet se 
întoarse spre stânga, pe cât îi permitea cealaltă sârmă, și apoi 
făcu o răsucire de 180 de grade înspre bărbați. 

— Hei, băieţi! le strigă ea, nu ca să braveze, ci fiindcă 
manevra pe care o executa avea șanse mai mari de reușită 
dacă adversarii erau atacați frontal. 

Bărbaţii se întoarseră la timp, ca să fie izbiţi din plin de o 
carpetă din păr de cămilă udă leoarcă. Covoarele grele și 
veșmintele se încolăciră în jurul membrelor lor, iar cablul de 
nailon pe care fuseseră atârnate rufele li se înfășură în jurul 
gâtului. Cât ai zice pește, cei trei se aflau deja la pământ. 

Juliet se asigură că o să mai rămână așa o vreme, aplicându- 
le niște ciupituri în punctul de convergență al terminaţiilor 
nervoase aflat undeva la baza gâtului. 

— Madam Ko! strigă Juliet căutându-și antrenorul prin 
mormanul de rufe spălate. 

Femeia zăcea tremurând, într-o rochie oliv, cu fața acoperită 
de un batic simplu. 

Juliet o ajută să se ridice. 

— Aţi văzut mișcarea asta, Madam Ko? l-am pus la pământ pe 
idioţii ăia. Pun pariu că e prima dată în viaţa lor când văd așa 
ceva. Improvizaţia. Butler spune întotdeauna că asta-i secretul. 
Știţi, cred că fardul meu de pleoape le-a distras atenţia. E verde 
cu sclipici. Nu dă greș niciodată... 

Juliet tăcu, pentru că se trezi cu un cuţit la beregata. Cuţitul 
era mânuit chiar de Madam Ko, care nu era, de fapt, Madam Ko, 
ci o altă asiatică mignonă, îmbrăcată într-o rochie oliv. O 
capcană. 

— Ești moartă, îi zise femeia. 

— Așa e, încuviință Madam Ko, apărând din umbră. Și, dacă tu 
ești moartă, atunci și protejatul este mort. Așa că ai dat greș. 

Juliet se înclină cu mâinile împreunate. 

— O mișcare foarte vicleană, Madam, zise ea încercând să 
pară cât mai respectuoasă. 

Femeia râse. 

— Desigur. Așa stau lucrurile în viaţă. La ce te așteptai? 

— Și bandiții aia cărora le-am tăbăcit fun... l-am învins pe toţi. 

Madam Ko înlătură argumentul printr-o fluturare a mâinii. 

— Noroc. Din fericire pentru tine, cei trei nu erau ucigași 
adevăraţi, ci doar niște absolvenți ai Academiei. Și poţi să-mi 
spui și mie ce-a fost cu mișcarea aia stupidă cu sârma? 

— E o tehnică de luptă corp la corp, răspunse Juliet. Se 
numește „sârma de rufe”. 

— Pe care nu te poţi bizui, zise japoneza. Ai reușit pentru că ai 
avut noroc. Norocul nu e suficient în meseria noastră. 

— Dar n-a fost vina mea, protestă Juliet. Am dat peste un tip 
în bazar, care pur și simplu îmi stătea-n picioare. A trebuit să-l 
trimit la culcare. 

Madam Ko o bătu ușor pe frunte. 

— Liniște, fetiţo. Gândeşte și tu măcar o dată. Ce-ar fi trebuit 
să faci? 

Juliet făcu o plecăciune și mai adâncă. 

— Ar fi trebuit să-l anihilez imediat pe negustor. 

— Exact. Viaţa lui nu înseamnă nimic. E insignifiant în 
comparaţie cu siguranţa protejatului. 

— Dar nu pot să omor oameni nevinovați pur și simplu, 
protestă Juliet. 

Madam Ko oftă. 

— Știu, copilă. Și de-asta cred că nu ești încă pregătită. Ai 
toate aptitudinile necesare, mai puţin concentrarea și 
fermitatea. Poate la anul. 

Juliet își simţi inima grea. Fratele ei primise diamantul 
albastru la vârsta de optsprezece ani. Cel mai tânăr absolvent 
din istoria Academiei. Sperase să-i egaleze performanţa. lar 
acum trebuia să mai aștepte un an. Deciziile lui Madam Ko erau 
ireversibile. 

O tânără purtând uniforma acolitelor apăru pe uliţă cărând o 
mini servietă. 

— Madam, zise ea înclinându-se. Sunteţi căutată la telefon 
prin satelit. 

Madam Ko luă căștile care îi fuseseră oferite și ascultă atentă 
câteva secunde. 

— Un mesaj de la Artemis Fowl, zise ea în cele din urmă. 

Juliet ardea de nerăbdare sa se ridice din poziția de 
plecăciune în care rămăsese, dar asta ar fi însemnat o încălcare 
flagrantă a normelor de protocol. 

— Da, Madam. 

— Mesajul este: Domovoi are nevoie de tine. 

Juliet se încruntă. 

— Vreţi să spuneţi, Butler are nevoie de mine. 

— Nu, zise Madam Ko implacabilă. Vreau să spun exact ce am 
spus: Domovoi are nevoie de tine. Îți repet doar ce mi s-a 
transmis. 

Și, dintr-odată, Juliet simţi soarele arzând-o în ceafă, auzi 
tântarii bâzâindu-i în urechi mai ceva ca frezele de la dentist și 
nu-și dori altceva decât să se poată ridica, ca să alerge până la 
aeroport. Butler nu și-ar fi dezvăluit niciodată prenumele în fața 
lui Artemis. Doar dacă... Nu, nu putea să creadă una ca asta. 
Nici nu concepea să se gândească la așa ceva. 

Madam Ko o bătu ușor pe bărbie. 

— Nu ești gata încă. N-ar trebui să te las să pleci. Te implici 
prea mult emoţional, pentru a mai fi un bodyguard eficient. 

— Vă rog, Madam, zise Juliet. 

Antrenorul ei cugetă două minute. 

— Bine, zise ea. Du-te. 

Juliet dispăruse înainte ca ecoul cuvintelor lui Madam Ko să 
străbată scuarul. Și, vai de negustorii de covoare care s-ar fi 
nimerit să-i iasă în cale! 


e Capitolul 5 + Omul de fier și maimuța 


TURNUL LUI SPIRO, 
CHICAGO, ILLINOIS, SUA 


Jon Spiro zburase cu un Concorde de pe aeroportul Heathrow 
până pe Aeroportul Internaţional O'Hare din Chicago. O limuzină 
imensă îl purtă până în centrul orașului, acolo unde se înălța 
Turnul lui Spiro. O construcţie din fâșii de oțel și sticlă, înaltă de 
optzeci și șase de etaje, se profila deasupra liniei de orizont a 
orașului Chicago. Compania lui Spiro era amplasată între etajele 
cincizeci și optzeci și cinci. La etajul optzeci și șase se afla 
reședința personală a lui Spiro, unde se putea ajunge fie cu liftul 
său personal, fie cu elicopterul. 

Jon Spiro nu închisese un ochi tot drumul. Era prea încântat 
de cubul din valiză ca să mai poată dormi. Şeful 
departamentului său tehnologic era și el la fel de entuziasmat 

după ce Spiro îl informase în legătură cu ce putea face cutiuța 
aceea, aparent inofensivă, și dăduse fuga să dezlege misterele 
C Cubului. După șase ore, se întorsese în grabă în sala de 
conferințe, pentru a lua parte la o întrunire organizată în miez 
de noapte. 

— E inutil, zise savantul, care răspundea la numele de doctor 
Pearson. 

Spiro învârtea o măslină în paharul de Martini. 

— Nu prea cred, Pearson, zise el. De fapt, sunt convins că 
jucăria aia mică este oricum numai inutilă nu. Cred că în ecuaţia 
asta tu ești cel inutil. 

Spiro era extrem de prost dispus. Abia primise un telefon de 
la Arno Blunt care îl informase că Fowl era în viaţă. Se știa că 
atunci când Spiro era în toane proaste, oamenii dispăreau de pe 
fața pământului. Asta dacă erau norocoși. 

Pearson simțea sfredelindu-l în ceafă privirile unei a treia 
persoane, care se afla în sala de conferințe. Era genul de femeie 
pe care nu-ţi doreai s-o enervezi. Pearson știa că, dacă Spiro l-ar 
fi aruncat pe fereastra, individa aici de față, n-ar fi avut nicio 
problemă să declare sub jurământ că a sărit de bună-voie. 

Pearson își alese cu atenţie cuvintele. 

— Acest dispozitiv... 

— C Cubul. Așa se numește. Ti-am spus să foloseşti această 
denumire. 

— C Cubul are, fără-ndoială, un potenţial extraordinar. Dar 
este codat. 

Spiro aruncă măslina din Martini direct în capul savantului. 
Era o experiență umilitoare pentru un laureat al Premiului Nobel. 

— Sparge codul, ce mai aștepți? Vă plătesc degeaba? 

Pearson își putea simţi bătăile inimii. 

— Nu e așa de ușor. Codul ăsta... Nu poate fi spart. 

— Stai să văd dacă am înţeles bine, zise Spiro aplecându-se 
pe spate în scaunul său din piele de bou. Va aloc două sute de 
milioane de dolari anual, și voi nu sunteţi în stare să spargeţi un 
amărât de cod inventat de un puști? 

Pearson încerca să nu se gândească la zgomotul pe care-l va 
face trupul lui când se va izbi de caldarâm. Următoarele cuvinte 
care-i ieșeau din gură aveau fie să-l salveze, fie să-i semneze 
sentința. 

— Cubul este activat vocal și este codat pe modulaţiile vocii 
lui Artemis Fowl. Nimeni nu poate sparge un astfel de cod. E 
imposibil. 

Spiro nu zise nimic, ceea ce însemna că poate să continue. 

— Am mai auzit de chestii din astea. Noi, savanții, dezbatem 
subiectul. Este vorba de un cod al infinitului. Codul are o 
mulțime de combinaţii posibile și nu numai atât, este creat pe 
baza unui limbaj necunoscut. E ca și cum acest băiat ar fi creat 
un limbaj care nu este vorbit de nimeni altcineva în afară de el. 
Nici măcar nu știm dacă are vreun corespondent în limba 
engleză. Se presupune că un astfel de cod nici măcar nu există. 
Dacă Fowl a murit, atunci cu regret vă spun, domnule Spiro, dar 
C Cubul a murit odată cu el. 

Jon Spiro își îndesă un trabuc în colţul gurii. Nu și-l aprinse. 
Doctorii îi interziseseră să fumeze. În mod politicos. 

— Și dacă Fowl ar fi încă în viaţă? 

Pearson recunoștea un colac de salvare, atunci când i se 
arunca unul. 

— Dacă Fowl ar fi în viaţă, cu siguranţă că ar fi mult mai ușor 
de descusut decât un cod al infinitului. 

— OK, doctore, conchise Spiro. Eşti liber. Nu vrei să auzi ce 
vom discuta în continuare. ` 

Pearson își strânse notițele și se grăbi să iasă. Incercă să n-o 
privească în ochi pe femeia care stătea așezată la masă. Dacă 
nu auzea discuția ce avea să urmeze, se putea minţi în 
continuare că are conștiința împăcată. Și, dacă n-o vedea pe 
femeia de la masă, atunci nu avea cum s-o recunoască la o 
eventuală sesiune de identificări. 

(J 

— Se pare ca avem o problemă, se adresă Spiro femeii în 
costum închis. 

Femeia dădu din cap. Era îmbrăcată în negru din cap până-n 
picioare. Costum tip business negru, bluză neagră, pantofi negrii 
cu toc cui. Până și ceasul Rado de la încheietura mâinii era 
negru-tăciune. 

— Da, dar e genul de problemă de care mă ocup. 

Carla Frazetti era fina lui Spatz Antonelli, capul unei filiere 
mafiote din centrul Chicago-ului. Carla era persoana de legătură 
între Jon Spiro și Antonelli, probabil doi dintre cei mai puternici 
oameni din Chicago. Spiro învățase încă de la începuturile 

carierei sale că afacerile desfășurate împreună cu familiile 
mafiote aveau tendinţa să înflorească. 

Carla își analiză manichiura. 

— După cum stau lucrurile, nu văd decât o singură soluție: îl 
răpești pe puştiul ăsta Fowl și îl torturezi până-ţi spune cum să 
spargi codul. 

Spiro trase din trabucul neaprins, gândindu-se la sugestia 
Carlei. 

— Nu-i chiar așa de simplu. Puștiul joacă tare. Conacul Fowl e 
o adevărată fortăreață. 

Carla zâmbi. 

— Vorbim despre un puști de treisprezece ani, nu? 

— În jumătate de an o să împlinească paisprezece, zise Spiro 
încercând să se apere. Și oricum există o serie de complicaţii. 

— Cum ar fi? 

— Arno este rănit. Nu știu cum, dar puştiul i-a scos toţi dinţii. 

— Au! exclamă Carla tresărind. 

— El de-abia stă în bătaia vântului, darămite să mai fie și 
capul unei operaţiuni. 

— E rușinos. 

— De fapt, puștiul ăsta mi-a scos din uz cei mai buni oameni. 
Toţi se află pe lista de așteptare de la stomatologie. O să mă 
coste o avere. Nu, de data asta am nevoie de cineva din afară. 

— Vrei să ne plasezi nouă treaba asta? 

— Exact. Dar trebuie să găsiți oamenii potriviţi pentru o astfel 
de misiune. Irlanda e genul de loc mai de modă veche. lar niște 
tipi șmecheri o să sară în ochi de la o poștă. Am nevoie de niște 
oameni care să se asorteze cu peisajul și care să poată convinge 
un puști să-i însoțească până aici. O nimica toată. 

Carla îi făcu cu ochiul. 

— Știu exact ce vrei, domnule Spiro. 

— Așadar, ai niște tipi din ăștia? Care să se ocupe de afaceri 
fără să atragă atenţia asupra lor? 

— După cum ai pus problema, cred că ai nevoie de un om de 
fier și o maimuţă. 

Spiro, familiarizat cu argoul mafioţilor, dădu din cap. Omul de 
fier căra arma, iar maimuța se strecura în locurile mai greu 
accesibile. 

— Avem doi din ăștia în registrele noastre. Și pot să-ți 
garantez că n-o să facă deloc impresie rea în Irlanda. Dar o să 
coste ceva. 

— Sunt pricepuţi? întrebă Spiro. 

Carla zâmbi. Unul dintre incisivi era decorat cu un rubin 
mititel. 

— O, sunt foarte pricepuţi, îi răspunse ea. Tipii ăștia sunt cei 
mai buni. 


OMUL DE FIER 


SALONUL DE TATUAJE PATA DE CERNEALĂ, 
CENTRUL ORAȘULUI CHICAGO 


Loafers McGuire își făcea un tatuaj. Un craniu în forma asului 
de pică. Design-ul îi aparţinea și era nespus de mândru de asta. 
Atât de mândru, încât ţinuse morțiș să și-l tatueze pe gât. Inky 
Burton, cel care făcea tatuajele, reușise să-l facă să se 
răzgândească, susținând că un tatuaj pe gât ar fi fost mai ceva 
decât un abţibild cu propriul nume, la o eventuală sesiune de 
identificări a poliţiei. Loafers se înduplecă. 

— Fie, zise el. Fă-mi-l pe antebraţ. 

Loafers își făcea câte un tatuaj după fiecare misiune pe care o 
ducea la bun sfârșit. Cu greu mai zăreai vreun loc pe corpul său 
care să păstreze culoarea originală a pielii. Atât de bine își 
rezolva Loafers McGuire treburile. 

Numele real al lui Loafers era, de fapt, Aloysius. Și aterizase 
tocmai dintr-un oraș irlandez numit Kilkenny. Își luase porecla 
de Loafers, fiind convins că aducea mai mult a gangster decât 
Aloysius. Loafers își dorise de când se știa să devină mafiot, la 
fel ca tipii de prin filme. După ce încercase fără succes să 
formeze o reţea mafiotă celtică, Loafers venise la Chicago. 

Mafia din Chicago îl primise cu braţele deschise. De fapt, unul 
dintre recuperatorii lor îl cam strânsese într-o îmbrăţișare de 
urs. Loafers îl trimisese pe tip și pe șase amici de-ai săi direct la 
Spitalul Mother of Mercy. Nu era rău pentru un tip de un metru 
cincizeci înălțime. La numai opt ore după ce coborâse din avion, 
Loafers își găsise deja o slujbă. 

Și iată-l acum, după doi ani și mai multe job-uri rezolvate, cel 
mai bun om de fier al lui Antonelli. Specialitatea lui erau furturile 

și recuperarea datoriilor. Genul de treburi care nu se rezolvau în 
mod obișnuit de către un tip care măsura doar un metru 
cincizeci înălțime. Dar, ca să fim sinceri, nici Loafers nu era 
genul de pitic obișnuit. 

Loafers se lăsă pe spate în scaunul reglabil al salonului de 
tatuaje. 

— Îți plac pantofii ăștia, Inky? 

Inky clipi, ca să înlăture broboanele de sudoare ce i se 
prelingeau în ochi. Trebuia să fii atent cu Loafers. Până și cea 
mai simplă întrebare putea fi de fapt o capcană. Un singur 
răspuns greșit, și îţi cereai scuze direct de la Sfântul Petru. 

— Da. Îs mișto. Cum se numesc? 

— Loafers! tună gangsterul bondoc. Loafers, idiotule! Sunt 
marcă proprie. 

— O, da, mocasini. Am uitat. Mișto să ai o marcă proprie. 

Loafers își verifică braţul, ca să vadă la ce nivel s-a ajuns cu 
tatuajul. 

— Ai terminat cu acul ăla? 

— Aproape, îi răspunse Inky. Am terminat conturul. Trebuie 
doar să schimb acul. 

— N-o să mă doară, nu-i așa? 

„Bineînţeles că o să te doară, idiotule, își zise Inky în gând. O 
să-ți înfig un ac în mână”. Dar zise voce tare: 

— Nu prea tare. Ti-am aplicat un anestezic. 

— Ar fi bine să nu doară, îl avertiză Loafers. Sau o să te doară 
și pe tine după ce termini aici. 

Nimeni nu-l ameninţa pe Inky. În afară de Loafers McGuire. 
Inky făcea tatuaje tuturor mafioţilor. Era cel mai bun. 

Carla Frazetti se ivi în ușă. Apariţia ei neagră, la patru ace, nu 
se asorta deloc cu atelierul spălăcit. 

— Salutare, băieți, li se adresă ea. 

— Salutare, domnișoară Carla! răspunse Inky, roșind până-n 
vârful urechilor. 

Nu vedeai prea des domniţe pe la Pata de Cerneală. 

Loafers sări în picioare. Până și el o respecta pe fina șefului. 

— Domnișoară Frazetti, nu trebuia decât să-mi daţi un apel. Și 
n-ar mai fi fost nevoie să vă deplasaţi dumneavoastră până în 
fundătură asta. 


4 Mocasini (n.tr.). 

— N-avem timp de asta. E vorba de ceva urgent. Pleci chiar 
acum. 

— Plec? Unde? 

— În Irlanda. Unchiul tău, Pat, este bolnav. 

Loafers se încruntă. 

— Unchiul Pat? Dar eu n-am niciun unchi Pat. 

Carla bătu ușor în podea cu unul din tocurile cui. 

— E bolnav, Loafers. Foarte bolnav, dacă înţelegi ce vreau să 
spun. 

Loafers se prinse, în sfârșit. 

— A, am înţeles. Adică trebuie să mă duc să-l vizitez. 

— Exact. Atât de bolnav este... 

Loafers își șterse tușul de pe braţ cu o cârpă. 

— OK. Sunt gata. Mergem direct la aeroport? 

Carla îi făcu cu ochiul gangsterului mărunțel. 

— In curând, Loafers. Mai întâi trebuie să trecem să-l luăm și 
pe fratele tău. 

— Dar eu nu am frate, protestă Loafers. 

— Ba sigur că ai. Cel care are cheile de la casa unchiului Pat. 
E un maimuţoi simpatic. 

— A, înțelese în sfârșit Loafers. Fratele ăla... 

(J 

Loafers și Carla se urcară în limuzina de afară, care îi duse în 
partea de est a orașului. Loafers încă se mai simţea copleșit de 
zgârie-norii americani. În Kilkenny nu existau clădiri mai înalte 
de cinci etaje. lar Loafers însuși locuise toată viața într-o casă 
fără etaj de la periferie. Nu că ar fi recunoscut vreodată asta în 
faţa prietenilor săi mafioţi. De dragul lor își inventase o întreagă 
istorie: era un orfan care își petrecuse copilăria pendulând în 
mod regulat între diverse cămine adoptive. 

— Cine-i maimuța? întrebă el. 

Carla Frazetti își aranja părul negru ca pana corbului într-o 
oglinjoară. Era scurt și întins cu gel. 

— Un tip nou. Mo Digence. E tot irlandez, ca și tine. Ceea ce 
se potrivește de minune. Fără vize, fără acte, fără alibiuri 
complicate. Doar doi tipi mărunţei care merg acasă în vacanţă. 

Loafers se zburli. 

— Ce vrei să spui prin „doi tipi mărunţei”? 

Carla își închise zgomotos pudriera. 

— Cu cine vorbeai, McGuire? În mod sigur, nu cu mine. Nu pe 
tonul ăla. 

Loafers păli și întreaga viaţă îi trecu prin faţa ochilor. 

— Imi cer scuze, domnişoară Frazetti. E vorba doar de chestia 
aia cu mărunțelul. O aud de când mă știu. 

— Și cum ai vrea să ţi se spună? Lofty”? Eşti scund, Loafers. 
Obișnuiește-te cu ideea. Dar tocmai asta te-a ridicat pe culmi. 
Nașul meu obișnuiește să spună că nu există nimic mai 
periculos decât un tip scund care vrea să dovedească totuși 
ceva. De-aia și ai slujba pe care-o ai. 

— Așa trebuie să fie. 

Carla îl bătu ușor pe umăr. 

— Capu' sus, Loafers! Pe lângă tipul ăsta, ești un adevărat 
uriaș. 

Loafers ciuli urechile. 

— Pe bune? Cam cât e de scund acest Mo Digence? 

— E scund, zise Carla. Nu știu câţi centimetri are exact, dar, 
dacă era mai scund de atât, ar fi trebuit să-i schimb scutecele și 
să-l îndes într-un cărucior. 

Loafers rânji satisfăcut. În mod sigur avea să-i placă job-ul 
ăsta. 


MAIMUTA 


Mo Digence avusese și zile mai bune. Cu patru luni înainte 
locuia într-un apartament luxos, de la ultimul etaj al unei clădiri 
din Los Angeles, cu un cont în bancă de un milion de dolari. 
Acum fondurile îi fuseseră îngheţate de către Departamentul de 
Confiscare a Bunurilor, iar el era nevoit să lucreze pentru Mafia 
din Chicago. lar Spatz Antonelli nu era cunoscut pentru 
generozitatea sa în materie de comisioane. Desigur, Mo putea 
să părăsească oricând Chicago-ul și să se întoarcă în L.A., asta 
dacă n-ar fi existat o întreagă unitate de poliție pe urmele lui, 
care-l aștepta cu nerăbdare să se întoarcă la locul faptei. De 
fapt, Mo nu era în siguranţă nici la suprafaţă, nici în subteran, 
căci Mo Digence nu era altul decât Mulch Diggums, dorful 
dezertor și cleptoman, din Haven City. 


5 Lofty = semetul. (n.tr.). 

Mulch era un dorf care săpa tuneluri și care hotărâse că viaţa 
în mină nu era pentru el. Așa că începuse să își folosească 
talentele miniere în alte scopuri. Cu alte cuvinte, ușurându-i pe 
Noroioși de obiectele lor de valoare și vânzându-le pe piața 
neagră a elfilor. Desigur, intrând într-o altă branșă, fără 
aprobare, Mulch își pierduse puterile magice. Dar lui nu-i păsa 
de asta. Și-apoi, dorfii n-aveau oricum o putere prea mare. lar 
invocarea vrăjilor îi provocase întotdeauna greață. 

Piticii aveau totuși câteva trăsături fizice care făceau din ei 
niște hoţi ideali. Puteau să-și disloce fălcile și să înghită câteva 
kilograme de ţărână într-o secundă. Extrăgea din țărână 
mineralele benefice și apoi le evacua pe partea cealaltă. De 
asemenea, își dezvoltaseră și capacitatea de a bea prin pori, o 
calitate foarte potrivită pentru condiţiile din mină. Reușeau, 
totodată, să-și transforme porii în adevărate ventuze - unelte 
indispensabile din arsenalul oricărui hoţ. Și, ca să-ncheiem, mai 
trebuie spus că părul dorfilor era de fapt o adevărată reţea de 
antene, asemănătoare cu mustăţile felinelor, care puteau face 
orice: de la a prinde gândaci, până la a capta vibraţiile din 
pereţii tunelurilor. 

Mulch fusese o vedetă în plină ascensiune în lumea subterană 
a elfilor, asta până când comandantul Julius Root pusese mâna 
pe dosarul lui. De atunci, petrecuse mai bine de trei sute de ani 
tot intrând și ieșind din închisoare. În momentul de fată era încă 
dat în urmărire, pentru că furase câteva lingouri de aur din 
fondul pentru răscumpărarea căpitanului Holly Short. Așa că, nu 
prea avea cum s-o scoată la liman nici măcar în subteran, 
printre ai lui. Așadar, Mulch fusese nevoit să se dea drept om și 
să accepte orice însărcinare îi venea de la Mafia din Chicago. 

Există anumite șanse care joacă un rol important în viaţa unui 
om. Și, bineînțeles că înălţimea lui atrăgea atenţia tuturor 
persoanelor care își aruncau, din întâmplare, ochii în jos. Dar 
Mulch înțelesese repede că Noroioșii puteau găsi orice motiv ca 
să se îndoiască de tine. Înălţime, greutate, rasă, religie. Erai 
oarecum la adăpost, dacă erai cumva diferit. Și apoi, mai era o 
problemă destul de mare: soarele. Dorfii sunt extrem de 
sensibili la lumină. În trei minute au și căpătat arsuri. Din 
fericire, slujba lui Mulch implica acţiuni pe timp de noapte. 
Totuși, atunci când era obligat să se aventureze pe-afară în 
plină zi, piticul își lua toate măsurile de siguranţă, astfel încât 

fiecare bucăţică de piele era dată cu o alifie care să-l protejeze 
cât mai bine. 

Mulch își închiriase un apartament la subsol, într-o casă cu 
fațada maronie, construită în stilul timpuriu al secolului XX. Era 
puțin cam dubioasă, dar asta-i convenea de minune. În 
dormitor, își scosese dușumeaua și își făcuse un depozit de două 
tone de pământ afânat și îngrășământ, pe fundaţia putredă. 
Pereţii erau, oricum, plini de mucegai și igrasie, așa că nu mai 
trebuia să redecoreze nimic aici. În câteva ore, camera sa 
devenise un adevărat insectar. Așa că lui Mulch nu-i mai 
rămânea altceva de făcut decât să stea întins în groapă și să 
pescuiască gândaci de bucătărie cu mâinile goale. Casă, dulce 
casă! Nu numai că apartamentul începea să arate ca o galerie 
dintr-o hrubă, dar dacă ofiţerii LEP i-ar fi luat urma, putea să 
dispară la patru sute de metri sub pământ cât ai clipi. 

In curând, Mulch avea să regrete că n-o făcuse chiar în 
momentul în care auzise bătaia din ușă. 

e 

Cineva ciocănea la ușă. Mulch se târî afară din patul său 
subteran și se uită la camera video. Carla Frazetti își aranja 
părul privind în inelul de metal de pe ușă. 

Fina șefului? In persoană? Cu siguranţă, era vorba de o 
afacere mare. Poate că avea să obțină un comision care să-i 
permită să se stabilească în alt stat. Era deja în Chicago de trei 
luni și, în orice moment, ofițerii LEP ar fi putut să-i ia urma. 
Totuși, n-avea de gând să părăsească SUA. Dacă tot era nevoit 
să locuiască la suprafaţă, de ce n-ar fi făcut-o într-un loc în care 
exista televiziune prin cablu și suficient de mulţi oameni bogați, 
care să fie pradaţi. 

Mulch apăsă butonul interfonului. 

— Aşteptaţi un minut, domnişoară Frazetti, ca să mă îmbrac. 

— Grăbește-te, Mo, se răsti Carla, iar vocea ei făcu să ţiuie 
boxele ieftine. O să îmbătrânesc aici. 

Mulch își puse la repezeală un halat, pe care și-l croise din 
niște saci de cartofi mai vechi. Se dădea în vânt după textura 
materialului - îi amintea de pijamalele de la penitenciarul din 
Haven. Işi pieptănă rapid barba, ca să înlăture gândacii rătăciţi 
din întâmplare prin ea și deschise ușa. 

Carla Frazetti intră ca o vijelie în hol și se așeză în singurul 
fotoliu care se afla acolo. Dar mai era cineva în prag. Cineva 

care se afla sub raza vizuală a camerei. Mulch își făcu o 
însemnare în minte: „Redirecționează obiectivul camerei. Un elf 
ar putea să se strecoare sub obiectiv, chiar și fără să aibă 
ecranul invizibil activat”. 

Bărbatul îi aruncă lui Mulch o privire amenințătoare. Tipic 
pentru un mafiot. Oamenii ăștia erau niște criminali cu sânge 
rece, dar asta nu însemna că trebuie să fie și nepoliticoși. 

— Nu mai ai un scaun? îl întrebă bondocul, urmând-o în hol pe 
domnișoara Frazetti. 

Mulch închise ușa. 

— Nu prea am oaspeți. De fapt, tu ești primul. De obicei 
Bruno îmi dă bip și eu vin cât pot de repede. 

Bruno Barosanul era cel care dirija afacerile locale ale Mafiei. 
Își conducea afacerea dintr-un depozit local. Umbla vorba că nu 
se ridicase de la birou în timpul orelor de program de 
cincisprezece ani. 

— Ce cuibușor ai aici, se mira Loafers sarcastic. Mucegăit și 
plin de cari. Îmi place. 

Mulch își plimbă degetul de-a lungul unei dâre verzi de 
igrasie. 

— Și când te gândești că tot mucegaiul ăsta era acoperit cu 
un tapet. E incredibil ce lucruri pot ascunde oamenii. 

Carla Frazetti își scoase din geantă o sticlă de parfum White 
Petals și îl pulveriză în jurul ei. 

— OK. Gata cu pălăvrăgeala! Am un job deosebit pentru tine, 
Mo. 

Mulch se strădui să-și păstreze calmul. Asta era marea șansă 
pe care o aștepta. Poate că avea să dea peste o gaură împuţită, 
plină de umezeală și, în sfârșit, se va așeza și el la casa lui 
pentru o vreme. 

— E genul ăla de job care se lasă cu un onorariu baban, dacă 
o rezolvi? 

— Nu, îi răspunse Carla. E genul de job care se lasă cu un 
onorariu dureros dacă n-o rezolvi. 

Mulch oftă. Oare chiar își lăsaseră cu toţii bunele maniere 
acasă? 

— Păi, de ce eu? 

Carla Frazetti zâmbi și rubinul de pe incisiv luci în camera 
întunecată. 

— O să-ţi răspund totuși la întrebarea asta, Mo. Chiar dacă nu 
sunt obișnuită să dau explicaţii angajaţilor. Și mai ales unei 
maimuțe ca tine. 

Mulch înghiţi în sec. Câteodată uita cât de cruzi puteau fi 
oamenii ăștia. Dar n-avea să-i suporte la nesfârșit. 

— Ai fost ales pentru misiunea asta, Mo, datorită felului 
remarcabil în care te-ai descurcat cu acel Van Gogh. 

Mulch zâmbi umil. Alarma de la muzeu fusese floare la 
ureche. Și nici măcar n-aveau câini de pază. 

— Dar și pentru că ai pașaport irlandez. 

Un gnom dezertor, care se ascundea prin New York, îi făcuse 
rost de acte cu cetățenie irlandeză, pe care le furase dintr-un 
copiator al LEP. Irlandezii fuseseră întotdeauna preferaţii lui 
Mulch, așa că de ce n-ar fi devenit unul de-al lor. Ar fi trebuit să- 
și dea seama că toată chestia asta n-o să-l bage decât în belele. 

— Treaba asta se întâmplă să fie tocmai în Irlanda. În mod 
normal, asta ar trebui să ridice niște probleme. Dar pentru voi 
va fi ca un concediu plătit. 

Mulch dădu din cap către Loafers. 

— Cine-i găgăuţăa? 

Căutătura lui Loafers nu era prea prietenoasă. Mulch știa că e 
de ajuns ca domnișoara Frazetti să spună un cuvânt pentru ca 
bărbatul să-l omoare pe loc. 

— Găgăuţă e Loafers McGuire, partenerul tău. El e omul de 
fier. E o treabă pentru doi oameni. Tu deschizi ușile. Loafers 
escortează prada până aici. 

Escortarea prăzii. Mulch știa ce însemna un astfel de lucru, și 
nu-și dorea să fie amestecat în niciun fel. Furtul era una, dar 
răpirea era altceva. Mulch știa că n-avea cum să refuze 
misiunea. Nu putea decât să se descotorosească de omul de fier 
cu prima ocazie și să se îndrepte spre unul din statele din sud. 
După câte auzise, Florida avea niște mlaștini nemaipomenite. 

— Așadar, cine-i prada? întrebă Mulch, prefăcându-se 
interesat. 

— Asta-i o informaţie de care n-ai nevoie, zise Loafers. 

— Şi, lasa-mă să ghicesc - nici nu-i nevoie să știu. 

Carla Frazetti scoase o fotografie din buzunarul sacoului. 

— Cu cât știi mai puţine, cu atât vei avea mai puţine mustrări 
de conștiință. N-ai nevoie decât de asta. Casa. Deocamdată n- 

avem decât fotografia asta, dar poţi să inspectezi locul odată ce 
ajungeţi acolo. 

Mulch luă fotografia. Imaginea îl lovi ca un cocktail Molotov. 
Era conacul Fowl. Carevasăzică, Artemis era ţinta. Bondocul ăsta 
psihopat era trimis ca să-l răpească pe Artemis. 

Frazetti îi observă stânjeneala. 

— S-a-ntâmplat ceva, Mo? 

„Nu-ţi lăsa faţa să te trădeze, se gândi Mo. Nu-i lăsa să-și dea 
seama.” 

— Nu. E... ăăă... e o adevărată fortăreață. Văd niște senzori 
de mișcare și niște reflectoare în parcul din preajma casei. N-o 
să fie prea ușor. 

— Dacă ar fi fost ușor, aș fi făcut-o eu însămi, zise Carla. 

Loafers făcu un pas înainte și se uită de sus la Mulch. 

— Ce-i, piticule? E prea greu pentru tine? 

Mulch trebuia să ia rapid o decizie. Dacă Carla Frazetti ar fi 
crezut că nu e capabil să ducă la capăt treaba asta, atunci ar fi 
trimis pe altcineva. Cineva care l-ar fi dat pe Artemis pe mâna 
Mafiei, fără cea mai mică urmă de remușcare. Mulch își dădu 
seama cu uimire că nu putea lăsa să i se întâmple una ca asta 
lui Artemis. Puștiul ăsta irlandez îi salvase viaţa în timpul 
revoltei goblinilor și era poate, singurul lui prieten. Ceea ce era 
destul de mișcător, dacă stai să te gândești. Trebuia să accepte 
slujba, fie și numai pentru a se asigura că nu se va desfășura 
conform planului. 

— Ei, nu-ţi face griji pentru mine. Nu s-a construit încă acea 
clădire care să-i reziste lui Mo Digence. Sper doar că Loafers e 
suficient de curajos pentru o treabă ca asta. 

Loafers îl apucă pe pitic de revere. 

— Ce vrei să spui, Digence? 

De obicei, Mulch evita să-i insulte pe oamenii care ar fi putut 
să-l omoare, dar, în cazul de faţă, era mai bine să-l facă pe 
Loafers să pară genul de persoană irascibilă, încă de pe acum. 
Mai ales că avea să dea vina pe el mai târziu, dacă lucrurile nu 
mergeau așa cum trebuie. 

— Una e să fii o maimuţă pitică, și alta e să fii un om de fier 
pitic. Cât de bun poţi fi la astfel de treburi? 

Loafers îi dădu drumul piticului și își deschise cămașa dintr-o 
mișcare. Pieptul lui era tapetat cu tatuaje. 

— Uite cât de bun sunt, Digence. Număra tatuajele! Număra- 
le! 

Mulch îi aruncă o privire plină de subiînțeles Carlei. Ceva de 
genul: „Vrei să spui că poţi avea încredere în tipul ăsta?” 

— Destul! zise Carla. Testosteronul din cameră începe să pută 
mai rău decât pereţii. Discutăm aici despre o treabă foarte 
importantă. Dacă voi doi nu sunteţi în stare să vă descurcați, o 
să angajez altă echipă. 

Loafers își încheie nasturii de la cămașă. 

— E-n ordine, domnișoară Frazetti. Ne descurcăm. Treaba-i ca 
și făcută. 

Carla se ridică și scutură câţiva miriapozi de pe tivul sacoului. 
De fapt, insectele nu o jenau mai deloc. Văzuse lucruri mai rele 
de-atât în cei douăzeci și cinci de ani de viaţă. 

— Mă bucur s-aud asta. Mo, pune niște haine pe tine și ia-ţi 
echipamentul. O să te așteptăm în limuzină. 

Loafers îl împunse pe Mulch în piept. 

— Cinci minute. Dacă nu, vin după tine. 

Mulch îi conduse până la ușă. Asta era ultima lui șansă s-o 
șteargă. Putea să sape cu dinţii un tunel prin dormitor și să ia un 
tren spre sud, înainte că domnișoara Frazetti să-și fi dat seama 
că dispăruse. Mulch se gândi serios la varianta asta. Faptele 
bune erau împotriva firii sale. Asta nu înseamnă că dorfii erau 
niște creaturi rele, ci, pur și simplu, că nu erau obișnuiți să-i 
ajute pe alţii. Sau, cel puţin, nu pe gratis. Decizia sa de a-l ajuta 
pe Artemis Fowl era o faptă complet altruistă. Mulch se înfioră. 
O conștiință era exact ce-i lipsea în momentul ăsta. După asta, 
nu-i mai rămânea decât să vândă fursecuri pentru cercetașe. 


e Capitolul 6 + Atac la conacul Fowl 


FRAGMENT DIN JURNALUL LUI ARTEMIS FOWL, 
CD-UL 2. CODAT. 


Tata și-a revenit, în sfârșit. Am răsuflat ușurat, desigur. 
Totuși, nu-mi puteam scoate din minte ultimele lui cuvinte din 
ziua aceea: „Aurul nu e totul în viaţă, Arty, îmi spusese el. Și nici 
puterea. Avem tot ce ne trebuie chiar aici. Pe noi trei”. 

Era oare posibil ca magia să-l fi transformat atât de mult pe 
tatăl meu? Trebuia să aflu răspunsul. Trebuia să vorbim între 
patru ochi. Așa că, în dimineaţa următoare, la 3 a.m., Butler mă 
ducea înapoi la Spitalul Universitar din Helsinki, într-un 
Mercedes închiriat. 

Tata era încă treaz și citea Război și pace la lumina lămpii. 

— Nu prea te prăpădești de râs, comentă el. 

lar făcea glume. Am încercat să zâmbesc, dar fața nu mă 
ajuta. 

Tata închise cartea. 

— Te aşteptam, Arty. Trebuie să vorbim. Trebuie să lămurim 
câteva lucruri. 

Ințepenisem lângă piciorul patului. 

— Da, tată. Sunt de acord. 

Tata zâmbi cu o umbră de tristeţe. 

— Atât de protocolar! La fel eram și eu cu tata. Câteodată 
cred că, de fapt, nu m-a cunoscut deloc. Și îmi fac griji că același 
lucru se va întâmpla și cu noi doi. Așa că vreau să stăm de 
vorbă. Și nu despre conturile bancare. Nici despre acţiuni și 
dividende. Nici despre preluarea vreunei corporaţii. Nu vreau să 
discutăm despre afaceri. Vreau să vorbim despre tine. 

Exact de ce mă temusem. 

— Despre mine? Dar tu ești cel mai important acum, tată. 

— Poate că așa e, dar nu pot fi fericit până n-o s-o văd pe 
mama ta mai liniștită. 

— Mai liniștită? am întrebat eu, de parcă n-aş fi înțeles 
apropoul. 

— Nu face pe nevinovatul, Artemis. Mi-am sunat câteva 
cunoștințe de prin Europa. Se pare că ai fost activ, cât timp am 
lipsit. Foarte activ. 

Am ridicat din umeri, neștiind dacă s-o iau ca pe un 
compliment sau ca pe o mustrare. 

— Cu ceva timp în urmă, aș fi fost foarte impresionat de 
poznele tale. Atâta îndrăzneală! Și ești doar un puști! Dar acum, 
în calitatea mea de părinte, îţi spun că lucrurile trebuie să se 
schimbe, Arty. Trebuie să-ţi trăieşti copilăria. Eu și mama ta 
vrem să te întorci la școală, după vacanţă, și să lași în seama 
mea afacerile familiei. 

— Dar... tată! 

— Ai încredere în mine, Artemis! Sunt în branșă dinaintea ta. 
l-am promis mamei tale că familia Fowl va trăi cinstit de acum 
înainte. Toţi membrii familiei Fowl. Mi s-a dat o nouă șansă și n-o 
s-o irosesc pe lăcomie. Suntem din nou o familie. Una normală. 
De acum înainte, numele Fowl va fi asociat cu onoarea și 
onestitatea. Ne-am înţeles? 

— Înţeles, i-am răspuns eu, strângându-i mâna. 

Și-atunci cum rămânea cu întâlnirea mea cu Jon Spiro, 
gangsterul din Chicago? Am decis să-mi urmez în continuare 
planul. O ultimă aventură, și după aceea familia Fowl putea să 
devină o familie normală. La urma urmei, îl luam și pe Butler cu 
mine. Ce putea să ni se întâmple? 


CONACUL FOWL 


Butler deschise ochii. Era acasă. Artemis adormise în fotoliul 
de lângă pat. Băiatul arăta de parcă ar fi avut o sută de ani. Nici 
nu era de mirare, dacă stăm să ne gândim la toate prin câte 
trecuse. Dar viaţa asta era de domeniul trecutului de-acum. 

— E cineva acasă? întrebă bodyguardul. 

Artemis se trezi instantaneu. 

— Butler, ţi-ai revenit. 

Butler se ridică în coate. Era destul de greu. 

— Și eu sunt la fel de surprins ca și tine. Nu credeam că o să 
te mai văd vreodată pe tine sau pe oricine altcineva. 

Artemis îi turnă un pahar cu apă din carafa de lângă pat. 

— Ţine, prietene! Nu trebuie decât să te odihnești. 

Butler bău încet. Era obosit. Dar nu era numai asta. Se mai 
simţise istovit și înainte, după alte lupte. Dar acum sentimentul 
era mai pronunţat. 

— Artemis, ce s-a întâmplat? N-ar fi trebuit să mai fiu în viaţă. 
Și, dacă accept ideea că sunt în viaţă, de ce nu mă confrunt cu 
niște dureri teribile în momentul de fată? 

Artemis se îndreptă spre fereastră și privi domeniul Fowl. 

— Blunt te-a împușcat. Rana era fatală, iar Holly nu era prin 
preajmă ca să te vindece. Așa că te-am îngheţat până a sosit 
Holly. 

Butler scutură din cap. 

— Criogenie? Numai Artemis Fowl putea veni cu o idee ca 
asta. Presupun că ai folosit congelatoarele pentru pești. 

Artemis dădu din cap. 

— Presupun că nu sunt jumătate om, jumătate păstrăv, nu? 

Artemis se întoarse către el. Nu zâmbea. 

— Au apărut niște complicaţii. 

— Complicaţii? 

Artemis inspiră adânc. 

— A fost o vindecare mai dificilă. lar rezultatele nu au putut fi 
prevăzute. Foaly ne-a avertizat că organismul tău ar putea ceda, 
dar eu am insistat să-i dăm înainte. 

Butler se ridică în capul oaselor. 

— Artemis, stai liniștit. Sunt viu. Orice alternativă e mai bună 
decât moartea. 

Artemis tot nu se liniști. Scoase din noptieră o oglindă cu 
mâner sidefat. 

— Ține-te bine înainte să te uiţi. _ 

Butler inspiră adânc și apoi se privi în oglindă. Işi întinse 
fălcile și își ciupi pungile de sub ochi. 

— Cam cât timp am fost scos din circuit? 


LA BORDUL UNUI BOEING 747 


Mulch hotărâse că totuși cea mai bună metodă de a sabota 
misiunea era să-l contrazică pe Loafers până o lua razna. Să-i 
scoată pe oameni din minţi era un talent aparte al lui Mulch, 
unul pe care nu apuca să-l pună în aplicare suficient de des. 

Cei doi stăteau unul lângă altul într-un Boeing 747, uitându-se 
pe fereastră la norii care treceau pe sub ei. Locuri la clasa întâi. 
Unul dintre bonusurile care-ţi veneau odată cu serviciile pentru 
familia Antonelli. 

Mulch sorbea delicat dintr-o cupă de șampanie. 

— Așadar, Papucei... 

— Mă cheamă Loafers?. 

— A, da, Loafers. Care-i treaba cu tatuajele alea? 

Loafers își rulă mâneca până sus, scoțând la iveală un șarpe 
verde-albăstrui, cu doi stropi de sânge în loc de ochi. Altă 
creaţie proprie. 

— Îmi fac câte unul d-ăsta după fiecare treabă pe care o 
rezolv. 

— A... zise Mulch. Adică, dacă îţi pictezi bucătăria, îţi mai faci 
un tatuaj? 

— Nu genul ăsta de treabă, idiotule. 

Loafers scrâșni din dinți. 

— Trebuie să-ţi spun pe litere? 

Mulch șterpeli niște alune dintr-o tavă care trecea pe lângă el. 

— N-are rost. Sunt analfabet. Da' poţi să-mi vorbești direct în 
engleză. 

— Nu poți fi atât de idiot! Spatz Antonelli nu angajează 
tâmpiţi. 

Mulch bătu languros din pleoape. 

— Ești sigur? 

Loafers își pipăi cămașa, în speranța că va găsi o armă de 
orice fel. 

— Așteaptă până terminăm treaba asta, isteţule. Dup-aia 
rămânem noi doi să ne rezolvăm problemele. 

— Să nu te-ndoiești de asta, Cizme! 

— Loafers! 

— Cum zici tu. 

Mulch se ascunse în spatele unei reviste. Era floare la ureche. 
Mafiotul era, deja, pe jumătate scos din sărite. Loafers McGuire 
nu mai avea nevoie decât de vreo câteva ore în compania lui 
Mulch, ca să se trezească cu spume la gură. 


TERMINALUL DIN DUBLIN, 
IRLANDA 


Mulch și Loafers trecură fără probleme de vama irlandeză. În 
definitiv, nu erau decât niște cetățeni care se întorceau acasă 
de sărbători. Doar n-ai fi crezut că erau o echipă mafiotă pusă 
pe fapte rele? Cum ar fi fost posibil una ca asta? Cine a mai 
pomenit omuleți în rândurile crimei organizate? Nimeni. Dar 
poate că tocmai de-aia erau niște mafioţi atât de pricepuți. 

Verificarea pașapoartelor îi oferi lui Mulch încă o ocazie de a- 
și înfuria partenerul. Funcţionarul făcea eforturi disperate să nu 
remarce înălțimea lui Mulch. Sau, mai bine zis, absenţa ei. 

— Deci, domnule Digence, în vizită la familie? 

Mulch încuviință din cap. 

— Exact. Rudele din partea mamei sunt din Killarney. 

— O, serios? 

— O'Sirious îi cheamă, de fapt. Dar ce contează o vocală în 
plus sau în minus, între prieteni? 

— Foarte amuzant. Ar trebui să te faci comediant. 

— Ciudat că spuneţi una ca asta... 

Ofiţerul de la pașapoarte oftă. Mai avea doar zece minute și 
ieșea din tură. 

— De fapt, eram sarcastic... 

— Pentru că eu și prietenul meu, domnul McGuire, avem un 
număr scurt în spectacolul de pantomimă pentru Crăciun. 
Punem în scenă A/bă-ca-Zăpada. Eu sunt Doc, iar el e Dopey’. 

Funcţionarul le zâmbi forțat. 

— Excelent. Următorul. 

Mulch vorbea suficient de tare, astfel încât să-l audă toţi cei 
care stăteau la rând. 

— Desigur, domnul McGuire, aici de fată, e făcut pentru rolul 
lui Dopey. Dacă-nţelegi ce vreau să spun. 

Loafers își pierdu cumpătul chiar acolo în terminal. 

— Stai că-ţi arat eu ţie, ciudatule! ţipa el. Te fac bucăţi! O să 
fii următorul meu tatuaj! Următorul tatuaj! 

Mulch ţâţâi dezaprobator, în timp ce Loafers dispărea sub 
grămada de agenţi de pază. 

— Ce ţi-e și cu actorii ăștia! exclamă el. Tare sensibili mai 
sunt! 

e 

Loafers fu eliberat mai târziu, după o cercetare amănunțită și 
câteva convorbiri cu preotul paroh din orașul său natal. Mulch 
aștepta în mașina închiriată dinainte, un model modificat 
special, care avea acceleraţia și pedalele de frână amplasate 
puţin mai sus. 

— Comportamentul tău pune în pericol întreaga misiune, 
comentă dorful serios. Dacă nu reușești să le controlezi, va 
trebui să-i dau un telefon domnișoarei Frazetti. 

— Condu, îi zise omul de fier aspru. Hai să terminăm odată 
treaba! 

— Bine. Dar să știi că nu mai suport. Încă un incident ca ăsta 
și va trebui să-ţi zdrobesc ţeasta cu dinții. 

Loafers observă abia acum dinţii partenerului său. Erau ca 
niște lespezi de email și păreau să fie mult prea mulţi pentru o 

singură gură. „Oare Digence chiar ar fi putut să-și ducă la 
îndeplinire ameninţarea? Sigur că nu, își zise Loafers hotărât. 
Era doar un pic răvășit datorită tărăboiului de la vamă.” Totuși, 
era ceva-n neregulă cu rânjetul dorfului ăluia. Un rânjet care 
trăda parcă niște talente ascunse și înspăimântătoare. Talente 
pe care omul de metal le-ar fi preferat ascunse pentru 
totdeauna. 
e 

Mulch conducea, în timp ce Loafers dădea niște telefoane de 
pe mobil. Era cât se poate de simplu pentru el să contacteze 
niște parteneri mai vechi și să facă rost de o armă, un amortizor 
și două perechi de căști, pe care avea să le găsească într-un sac 
marinăresc, aflat în spatele semnului de pe autostradă, care 
indica drumul spre conacul Fowl. Partenerii lui Loafers aveau 
cărţi de credit, așa că renunţară la obișnuitul stil macho de plată 
care se practică, de obicei, în cazul tranzacţiilor de pe piaţa 
neagră. 

Loafers verifică modul de folosire și vizorul armei, în mașină. 
Era din nou sigur pe el. 

— O, Mo, zise el chicotind, de parcă rima pe care o făcuse era 
cea mai reușită poantă din viața lui. (Din nefericire, chiar așa 
era.) Te-ai gândit la vreun plan? 

Mulch era în continuare atent la drum. 

— Nt! Credeam că tu ești mare și tare aici. Planurile intră în 
atribuţiile tale. Eu doar sparg și intru. 

— Așa-i. Eu sunt mare și tare. Și crede-mă că Domnișorul Fowl 
o să înțeleagă asta după ce voi termina de discutat cu el. 

— Domnișorul Fowl? întrebă Mulch candid. Am venit până aici 
pentru un puști? 

— Nu-i un puști oarecare, îi destăinui Loafers, ignorând 
ordinele. Artemis Fowl. Moștenitorul imperiului mafiot Fowl. Are 
ceva în căpăţână pe care domnișoara Frazetti și-l dorește cu 
ardoare. Așa că trebuie să-l dăm pe spate pe piciul ăsta cu 
lingușeli despre cât de genial este, astfel încât să vină cu noi și 
să ne dezvăluie secretul. 

Mulch își încleștă mâinile pe volan. Ar fi trebuit sa acționeze 
mai din timp. Dar planul lui era nu să-l înlăture pe Loafers, ci s-o 
convingă pe Carla Frazetti să nu mai trimită o altă echipă. 

Artemis ar fi știut ce e de făcut. Trebuia să ajungă la băiat 
înaintea lui Loafers. Un mobil și o vizită până la toaletă - asta 

era tot ce-i trebuia. Mare păcat că nu se deranjase vreodată să- 
și cumpere și el un celular. Dar cum nu avea pe cine să sune... 
Și-apoi, nu știai niciodată la ce să te aștepți din partea lui Foaly. 
Centaurul ăla putea localiza și un țârâit de greier. 

— Mai bine ne-am opri să luăm provizii, zise Loafers. Ar putea 
dura câteva zile doar ca să verificăm locul. 

— Nu-i nevoie. Cunosc locul. Am mai spart casa asta odată, în 
tinereţe. Floare la ureche. 

— Și nu ai zis nimic mai-nainte pentru că... 

Mulch îi arată un semn obscen unui șofer de camion, care 
mergea ca mitocanul pe ambele benzi. 

— Ştii și tu cum stă treaba. Lucrez pe comision. Comisionul se 
calculează în funcţie de efortul depus. Dacă aș spune că am mai 
jefuit locul ăsta o dată, pac! mă ușurează de zece mii de dolari. 

Loafers nu comentă. Era adevărat. Întotdeauna exagerai 
nivelul de risc al operaţiunii. Orice, numai să mai storci ceva 
mălai de la patron. 

— Deci, poţi să ne bagi înăuntru? 

— Pot să intru eu. Apoi vin să te iau și pe tine. 

Loafers deveni bănuitor. 

— Ce-ar fi totuși să vin și eu? Ar fi mult mai simplu decât să 
zăbovesc prin preajmă ziua-n amiaza mare. 

— În primul rând, nu intru decât după ce se întunecă. Și, în al 
doilea rând, sigur că poţi să vii, dacă nu te deranjează să te 
târăști printr-o canalizare și dup-aia încă vreo zece metri pe 
conducta de evacuare. 

Loafers deschise fereastra, numai gândindu-se. 

— OK. Atunci vii să mă iei. Dar ţinem legătura prin câști. Dă- 
mi de știre dacă-i ceva în neregulă. 

— Da, domnule, șefule, zise Mulch, introducându-și casca în 
urechea păroasă și prinzându-și microfonul de jachetă. N-aș 
vrea să-ți ratezi ședința de intimidare cu puştiul. 

Remarca usturătoare a lui Mulch trecu fluierând pe lângă 
urechile lui Loafers. 

— Exact, zise gangsterul din Kilkenny. Eu sunt șeful. lar tu nu 
vrei să-ntărzii la-ntâlnire. 

Mulch făcu un efort ca să-și oprească barba să nu se 
zburlească. Părul dorfilor era foarte sensibil la stările sufletești; 
mai ales la cele ostile. lar Loafers respira agresivitate prin toţi 

porii. Țepii lui Mulch nu se înșelaseră niciodată. Parteneriatul cu 
mărunţelul ăsta n-avea să se sfârșească prea bine. 
e 

Mulch parcă în umbra zidului ce împrejmuia moșia Fowl. 

— Ești sigur că aici e? întrebă Loafers. 

Mulch îi arătă cu degetul său butucănos ornamentele de pe 
poarta din fier. 

— Vezi acolo unde scrie „conacul Fowl”? 

— Da. 

— Păi, atunci eu aș zice că asta-i locul. 

Până și Loafers se prinse de zeflemeaua atât de evidentă. 

— Ai face mai bine să mă bagi cumva înăuntru, Digence, că, 
dacă nu... 

Mulch zâmbi, arătându-și dinţii. 

— Dacă nu, ce? 

— Dacă nu, domnișoara Frazetti va fi extrem de supărată, 
adaugă Loafers neconvingător, dându-și seama că era luat 
peste picior. 

Loafers era hotărât să i-o plătească lui Mo Digence, cât mai 
curând posibil. 

— Și, bineînțeles, n-am vrea s-o supăram pe domnișoara 
Frazetti, adaugă Mulch. 

Cobori din scaunul său înalt și își recuperă echipamentul din 
portbagaj. Existau câteva unelte mai puţin ortodoxe, în trusa lui 
de spargeri, pe care i le procurase elful-dealer din New York. 
Spera să nu fie nevoit să le folosească. Mai ales datorită felului 
în care plănuia să pătrundă în casă. 

Mulch ciocăni ușor în geamul din dreptul pasagerului. Loafers 
lasă geamul în jos cu un scârțăit. 

— Cee? 

— Nu uita: tu stai aici până mă întorc să te iau. 

— Asta-mi miroase a ordin, Digence. Acum îmi dai și ordine? 

— Cine, eu? întrebă Mulch, oferindu-i o panoramă a danturii 
sale. Eu, să dau ordine? Nici nu mi-ar trece prin cap una ca asta. 

Loafers ridică geamul. 

— Ar fi bine nici să nu-ți treacă, zise el de îndată ce se văzu la 
adăpost de dinţii ăia. 

e 

În conacul Fowl, Butler abia terminase cu frezatul și 

bărbieritul. incepea să arate a Butler. Doar puțin mai bătrân. 

— Înveliș Kevlar, zici? spuse el, examinându-și pata 
negricioasă de pe piept. 

Artemis dădu din cap. 

— După câte se pare, niște fibre au rămas prinse în rană. lar 
magia le-a reprodus. După spusele lui Foaly, țesutul cel nou îţi 
va îngreuna respiraţia, dar te va face rezistent la gloanțe. Asta 
numai în cazul armelor de calibru mic. 

Butler își încheie nasturii de la cămașă. 

— Lucrurile s-au schimbat, Artemis. Nu te mai pot proteja. 

— Nu o să mai am nevoie de protecţie. Holly avea dreptate. 
Stratagemele mele nu fac altceva decât să-i rănească pe alţii. 
După ce vom încheia capitolul Spiro, am de gând să mă 
concentrez asupra educaţiei mele. 

— După ce vom încheia capitolul Spiro? O spui de parcă 
victoria noastră ar fi inevitabilă. Jon Spiro e un om periculos, 
Artemis. Credeam că ai înțeles deja asta. 

— Chiar am înțeles, bătrâne prieten. Crede-mă! Nu-l voi mai 
subestima a doua oară. Deja am început să lucrez la un plan. 
Vom recupera C Cube și îl vom anihila pe Spiro, asta dacă Holly 
va consimţi să ne ajute. 

— Unde-i Holly? Vreau să-i mulțumesc. Din nou. 

Artemis își aruncă privirea pe fereastră. 

— A plecat să își îndeplinească Ritualul. Știi și singur unde. 

Butler dădu din cap. O întâlniseră prima dată pe Holly în sud- 
estul țării, pe un deal sacru al elfilor, în timp ce executa Ritualul 
de reîncărcare cu magie. Deși „o întâlniseră” nu era tocmai 
termenul potrivit. Mai degrabă, „o răpiseră”. Da, asta era mai 
aproape de adevăr. 

— Ar trebui să se întoarcă într-o oră. Îţi propun să te odihnești 
până atunci. 

Butler clătină din cap. 

— O să mă odihnesc mai târziu. Acum vreau să verific terenul. 
E destul de puţin probabil ca Spiro să fi organizat și să fi trimis 
atât de repede o echipă. Dar nu se știe niciodată. 

Bodyguardul se îndreptă către un panou din perete, care 
făcea legătura între camera lui și cabina sistemului de 
supraveghere. Artemis observă că fiecare pas pe care îl făcea 
era o adevărată povară. Cu noul țesut de pe piept, până și 
urcatul scărilor ar fi fost un adevărat maraton pentru Butler. 

Butler își împărţi monitorul în mai multe ecrane, astfel încât 
să aibă o imagine de ansamblu asupra camerelor de 
supraveghere. Unul dintre ecrane îi atrase atenţia în mod 
deosebit, așa că îl aduse în prim-plan. 

— Mai să fie! jubilă el. Uite cine-a trecut pe-aici ca să ne 
salute. 

Artemis se îndreptă și el către monitor. Un individ mic de 
statură arăta semne obscene în faţa camerei de supraveghere 
de la ușa bucătăriei. 

— Mulch Diggums, zise Artemis. Exact dorful pe care voiam 
să-l văd. 

Butler transferă imaginea lui Mulch pe ecranul principal. 

— Așa o fi. Dar de ce-o vrea el să te vadă pe tine? 

e 

Melodramatic, ca întotdeauna, dorful insistă să primească un 
sandvici înainte de a le explica despre ce era vorba. Ghinionul 
lui Mulch fu acela că Artemis se oferise să i-l prepare. Apăru din 
cămară cu ceva care arăta ca o explozie într-o farfurie. 

— E mult mai dificil decât pare, le explică băiatul. 

Mulch căscă gura mare și înghiți întreg conținutul. După ce 
mestecă vreo câteva minute, își bagă mâna-n gură pân-la cot 
pentru a împinge-n jos o bucată de friptură de curcan. 

— Data viitoare să-i pui mai mult muștar, zise el scuturându-și 
câteva firimituri de pe cămașă. 

Și, în timp ce făcea aceasta operaţiune, își deschise, din 
greșeală, microfonul prins de cămașă. 

— Cu plăcere, zise Artemis. 

— Tu ar trebui să-mi mulţumești mie, Noroiosule, îi zise 
Mulch. Am venit tocmai de la Chicago ca să-ţi salvez viaţa. Cu 
siguranţă că toată osteneala asta merită măcar un amărât de 
sandvici. Și, când zic sandvici, mă refer în sensul cel mai larg al 
cuvântului. 

— Chicago? Jon Spiro te-a trimis? 

Piticul clătină din cap. 

— Posibil. Dar nu în mod direct. Lucrez pentru familia 
Antonelli. Desigur, ei n-au nici cea mai mică idee că sunt un dorf 
magic, ci cred că sunt cel mai abil spărgător din branșă. 

— Procurorul din Chicago făcuse legătura, în trecut, între 
familia Antonelli și Spiro. Sau, cel puţin, încercase s-o facă. 

— Ei, n-are importanţa. Oricum, ideea e că eu trebuie să mă 
strecor aici, iar apoi partenerul meu te va convinge să ne 
însoțești până la Chicago. 

Butler se aplecă peste masa. 

— Și unde-i partenerul tău acum, Mulch? 

— În faţa porţii. E unul mic și furios. Apropo, mă bucur să te 
văd în viaţă, uriașule. Circula un zvon prin subteran cum că ai fi 
mort. 

— Am fost, zise Butler, îndreptându-se spre cabina sistemului 
de supraveghere. Dar acum mi-e mai bine. 

e 

Loafers scoase un mic blocnotes cu spirală din buzunarul de 
la piept. Îşi notase acolo tot felul de replici de succes pentru 
situaţii periculoase. Replicile scurte și la obiect erau emblema 
gangsterului adevărat, dacă e să ţinem seama de ce se 
întâmplă prin filme. Răsfoia paginile, zâmbind satisfăcut. 

„E timpul să va lichidaţi conturile. Definitiv.” Larry Ferrigamo. 
Bancherul necinstit. 9 august. 

„Mă tem că hard diskul dumneavoastră tocmai a fost șters.” 
David Spinski. Hacker. 23 septembrie. 

„Fac asta ca să frământ «mălaiul».” Morty Brutarul, 17 iulie. 

Erau niște materiale de calitate. Cine știe, poate că într-o zi 
avea să-și scrie memoriile. 

Loafers încă mai chicotea când îl auzi pe Mo în câști. La 
început, crezu că maimuța vorbește cu el, apoi își dădu seama 
că așa-zisul său partener începuse să ciripească. 

„Tu ar trebui să-mi mulțumești mie, Noroiosule, zicea 
Digence. Am venit tocmai de la Chicago ca să-ţi salvez viaţa.” 

„Să-i salveze viaţa! Mo lucra de partea cealaltă, și idiotul 
uitase de microfon.” 

Loafers se dădu jos din mașină și avu grijă s-o încuie. Și-ar fi 
pierdut garanţia dacă mașina ar fi fost furată, iar domnișoara 
Frazetti i-ar fi oprit-o din comision. În perete, lângă intrarea 
principală era o gaură în zid, cât să se poată strecura prin ea un 
om. Mo Digence uitase s-o astupe. Loafers se strecură prin ea și 
o luă în jos pe alee, având grija să rămână în umbră. 

În cască, Mo continua să pălăvrăgească. Îi expunea întregul 
lor plan puștiului Fowl. Și nu s-ar fi zis că era torturat sau 
hărțuit. O făcea de bunăvoie și nesilit de nimeni. Se pare că 
Digence lucrase tot timpul pentru puștiul ăsta irlandez. In plus, 

Mo nu era, de fapt, Mo, ci Mulch. Ce fel de nume mai era și asta? 
Ba, mai mult, Mulch ăsta se pare că era un „Pitic magic”. 
Lucrurile deveneau din ce în ce mai ciudate. Poate că „dorf 
magic” erau, de fapt, vreo bandă. Deși ăsta era un nume cam 
ciudat pentru o bandă. Nu prea aveau șanse să semene 
teroarea în rândurile concurenţei. 

Loafers trecu în grabă pe lângă un șir de mesteceni argintii și 
pe lângă un gazon al naibii de frumos. Doi păuni se plimbau 
fuduli pe marginea unui complex acvatic. Loafers fornăi. Auzi, 
complex acvatic! Inainte să apară TV Grădinar s-ar fi numit 
heleșteu și gata. 

Loafers tocmai se întreba unde ar putea fi intrarea pentru 
livrări, când dădu peste un indicator pe care scria: „Livrările se 
fac în spate.” 

— Mulţumesc din suflet. 

Işi verifică pistolul cu amortizor și îl mai încărcă o dată. Apoi 
merse în vârful degetelor pe aleea ce ducea spre garaj. 

e 

Artemis adulmecă aerul. 

— Ce-i cu mirosul ăsta? 

Mulch își arată faţa, de după ușa frigiderului. 

— Cred că eu sunt de vină, mormăi el cu gura plină, în timp 
ce toca între dinți o cantitate impresionantă de mâncare. Alifie 
de soare cu ecran total. E dezgustător, știu. Dar aș mirosi mult 
mai rău fără ea. Ca o bucată de costiţă pusă la prăjit pe un 
platou muntos din Valea Morții. 

— O priveliște încântătoare. 

— Dorfii sunt creaturi subpământene, explică Mulch. Am locuit 
sub pământ chiar și în timpul Dinastiei Frond. 

Frond fusese primul rege al elfilor. În timpul domniei lui, 
oamenii și elfii trăiau împreună la suprafaţă. 

— Sensibilitatea la lumină ne face viaţa de la suprafaţa un 
iad. Ca să fiu sincer, m-am cam saturat de traiul ăsta printre 
oameni. 

— Dorinţa ta e lege pentru mine, se auzi o voce. 

Era Loafers. Stătea în ușa bucătăriei fluturând o mitralieră. 

Fără a-i ţine partea lui Mulch, putem spune că și-a revenit 
repede din surpriză. 

— Parcă ţi-am spus să aștepți afară. 

— Așa e. Mi-ai spus. Dar m-am gândit să vin oricum. Și știi ce? 
N-am dat nici peste vreo canalizare, nici peste vreo conductă de 
evacuare. Ușa din spate e larg deschisă. 

Mulch scrâșni din dinţi când se gândi la asta. Se auzi de parcă 
cineva ar fi zgâriat cu unghiile pe o tablă de sticlă. 

— A... da. Ce să zic, am avut noroc! Am profitat de ocazie, 
dar, din nefericire, a apărut băiatul. Și abia îi câștigasem 
încrederea înainte ca tu să dai buzna. 

— Nu te mai deranja să-mi explici, zise Loafers. Ai microfonul 
pornit. Am auzit totul, Mo. Sau, mai bine zis, Mulch, dorful 
magic. _ 

Mulch își înghiţi mâncarea mestecată doar pe jumătate. Incă o 
dată gura lui mare îl băgase în necaz. Poate c-ar fi reușit să-l și 
scoată din necaz. Ar fi reușit oare să-și disloce maxilarul și să-l 
înghită pe micuțul ucigaș plătit? Înghiţise și chestii mai mari de- 
atât. O flatulaţie rapidă, cu gaze de dorf, ar fi trebuit să fie 
suficientă pentru a-l proiecta în celălalt colț al încăperii. Nu-i 
rămânea decât să spere că arma nu se va descărca înainte ca el 
să ajungă la ea. 

Loafers îi citi gândurile. 

— Hai, omulețule, zise el, apăsând cocoșul pistolului. Vino s-o 
iei. Să vedem cât de departe ajungi. 

Artemis se gândea și el. Știa că, pentru moment, era în 
siguranţă. Nou-venitul n-avea să-i facă niciun rău. Asta ar fi 
însemnat să nesocotească ordinele. Dar lui Mulch îi cam sunase 
ceasul, și nu era nimeni prin preajmă care să-l salveze. Butler 
era prea slăbit ca să intervină, chiar dacă s-ar fi aflat acolo. 
Holly era plecată să-și îndeplinească Ritualul. lar el însuși nu era 
prea bun pe teren. Trebuia să negocieze. 

— Știu de ce te afli aici, începu el. E vorba despre secretele 
Cubului. O să ţi le dezvălui. Dar numai dacă îl lași în pace pe 
prietenul meu. 

Loafers flutură ţeava pistolului. 

— Tu o să faci ce-ţi spun eu, când îţi spun eu. Probabil că o să 
te și smiorcăi ca o fetiță. Se mai întâmplă uneori. 

— Perfect. O să-ţi spun tot ce vrei să știi. Numai nu împușca 
pe nimeni. 

Loafers încercă să-și ascundă rânjetul satisfăcut. 

— OK. S-a făcut. Tu o să vii cu mine fără tărăboi, iar eu n-o să 
rănesc pe nimeni. Pe cuvântul meu. 

Butler intră în bucătărie. Fața îi era plină de sudoare și abia 
respira. 

— Am verificat monitorul. Nu-i nimeni în mașină. Celălalt 
bărbat trebuie să fie... 

— Aici, zise Loafers. Nu ești la curent cu noutățile, tataie. 
Acum, dacă n-o să faci mișcări bruște n-o să suferi niciun atac 
de cord. 

Artemis îl văzu pe Butler rotindu-și ochii prin bucătărie. Căuta 
o soluţie. Ceva care să-i salveze. Poate că Butler cel de ieri ar fi 
reușit să facă totuși ceva, dar actualul Butler era cu 
cincisprezece ani mai bătrân și, pe deasupra, nici nu își revenise 
complet după vindecarea magică. Situaţia era disperată. 

— Ai putea să-i legi pe ceilalţi, îndrăzni Artemis să-i propună. 
După care, noi doi am putea pleca împreună. 

Loafers își dădu una peste frunte. 

— Ce idee grozavă! Apoi, poate aș aproba încă una dintre 
tacticile tale de tras de timp. Asta, dac-aș fi un amator. 

Loafers simţi o umbră înălțându-se în spatele său. Se răsuci și 
văzu o fată stând în pragul ușii. Încă un martor. Carla Frazetti 
avea să primească o notă de plată destul de grasă. Toată treaba 
asta a fost prezentată greșit încă de la început. 

— OK, domnişoară, zise Loafers. Treci lângă ceilalţi. Și nu face 
vreo mișcare prostească. 

Fata din cadrul ușii își aruncă părul peste umăr și clipi 
languros din genele date cu fard verde cu sclipici. 

— Dar eu nu fac mișcări prostești, îi replică ea. 

Apoi mâna îi ţâșni și i se înfipse în arma lui Loafers. Prinse 
încărcătorul armei și îl deșurubă cu dexteritate. Arma era acum 
complet nefolositoare. Ba mai putea fi folosită, dar numai pe 
post de ciocan. 

Loafers se trase înapoi. 

— Hei, hei, hei! Ai grijă. Nu vreau să te rânesc din greșeală. 
Arma asta ar putea să se descarce. 

Cel puţin așa credea el. 

Loafers continuă să-și agite bucata inofensivă de metal. 

— La o parte, fetițo! Și nu mă face să repet. 

Juliet îi vântură încărcătorul pe sub nas. 

— Că dacă nu, ce? Mă împuști? 

Loafers se uită cruciș la încărcător. 

— Hei, ăla arată la fel ca... 

Apoi Juliet îi trase un pumn în piept atât de tare, încât îl băgă 
sub bufet. 

Mulch se holba când la mafiotul care zăcea inconștient, când 
la fata din prag. 

— Hei, Butler, lasă-mă să ghicesc. Sora ta, nu? 

— Exact, aprobă servitorul strângând-o în braţe pe Juliet. Dar 
cum de-ai ghicit? 


e Capitolul 7 + Cele mai bune planuri 


CONACUL FOWL 


Era timpul pentru o ședință. În seara aceea, adunarea se 
mută cu mic, cu mare în sala de ședințe, în faţa celor două 
monitoare pe care Juliet le adusese din cabina sistemului de 
securitate. Foaly intrase pe frecvența aparatelor și transmitea, 
în direct, imagini cu el și comandantul Root. 

Spre necazul lui, Mulch încă mai era de față. Tocmai încerca 
să stoarcă o recompensă de la Artemis când apăruse Holly și-l 
legase cu cătușele de un scaun. 

Fumul de la ţigara lui Root înceţoșa ecranul. 

— Se pare că e toată gașca aici, zise el în engleză, folosindu- 
se de talentul elfilor de a comunica în toate limbile. Și, ce 
credeţi? Detest găștile. 

Holly își puse căștile în mijlocul mesei din sala de ședințe, 
astfel încât toți cei prezenţi să se poată face auziti. 

— Pot să-ţi explic, comandante. 

— O, sunt convins că poţi. Dar am un sentiment ciudat că 
explicaţiile tale n-au să mă convingă deloc, și vreau să am 
insigna ta pe birou până ies din tură. 

Artemis încercă să intervină. 

— Zău, comandante. Holly... căpitanul Short se află aici doar 
pentru că eu am păcălit-o. 

— l-auzi. Și, dacă ești bun, crezi că poţi să mă lămurești ce 
mai caută acolo la ora asta? la prânzul, ai? 

— Nu e timp de ironii, comandante. Avem o problemă gravă. 
Poate chiar catastrofală. 

Root degajă un nor de fum verzui. 

— Problemele oamenilor sunt problemele oamenilor. Noi nu 
suntem echipajul vostru personal de poliţie, Fowl. 

Foaly tuși zgomotos. 

— Suntem și noi implicaţi, chiar dacă ne place sau nu. Artemis 
a fost cel care ne-a ciupit. lar asta nu-i nimic, Julius. 

Root își aruncă privirea în direcţia centaurului. Foaly i se 
adresase pe numele mic. Inseamnă că lucrurile erau grave. 

— Foarte bine, zise el. Continuă-ţi prezentarea. 

Holly deschise un dosar pe minicomputerul ei de voiaj. 

— leri am mers să cercetez o înregistrare a unei convorbiri 
telefonice interceptate de sistemul de securitate Santinela. 
Telefonul fusese dat de Artemis Fowl, un Noroios bine-cunoscut 
forțelor LEP datorită contribuţiei sale la înăbușirea revoltei 
goblinilor. Butler, partenerul lui Fowl, fusese împușcat mortal, la 
ordinele unui alt Noroios, Jon Spiro. Fowl mi-a cerut ajutorul 
pentru o vindecare. 

— Pe care ai refuzat-o, după care ai cerut întăriri pentru a 
efectua o ștergere de memorie, așa cum prevede regulamentul. 

Holly putea să jure că ecranul începea să se încingă. 

— Nu. Luând în consideraţie ajutorul dat de Butler în timpul 
revoltei  goblinilor, am executat vindecarea și apoi i-am 
transportat pe el și pe Fowl la domiciliul lor. 

— Spune-mi că nu i-ai dus în zbor. 

— Nu aveam altă soluţie. Dar i-am înfășurat în folie de 
camuflaj. 

Root își frecă tâmplele. 

— Un singur picior. Un singur picior dacă rămânea pe-afară și 
am fi făcut înconjurul internetului a doua zi. Holly, de ce-mi faci 
tu mie una ca asta? 

Holly nu răspunse. Ce-ar fi putut să spună? 

— Și asta nu-i tot. L-am capturat pe unul dintre oamenii lui 
Spiro. Un ticălos. 

— A apucat să te vadă? 

— Nu. Dar l-a auzit pe Mulch spunând că este un dorf magic. 

— Nicio problemă, zise Foaly. Șterge-i mintea și trimite-l 
acasă. 

— Nu-i chiar atât de simplu. Omul e un ucigaș plătit. L-ar 
putea trimite înapoi ca să-și termine treaba. Cred că va trebui 
să-l teleportăm în altă parte. Crede-mă, nimeni nu-i va simţi 
lipsa pe aici. 

— OK, zise Foaly. Sedează-l, curăţă-i mintea și scapă de orice 
i-ar putea declanșa vreo amintire. 

Comandantul pufăi de câteva ori din ţigară ca să se calmeze. 

— Bine. Și-acum spune-mi despre sonde. Dacă Fowl este de 
vină pentru examinare, asta-nseamnă că starea de alertă s-a 
sfârșit? 

— Nu. Omul de afaceri Jon Spiro a furat de la Artemis 
tehnologia magică. 

— Pe care Artemis a furat-o de la noi, comentă Foaly. 

— Personajul ăsta, Spiro, e hotărât să descopere secretul 
tehnologiei cu orice preț. 

— Și cine-i cunoaște secretul? 

— Artemis este singurul care poate pune în funcţiune C Cubul. 

— Vreau să știu ce-i ăla un C Cub? 

Foaly preluă firul povestirii. 

— Artemis a reparat un minicalculator capturat din recuzita 
tehnologică mai veche a forţelor LEP. În subteran poate trece 
drept demodat, dar pentru oameni e cu cincizeci de ani înaintea 
programului lor de dezvoltare. 

— Așadar, valorează o avere, încheie comandantul. 

— Așadar, cu siguranţă valorează o avere, încuviinţă Foaly. 

Mulch deveni brusc foarte atent. 

— O avere? Și cam ce înseamnă, mai exact, o avere? 

Root era bucuros că găsise la cine să ţipe. 

— Tacă-ţi fleanca, deţinut! Asta nu te privește! Tu doar ai 
grijă să te bucuri de ultimele guri de aer proaspăt. Mâine pe 
vremea asta o să faci cunoștință cu noul coleg de celulă. Și sper 
din tot sufletul că va fi un trol. 

Mulch era de nepotolit. 

— Scutește-mă, Julius. De fiecare dată când se ivește o 
problemă cu Fowl, eu sunt cel care-ţi salvează pielea. Sunt 
convins că în planul pe care-l va născoci Artemis, va fi nevoie de 
subsemnatul. Probabil pentru nişte sarcini extrem de 
periculoase. 

Faţa lui Root trecu printr-o întreagă gamă de culori: de la roz 
la roșu-aprins. 

— Ei bine, Artemis? Ai cumva nevoie de deţinut? 

— Depinde. 

— Depinde de ce? 

— Depinde dacă mi-o dai sau nu pe Holly. 

Roșu până-n vârful urechilor, comandantul Root arăta ca un 
tren cu aburi care tocmai iese din tunel. O parte din fumul acela 
învălui și ecranul lui Foaly. 

— N-arată prea bine, comentă centaurul. 

În cele din urmă, Root reuși să se calmeze suficient încât să 
poată vorbi. 

— Să ţi-o dau pe Holly? Dumnezeu să-mi dea mie răbdare. Ai 
idee câtă hârțogăraie am lăsat deoparte doar ca să stau de 
vorbă cu tine? 

— Destulă. Îmi imaginez. 

— Un munte, Artemis. Un munte. Și să știi că n-aș vorbi cu 
tine deloc dacă nu mi-aș aduce aminte de ajutorul pe care ni l-ai 
dat ca să anihilăm B'wa Kell. Dacă fenomenul ăsta s-ar fi 
răspândit, acum aș fi ajuns desfundător de canale în suburbiile 
din Atlantis. 

Mulch făcu cu ochiul către ecran. 

— Probabil că n-ar fi trebuit să aud asta, nu? 

Comandantul nu-l bagă în seamă. 

— Ai treizeci de secunde la dispoziţie, Artemis. Convinge-mă! 

Artemis se ridică și se postă exact în faţa ecranului. 

— Spiro are tehnologia magică. E puţin probabil că va reuși s- 
o și folosească, dar le va da de gândit savanților săi în ceea ce 
privește tehnologia ionică. Omul este un grandoman care nu are 
niciun pic de respect pentru mediu sau pentru orice formă de 
viață. Cine știe ce mașinărie înspăimântătoare va crea din 
tehnologia magică. Există, de asemenea, posibilitatea ca 
această tehnologie să-l conducă pe Spiro direct spre Haven City. 
Și, dacă se va întâmpla una ca asta, atunci fiecare creatură de 
pe pământ sau de sub pământ se va afla în pericol. 

Root dispăru în fotoliul său cu roți și reapăru în monitorul lui 
Foaly. Se aplecă să-i șoptească la ureche ceva centaurului. 

— N-arată prea bine, zise Holly. M-aș putea afla în următoarea 
rachetă cu destinaţia Haven. 

Artemis bătea darabana cu degetele pe masă. Era greu de 
spus cum va reuși să recupereze tehnologia magică de la Spiro, 
fără ajutorul elfilor. După câteva minute, comandantul reapăru 
pe ecranul său. 

— Problema este gravă. Nu ne putem permite ca un om de 
teapa lui Spiro să activeze încă o dată sonda. Oricât de 
neînsemnată ar fi această posibilitate, există totuși riscul să o 

facă. Trebuie să pregătesc o echipă de agenţi de infiltrare. Și o 
întreagă Brigadă de Recuperare, echipată până-n dinţi. 

— O întreagă echipă? protestă Holly. Într-o zonă urbană? 
Comandante, știi cum sunt cei de la Recuperare. Misiunea s-ar 
putea transforma într-un dezastru de proporţii. Lasă-mă pe mine 
să încerc. 

Root se gândi. 

— Îmi va lua patruzeci și opt de ore să pun la cale o 
operațiune. Deci atât ai la dispoziţie. Te pot acoperi vreo câteva 
zile. Dar nu ţi-l pot da pe Foaly. Va avea și-așa destul de lucru la 
organizarea misiunii. Diggums poate ajuta, dacă vrea. E 
alegerea lui. Aș putea să mai renunţ la câteva din acuzaţiile de 
furt împotriva lui, dar tot va primi între cinci și zece ani de 
închisoare pentru furtul lingourilor. Asta-i tot ce pot să fac. lar 
dacă dai greș, Echipa de Recuperare va fi pregătită să-ţi ia locul. 

Artemis cugetă. 

— Perfect. 

Root inspiră adânc. 

— Dar mai e o condiţie. 

— Mă gândeam eu, zise Artemis. Vrei să-mi aplici o ștergere 
de memorie. Am dreptate? 

— Așa-i, Artemis. Devii o adevărată ameninţare pentru Popor. 
Dacă vrei să te ajutăm cu misiunea asta, atunci tu și personalul 
tău va trebui să vă supuneți unei ştergeri de memorie. 

— Și dacă refuzăm? 

— Atunci aplicăm direct planul B și vă ștergem oricum 
memoria. 

— Fără supărare, comandante, dar asta e o problemă 
tehnică... 

Foaly interveni. 

— Există două modalităţi de ștergere a memoriei. Absorbţia, 
care înlătură amintirile dintr-o perioadă dată - Holly o poate 
aplica doar cu uneltele pe care le are în geantă. Și ajustarea, 
care șterge doar anumite amintiri. Aceasta este o procedură 
mult mai complexă, dar nu există riscul afectării IQ-ului. O să vă 
aplicăm tuturor o ajustare. O să îţi descarc un program în 
computer, care va șterge în mod automat toate fișierele care 
conţin informații legate de elfi. De asemenea, o să am nevoie de 
permisiunea ta pentru a face o inspecţie prin casă, ca să înlătur 
eventualele obiecte, care ţi-ar putea declanșa amintirile legate 

de elfi. Cu alte cuvinte, o să te trezești a doua zi după ajustare 
fără amintirile legate de Popor. 

— Dar e vorba de amintiri ce se întind pe o perioadă de 
aproape doi ani! 

— N-o să le simți lipsa. Creierul tău va inventa alte amintiri ca 
să umple golurile. 

Era o decizie dificilă. Pe de-o parte, informaţiile despre Popor 
erau o parte importantă a fondului psihologic al lui Artemis. Pe 
de altă parte, era conștient că nu trebuia să mai pericliteze 
traiul acestor creaturi. 

— S-a făcut, zise adolescentul. Accept propunerea voastră. 

Root își aruncă ţigara într-un coș de gunoi din apropiere. 

— Perfect. Atunci, batem palma. Căpitane Short, păstrează în 
permanenţă o frecvenţă deschisă. 

— Da, domnule. 

— Holly. 

— Comandante? 

— Să ai grijă de data asta. Cariera ta nu-și mai permite încă o 
lovitură. 

— Am înţeles, domnule, zise Holly. 

— A, şi... deţinut! 

Mulch oftă. 

— Te refereai la mine, Julius? 

Root îi aruncă o căutătură încruntată. 

— S-a terminat, Mulch. De data asta nu mai scapi. Așa că 
pregătește-te sufletește pentru mâncare rece și ziduri tari. 

Mulch se ridică și se întoarse cu spatele la ecran. Nu se știe 
cum, dar clapeta buzunarului de la spate, a pantalonilor săi 
pentru săpat tuneluri, fâlfâia deschisă, oferindu-i comandantului 
o încântătoare priveliște a dosului lui Mulch. În lumea elfilor, 
prezentarea dosului era o adevărată insultă. Așa cum, de altfel, 
este prin mai toate culturile. 

Comandantul Root întrerupse legătura. În definitiv, îl lăsase 
fără replică. 


VESTUL WAJIR-ULUI, 
KENYA, ESTUL AFRICII 

Loafers McGuire se trezi cu o groaznică durere de cap. 
Durerea era atât de mare, încât se gândi să găsească niște 
figuri de stil potrivite, pentru a o transpune în cuvinte, în caz că 
ar fi fost nevoit s-o descrie cuiva mai târziu. Așadar, se hotărî că 
durerea era ca un porc spinos nervos care i se târa prin craniu. 
„Nu-i rău, se gândi el. Ar trebui să pun replica asta într-o carte.” 

Apoi, un alt gând îi răsări în minte: „Dar ce e aia o carte?” 

Următoarea lui întrebare fu: „Dar eu cine sunt? Pantofi... Era 
ceva în legătură cu niște pantofi”. 

Întotdeauna se întâmpla așa cu pacienţii care își reveneau 
după un implant de memorie. Vechea identitate îţi mai dădea 
târcoale o vreme, încercând să se impună, asta până când 
stimulii exteriori o înlăturau complet. 

Loafers se ridică, iar porcul spinos parcă o luase razna, 
înfigându-i ace în fiecare centimetru pătrat de ţesut din creier. 

— Au, gemu Loafers, legănându-și capul. „Oare ce-nseamnă 
toate astea? Unde mă aflu? Și cum ajunsese aici?” 

Loafers își privi brațul. Pentru o clipă, creierul său proiectă 
niște tatuaje pe piele. Dar imaginile dispărură la fel de repede 
pe cât apăruseră. Pielea lui n-avea nici urmă de pată. Razele de 
soare i se încolăceau pe antebrațe ca niște fulgere albe. 

Se afla într-o regiune împădurită. Un pământ roșiatic se 
întindea până la dealurile indigo, care se vedeau în zare. Un 
glob auriu de soare își arunca săgețile către pământul 
scânteietor. Două siluete alergau prin valurile de căldură, zvelte 
ca niște gheparzi. 

Bărbaţii erau uriași. Pe puţin doi metri. Fiecare avea un scut 
de protecție oval, o lance subţire și un telefon mobil. Părul, gâtul 
și urechile le erau decorate cu bobiţe multicolore. 

Loafers sări în picioare și observă că era încălțat cu sandale 
de piele. Bărbaţii purtau adidași Nike. 

— Ajutor! strigă el. Ajutaţi-mă! 

Bărbaţii își schimbară traseul și se îndreptară către mafiotul 
buimăcit. 

— Jambo, frate. Te-ai rătăcit? întrebă unul din ei. 

— Îmi pare rău, zise Loafers într-o swahili cât se poate de 
curată. Nu vorbesc swahili. 

Bărbatul îi aruncă o privire camaradului său. 

— Cum te numești? 

„Loafers”, zise creierul lui. Dar pe gură îi ieși „Nuru”. 

— Bine, Nuru. Unatoka wapi? De unde vii? 

Cuvintele îi ieșiră din gură înainte ca Loafers să-și dea seama. 

— Nu știu de unde vin, dar aș vrea să vin cu voi. În satul 
vostru. Acolo este locul meu. 

Cei doi războinici kenyeni se holbară în jos la străinul cel 
mititel. E adevărat că pielea lui n-avea culoarea potrivită, dar 
părea suficient de lucid. 

Războinicul mai înalt își desprinse un celular de la centura din 
piele de leopard. Formă numărul șefului de trib din sat. 

— Jambo, șefule. Bobby la telefon. Spiritele pământului ne-au 
mai trimis unul. 

Bobby râse, privindu-l pe Loafers din cap până-n picioare. 

— Da, e mititel, dar pare voinic și, în plus, are un zâmbet mai 
larg decât o banană cojită. 

Loafers zâmbi cu gura până la urechi, în caz că asta l-ar fi 
ajutat la ceva. Nu știa de ce, dar nu-și dorea altceva decât să 
meargă în sat și să trăiască o viaţă înfloritoare. 

— OK, șefu'. Îl aducem. Poate să stea în vechea colibă a 
misionarului. 

Bobby își prinse mobilul la centură. 

— Ei bine, frate Nuru, ai fost acceptat. Urmează-ne și încearcă 
să ţii pasul. 

Războinicii o luară rapid la fugă. Loafers, pe viitor cunoscut 
sub numele de Nuru, alerga după ei, cu sandalele de piele 
clămpănindu-i în picioare. Trebuia să facă și el rost, neapărat, 
de o pereche de adidași de-ăia Nike. 

La cincizeci de metri deasupra capetelor lor, plana căpitanul 
Holly Short, ascunsă privirilor de ecranul invizibil. Căpitanul 
Short înregistră episodul. 

— Relocalizarea s-a încheiat, zise ea în microfonul din cască. 
Subiectul s-a integrat cu succes. Aparent, nu există semne ale 
personalităţii originale. Dar va fi monitorizat lunar, pentru a 
preveni apariţia vreunor incidente. 

La capătul celălalt al firului se afla Foaly. 

— Excelent, căpitane. Întoarce-te imediat la terminalul E77. 
Dacă apeși acceleraţia, noaptea va zbura pe lângă tine. Vei 
ajunge în Irlanda în câteva ore. 

Nu trebuia să-i spui ceva de două ori lui Holly. Și-apoi, nu ţi se 
dădea prea des ocazia să zbori la viteză mare. Își activă radarul 

ca să evite pasările de pradă și își fixă cronometrul pe ecranul 


vizorului. 
— Acum, zise ea. Să vedem dacă putem dobori recordul de 


viteză a sunetului. 
Record care fusese stabilit în urmă cu optzeci de ani de către 


Julius Root. 

e PARTEA A DOUA * 
CONTRAATACUL 


e Capitolul 8 + Şut și gol! 


FRAGMENT DIN JURNALUL LUI ARTEMIS FOWL, 
CD-UL 2. CODAT. 


Astăzi tatei i-a fost instalată proteza. S-a ţinut de glume pe 
toată durata operaţiei, de parcă și-ar fi luat măsuri pentru un 
costum de haine pe Grafton Street. Trebuie să recunosc că toată 
veselia asta a lui e contagioasă. Așa că am inventat tot felul de 
scuze doar ca să stau într-un colț al camerei sale de spital și să 
mă bucur de simpla lui prezenţă. 

Înainte nu era așa. În trecut, îţi trebuiau motive solide ca să-l 
vizitezi pe tata. Bineînţeles, de obicei era ocupat, dar chiar și 
atunci când accepta să te vadă, timpul său era limitat. Nimeni 
nu dădea buzna în biroul lui fără un motiv întemeiat. Dar, acum 
mă simt bine-venit aici. E un sentiment plăcut. 

Tatei i-a plăcut întotdeauna să-şi împărtășească 
înţelepciunea. Dar acum o face mai mult dintr-o perspectivă 
filosofică, și nu dintr-una financiară. Pe vremuri, mi-ar fi atras 
atenţia asupra listei de cotaţii bursiere, publicată în Financial 
Times. 

„Uite, Artemis, mi-ar fi spus el. Toate scad, numai aurul 
rămâne constant. Asta fiindcă nu există suficient pe lumea asta. 
Și nici nu va exista vreodată. Investește în aur și ai grijă de el!” 

Îmi plăcea să ascult astfel de povești. Dar acum mi-e greu să 
le înțeleg. 

În a treia zi după ce-și revenise, am adormit pe patul de 
spital, în timp ce tata își făcea gimnastica recuperatorie. Când 
m-am trezit, l-am găsit privindu-mă îngândurat. 

— Vrei să-ţi spun ceva, Arty? îmi zise el. 

Am dat din cap, neștiind la ce să mă aștept. 

— Cât timp am fost captiv, mi-am analizat viaţa. M-am gândit 
cum am irosit-o alergând după avere și renunțând la familie și la 
toţi cei din jur. În viaţă, rar ai ocazia să schimbi ceva. Să faci 
ceea ce trebuie. Să devii un erou, dacă asta-ți dorești. lar eu 
vreau să profit de șansa care mi s-a dat. 

Ăsta nu era genul de filosofie pe care m-așteptam s-o aud de 
la tata. Oare asta era cu adevărat firea lui? Sau de vină era doar 
magia elfilor? Sau și una, și alta? 

— Nu m-am implicat niciodată în nimic. Întotdeauna am 
crezut că lumea nu poate fi schimbată. 

În privirile lui se putea citi înflăcărarea. 

— Dar lucrurile s-au schimbat acum. Am alte priorităţi. Vreau 
să mă bucur de viață. Vreau să fiu un tată de care să fii mândru. 

Se așeză lângă mine pe pat. 

— Dar tu, Arty? Mă vei însoţi în această călătorie? Când va 
veni momentul, vei încerca să devii un erou? 

N-am putut să-i răspund. Nu știam ce să-i spun. Nici acum nu 
știu. 


CONACUL FOWL 


Artemis a stat încuiat în birou timp de două ore, adoptând 
poziţia de meditaţie, cu picioarele încrucișate, pe care i-o 
arătase Butler. Din când în când mai rostea cu voce tare câte o 
idee, care era înregistrată de un aparat activat pe bază de 
senzori vocali, așezat în faţa lui pe dușumea. Butler și Juliet 
știau cel mai bine că nu este indicat să întrerupă procesul de 
elaborare a strategiilor. Perioada aceasta era esenţială pentru 
succesul misiunii. Artemis avea capacitatea e a vizualiza o 
întreagă situaţie ipotetică și de a calcula eventualele probleme 
ce puteau apărea. Era aproape ca o stare de veghe, și orice 
perturbare îi putea întrerupe șirul gândurilor. 

În cele din urmă, Artemis își făcu apariţia. Obosit, dar 
mulțumit. Le înmână membrilor echipei trei CD-uri cu informaţii. 

— Vreau să studiaţi aceste dosare, zise el. Conţin informaţii 
referitoare la sarcinile voastre. După ce aţi memorat conţinutul, 
distrugeţi CD-urile. 

Holly luă CD-urile. 

— Un CD. Ce demodat! Pe la noi, chestiile astea le mai poți 
vedea doar la muzeu. 

— În birou sunt câteva calculatoare, continuă el. Folosiţi-l pe 
care vă e mai la-ndemână. 

Butler era singurul care rămăsese cu mâinile goale. 

— Pentru mine nu ai nimic, Artemis? 

Artemis așteptă până plecară ceilalți. 

— Ție trebuie să-ţi comunic instrucţiunile verbal. Nu vreau să 
risc ca Foaly să dea cumva peste ele în calculator. 

Butler oftă adânc, cufundându-se într-un fotoliu de piele de 
lângă șemineu. 

— Eu nu vin cu tine, nu-i așa? 

Artemis se așeză pe brațul fotoliului. 

— Nu, bătrâne prieten. Dar am o treabă mai specială pentru 
tine. 

— Serios, Artemis, zise Butler. Să știi că am depășit criza de la 
mijlocul vieţii. Nu-i nevoie să-mi găsești ceva de lucru, doar ca 
să mă faci să mă simt util. 

— Nu, Butler. E vorba despre ceva extrem de important. Are 
legătură cu ștergerea de memorie. Dacă planul meu va reuși, va 
trebui să ne supunem procedurii de curățare a memoriei. Și, 
cum nu văd nicio cale de a sabota procedura în sine, trebuie 
deci să mă asigur că va supravieţui ceva inspecției lui Foaly. 
Ceva care să ne declanșeze amintirile despre Popor. Foaly mi-a 
spus odată că un stimul suficient de puternic poate duce la o 
rememorare completă. 

Butler își schimbă poziţia în scaun, tresărind. Rana din piept 
încă îl mai jena. Nimic surprinzător. În definitiv, îşi revenise în 
mai puţin de două zile. 

— Ai vreo idee? îl întrebă Artemis. 

— În primul rând, va trebui să creăm o serie de piste false. 
Foaly se va aștepta la așa ceva. 

— Desigur. Un fișier ascuns pe server. Aș putea să-mi trimit 
un e-mail, pe care să nu-l descarc. Apoi, cu prima ocazie când 
ne vom verifica mailul vom prelua și informaţiile. 

Artemis îi înmână bodyguardului o foaie de hârtie împăturită. 

— Mai mult ca sigur că vor folosi magia asupra noastră și ne 
vor pune întrebări. În trecut am reușit să ne ferim de magie 
protejându-ne ochii cu ochelari de soare. Dar de data asta n-o 
să mai meargă. Așa că trebuie să inventăm altceva. Aici ai 
instrucțiunile. 

Butler studie planurile. 

— Cred că se poate rezolva. Cunosc pe cineva în Limerick. E 
cel mai bun din ţară în domeniul ăsta. 

— Excelent, zise Artemis. După aceea va trebui să pui pe un 
disc toate datele pe care le avem despre Popor. Toate 

documentele, toate materialele video, toate schemele. Totul. Și 
nu uita de jurnalul meu. Toată povestea e scrisă acolo. 

— Și unde o să ascundem acest disc? 

Artemis își dezlegă de la gât pandantivul dat de Holly. 

— Păi, cred că ăsta e de mărimea discului. Tu ce crezi? 

Butler îndesă medalionul în buzunarul vestei sale. 

— În curând va fi, zise el. 

e 

Butler le pregăti masa. Nimic extravagant. Niște crochete 
vegetariene, un risotto de ciuperci și ca desert creme-caramel. 
Mulch optă pentru o găleată de viermi și gândaci de bucătărie, 
tăiați cubuleţe, cu un sote din oţet aromatic pe bază de apă de 
ploaie și licheni. 

— Toată lumea și-a studiat dosarul? întrebă Artemis, când 
grupul se mută în bibliotecă. 

— Da, zise Holly. Dar pare să lipsească totuși câte ceva. 

— Nimeni nu are planul în întregime. Doar părţile care îl 
privesc. Cred că e mai sigur așa. Avem echipamentul pe care l- 
am cerut? 

Holly își răsturnă conţinutul genții pe covor. 

— Un set de supraveghere LEP complet, incluzând: folie de 
camuflaj, microfoane, camere și o trusă de prim-ajutor. 

— Plus, încă două căști LEP neatinse și trei pistoale cu laser, 
care ne-au rămas de la asediu, completă Butler. 

— Și, desigur, una dintre machetele de laborator ale Cubului. 

De la Artemis, telefonul fără fir trecu la Mulch. 

— Pai, și atunci ce mai așteptăm? Să-i dăm drumul! 


TURNUL LUI SPIRO 


Jon Spiro stătea în biroul său opulent, holbându-se morocănos 
la C Cubul de pe masă. Oamenii credeau că e ușor să fii în 
pielea lui. Cât se înșelau! Cu cât ai mai mulţi bani, cu atât mai 
mare e stresul. Avea opt sute de angajaţi doar în clădirea asta, 
toți depinzând de el pentru obţinerea salariilor. Voiau un bilanţ 
anual al salariilor, asigurări medicale, creșe pentru copii, și - 
pentru numele lui Dumnezeu - până și contracte la bursă. 
Câteodată, Spiro avea nostalgia vremurilor când vreun angajat 
enervant era aruncat de la etaj și problemele luau sfârșit. In ziua 

de azi, dacă aruncai pe cineva pe fereastră, și-ar fi sunat 
avocatul înainte să se izbească de ciment. 

Dar poate că acest Cub avea să pună capăt tuturor 
problemelor. Era afacerea vieţii sale. Dacă ar fi reușit să pună în 
funcţiune dispozitivul ăsta ciudat, atunci cerul ar fi fost ultima 
frontieră. La propriu. Sateliții din întreaga lume s-ar fi aflat sub 
comanda lui. Ar fi deţinut controlul în totalitate asupra sateliților 
de spionaj, a laserelor militare, asupra reţelelor de comunicații 
și, cel mai important, asupra staţiilor de televiziune. Ar fi putut fi 
stăpânul lumii. 

Secretara îl apelă de la recepţie. 

— Domnul Blunt e aici, domnule. 

Spiro apasă pe butonul speakerului. 

— Bine, Marlene. Spune-i să intre. Și spune-i că ar face bine 
să se arate jenat. 

Blunt chiar arăta jenat când intră pe ușile duble. Ușile erau 
foarte impozante. Spiro le furase din sala de bal a epavei 
Titanicului. llustrau perfect conceptul de putere care a luat-o 
razna. 

Arno Blunt nu mai era chiar atât de ţanţoș pe cât fusese la 
Londra. Dar, ca să fim cinstiţi, e cam greu să pari arogant cu 
fruntea plină de vânătăi și cu gura plină doar de gingii și nimic 
altceva. 

Spiro se trase înapoi când îi văzu obrajii supti. 

— Câţi dinţi ţi-ai pierdut? 

Blunt își pipăi ușor falca. 

— Tossi. Dentisstii au sspus că au fosst ssmulsi din rădăssină. 

— Așa-ţi trebuie, îi zise Spiro sec. Ce să-ţi fac, Arno? Ti l-am 
dat pe Artemis Fowl pe tavă, iar tu ai dat-o-n bară. Spune-mi ce 
s-a-ntâmplat? Și nici să nu-mi pomenești de vreun cutremur. 
Vreau adevărul. 

Blunt își șterse o picătură de salivă din colţul gurii. 

— Chiar nu prissep se ss-a-ntâmplat. A fosst o esplosie. Nu 
sstiu essact se a esplodat. Un fel de grenada ssonică. Dar ssă vă 
sspun sseva. Butler esste mort. L-am împusscat în inimă. N-are 
cum ssă îssi mai revină după o asstfel de lovitură. 

— O, mai taci! se răsti Spiro. Imi dai dureri de cap. Cu cât îţi 
pui dinţii ăia mai repede, cu atât voi fi mai fericit. 

— Jinjiile mele vor avea dinssi în după-amiasa assta. 

— Parcă ţi-am spus să taci. 

— Sscuse, ssefu'. 

— M-ai pus într-o situaţie foarte dificilă, Arno. Din cauza 
incompetenței tale am fost nevoit să angajez o echipă de la 
Antonelli. Carla e fată deşteaptă. Poate vrea și ea un procent din 
afacere. M-ar putea costa câteva milioane. 

Arno luă o faţă pocăită. 

— Nu te mai deranja să iei fața aia de cățeluș, Blunt. Nu mă 
impresionează deloc. Dacă afacerea asta se duce pe apa 
sâmbetei, ai cuvântul meu că o să-ţi pierzi ceva mai mult decât 
niște dinţi. 

Arno se gândi să schimbe subiectul. 

— Desi, ssavansii tăi au reussit ssă-i dea de cap Cubului? 

— Nu, zise Spiro, răsucindu-și brăţara de aur cu inițialele sale, 
pe care o purta la mână. Fowl l-a codat. Cu un cod al infinitului 
sau ceva de genul ăsta. Idiotul ăla de Pearson n-a fost în stare 
să scoată nimic din el. 

Exact în acel moment, și-așa destul de tensionat, se auzi o 
voce din mini-difuzorul C Cubului. 

— Domnule Spiro? zise vocea. Vă vorbesc din Irlanda. 
Domnule Spiro, mă auziţi? 

e 

Jon Spiro nu era genul de om care să intre repede în panică. 
Încă nu se inventase vreun film de groază care să-l facă să 
tresară, dar vocea care se auzi din difuzor aproape că îl dărâmă 
de pe scaun. Calitatea sunetului era incredibilă. Dacă închideai 
ochii, ai fi putut să juri că persoana care vorbea se afla chiar în 
faţa ta. 

— Vressi ssă răsspund eu? 

— Ți-am spus să taci! Și, oricum, nu știu cum se folosește 
chestia asta. 

— Domnule Spiro, vă aud, zise vocea. Nu trebuie să faceţi 
nimic. Dumneavoastră vorbiţi. Cutia face restul. 

Spiro observă niște unde apărând pe ecranul Cubului. 
Înregistrau ceea ce spunea. 

— OK. Am stabilit legătura. Dar cu cine naiba vorbesc? Și cum 
ai făcut cutiuța asta să meargă? 

— Mă numesc Mo Digence, domnule Spiro. Sunt maimuța 
angajată de Carla Frazetti. Nu știu ce fel de cutie aveţi 
dumneavoastră acolo, dar eu vă vorbesc de la un telefon 
normal. 

— Pai, și-atunci, cine ţi-a format numărul? 

— Un puști pe care l-am prins. l-am explicat cu de-a sila că 
trebuie să vă vorbesc. 

— Și de unde ai aflat de mine? Cine ţi-a dat numele meu? 

— Tot puştiul. A fost foarte nerăbdător să-mi ofere toate 
informaţiile, după ce a văzut ce i-am făcut omului de fier. 

Spiro oftă. Dacă omul de fier avusese de suferit în vreun fel, 
trebuia să plătească penalităţi celor din familia Antonelli. 

— Ce i-ai făcut omului de fier? 

— Nimic definitiv. Dar cu siguranţă n-o să mai ia la ţintă 
puștani, pentru o vreme. 

— De ce a fost nevoie să-ţi ataci propriul partener, Digence? 

Pentru o clipă, se lăsă liniștea la capătul celălalt al firului, 
pentru ca Mulch să își aranjeze firul ipotetic al evenimentelor. 

— lată ce s-a-ntâmplat, domnule Spiro. Am primit ordin să-l 
escortăm pe puști până în SUA. Dar Loafers o ia razna și începe 
să își agite arma. M-am gândit că nu-i un lucru bun. Așa că l-am 
oprit. Cu forţa. Oricum, puștiul s-a speriat atât de tare, încât mi- 
a ciripit tot. Și, iată-mă acum stând de vorbă cu dumneavoastră. 

Spiro își frecă mâinile. 

— Ai procedat corect, Digence. O să fie un bonus și pentru 
tine la afacerea asta. O să mă ocup personal. 

— Mulţumesc, domnule Spiro. Credeţi-mă, e o plăcere să 
facem afaceri. 

— Puștiul ăla Fowl e pe-colo? 

— E chiar lângă mine. Un picuţ cam palid, dar n-are nici 
măcar o zgârietură. 

— Dă-mi-l la telefon! ordonă Spiro, eliberat de stres. 

— Spiro, eu sunt. 

Vocea lui Artemis era la fel de mândră ca întotdeauna, totuși, 
vădit mai emoţionată. 

Spiro strânse pumnul, de parcă și l-ar fi încleștat pe gâtul lui 
Artemis. 

— Nu mai ești așa fudul, ai? Ți-am mai spus: nu ai suficient 
tupeu pentru treburi din astea. Pe când eu... Dacă nu obțin ce- 
mi doresc, o să-l pun pe Mo să te elimine din peisaj. Ne-am 
înţeles? 

— Da. E cât se poate de clar. 

— Bun, zise Spiro, strângând între dinţi un trabuc cubanez. 

Avea să-l mestece până la filtru, dar în niciun caz să-l aprindă. 

— Și acum, zi-mi. Ce trebuie să fac pentru ca acest Cub să 
funcționeze? 

Vocea lui Artemis păru și mai tremurătoare. 

— Nu e chiar atât de simplu, domnule Spiro. C Cubul este 
codat. L-am codat cu ceea ce se numește un cod al infinitului. 
Pot activa prin telecomandă anumite funcţii de bază: telefonul, 
CD playerul și așa mai departe. Dar nu pot dezactiva codul și 
nu-i pot elibera întregul potenţial decât dacă am Cubul în față. 
Dacă aţi putea să-mi aduceți Cubul aici... 

Spiro își scuipă ţigara. 

— Stai pe loc, Fowl! Cam cât de prost mă crezi? Crezi c-o să 
aduc bucăţica asta inestimabilă de tehnologie înapoi în Europa? 
Poţi să-ți iei gândul! Vei veni tu aici ca să dezactivezi codul. La 
Cartierul General al lui Spiro! 

— Dar uneltele mele, laboratorul? 

— Am și eu unelte aici. Și un laborator. Cel mai bun din lume. 
O să lucrezi aici. 

— Bine. Cum spui tu. 

— Exact, puștiule. Cum spun eu. Vreau să-ţi alimentezi Lear 
jetul, pe care știu că-l ai, și să faci un drum până la aeroportul 
O'Hare. De-acolo, vei lua elicopterul meu. 

— Presupun că n-am altă soluție. 

— Presupui bine, puștiule. Chiar n-ai. Dar tu fă ce trebuie și, 
cine știe, poate că o să-ţi dau drumul. Tu ai priceput, Digence? 

— Cât se poate de bine. 

— Bine. Mă bazez pe tine ca puștiul să ajungă teafăr aici. 

— E ca și făcut. 

Convorbirea se sfârși. 

Spiro nu-și mai încăpea în piele de bucurie. 

— Cred că o să sărbătoresc, zise el. 

Lovi în butonul speakerului. 

— Marlene, adu-mi o oală de cafea. Și să nu fie porcărie de- 
aia decofeinizată. Vreau ceva adevărat. 

— Dar, domnule Spiro, doctorul v-a spus... 

Spiro așteptă ca secretara să își dea seama pe cine 
contrazicea. 

— Îmi cer scuze, domnule. Imediat, domnule. 

Spiro se cufundă în scaunul său cu mâinile la ceafa. 

— Vezi, Blunt, lucrurile o să se rezolve. În ciuda incompetenţei 
tale. Îl am pe puști la degetul mic. 

— Assa e, domnule. O lovitură de maesstru. 

Spiro râse. 

— Mai taci din gură, clovnule! Vorbești ca un personaj de 
desene animate. 

— Da. Foarte amussant, domnule. 

Spiro își linse buzele cu gândul la cafea. 

— Puștiul ăla e destul de naiv, pentru un așa-zis geniu. Auzi: 
dacă faci ce trebuie, poate c-o să-ţi dau drumul! Și-a luat plasă 
cu asta: șut și gol! 

Blunt încercă să râdă. Nu era o priveliște prea plăcută. 

— Assa-i, domnule Sspiro. Ssut ssi gol! 


CONACUL FOWL 


Artemis închise telefonul, cu fața îmbujorată de bucurie. Spiro 
mușcase momeala. 

— Ce zici? întrebă Artemis. 

— Cred că a-nghiţit gălușca, îi răspunse Butler. 

— Şut și gol! adăugă Mulch. Ai un avion? Presupun că există și 
o bucătărie. 

e 

Butler îi conduse în limuzina Bentley până la aeroportul din 
Dublin. Era ultima lui intervenţie în misiunea asta. Holly și Mulch 
se înghesuiseră în spate, încântați de geamurile colorate. 

Fraţii Butler stăteau în faţă, îmbrăcaţi în costumele negre 
corespunzătoare. Juliet și-l înveselise puţin pe al său, cu o 
cravată roz și machiaj cu sclipici. Asemănarea dintre cei doi era 
cât se poate de evidentă: același nas mic și aceleași buze pline. 
Și aceiași ochi, care se agitau în orbite ca bilele de la ruletă. 
Cercetau și iar cercetau. 

— Nu ai nevoie de o armă clasică pentru călătoria asta, zise 
Butler. Folosește un pistol cu laser al LEP. Nu trebuie 
reîncărcate, trag întotdeauna în linie dreaptă și nu sunt fatale. l- 
am dat câteva lui Holly din depozitul meu. 

— Înțeles, Dom. 

Butler o luă înspre ieșirea aeroportului. 

— Dom. Nimeni nu mi-a mai spus așa de multă vreme. 
Meseria de bodyguard devine universul tău. Uiţi ca ai și tu o 
viață a ta. Eşti sigură că-ţi dorești să faci asta în viaţă, Juliet? 

Juliet își strânse părul la spate într-o coadă împletită, la 
capătul căreia atașă un inel ornamental de jad. Ornamental și 
periculos. 

— Unde crezi c-aș mai avea ocazia să ciomăgesc oameni? 
Momentan, meseria asta se potrivește cu socotelile mele. 

Butler îi șopti: 

— Bineînţeles, cred că-ţi dai seama că Artemis nu poate fi 
protejatul tău. E împotriva regulamentului. Deja îţi știe numele 
mic. Și, ca să fim sinceri, cred că a făcut o pasiune pentru tine. 

Juliet lovi inelul de jad de mână. 

— E o chestie temporară. Și-apoi încă nu sunt bodyguard. Lui 
Madam Ko nu-i place stilul meu. 

— Nimic surprinzător, zise Butler, arătând către inelul de jad. 
De unde mai ai și ăla? 

Juliet zâmbi. 

— A fost ideea mea. O surpriză mică și drăguță pentru oricine 
subestimează femeile. 

Butler parcă mașina. 

— Ascultă-mă bine, Juliet, zise el, prinzând-o de mână pe sora 
sa. Spiro e un om periculos. Uite ce-am pățit eu și, lăsând 
modestia la o parte, eram cel mai bun. Dacă misiunea n-ar fi 
fost atât de importantă pentru oameni și pentru elfi, nu te-aș fi 
lăsat deloc să pleci. 

Juliet îl bătu pe obraz pe fratele ei. 

— O să am grijă. 

O luară pe pasarelă. Holly plutea invizibilă, la câţiva metri, pe 
deasupra gloatei de afaceriști și a celor veniţi să-și petreacă 
vacanţa. Mulch își dăduse cu un strat gros de alifie împotriva 
soarelui și oripila cu mirosul lui orice trecător care avusese 
ghinionul să se apropie de el la mai puţin de trei metri. 

Butler îi atinse umărul lui Artemis. 

— O să fii bine? 

Artemis ridică din umeri. 

— Sincer, nu știu. Fără tine alături, mă simt de parcă aș fi 
invalid. 

— Juliet o să aibă grijă de tine. Are un stil mai ciudat, dar, în 
fond, face parte din familia Butler. 

— Asta-i ultima misiune de acest fel, bătrâne prieten. Apoi, nu 
va mai fi nevoie de bodyguarzi. 

— Ce bine ar fi fost dacă Holly ar fi putut să-l hipnotizeze pe 
Spiro prin intermediul Cubului! 

Artemis clătină din cap. 

— N-ar fi funcţionat. Chiar dacă am reuși să stabilim o 
conexiune, elfii tot ar avea nevoie de contact vizual pentru a 
hipnotiza o minte atât de perfidă, ca a lui Spiro. Nu vreau să îmi 
mai asum vreun risc, în ceea ce-l privește pe acest om. Trebuie 
înlăturat. Chiar dacă elfii o să-l relocalizeze, tot există pericolul 
de a provoca anumite stricăciuni. 

— Și cum rămâne cu planul tău? întrebă Butler. Din câte am 
înţeles, e destul de întortocheat. Ești sigur că o să funcţioneze? 

Artemis îi făcu semn cu ochiul. Un gest neobișnuit de frivol 
pentru el. 

— Sunt sigur, zise el. Ai încredere în mine. Sunt un geniu. 

e 

Juliet pilota Lear jetul pe deasupra Atlanticului. Holly stătea pe 
scaunul copilotului și admira avionul. 

— Drăguţă pasăre, comentă ea. 

— Nu-i rău, nu-i așa, elfule? întrebă Juliet, comutând pe pilot 
automat. Pun pariu ca jucăriile voastre nu-s nici pe departe atât 
de super. 

— Cei din LEP nu cred în confort, zise Holly. 

— Într-o navetă LEP, n-ai loc nici să răsucești un vierme. 

— Asta dacă vrei să răsucești un vierme. 

— Așa-i. 

Holly o studie pe Juliet. 

— Te-ai făcut mare în ăștia doi ani. Ultima dată când te-am 
văzut erai doar o fetișcană. 

Juliet zâmbi. 

— În doi ani se pot întâmpla multe. Mi-am petrecut timpul 
luptându-mă cu bărbaţi mari și păroși. 

— Ar trebui să vezi o partidă de lupte între elfi. Doi gnomi 
umflaţi, luptându-se într-o cameră fără gravitație. Nu-i o 
priveliște prea reușită. O să-ţi trimit un CD. 

— Nu, n-o să-mi trimiţi. 

Holly își aduse aminte de ștergerea de memorie. 

— Ai dreptate, zise ea. N-o să-ţi trimit. 

[] 

În compartimentul Lear jetului destinat pasagerilor, Mulch își 

retrăia momentele sale de glorie. 

— Hei, Artemis, zise el cu gura plină de caviar, îți mai aduci 
aminte cum aproape i-am zburat capul lui Butler când mi-am dat 
drumul la gaze? 

Artemis nu zâmbea. 

— Îmi amintesc, Mulch. Tu ai fost elementul surpriză, într-un 
plan cât se poate de bine pus la punct. 

— Ca să-ţi spun adevărul, de fapt a fost un accident. Eram 
doar agitat. Nici măcar nu mi-am dat seama că uriașul se afla 
acolo. 

— Asta mă mai liniștește. Învins din cauza unei probleme la 
intestine. 

— Și, îţi mai amintești când ţi-am salvat pielea în 
Laboratoarele Koboi? Dacă n-aș fi fost prin preajmă, acum ai fi 
fost prizonier pe undeva prin Howler's Peak. Tu chiar nu poţi să 
te descurci fără mine? 

Artemis sorbea niște apă minerală dintr-o cupă de cristal. 

— Se pare că nu. Deși aștept cu nerăbdare ziua aia. 

Holly apăru pe culoar. 

— Mai bine te-ai pregăti, Artemis. Aterizăm în jumătate de 
oră. 

— Bună idee. 

Holly își goli sacul pe masa din mijloc. 

— Așa deci, de ce avem nevoie pentru moment? Microfonul 
pentru gât și camera.-iris. 

Căpitanul LEP ridică din grămăjoară ceva ce arăta ca un 
leucoplast. Il desfăcu și îl lipi pe gâtul lui Artemis. Leucoplastul 
căpătă imediat culoarea pielii. 

— Memorie din latex, îi explică Holly. E aproape invizibilă. 
Doar o furnică, dacă ţi-ar urca pe gât, ar putea s-o observe. Pe 
deasupra... nu poate fi detectată nici cu raze infraroșii. Așa că 
microfonul e de nedepistat. Va înregistra tot ce se discută pe o 
rază de nouă metri și va transmite înregistrările către micro- 
cipul din casca mea. Din nefericire, nu putem risca atât de tare, 
încât să îţi punem și în urechi o cască. E mult prea vizibil. Așa 
că, noi te vom auzi, dar tu nu vei putea auzi ce spunem noi. 

Artemis înghiţi și simţi microfonul mișcându-i-se pe mărul lui 
Adam. 

— Și camera? 

— Îţi punem imediat și camera. 

Holly scoase o lentilă de contact dintr-un recipient plin cu 
lichid. 

— Chestia asta e minunată. Rezoluţie înaltă, calitate 
superioară, înregistrează imagini folosind mai multe opţiuni de 
filtrare, printre care amplificarea și nivelul termic. 

Mulch sugea măduva dintr-un os de pui. 

— Incepi să vorbești ca Foaly. 

Artemis privi cu atenţie lentila. 

— O fi o minune a tehnicii, dar e maronie. 

— Bineînţeles ca e maronie. Doar am ochii căprui. 

— Mă bucur să aflu, Holly. Dar, după cum bine știi, eu am 
ochii albaștri. Camera pentru iris nu se va potrivi. 

— Nu te uita așa la mine, Noroiosule. Tu ești geniul aici. 

— Nu pot intra acolo cu un ochi căprui și unul albastru. Spiro 
va observa imediat. 

— Păi, ar fi trebuit să te gândești la asta cât timp ai meditat în 
birou. Acum e puţin cam târziu. 

Artemis își ciupi nasul. 

— Ai dreptate, desigur. Eu sunt geniul aici. Gânditul e 
responsabilitatea mea, nu a voastră. 

Holly îi aruncă o privire suspicioasă. 

— Asta a fost cumva vreo insultă, Noroiosule? 

Mulch scuipă osul de pui într-un coș din apropiere. 

— Arty, trebuie să-ți spun că o gafă ca asta, atât de devreme, 
când nici măcar n-am început operaţiunea, nu prea mă face să 
jubilez. Sper să fii atât de isteţ pe cât te lauzi că ești. 

— De fapt, să știi că n-am spus niciodată nimănui cam cât de 
isteț sunt. l-aș băga în sperieți. OK, atunci va trebui să riscăm cu 
această cameră pentru iris. Cu puţin noroc, Spiro nici nu va 
băga de seamă. lar dacă va observa, găsesc eu ceva. 

Holly își puse lentila pe vârful degetului și i-o aplică lui 
Artemis. 

— Decizia îţi aparţine, Artemis, zise ea. Sper doar că nu ţi-ai 
găsit nașul cu acest Jon Spiro. 


11 P.M., AEROPORTUL INTERZONAL O'HARE, 
CHICAGO 

Spiro îi aștepta în hangarul privat al aeroportului O'Hare. 
Purta un palton cu guler de blană, peste obișnuitul său costum 
alb. Niște lămpi cu halogen își împrăștiau lumina pe pistă, în 
timp ce pulpanele hainei îi fluturau în vânt, umflate de curenţii 
de aer produși de elicopter. Era o imagine demnă de filmele 
hollywoodiene. 

„Mai lipsește doar coloana sonoră”, își zise Artemis în gând, în 
timp ce cobora pe scara avionului. 

Conform planului, Mulch își juca rolul de gangster. 

— Mișcă-te, puștiule, mărâi el destul de convingător. Nu vrem 
să-l lăsăm pe domnul Spiro să aștepte. 

Artemis tocmai se pregătea să-i dea o replică, dar își aminti 
că el era de fapt „puștiul îngrozit”. N-avea să-i fie prea ușor. Să 
se arate umil era o adevărată problemă pentru Artemis. 

— Am spus: mișcă! zise din nou dorful, accentuându-și 
cuvintele cu o îmbrâncitură. 

Artemis se împiedică de ultimele trepte, fiind cât pe ce să se 
izbească în rânjetul lui Arno Blunt. Dar ăsta nu era rânjetul ăla 
pe care-l știm cu toţii. Nu, acum Blunt avea dinţi de porțelan 
făcuţi la comandă. Bodyguardul arăta ca un hibrid între om și 
rechin. 

Blunt îl surprinse pe Artemis holbându-se la el. 

— Sunt mişto, nu? Mai am o pereche. Una plată. Pentru 
zdrobit diverse lucruri. 

Un zâmbet sarcastic înflori pe faţa lui Artemis. Asta până când 
își aduse aminte de rolul pe care trebuia să-l joace, și înlocui 
rânjetul cu niște buze tremurătoare. De obicei se baza foarte 
mult pe felul cum reacţionau alte persoane, la vederea lui 
Butler. 

Spiro nu păru deloc impresionat. 

— Bine jucat, băiete. Dar permite-mi să mă-ndoiesc de faptul 
că Artemis Fowl s-a dat bătut așa repede. Arno, verifică avionul. 

Blunt dădu scurt din cap și intră vijelios în avionul particular. 
Juliet purta o uniformă de stewardesă și aranja tetierele. Pentru 
o persoană cu abilităţile ei, reușea, totuși, destul de greu să se 
țină pe tocuri. 

— Unde-i pilotul? mârâi Blunt. 

— Stăpânul Fowl a pilotat avionul, răspunse Juliet. Îl pilotează 
de la zece ani. 

— Pe bune? Și e legal? 

Juliet zâmbi candid. 

— Nu știu dacă-i legal sau nu, domnule. Eu doar servesc 
băuturile. 

Blunt mormăi, fermecător ca întotdeauna, și aruncă o privire 
rapidă prin avion. In cele din urmă se hotărî să-i dea crezare 
stewardesei. Spre norocul lui. Pentru că, dacă s-ar fi luat la 
harţă, ar fi existat două posibilităţi. Fie Juliet l-ar fi bătut măr cu 
inelul de jad, fie Holly, care stătea ascunsă într-unul dintre 
compartimentele pentru valize, l-ar fi pulverizat cu Neutrino 
2000. Desigur, Holly ar fi putut, de asemenea, să-l hipnotizeze 
pe bodyguard, dar având în vedere ce-i făcuse lui Butler, prima 
variantă părea mai potrivită. 

Blunt își scoase capul prin trapă. 

— Nu-i nimeni aici în afară de o stewardesa tâmpită. 

Spiro nu păru deloc mirat. 

— Nici nu m-așteptam. Dar cu siguranță sunt undeva prin 
preajmă. Crezi sau nu, Digence, Artemis Fowl nu s-a lăsat prostit 
de un nătărău ca tine. Este aici pentru că el vrea să fie aici. 

Artemis nu era surprins de această deducție. Era normal ca 
Spiro să fie suspicios. 

— Nu-nţeleg ce vrei să spui, zise el. Sunt aici pentru că 
omulețul ăsta odios m-a ameninţat că-mi zdrobește ţeasta între 
dinţi. De ce crezi c-aș fi venit? C Cubul e total nefolositor pentru 
tine, iar mie nu-mi e greu să-mi construiesc altul. 

Spiro nici măcar nu-l asculta. 

— Bla, bla, bla. Dar lasă-mă să-ţi spun ceva, puștiule. Ai 
mușcat mai mult decât poţi înghiţi, în momentul în care ai 
acceptat să vii. Turnul lui Spiro are cel mai bun sistem de pază 
din lume. Avem acolo niște chestii pe care nici măcar armata nu 
le are. Odată intrat, ești pe cont propriu. Nimeni nu vine să te 
salveze. Nimeni. M-ai înțeles? 

Artemis dădu din cap. Înțelegea perfect ce-i spunea Spiro. Dar 
asta nu însemna că trebuia să-l și aprobe. Jon Spiro o fi avut el 
„chestii” pe care nici măcar armata nu le avea, dar Artemis Fowl 
avea niște „chestii” pe care nici măcar oamenii nu le aveau. 

e 

Un elicopter Sikorsky îi duse cât ai clipi la Turnul lui Spiro. 
Aterizară pe o pistă de pe acoperişul zgârie-norului. Artemis era 
familiar cu tehnicile de pilotare a elicopterelor și își dădu seama 
cât de greu era să aterizezi prin furtuna din Orașul Vânturilor. 

— Viteza vântului trebuie să fie foarte înșelătoare, la o 
asemenea altitudine, zise el într-o doară. 

Holly nu reuși să recepționeze informația. 

— Mie-mi spui, ţipă pilotul ca să acopere zgomotul făcut de 
elice. Câteodată atinge viteze de până la 90 km/oră, pe 
acoperișul clădirii. Elicopterul se poate ridica până la nouă metri 
în condiții neprielnice. 

Spiro mârâi, făcându-i un semn din cap lui Blunt. Arno se 
aplecă și-i dădu una pilotului în cască. 

— Taci din gură, idiotule! se răsti Spiro. De ce nu-i întocmești 
și un plan al clădirii, dacă tot suntem la capitolul ăsta. 

Se întoarse apoi către Artemis. 

— Și, în caz că te întrebai, Arty, să știi că nu există nicio schiță 
a cladirii. Oricine va merge și va cere schița clădirii de la 
primărie, va constata că a dispărut în mod miraculos. Doar eu 
deţin originalul. Așa că, nu-ţi pune partenerii să caute degeaba 
pe internet. 

Nimic surprinzător. Artemis încercase el însuși, de câteva ori, 
să caute schița clădirii pe internet, deși își dădea seama că un 
om ca Spiro nu poate fi atât de neatent. 

Coborâră din elicopter. Artemis avu grijă să îndrepte camera- 
iris către toate dispozitivele de securitate care le-ar fi fost de 
folos mai târziu. Butler îi spusese adeseori că până și cel mai 
insignifiant detaliu, cum ar fi numărul treptelor dintr-o scară, era 
extrem de important atunci când planificai o operaţiune. 

Coborâră cu liftul de pe pista de aterizare și ajunseră în 
dreptul unei uși închise cu cifru. Camerele cu circuit închis erau 
amplasate astfel încât să acopere întregul acoperiș. Spiro se 
îndreptă către tastatura din perete. Artemis simţi o înţepătură 
ascuţită în ochi și, deodată, vederea lui deveni de patru ori mai 
puternică. În ciuda distanţei și a faptului că se afla în umbră, 
Artemis distinse cu ușurință codul de acces. 

— Sper că ai înregistrat asta, murmură el, simțind pe gât 
vibraţiile microfonului. 

Arno Blunt se aplecă, astfel încât dinţii lui se aflau acum la 
mai puţin de zece centimetri de nasul lui Artemis. 

— Vorbeai cu cineva? 

— Cine, eu? zise Artemis. Cu cine crezi că aș putea să 
vorbesc? Suntem la etajul optzeci, în caz că nu ţi-ai dat seama. 

Blunt îl apucă pe băiat de reverele hainei și îl ridică. 

— Poate că ai microfon. Poate că suntem ascultați chiar în 
momentul ăsta. 

— Cum aș putea să port microfon, tontule? Omuleţul tău nu 
m-a scăpat din ochi nici măcar o secundă. A fost cu mine până și 
la toaletă. 

Spiro tuși zgomotos. 

— Hei, domnu’ Trebuie-să-mă-fac-înţeles. Dacă-l scapi pe 
puști peste balustradă, atunci să faci bine să te arunci după el. 
Pentru că puştiul ăla valorează pentru mine mai mult decât o 
armată de bodyguarzi. 

Blunt îi dădu drumul lui Artemis. 

— N-o să fii o nestemată pentru totdeauna, Fowl, îi șopti el 
ameninţător. Și când o să-ţi scadă acțiunile ghici cu cine-o să dai 
nas în nas? 

(J 

Se urcară într-un lift cu oglinzi și coborâră la etajul optzeci și 
cinci, unde îi aștepta doctorul Pearson, împreună cu încă vreo 
doi bodyguarzi musculoși. judecând după privirea lor, cei doi nu 
erau cu siguranţă neurochirurgi, se gândi Artemis. De fapt, erau 
un soi de Rottweilleri pe două picioare. Era, probabil, destul de 
comod, să ai doi de-ăștia prin preajmă, care să-și facă treaba 
fără să pună întrebări. 

Spiro îl strigă pe unul din ei. 

— Pex, știi cât taxează cei din familia Antonelli dacă își pierd 
din personal? 

Pex căzu pe gânduri. Buzele i se mișcau în timp ce gândea. 

— Da, stai, mi-am amintit. Douăzeci de mii pentru un om de 
fier, și cincisprezece pentru o maimuţă. 

— Asta dacă-s morți, nu? 

— Morți sau incoapabili... incapuabili... distruși. 

— OK, zise Spiro. Vreau să-l iei pe Chips și să mergeţi să-i 
spuneți Carlei Frazetti că-i datorez treizeci și cinci de mii, pentru 
echipă. O să-i virez banii în contul din Insulele Cayman, mâine la 
prima oră. 

Mulch era cât se poate de curios. Nici urmă de neliniște în 
făptura lui. 

— Mă scuzați? Treizeci și cinci de mii? Dar eu sunt încă în 
viață. Nu-i datoraţi bani decât pentru Loafers. Asta, dacă nu 
cumva restul de cincisprezece mii sunt bonusul meu. 

Spiro suspină cu regret. Aproape convingător. 

— Așa a fost să fie, Mo, zise el, pocnindu-l în umăr cu veselie 
pe Mulch. Afacerea asta e uriașă. Colosală. Nu-mi permit un 
telefon fără fir. Poate că știi ceva, poate că nu. Dar nu vreau să- 
mi asum riscul ca tu să le vinzi pontul celor de la Phonetix sau 
altor rivali de-ai mei. Sunt sigur că înţelegi. 

Mulch rânji, arătându-și un șir de dinţi ca niște lespezi. 

— Sigur că înţeleg, Spiro. Ești un șarpe care mușcă pe la 
spate. Știi, puștiul mi-a propus două milioane de dolari ca să-i 
dau drumul. 

— Ar fi trebuit să-i accepţi, zise Arno Blunt, împingându-l pe 
Mulch în braţele uriașe ale lui Pex. 

Piticul încă mai comenta, chiar și atunci când cei doi îl târau 
pe coridor. 

— Ai face bine să mă îngropi adânc, Spiro. Foarte adânc. 

Ochii lui Spiro se micșorară. 

— L-aţi auzit, băieţi. Înainte să plecaţi la Frazetti, îngropaţi-l 
adânc. 

e 

Doctorul Pearson îi conduse într-o cameră-seif. Întâi trecură 
printr-o micuță anticameră, apoi intrară în zona de securitate 
maximă. 

— Te rog să treci prin aparatul de scanare, zise Pearson. Nu 
vrem gândaci pe-aici. Mai ales din cei electronici. 

Artemis se așeză pe un suport. Dispozitivul de sub picioarele 
sale se scufunda ca un burete, împroșcându-i pantofii cu jeturi 
de spumă. 

— Spumă antiseptică, îi explică Pearson. Omoară orice virus. 
Avem câteva mostre de la experimentele biotehnice în această 
încăpere. Pot fi factorii unor boli infecțioase. Spuma nu numai că 
dezinfectează, dar, în plus, detectează și orice dispozitive de 
supraveghere pe care le-ai putea ascunde în pantofi. 

De deasupra, un scaner mobil îi scălda pantofii lui Artemis 
într-o lumină violacee. 

— Una dintre invențiile mele, zise Pearson. Un aparat de 
scanare combinat. Are încorporate raze X termice și un detector 
de metale. Razele, practic, îţi scanează fiecare organ al corpului 
și îl transpune pe ecranul de aici. 

O reproducere tridimensională a lui Artemis apăru pe micul 
ecran cu plasmă. Își tinu respiraţia, rugându-se ca echipamentul 

creat de Foaly să fie atât de performant pe cât susţinea 
centaurul. 

Pe ecran, o luminiţă roșie pâlpâi pe partea din faţă a sacoului 
lui Artemis. 

— Foarte isteț. Un mini-microfon. Prietenul nostru încercă să 
ne spioneze, domnule Spiro. 

Jon Spiro nu era deloc furios, dimpotrivă, jubila. 

— Vezi, puștiule, oi fi tu vreun geniu, dar supravegherea și 
spionajul sunt domeniile mele. Și, cu cât accepţi mai repede 
ideea asta, cu atât mai repede ne vom termina treaba. 

Artemis cobori de pe suport. Momeala fusese mușcată. Dar 
adevăratele microfoane nu pâlpâiseră nici măcar o dată. 
Pearson era istet, dar Foaly îl întrecea. 

Artemis se uită cu atenţie în jur și în anticameră. Aici erau și 
mai multe de văzut. Fiecare centimetru pătrat al suprafeței 
metalice avea câte un dispozitiv de securitate sau de 
supraveghere. Artemis își dădu seama că până și o furnică 
invizibilă s-ar strecura cu greu pe acolo. Ca să nu mai vorbim de 
doi oameni, un elf și un dorf. Asta dacă dorful le-ar fi 
supravieţuit lui Pex și lui Chips. 

Ușa camerei-seif era impresionantă. Dar majoritatea ușilor de 
seifuri par impresionante: mult crom și o mulțime de dispozitive 
cifrate - asta doar ca să-i liniștească pe acţionari. In seiful lui 
Spiro nu exista niciun lucru nelalocul lui. Artemis scană 
încuietoarea computerizată, de ultimă oră, a ușilor duble din 
titaniu. Spiro tastă un alt șir complicat de numere și ușile groase 
de un metru se dădură la o parte pentru a face loc unei alte 
bariere: o a doua ușă. 

— Imaginează-ți că ești un hoț, zise Spiro teatral. Și că ai gasi 
o modalitate de a pătrunde cumva în clădire, trecând de 
camerele de supraveghere și de ușile închise ermetic. Apoi, 
imaginează-ţi că reușești cumva să păcălești și dispozitivul de 
scanare și să treci de prima ușă a seifului - un lucru imposibil, 
între noi fie vorba. Și, dacă tot ne imaginăm, să presupunem că 
reușești să dezafectezi și camerele. Dar, crezi că vei reuși să 
faci și asta? 

Spiro se așeză într-un cerc roșu, desenat pe pardoseala din 
fața ușii. Își puse degetul într-un soi de gel al unui scaner pentru 
amprente, își tinu ridicată pleoapa stângă și zise cu voce tare: 

— Jon Spiro. Eu sunt șeful, așa că deschide-te repede. 


Patru lucruri se întâmplară. Un dispozitiv îi scană retina 
ochiului stâng și transferă imaginea către computer, o foiţă 
metalică îi scană amprenta degetului stâng, în timp ce un 
analizator vocal scruta accentul, timbrul vocii și intonaţia lui 
Spiro. De îndată ce informaţiile fură verificate de către 
computer, alarmele se dezactivară și cea de-a doua ușă se 
deschise, dezvăluind un seif vast. 

În centrul încăperii, în mijlocul unui piedestal făcut la 
comandă, se afla C Cubul. Era închis într-o cutie din plexiglas și 
era supravegheat din toate unghiurile de cel puţin șase camere. 
Doi bodyguarzi corpolenţi stăteau spate în spate, formând un zid 
în faţa tehnologiei magice. 

Spiro nu rezistă impulsului de a-l înțepa pe Artemis. 

— Spre deosebire de tine, zise el, eu îmi protejez tehnologia. 
Seiful acesta este unic în lume. 

— Pază umană într-o cameră etanșă. Interesant. 

— Băieţii ăștia sunt antrenați să reziste la presiune înaltă. De 
asemenea, gărzile se schimbă la interval de o oră și toți au 
tuburi de oxigen care îi ajută să reziste. Ce credeai, că o să pun 
aer condiţionat într-o camera etanșă? 

Artemis se încruntă. 

— Nu-i nevoie să te lauzi atâta, Spiro. Sunt aici, deci ai 
câștigat. Așa că putem să trecem odată la treabă? 

Spiro bătu un ultim cifru în tastatura piedestalului și 
geamurile de plexiglas se retraseră. Apoi scoase Cubul din 
cuibul său înconjurat de spumă. 

— Ai cam exagerat, nu crezi? comentă Artemis. Chiar nu erau 
necesare toate astea. 

— Nu se știe niciodată. Vreun escroc de afacerist ar putea 
încerca să mă deposedeze de trofeul meu. 

Artemis riscă o remarcă sarcastică. 

— Serios, Spiro? Chiar crezi că aș încerca să dau o spargere? 
Poate crezi că aș zbura aici cu prietenii mei magici și ţi-aș 
teleporta cutiuţa. 

Spiro râse. 

— Poţi să-ţi aduci câți prieteni magici vrei tu, băieţel. Asta nu 
schimbă cu nimic situaţia: Cubul va rămâne la locul lui. 

e 

Juliet se născuse în America, în timp ce fratele ei văzuse 

lumina zilei în cealaltă parte a Globului. Era bucuroasă să se 

întoarcă în ţara sa natală. Zgomotul traficului din Chicago și 
hărmălaia vocilor multiculturale o făceau să se simtă acasă. 
Adora zgârie-norii, gurile de ventilaţie și ironiile simpatice ale 
vânzătorilor ambulanți. Dacă vreodată avea să se stabilească 
undeva, în mod sigur s-ar fi stabilit în Statele Unite. Undeva pe 
Coasta de Vest totuși, într-un loc mai însorit. 

Juliet și Holly dădeau târcoale Turnului lui Spiro într-o dubiță 
cu geamuri fumurii. Holly se afla în spate și urmărea în vizorul 
căștii ei imaginile transmise de camera din ochiul lui Artemis. 

La un moment dat întinse pumnul triumfător în aer. 

Juliet se opri la semafor. 

— Cum ne descurcăm până acum? 

— Destul de bine, îi răspunse spiridușul, ridicându-și vizorul. 
Se duc să-l îngroape pe Mulch. 

— Mișto. Exact cum a prevăzut Artemis. 

— lar Spiro tocmai i-a invitat pe toţi prietenii magici ai lui 
Artemis în clădire. 

Era o victorie extrem de importantă. Cartea le interzicea 
elfilor să intre în clădirile oamenilor fără invitaţie. Acum Holly 
putea pătrunde în clădire și se putea răzbuna, fără să încalce 
legile elfilor. 

— Perfect, zise Juliet. O să fim acolo. Abia aştept să-i 
ciomăgesc pe tipii care mi-au împușcat fratele. 

— Nu te grăbi! Clădirea asta are cel mai sofisticat sistem de 
securitate din lumea Noroioșilor pe care l-am văzut. Spiro are 
câteva șmecherii acolo pe care nu le-am mai întâlnit până acum. 

Juliet găsi, în sfârșit, un loc de parcare peste drum de intrarea 
principală a clădirii. 

— Sunt sigură că pentru căluțul ăla mic sunt floare la ureche. 

— Da, doar că Foaly n-are voie să ne ajute. 

Juliet studia cu binoclul ușile turnante de la intrare. 

— Știu, dar totul depinde de felul în care îi ceri ajutorul. Un tip 
isteţ ca Foaly nu are nevoie decât de o provocare. 

Trei siluete ieșiră din clădire. Doi bărbaţi corpolenți îmbrăcaţi 
în negru și un individ micuț cu o moacă speriată. Mulch dădea 
atât de tare din picioare, încât ai fi zis că executa cine știe ce 
pași de dans săltăreț. Nu că și-ar fi făcut vreo speranţă c-o să 
scape. Pex și Chips trăgeau de el mai ceva ca doi câini de 
același os. 

— lată-l pe Mulch. Mai bine am merge să-i dăm o mână de 
ajutor. În caz că are nevoie. 

Holly se încinse cu harnașamentul ei mecanic și își întinse 
aripile prin simpla apăsare a unui buton. 

— Eu mă duc să-i supraveghez de deasupra. Tu fii cu ochii pe 
Artemis. 

e 

Juliet deschise ecranul minicomputerului portabil al căștii de 
rezervă. Imaginile preluate de ochiul lui Artemis umplură 
ecranul. 

— Chiar crezi că Mulch are nevoie de ajutor? întrebă ea. 

Holly bâzâi invizibilă prin aer. 

— Ajutor? Mă duc doar să mă asigur că nu le face niciun rău 
celor doi Noroioși. 

e 

În seif, Spiro tocmai termina cu amabilitățile de gazdă. 

— Hai să-ţi spun o povestioară, Arty, zise el, scoțând C Cubul 
din cutia lui presurizată. A fost odată un puști irlandez, care a 
crezut că e pregătit pentru afaceri. Așa că a încercat să tragă pe 
sfoară un serios om de afaceri. 

„Nu-mi spune Arty, își zise Artemis în gând. Doar tata îmi 
spune Arty.” 

— Și omul ăsta de afaceri n-a fost prea încântat să fie tras pe 
sfoară. Așa că a ripostat. Și puştiul a fost târât cu urlete și ţipete 
direct în lumea reală. lar acum puștiul trebuie să ia o decizie: fie 
îi spune omului de afaceri ceea ce vrea să afle, fie își pune 
familia în pericol de moarte. Ei, Arty, care-i alegerea? 

Spiro făcea o mare greșeală amuzându-se pe seama lui 
Artemis Fowl. Pentru adulţi era greu de crezut că puștiul ăsta 
palid de numai treisprezece ani putea fi o reală amenințare. 
Artemis mizase pe acest lucru și adoptase o ţinută lejeră, 
renunțând de data aceasta la obișnuitul său costum Armani. 
Exersase, de asemenea, în Lear jetul său o privire candidă cu 
niște ochi mari. Deși numai niște ochi mari nu-ţi trebuie atunci 
când ai un iris de-un fel și unul de alt fel. 

Blunt îl înghionti pe Artemis între omoplaţi. 

— Domnul Spiro ţi-a pus o-ntrebare. 

Dinţii săi cei noi ţăcăneau când vorbea. 

— Mă aflu aici, nu? raspunse Artemis. O să fac tot ce vreţi. 


Spiro puse Cubul pe o masă lungă de oțel așezată în mijlocul 
seifului. 

— Vreau să dezactivezi codul ăla al infinitului și să faci Cubul 
să meargă chiar acum. 

Artemis și-ar fi dorit să poată transpira, pentru ca neliniștea 
lui să pară cât mai reală. 

— Chiar acum? Dar nu e chiar așa de ușor. 

Spiro îl apucă pe Artemis de umeri și îl privi fix în ochi. 

— Și de ce, mă rog, nu-i chiar așa de ușor? Introdu-i odată 
cifrul și gata. 

Artemis își feri privirea uitându-se în pământ. 

— Nu există doar un cifru și-atât. Un astfel de cod este 
proiectat să fie ireversibil. Trebuie să refac un întreg limbaj. O să 
dureze ceva. 

— Şi n-ai niciun fel de notițe? 

— Ba da. Pe CD. In Irlanda. Maimuţa ta nu m-a lăsat să iau 
nimic. Se temea să nu am vreun explozibil mascat. 

— Putem să îţi accesăm computerul on-line? 

— Desigur. Numai că eu îmi ţin notițele doar pe CD-uri. Putem 
zbura înapoi în Irlanda. Optsprezece ore dus-întors. 

Spiro nici măcar nu luă în consideraţie varianta asta. 

— la-ţi gândul! Cât timp ești aici, ești la mâna mea. Cine știe 
ce surpriză mă așteaptă prin Irlanda. O s-o rezolvam aici. Oricât 
ar dura. 

Artemis oftă. 

— Foarte bine. 

Spiro puse Cubul la loc în cutia lui de plexiglas. 

— Să te odihnești bine la noapte, puștiule, pentru că mâine o 
să demontezi dispozitivul ăsta din toate șurubelele. Și dacă n-o 
s-o faci, vei păţi și tu ca Mo Digence. 

Artemis nu era - pe bună dreptate - înspăimântat de o 
asemenea ameninţare. Nu-l vedea pe Mulch în pericol. De fapt, 
dacă cineva avea necazuri la ora asta, atunci cu siguranță că 
erau cei doi musculoși: Pex și Chips. 


e Capitolul 9 + Revizie tehnică 

SUDUL ORAȘULUI CHICAGO 


Jon Spiro nu-i angajase, în mod sigur, pe Chips și Pex pentru 
talentele lor oratorice. De altfel, interviul pentru slujbă a constat 
într-o singură probă. Fiecărui candidat i s-a dat o nucă și apoi a 
fost rugat să o spargă prin orice mijloace. Doar doi candidaţi au 
reușit. Pex a zbierat la nucă timp de câteva minute, apoi a 
zdrobit-o între palmele lui uriașe. Chips a ales o metodă puţin 
mai specială. A pus nuca pe masă, apoi l-a apucat de coadă pe 
cel care îi lua interviul și a zdrobit nuca folosind fruntea 
bărbatului pe post de ciocan. Ambii candidaţi au fost angajaţi pe 
loc. Şi în curând au devenit oamenii de încredere ai lui Arno 
Blunt, pentru treburile interne. Nu aveau voie să iasă în afara 
orașului, întrucât asta presupunea să te ghidezi după hărți. lar 
Pex și Chips nu prea se pricepeau la treburi din astea. 

În momentul de faţă, Pex și Chips se împrieteneau sub clar de 
lună, în timp ce Mulch săpa o groapă de dimensiunile unui dorf, 
în pământul uscat de lângă o fabrică de ciment abandonată. 

— Vrei să știi de ce mi se spune Pex? întrebă acesta, 
încordându-și aluziv pectoralii. 

Chips desfăcu o pungă cu chipsurile pe care le ronţăia tot 
timpul. 

— Habar n-am. E un fel de prescurtare de la ceva? 

— Dar de la ce? 

— Habar n-am, răspunse Chips. 

Folosea destul de frecvent sintagma asta. 

— Cumva de la Francisc? 

Asta i se păru o gogomănie până și lui Pex. 

— Francisc? Cum ar putea Pex să vină de la Francisc? 

Chips ridică din umeri. 

— Hei, aveam un unchi pe care îl chema Robert și toată 
lumea îi spunea Bobby. Nici asta nu prea are sens. 

Pex își dădu ochii peste cap. 

— Vine de la pec-to-rali, idiotule. Pex vine de la pectorali. Asta 
pentru că am mușchii așa de mari. 

În groapă, Mulch pufnea nemulţumit. Să asculţi glumele astea 
stupide era la fel de îngrozitor ca a săpa o groapă cu lingura. 
Mulch ar fi vrut să se abată de la plan și să plonjeze în solul 
afânat. Dar Artemis nu voia niciun fel de manifestare a puterilor 
magice la acest nivel al planului. Dacă ar fi tăiat-o acum, clovnii 

ăștia n-ar mai fi fost hipnotizaţi. Și atunci, nebunia lui Spiro ar 
mai fi urcat o treaptă. 

La suprafață, Chips era nerăbdător să continue jocul. 

— Ghici de ce mi se spune Chips? întrebă el, ascunzând la 
spate punga cu chipsuri. 

Pex își dădu o palmă peste frunte. Ah, și știa răspunsul la 
asta. 

— Nu-mi spune, zise el. Mă prind și singur. 

Mulch își scoase capul din groapă. 

— Pentru că mănâncă chipsuri, idiotule. Chips mănâncă 
chipsuri. Voi doi sunteți cei mai nătărăi Noroioși pe care i-am 
întâlnit vreodată. De ce nu mă omorâţi odată? Cel puţin nu voi 
mai fi nevoit să vă ascult aiurelile. 

Pex și Chips erau zăpăciţi. Se luaseră cu exerciţiile astea 
mentale, și aproape că uitaseră de omulețul din groapă. Pe 
deasupra, erau total neobișnuiţi cu victime care să spună 
altceva decât: „O, nu! Te rog, Doamne, nu!” 

Pex se aplecă peste marginea gropii. 

— Ce vrei să spui prin aiureli? 

— Vorbesc de chestia aia cu Pex și Chips. 

Pex clătină din cap. 

— Nu, vreau să zic ce-nseamnă „aiureli”? 

Mulch le explică bucuros. 

— Înseamnă: gunoi, mizerii, baliverne, porcării, prostii. E 
suficient de limpede și pentru voi? 

Chips recunoscu ultimul cuvânt. 

— Prostii? Hei, asta-i o jignire. Vrei să spui că ne jignești pe 
noi, omuleţule? 

Mulch își împreună mâinile ca pentru rugăciune, în bătaie de 
joc. 

— În sfârșit, o realizare! 

Musculoșii nu știau cum să reacționeze în fața unei insulte. 
Existau doar doi oameni pe lumea asta care îi insultau în mod 
frecvent: Arno Blunt și Jon Spiro. Dar asta făcea parte din 
meseria lor; le ignorau, pur și simplu, văzându-și de gândurile 
lor. 

— Chiar trebuie să-l ascultăm pe domnul Gură-Spartă? îl 
întrebă Pex pe tovarășul său. 

— Nu cred. Dar poate că ar fi mai bine să-l sunăm pe domnul 
Blunt. 

Mulch se tângui. Dacă prostia ar fi o crimă, atunci ăștia cu 
siguranţă ar fi inamicii publici numărul unu și numărul doi. 

— De fapt, trebuie să mă omorâţi. Asta era planul, nu? 
Omorâţi-mă ca să terminăm odată! 

— Ce zici, Chips? Să-l omorâm? 

Chips mestecă o mână de pufuleţi cu aromă de barbecue. 

— Da. Sigur. Ordinele sunt ordine. 

— Dar, dacă aș fi în locul vostru nu m-aș omori așa, pur și 
simplu. 

— Nuu...? 

— O, nu. La cum v-am insultat inteligenţa? Nu, merit un 
tratament mai special. 

Aproape că puteai să vezi cum îi iese fum pe urechi lui Pex 
din creierul încins. 

— Exact, omulețule. O să-ţi aplicăm un tratament special. Pe 
noi ne insultă nimeni! 

Mulch nu se mai deranjă să le atragă atenţia asupra 
exprimării greșite. 

— Aveţi dreptate. Am o gură spartă, și merit orice mi se va 
întâmpla. 

Se așternu tăcerea, pe măsură ce Pex și Chips încercau să 
găsească totuși ceva mai groaznic decât clasica împușcătură. 
Mulch îi lasă un minut să se gândească, apoi le făcu politicos o 
sugestie. 

— Dacă aș fi fost în locul vostru, m-aș fi îngropat de viu. 

Chips fu oripilat. 

— Să te îngropăm de viu! Dar e cumplit. Ai ţipa și ai zgâria 
țărâna. Aș avea coşmaruri. 

— Promit că n-o să scot un sunet. Și, oricum, o merit. Doar v- 
am spus că sunteţi un cuplu de maimute musculoase cu un 
singur neuron. 

— Așa ai făcut? 

— Păi, tocmai v-am spus-o. 

Pex era ăla mai impulsiv din duet. 

— OK, domnule Digence. Ştii ce o să-ţi facem? O să te 
îngropam de viu. 

Mulch își prinse obrajii între mâini. 

— O, sunt înspăimântat! 

— Tu ai cerut-o, amice! 

— Chiar am cerut-o, nu?! 

Pex apucă o lopată din camionetă. 

— Nimeni nu-mi zice mie că sunt un mușchiulos cu un singur 
neuron. 

Mulch se întinse de bună-voie în groapă. 

— Da. Pun pariu c-așa e. 

Pex dădea la lopată cu furie, în timp ce sacoul i se întindea pe 
mușchii „sculptaţi” la sală. În câteva minute, nu se mai vedea 
nimic din Mulch. 

Chips era puţin cam dezgustat. 

— A fost oribil. Oribil. Bietul micuţ! 

Pex era nemilos. 

— Ei bine, și-a căutat-o cu lumânarea. Auzi să ne facă pe 
noi... în toate felurile alea. 

— Da, dar... îngropat de viu! Asta-i ca-n filmul ăla de groază. 
Ăăă... ăla care era cel mai de groază. 

— Cred că l-am văzut pe-ăsta. E ăla în care scrisul urcă în sus 
pe ecran la sfârșitul filmului. 

— Da, ăla e. Ca să fiu sincer, cuvintele alea au cam distrus tot 
filmul. 

Pex bătători pământul de pe groapă. 

— Stai liniștit, prietene. Filmul ăsta n-are cuvinte. 

Se urcară înapoi în Chevrolet. Chips încă mai era puţin trist. 

— Ştii, pare mult mai real decât în filme când se întâmplă în 
realitate. 

Pex ignoră un indicator cu semnul interzis, în timp ce intrau 
pe autostradă. 

— E vorba de miros. Nu poţi să miroși chestiile din filme. 

Chips smiorcăi emoţionat. 

— Cred că lui Digence i-a părut rău la sfârșit. 

— Nici nu-i de mirare. 

— Pentru că l-am văzut plângând. Umerii i se zgâlţâiau de 
parc-ar fi râs. Dar, mai mult ca sigur că plângea. Ce fel de nebun 
ar râde când este îngropat de viu? 

— In mod sigur plângea. 

Chips desfăcu o pungă de chipsuri cu șuncă. 

— Da, în mod sigur plângea. 

e 

Mulch râdea atât de tare, încât aproape că se înecă atunci 

când mușcă prima gură de pământ. Ce clovni! Dar nu-i prinsese 

așa rău acest lucru. Dacă amândoi n-ar fi fost atât de idioţi, cine 
știe, poate că ar fi ales altă metodă de execuţie. 

Căscând o gură cât se poate de mare, Mulch săpă vreo șase 
metri, după care o coti spre nord unde era mai la adăpost, 
datorită faptului că se afla într-o zonă cu depozite abandonate. 
Părul său din barbă emitea semnale sonore în toate direcțiile. Și 
de aceea nu puteai fi niciodată suficient de precaut în zonele cu 
multe construcţii. Întotdeauna puteai să dai peste ceva 
vegetație mai sălbatică, și, în plus, Noroioșii aveau prostul obicei 
de a îngropa diverse lucruri, unde nici nu-ţi trece prin cap. Tevi, 
fose septice, butoaie cu reziduuri industriale - din toate luase 
câte o îmbucătură fără să vrea, pe vremuri. Și nu e nimic mai 
neplăcut decât să-ţi găsești prin gură niște chestii care n-ar 
trebui să se afle în mod normal acolo. Mai ales dacă se mai și 
zvârcolesc. 

Ce bine era să sapi din nou tuneluri! Dorfii erau născuţi pentru 
asta. Era plăcut să simţi pământul alunecându-ţi printre degete. 
Mulch își intrase din nou în ritm - scoțând ţărâna și tocând-o 
între dinţi, respirând prin nările despicate, și evacuând deșeurile 
pe partea cealaltă. 

Antenele lui Mulch nu detectară niciun fel de vibrații la 
suprafaţă, așa că se ridică și se propulsă din groapă folosindu-se 
de ultimele sale rămășițe de gaz dorfesc. 

Holly îl prinse pe la un metru și jumătate deasupra 
pământului. 

— Încântător, zise ea. 

— Ei, ce pot să spun, răspunse Mulch fără să se scuze, sunt o 
forţă a naturii. În tot timpul ăsta, tu ai fost aici sus? 

— Da, în caz că lucrurile scăpau de sub control. Te-ai cam dat 
în spectacol! 

Mulch își scutură pământul de pe haine. 

— Câteva raze de Neutrino m-ar fi scutit de atâta săpat. 

Holly afișă un zâmbet ca al lui Artemis. 

— Asta nu face parte din plan. Și trebuie să acţionăm conform 
planului, nu-i așa? 

ÎI înfășură pe pitic în folie de camuflaj și îl agăţă de Centura 
Lunară. 

— Să fii atentă, da? zise Mulch neliniștit. Nu uita că dorfii sunt 
creaturi de subteran. Nu ne place să zburăm. Nu ne place nici 
măcar să sărim prea sus. 

Holly apăsă acceleraţia și o porni spre centrul orașului. 

— O să fiu la fel de atentă cu tine, pe cât ești tu cu cei din 
LEP. 

Mulch se îngălbeni. Elful ăsta pitic era mai înspăimântător 
decât doi bărbaţi de doi metri înălțime. 

— Holly, dacă ţi-am greșit vreodată cu ceva, fără niciun fel de 
rezerve, îmi... 

Dar nu mai apucă să termine fraza, deoarece viteza pe care o 
prinseseră îl făcu să-și înghită cuvintele. 


TURNUL LUI SPIRO 


Arno Blunt îl conduse pe Artemis în celulă. Era destul de 
confortabilă: avea baie proprie și televizor. Lipsea totuși ceva: 
ferestrele și mânerul de la ușă. 

Blunt îl bătu pe Artemis ușor pe cap. 

— Nu știu exact ce s-a întâmplat la restaurantul londonez, dar 
dacă încerci ceva de genul ăla aici, o să te întorc pe dos și o să 
îți mănânc organele. 

Scrâșni din dinţii săi ascuţiţi ca să-și întărească spusele, apoi 
se aplecă spre Artemis și îi șopti ceva la ureche. Artemis auzea 
clinchetul dinților lui Blunt la fiecare silabă. 

— Orice-ar zice șeful, eu știu că n-o să-i fii de folos la 
nesfârșit. Așa că, dacă aș fi în locul tău, aș fi foarte drăguţ cu 
mine. 

— Dacă tu ai fi în locul meu, îi răspunse Artemis, atunci eu aș 
fi în locul tău. Și dacă aș fi în locul tău, atunci eu m-aș ascunde 
într-un loc aflat la mare distanţă de-aici. 

— O, da? Și de ce-ai face una ca asta? 

Artemis îl privi fix în ochi, pentru ca Blunt să poată citi 
adevărul acolo. 

— Pentru că Butler vine după tine. Și e teribil de furios. 

Blunt se dădu înapoi câţiva pași. 

— Fugi de-aici, puștiule! L-am văzut prăbușindu-se. Am văzut 
sângele. 

Artemis rânji. 

— Dar n-am spus că e viu. Am spus doar că vine. 

— Încerci doar să mă înnebunești. Domnul Spiro m-a avertizat 
c-ai putea face asta. 

Blunt se îndreptă spre ușă, fără să-și ia ochii de la băiat. 

— Stai liniștit, Blunt. Nu l-am ascuns în buzunarul meu. Mai ai 
câteva ore, cine știe, poate chiar zile, până-l vei întâlni. 

Arno Blunt trânti ușa atât de tare, încât se cutremurară 
pereţii. Rânjetul lui Artemis i se întinse pe toată faţa. Orice naș 
își are nașul. 

e 

Artemis intră la duș și lăsă jetul de apă să-i împresoare 
fruntea. Ca să spunem adevărul, era puţin neliniștit. Una era să 
elaborezi un plan acasă, în tihna biroului, și alta să-l aplici chiar 
în cușca leului. Și chiar dacă nu voia să recunoască, încrederea 
lui suferise câteva înfrângeri serioase în ultimele zile. Spiro îl 
trăsese pe sfoară atunci în Londra, fără cel mai mic efort. Picase 
în capcana afaceristului la fel de simplu ca un turist prădat pe o 
alee lăturalnică. 

Artemis era cât se poate de conștient de aptitudinile sale. Era 
un intrigant, un conspirator, un strateg al acţiunilor ticăloase. Nu 
exista pentru el satisfacție mai mare decât îndeplinirea unui 
plan perfect. Dar, în ultima vreme, victoriile sale fuseseră 
umbrite de remușcări. Mai ales după ceea ce se-ntâmplase cu 
Butler. Prietenul său fusese atât de aproape de moarte, încât i 
se părea insuportabil până și să se gândească la asta. 

Lucrurile trebuiau să se schimbe. Tatăl său avea să-l 
supravegheze în curând, în speranţa că Artemis va face 
alegerile corecte. Și, dacă n-ar fi făcut-o, atunci mai mult ca 
sigur că Artemis Senior ar fi făcut el alegerile corecte în locul lui. 
Își aminti cuvintele tatălui său. „Dar tu, Arty? Mă vei însoţi în 
această călătorie? Când va veni momentul, vei încerca să devii 
un erou?” 

Artemis încă nu știa răspunsul. 

e 

Artemis își puse un halat cu monogramele răpitorului său. Nu 
numai că Spiro avea grijă să-i amintească, cu litere de aur, unde 
se afla, dar, pe deasupra, mai instalase și o cameră cu circuit 
închis, receptivă la senzori, care nu scăpa nicio mișcare de-a lui 
Artemis. 

Artemis se concentră asupra provocării pe care o reprezenta 
spargerea seifului și recuperarea Cubului. Anticipase multe 
dintre măsurile de securitate ale lui Spiro, și acţionase în 
consecinţă. Totuși, unele erau neașteptate și destul de 
ingenioase. Dar Artemis avea tehnologia magică de partea sa. Și 

pe Foaly. Spera el. Centaurul primise ordin să nu intervină. Dar 
Artemis era sigur că centaurul n-ar fi rezistat, dacă Holly i-ar fi 
prezentat operaţiunea ca pe o provocare. 

Artemis stătea pe pat, scărpinându-se neglijent pe gât. 
Învelișul de latex care acoperea microfonul, rezistase chiar și 
după duș, așa cum îl asigurase Holly. Era plăcut să știe cănue 
chiar atât de singur în celula sa. 

Microfonul funcţiona pe bază de vibrații, așa că Artemis nu 
trebuia să vorbească tare pentru a fi recepționat. 

— Bună seara, prieteni, șopti el, cu spatele la cameră. Totul 
se desfășoară conform planului. Asta, considerând că Mulch a 
supravieţuit și el. Trebuie să vă previn: e posibil ca huliganii lui 
Spiro să vă facă o vizită. Mai mult ca sigur că personalul lui a 
monitorizat și străzile. S-ar mai liniști puţin dacă ar ști că 
oamenii mei au fost eliminaţi. Domnul Spiro a avut amabilitatea 
să îmi ofere o plimbare prin împrejurimi, și sper că aţi înregistrat 
tot ce ne mai trebuia ca să desăvârșim operaţiunea. Cred că 
termenul autohton pentru o astfel de operaţiune este: „jaf”. lată 
ce vreau să faceţi. 

Artemis șopti rar, accentuând fiecare punct. Era extrem de 
important ca echipa să-i urmeze întru totul instrucțiunile. Dacă 
n-ar fi făcut-o, atunci tot planul lor ar fi explodat ca un vulcan 
activ. Şi, deocamdată, el se afla exact în craterul vulcanului. 

e 

Pex și Chips erau binedispuși. La întoarcere, nu numai ca 
primiseră de la domnul Blunt o răsplată de cinci mii de dolari 
pentru treaba cu Mo Digence, dar li se dăduse și o altă misiune. 
Camerele de supraveghere externă ale Turnului detectaseră o 
dubiţă neagră, parcată vizavi de intrarea principală. Se afla 
acolo de mai bine de trei ore, iar la o reluare a înregistrărilor s-a 
observat că dăduse târcoale prin jurul clădirii timp de o oră, 
căutând un loc de parcare. Domnul Spiro îi avertizase să fie cu 
ochii în patru la orice vehicul suspect. lar ăsta era cu siguranţă 
suspect. 

— Mergeţi acolo, le ordonă Blunt din scaunul lui din biroul 
serviciului de protecţie, și, dacă e vreo fiinţă vie înăuntru, 
întreab-o de ce respiră lângă clădirea mea? 

Ăsta era genul de instrucţiuni pe care Pex și Chips le 
înțelegeau. Nu trebuia să pui întrebări sau să manevrezi vreo 
mașinărie complexă. Ci doar să deschizi ușa, să sperii tot ce se 

afla prin preajmă și să o închizi la loc. Simplu. S-au înghiontit 
prin lift, aplicându-și pumni în umeri, până le înţepeniră braţele. 

— Am putea face bani frumoși în seara asta, partenere, zise 
Pex masându-și bicepșii ca să pună sângele-n mișcare. 

— Am putea, se entuziasmă Chips, gândindu-se la toate DVD- 
urile cu Barney pe care avea să și le cumpere. Treaba asta cred 
că mai merită un bonus. Pe puţin cinci mii. In total, asta 
înseamnă... 

Se așternu liniștea pentru câteva minute, timp în care cei doi 
își făceau un calcul pe degete. 

— Asta-nseamnă o grămadă de bani, zise Pex, într-un final. 

— O grămadă de bani, încuviinţă și Chips. 

e 

Juliet își pironise binoclul pe ușa rotativă de la intrarea în 
Tumul lui Spiro. Ar fi fost mult mai ușor să folosească 
dispozitivul Optix dintr-o cască de spiriduș, dar, din nefericire, în 
ultimii doi ani îi cam crescuse capul. Și nu se schimbase doar 
asta. Din puștoaica dezlânată care era, Juliet devenise o 
adevărată atletă. Sigur, nu avea exact croiala unui bodyguard; 
mai avea încă vreo câteva cute de netezit. Cute de 
personalitate. 

Juliet Butler era o persoană plină de viaţă. Așa era ea. O 
îngrozea ideea de a sta într-o buna zi, protocolară, lângă cine 
știe ce politician înfumurat. Ar fi murit de plictiseală. Dar, cine 
știe, poate că Artemis va avea cumva nevoie de serviciile ei. Nu 
te plictiseai niciodată lângă Artemis Fowl. Deși, se pare că o 
astfel de ipoteză era cam eronată. Artemis îi înștiințase pe toți 
că asta e ultima misiune de acest fel. După ce se termina treaba 
asta de la Chicago, avea să se cumințească. Asta dacă ar mai fi 
urmat ceva după Chicago. 

Treaba asta cu supravegheatul era și ea cât se poate de 
plictisitoare. Răbdarea nu era una dintre calităţile lui Juliet. Firea 
ei agitată o făcuse să dea greș la mai multe cursuri, pe când 
studia la Academia lui Madam Ko. „Regăsește-te, fetițo, îi 
spusese antrenorul său asiatic. Găsește acel loc liniștit din tine 
și sălășluiește în el.” 

Juliet se străduia, de obicei, să-și înăbușe un căscat de 
plictiseală, când Madam Ko începea cu toată filosofia aia kung-fu 
a ei. Butler, pe de altă parte, fusese captivat de ea. Intotdeauna 
își găsea „locul liniștit” și sălășluia în el. De fapt, își părăsea 

„locul liniștit” doar ca să-i facă praf pe cei care îl amenințau pe 
Artemis. Poate că de-aia obținuse el tatuajul cu diamantul 
albastru, iar Juliet nu. 

Doi zdrahoni ieșiră din Turn. 

— Căpitane Short, începem, zise Juliet într-o staţie de emisie- 
recepţie, conectată la frecvența lui Holly. 

— Înţeles, îi răspunse Holly de pe poziţia ei, aflată undeva 
deasupra Turnului. Câţi inamici? 

— Doi. Mari și proști. 

— Ai nevoie de întăriri? 

— Nu. O să-i leg fedeleș. Puteți discuta când te întorci. 

— OK. O să cobor în cinci minute, după ce voi vorbi cu Foaly. 
A, Și, Juliet, nu le lăsa semne. 

— Înțeles. 

Juliet închise radioul și se urcă în spatele dubiţei. Strecură 
echipamentul de supraveghere sub un scaun rabatabil, în caz că 
totuși cei doi grei ar fi reușit s-o imobilizeze. Puțin probabil să se 
întâmple una ca asta, dar știa că, pentru orice eventualitate, 
fratele ei ar fi ascuns dovezile incriminatoare. Juliet își scoase 
sacoul, își puse pe cap o cască de baseball pe care o dădu pe 
spate. Apoi deschise fereastra din spate și sări în drum. 

e 

Pex și Chips traversară State Street și se îndreptară către 
dubița suspectă. Cu geamurile alea fumurii, dubița chiar arăta 
suspect. Dar cei doi nu erau deloc speriaţi. In ziua de azi, orice 
boboc de liceu plin de testosteron are mașină cu geamuri 
fumurii. 

— Ce zici? își întreba Pex colegul. 

Pex își încleștă pumnii. 

— Cred că n-are rost să mai ciocănim. 

Pex încuviință din cap. Așa acționau ei, de obicei. Dacă n-ar fi 
apărut din senin o tânără, Chips ar fi scos ușa din balamale. 

— ÎI căutaţi pe tata, băieţi? zise fata cu o intonaţie de MTV. 
Știi, oamenii fac mereu chestia asta: îl caută și el nu e de găsit. 
Tati e atât de aus. La propriu ṣi la figurat. 

Pex și Chips clipiră la unison. Asta în limbajul universal al 
trupului însemna: Aă?!? Fata asta era meseriașă, dar parcă le 
vorbea în limba greacă - cam asta era concluzia judecând după 
fețele lor. Figurat! Ce naiba mai era și asta? 

— Mașina asta îţi aparține? întrebă Chips, trecând la atac. 

Fata își răsuci coada. 

— În măsura în care ne aparţine ceva cu adevărat. Lumea, 
oamenii, nu-i așa, tipule? Știi posesia e, de fapt, o iluzie. Poate 
că nici măcar corpurile noastre nu ne aparţin. Poate că suntem, 
știi, reveriile unui mare spirit. 

Pex clacă. 

— Îți aparţine sau nu mașina? ţipă el, înfigându-și mâna în 
gâtul fetei. 

Fata dădu din cap. Nu mai avea suficient aer în plămâni ca să 
vorbească. 

— Așa mai merge. E cineva înăuntru? 

Fata dădu din cap o dată. 

Pex își mai slăbi strânsoarea. 

— Câţi? 

Fata vorbi în șoaptă, economisindu-și aerul. 

— Șapte. Tata, mama, doi bunici și tripleţii: Beau, Mo și Joe. S- 
au dus să ia sushi. 

Pex se înveseli vizibil. Tripleţi și bunici. Nu prea era rost de 
necazuri pe aici. 

— Bine, așteptăm. Deschide ușa, puștoaico! 

— Sushi? zise Chips. Asta-i pește crud. Ai mâncat vreodată, 
amice? 

Pex o ţinea pe fată de gât, în timp ce ea încerca să descuie 
ușa. 

— Da. Mi-am cumpărat odată de la supermarket. 

— Și a fost bun? 

— Da. L-am pus la prăjit vreo zece minute. N-a fost rău. 

Fata trase în laturi ușa dubiţei și se urcă. Pex și Chips o 
urmară, aplecându-se ca să nu se lovească la cap. Pex îi dădu 
drumul fetei pentru o clipă, ca să se poată urca. Asta a fost 
greșeala lui. Un răpitor bine antrenat nu lasă niciodată un 
prizonier nelegat să îl conducă într-un vehicul pe care nu l-a 
verificat. 

Fata se împiedică din greșeala și căzu în genunchi pe carpeta 
din interior. 

— Sushi, zise Pex. E bun cu cartofi prăjiţi. 

Apoi, pe neașteptate, piciorul fetei îl lovi în piept. Musculosul 
de serviciu se prăbuși fără suflare pe podea. 

— Ups! exclamă fata. Accident. 

Chips se gândi că are cine știe ce coșmar, pentru că era 
imposibil ca o clonă de prinţesă pop să pună la podea dintr-o 
lovitură nouăzeci de kilograme de mușchi și atitudine. 

— Tu... tu abia, îngăimă el. E imposibil. Nu se poate. 

— Ba se poate, zise Juliet, făcând piruete ca o balerină. 

Inelul de jad din coada ei se răsucea încărcat cu forță 
centrifugă. Îl izbi pe Chips direct între ochi, ca o piatră trasă cu 
praștia. Se clătină și ateriză cât era de lung pe canapeaua din 
imitație de piele aflată în spatele lui. 

În spatele ei, Pex începuse să-și revină. Ochii nu i se mai 
învârteau nebunește în orbite, ci se concentrau asupra 
atacatorului. 

— Bună, zise Juliet, aplecându-se deasupra lui. Ghici ce? 

— Ce? întrebă Pex. 

— Sushi nu se prăjește, zise fata, pocnindu-l pe bandit peste 
tâmple. 

Leșină imediat. 

Mulch ieși din baie, încheindu-și buzunarul din spate al 
pantalonilor săi de tunel. 

— Am pierdut ceva? întrebă el. 

e 

Holly plutea pe deasupra centrului oraşului Chicago, cunoscut 
și sub denumirea de Bucla, datorită şoselelor suspendate care 
împrejmuiau zona. Se afla acolo sus din două motive. In primul 
rând, aveau nevoie de unul dintre dispozitivele de scanare cu 
raze X din Turnul lui Spiro, pentru a crea nişte amprente 
tridimensionale. Și în al doilea rând, voia să discute cu Foaly în 
linişte. 

Ochi un vultur de piatră postat pe acoperişul unui bloc de 
locuințe, construit în stilul timpuriu al secolului douăzeci, și 
ateriză pe capul lui. Nu putea zăbovi mai mult de câteva minute 
acolo unde se cocoțase, fiindcă vibraţiile scutului ei ar fi început 
să distrugă piatra. 

Vocea lui Juliet îi zbârnâi în casca din ureche. 

— Căpitane Short, începem. 

— Înțeles, îi răspunse Holly. Câţi inamici? 

— Doi. Mari și proști. 

— Ai nevoie de întăriri? 

— Nu. O să-i leg fedeleș. Puteți discuta când te întorci. 

— OK. O să cobor în cinci minute, după ce voi vorbi cu Foaly. 
A, Și, Juliet, nu le lăsa semne. 

— Înțeles. 

Holly zâmbi. Strașnică mai era Juliet. Ca și Butler, de altfel. 
Așchia nu sare departe de trunchi. Totuși, era și o adevărată 
figură! Până și în timpul unei misiuni de supraveghere, nu putea 
sta nici zece secunde fără să vorbească. Nu avea nimic din 
disciplina lui Butler. Era o adolescentă veselă. Un copil. Artemis 
nu avea niciun drept s-o târască în intrigile lui. Dar avea puştiul 
ăsta irlandez ceva care te făcea să uiţi de orice reţinere. In 
ultimele șaisprezece luni, se luptase cu un trol ca să-l salveze, îi 
vindecase toată familia și se scufundase până și în Oceanul 
Arctic. lar acum era pe punctul de a încălca un ordin direct al 
comandantului Root. 

Deschise canalul de pe frecvenţa LEP. 

— Foaly, mă auzi? 

Timp de câteva secunde nu se auzi nimic. Apoi, vocea 
centaurului izbucni în microfonul din cască. 

— Holly, stai puţin. Nu te aud prea clar. O să ajustez lungimea 
de undă. Vorbește-mi. Spune ceva. 

— Probă de microfon. Unu-doi, unu-doi. Trolii troglodiţi trebuie 
trântiți. 

— Gata. Te-am prins. Limpede. Cum merg lucrurile pe tărâmul 
noroios? 

Holly aruncă o privire la orașul ce se întindea sub ea. 

— Nu prea e noroi. Doar sticlă, oţel și computere. Ți-ar plăcea 
aici. 

— O, nu. Nu-i de mine. La urma urmei, Noroioșii sunt tot 
Noroioși, fie că poartă costume sau doar piei înfășurate în jurul 
corpului. Singurul lucru bun la ei e televiziunea. Aici, la PPTV, nu 
dau decât reluări. Aproape că îmi pare rău că s-a terminat 
procesul goblinilor. Vinovaţi, în unanimitate. Datorită ţie. 
Sentința se aplică luna viitoare. 

Holly se relaxă. 

— Vinovaţi. Slava Domnului! Lucrurile o să revină, în sfârșit, la 
normal. 

Foaly necheză. 

— Normal. Nu prea ești aproape de normal. Și poţi să-ţi iei 
adio de la normal, dacă nu recuperăm jucăria lui Artemis de la 
Spiro. 

Centaurul avea dreptate. Viaţa ei nu prea mai fusese aproape 
de normal de când fusese promovată de la departamentul de 
moravuri la Brigada de Recunoaștere. Dar își dorea, de fapt, o 
viaţă normală? Oare nu ăsta era principalul motiv pentru care se 
transferase de la departamentul de moravuri? 

— Deci, care-i treaba cu apelul ăsta? întrebă Foaly. Ți-era dor 
de casă, nu-i așa? 

— Nu, îi răspunse Holly. 

Și era adevărat. Spiridușul-căpitan nu se gândise nici măcar o 
clipă la Haven City de când Artemis o amestecase în ultima sa 
intrigă. 

— Am nevoie de sfatul tău. 

— Sfatul meu? Pe bune? Asta-i cumva noua modă, de a-mi 
cere ajutorul? Dacă-mi amintesc bine, cuvintele comandantului 
Root au fost: „Te descurci cu ce ai”. Regulile sunt reguli, Holly. 

Holly oftă. 

— Da, Foaly. Regulile sunt reguli. Julius știe cel mai bine. 

— Așa-i. Julius știe cel mai bine, zise Foaly, lipsit de 
convingere. 

— Și, oricum, probabil că tot nu ne-ai putea ajuta. Măsurile de 
securitate ale lui Spiro sunt destul de avansate. 

Foaly fornăi. lar un centaur care fornăie are ceva de spus. 

— Da, sigur. Ce are? Niște conserve de tinichea legate de 
coada unui câine? O, deja tremur. 

— Aș vrea eu. Dar sunt niște chestii în clădirea asta pe care 
nu le-am mai văzut în viaţa mea. Niște chestii deștepte. 

Un mic ecran virtual se deschise în colțul vizorului lui Holly. 
Foaly emitea de la sediul central al poliţiei. Teoretic, n-ar fi 
trebuit să facă asta, mai ales dacă era vorba de o operaţiune 
neoficială. Dar centaurul era curios. 

— Apropo, să știi că m-am prins ce încerci să faci, zise Foaly, 
scuturând din deget. 

— Nu știu la ce te referi, răspunse Holly cu inocenţă. 

— „ȘI, oricum, probabil că tot nu ne-ai putea ajuta. Măsurile 
de securitate ale lui Spiro sunt destul de avansate”, se 
maimuţări centaurul. Încerci să mă faci curios. Nu sunt prost, 
Holly. 

— OK. Poate că asta fac. Dar vrei să știi adevărul-adevărat? 

— Aha. Acum o să-mi spui adevărul. Interesantă tactica asta. 

— Turnul lui Spiro e o adevărată fortăreață. Nu putem intra 
acolo fără ajutorul tău. Până și Artemis recunoaște asta. Nu îţi 
cerem echipamente sau ceva magie în plus. Doar câteva sfaturi 
asupra curenților de aer și ceva ajutor în ceea ce privește 
camerele. Ține liniile libere. Atât te rog! 

Foaly își scărpină bărbia. 

— Nicio cale de acces, zici? Până și Artemis o recunoaște? 

Centaurul abia își mai încăpea în piele. 

— Aveţi imagini? 

Holly își desprinse minicalculatorul de la centură. 

— Artemis a filmat câte ceva în interiorul clădirii, îţi trimit 
chiar acum imaginile prin mail. 

— Am nevoie de un plan al clădirii. 

Holly își întoarse vizorul în stânga și în dreapta, pentru ca 
Foaly să-și poată forma o imagine. 

— De-asta mă și aflu aici sus. Ca să fac o scanare cu raze X. O 
vei avea pe ecran în zece minute. 

Holly auzi un clopoțel în căști. Era semnalul de primire al 
computerului. Mailul ei ajunsese la sediul central al poliţiei. 
Foaly deschise fișierul. 

— Coduri. OK. Camere. Nicio problemă. Stai să vezi ce-am 
scos din camerele de supraveghere. Derulez pe coridoare. 
Param, param pam-pam. Ah, seiful. Capsule sub presiune, 
podele antiseptice. Senzori de mișcare. Camere cu senzori 
termici. Scanare vocală, scanare de retină și gel pentru 
amprente. 

Tăcu. 

— Impresionant pentru un Noroios. 

— Mie-mi spui, consimţi Holly. Ceva mai mult decât niște 
conserve ruginite legate de coada unui câine. 

— Fowl are dreptate. Fără mine n-aveţi nicio șansă. 

— Deci, ne ajuţi? 

Foaly savură momentul. 

— Nu promit nimic... 

— Da'? 

— Dar o să ţin un ecran deschis pentru voi. Însă, dacă apare 
ceva... 

— Am înţeles. 

— Fără garanții. 

— Fără garanţii. Rămân datoare cu un carton de morcovi. 

— Două cartoane. Și o sticlă de suc de gândaci. 

— S-a făcut. 

Faţa centaurului era îmbujorată de bucuria unei noi provocări. 

— O să-ţi fie dor de el, Holly? 

Holly fusese prinsă cu garda jos. 

— De cine să-mi fie dor? întrebă ea, deși știa la ce se referă 
centaurul. 

— De puştiul Fowl, desigur. Dacă planul o să reușească, o să 
fim șterși din memoria lui. Gata cu intrigile neobișnuite sau cu 
aventurile pe nepusă masă. O să ducem o viaţă liniştită. 

Holly evită privirea lui Foaly, deși centaurul n-avea cum s-o 
vadă. 

— Nu, zise ea. N-o să-mi fie dor de el. 

Dar ochii ei spuneau altceva. 

e 

Holly ocoli Turnul de câteva ori, la diferite înălțimi, până când 
scanerul cu raze X acumulă suficiente date pentru a putea 
realiza un model tridimensional. Îi trimise lui Foaly prin mail o 
copie a dosarului și se reîntoarse la dubiță. 

— Parcă-ți spusesem să nu le lași urme, zise Holly aplecându- 
se asupra celor doi ucigași plătiți care zăceau pe podea. 

Juliet ridică din umeri. 

— Ei, nu-i mare brânză, elfule. M-am lăsat dusă de val în toiul 
luptei. Acum lovește-i cu niște scântei albastre și trimite-i acasă. 

Holly își învârti degetul peste vânătaia rotundă de pe fruntea 
lui Chips. 

— Ar fi trebuit să mă vezi. Bang! Bang! Și erau la podea. N-au 
avut nicio șansă. 

O singură scânteie ieși din degetul lui Holly. Vânătaia dispăru 
ca o pată de cafea dizolvată cu apă. 

— Ai fi putut folosi pistolul Neutrino ca să-i imobilizezi, știi, 
nu? 

— Pistolul Neutrino? Și să pierd toată distracţia? 

Căpitanul Short își scoase casca și privi în sus la adolescentă. 

— Dar, Juliet, aici nu e vorba de distracţie. Nu e un joc. 
Credeam că ai înțeles asta după cele întâmplate cu Butler. 

Zâmbetul lui Juliet păli. 

— Știu că nu e un joc, căpitane. Dar poate că așa rezolv eu 
lucrurile. 

Holly continuă s-o fixeze. 


— Ei bine, atunci poate ţi-ai greșit domeniul. 

— Sau poate că tu ești prea învechită pentru acest domeniu, 
protestă Juliet. Dacă ar fi să ne luăm după spusele lui Butler, și 
tu ai fost la vremea ta destul de năvalnică. 

Mulch ieși din baie. De data asta își aplicase un strat de alifie 
protectoare împotriva razelor solare. Era miezul nopţii, dar 
piticul nu voia să-și asume niciun risc. Dacă operaţiunea asta 
avea s-o ia razna - ceea ce era mai mult ca sigur - atunci ar fi 
putut să se facă nevăzut până dimineaţa. 

— Care-i problema, domnițelor? Dacă vă certaţi pentru mine, 
eu zic s-o lăsaţi baltă. Ținând cont de principiile mele, nu ies cu 
alte creaturi, în afară de cele din rasa mea. 

Tensiunea scăzu ca un balon dezumflat. 

— Nici în visele tale cele mai frumoase, ghem de blană, zise 
Holly. 

— Și nici în coșmarurile tale, o completă Juliet. lar după 
principiile mele, n-o să ies niciodată cu o creatură care locuiește 
într-un morman de mizerie. 

Mulch râmase netulburat. 

— Amândouă sunteţi în faza de negare. Am acest efect 
asupra femeilor. 

— Nu mă-ndoiesc, zise Holly zâmbind răutăcios. 

Căpitanul LEP deplie o masă dosită, pe care își puse casca. 
Răsuci butonul pentru proiectare al camerei din cască și 
deschise un plan tridimensional al Turnului lui Spiro. O reţea de 
linii verzi se învârtea prin aer. 

— Și acum fiţi atenţi. lată care-i planul. Echipa unu va 
pătrunde arzând o bucată din zidul de la etajul optzeci și cinci. 
Aici. Echipa doi va pătrunde prin ușa de pe pista de aterizare a 
elicopterelor. Aici. 

Holly indică intrările, lovind ușurel cu degetul locurile marcate 
de pe ecranul minicomputerului ei de voiaj. O vibraţie portocalie 
apăru pe schema virtuală. 

— Foaly a fost de acord să ne dea o mâna de ajutor, așa că ne 
va ghida prin curenţii de aer. Juliet, vreau să iei acest 
minicomputer. Îl poţi folosi ca să ţinem legătura în timp ce 
acţionăm. Ignoră simbolurile gnomice. Îţi vom trimite noi 
informaţiile de care ai nevoie. Totuși, ar fi mai bine să porți o 
cască în ureche ca să-i tăiem sonorul. N-avem nevoie de vreun 
apel care să pice într-un moment nepotrivit. Zimţii aceia de sub 

ecran sunt, de fapt, un microfon. Sensibil la orice șoaptă. Așa că 
nu va fi nevoie să ţipi. 

Juliet își prinse la mână calculatorul de mărimea unei cărți de 
credit. 

— Care sunt echipele și ce obiective au? 

Holly păși în imaginea tridimensională. Era înconjurată de o 
orgă de lumini. 

— Echipa unu se ocupă de cei de la supraveghere și schimbă 
tuburile de oxigen ale gărzilor din seif. Echipa doi merge după 
cutie. Simplu. Vom merge câte doi. Tu cu Mulch, eu cu Artemis. 

— O, nu, zise Juliet. Eu trebuie să merg cu Artemis. E 
protejatul meu. Fratele meu ar sta lipit de Artemis. Și eu la fel. 

Holly ieși din hologramă. 

— N-o să funcţioneze. Tu nu poți nici să zbori, nici să te caţări 
pe ziduri. Trebuie să fie câte un spiriduș în fiecare echipă. Dacă 
nu-ți convine, n-ai decât să te iei de Artemis data viitoare când 
vă veți întâlni. 

Juliet se încruntă. Era logic. Sigur că da. Planurile lui Artemis 
erau întotdeauna logice. Acum era destul de clar de ce Artemis 
nu le spusese încă de acasă întregul plan. Știa că ea ar fi fost 
împotrivă. Era și-așa suficient de rău că fuseseră separați mai 
mult de șase ore. Dar cea mai dificilă fază a misiunii abia acum 
avea să înceapă. lar Artemis nu avea niciun Butler alături. 

Holly intră la loc în hologramă. 

— Echipa unu, tu și Mulch, va cățăraţi pe Turn și ardeţi o 
bucată din zidul de la etajul optzeci și cinci. Acolo, veţi pune 
această clemă video pe un cablu al camerelor de supraveghere. 

Holly ridică o chestie care arăta ca o încrengătură de fire. 

— Fibră optică încărcată, explică ea. Permite piratarea de la 
distanţă a oricărui sistem video. După ce vom implanta asta, 
Foaly ne va putea trimite în câști imagini de la toate camerele 
de supraveghere din clădire. De asemenea, el poate trimite 
camerelor imaginile pe care își dorește să le vadă ceilalți. 
Totodată, veţi înlocui tuburile de oxigen cu propriul nostru 
cocktail. 

Juliet își puse clema video în buzunarul de la jachetă. 

— Eu o să intru de pe acoperiș, continuă Holly. De-acolo mă 
voi îndrepta spre camera lui Artemis. De îndată ce vom primi 
OK-ul de la echipa unu, vom pleca după C Cub. 

— Faci să pară totul atât de ușor! zise Juliet. 

Mulch râse. 
— Intotdeauna face așa, zise Mulch. Dar niciodată nu-i ușor. 


ECHIPA UNU, JOS, 
LÂNGĂ TURNUL LUI SPIRO 


Juliet Butler era antrenată pentru șapte tipuri de arte 
marţiale. Învăţase să-și ignore durerea și oboseala. Putea îndura 
torturi atât de ordin fizic, cât și psihologic. Dar nu era suficient 
de pregătită pentru ce avea să îndure doar ca să pătrundă în 
clădire. 

Turnul n-avea niciun punct mort. Activităţile se desfășurau 
douăzeci și patru de ore din douăzeci și patru, pe orice parte a 
clădirii. Așa că se văzură nevoiţi să-și înceapă ascensiunea de 
pe trotuar. Juliet se învârti cu mașina, încercând de două ori să o 
parcheze cât mai aproape de zid cu putinţă. 

leșiră prin trapa de pe acoperiș, înveliţi într-o folie de camuflaj 
de la Holly. Juliet era prinsă de Centura Lunară, legată în jurul 
mijlocului lui Mulch. 

Ciocăni în casca lui Mulch. 

— Puti. 

Răspunsul lui Mulch îi răsună în emițătorul din ureche. 

— Poate, pentru tine. Dar pentru o femeie pitic, ăsta-i mirosul 
virilităţii. Pentru mine, tu ești cea care pute, Noroioaso. Miroși ca 
niște sconcși nespălaţi de două luni. 

Holly își scoase capul prin trapa de pe acoperiș. 

— Potoliţi-vă, șuieră ea printre dinţi. Amândoi. Avem un 
program fix de respectat, în caz c-aţi uitat. Juliet, scumpul tău 
protejat e blocat într-o cameră și m-așteaptă să apar. E deja 
patru și cinci. Gărzile ar trebui să se schimbe în mai puţin de o 
oră. lar eu trebuie să termin și cu hipnotizarea nătângilor ălora. 
Avem la dispoziţie cincizeci și cinci de minute. Haideţi să nu ne 
pierdem vremea certându-ne. 

— De ce nu ne poţi duce în zbor până pe pervaz? 

— Strategie militară de bază. Dacă ne răspândim, atunci una 
dintre echipe poate reuși. Dacă rămânem împreună, atunci când 
pică unul pică și ceilalţi. Dezbină și cucerește. 


Cuvintele ei o treziră pe Juliet la realitate. Elful avea dreptate, 
iar ea ar fi trebuit să știe asta. Işi pierdea din nou concentrarea 
într-un moment crucial. 

— OK, să-i dăm drumul. O să-mi ţin respiraţia. 

Mulch își băgă ambele mâini în gură, sugând orice urmă de 
alifie de prin pori. 

— Ține-te bine, zise el scoțându-și mâinile din gură. Pornim. 

Piticul își îndoi picioarele sale puternice și sări doi metri pe 
zidul Turnului lui Spiro. Juliet atârna ca un cârlig de undiţă și 
vedea totul încețoșat de parcă s-ar fi aflat sub apă. Partea 
proastă cu Centura Lunară era că, odată cu imponderabilitatea, 
aveai parte și de o senzaţie de lipsă de coordonare în mișcări, 
precum și de o stare de greață. Centurile Lunare fuseseră 
proiectate pentru a transporta obiecte, nu creaturi magice, și 
cu-atât mai puţin oameni. 

Mulch nu băuse nimic de câteva ore, ceea ce-i dilatase porii. 
Sorbeau zgomotos, lipindu-se ca niște ventuze de suprafaţa 
externă plană a Turnului lui Spiro. Dorful evita geamurile 
fumurii, lipindu-se de grinzile din metal. Deși cei doi erau înveliţi 
în folia de camuflaj, membrele le cam ieșeau în relief, ceea ce i- 
ar fi putut da de gol. Sutele de micro-senzori din care era făcută 
folia, captau și reflectau imaginile din mediu. Dar o singură 
picătură de ploaie ar fi putut distruge totul. 

Mulch se căţăra într-un ritm alert. Degetele sale extrem de 
flexibile se curbau apucându-se de micile scobituri din zid. lar 
acolo unde nu dădea peste scobituri, porii lui Mulch se lipeau de 
suprafața netedă. Barba sa se răspândise ca un evantai sub 
vizorul din cască, sondând suprafaţa clădirii. 

Juliet nu se putu abţine să-l întrebe. 

— Barba ta e puţin cam ciudată. Ce face? Caută vreo 
spărtură? 

— Vibraţii, mormăi Mulch. Senzori, prezențe, oameni de 
serviciu. 

Evident că n-avea să-și consume energia folosind propoziţii 
complete. 

— Dacă ne detectează vreun senzor de mișcare, ne-am ars. 
Cu folie sau fără. 

Juliet nu putea să-și condamne partenerul că-și economisește 
energia. Până sus mai aveau ceva de mers. Drept înainte. 

Vântul se înteţise după ce ieșiră de la adăpostul clădirilor din 
vecinătate. Curenţii de aer îi trăgeau picioarele și Juliet flutura 
ca o eșarfă la gâtul dorfului. Nici nu-și mai ducea aminte de 
când nu se mai simţise atât de neajutorată. Rar îi scăpa ceva de 
sub control. Dar în situaţia de faţă, toate antrenamentele ei nu-i 
foloseau la nimic. Viaţa ei era în mâinile lui Mulch. În întregime. 

Etajele alunecau sub ei într-o ceață de sticlă și metal. Vântul 
trăgea cu dinţi de ei, amenințând să-i arunce în noapte. 

— E cam multă umezeală pe-aici din cauza vântului, zise 
piticul abia respirând. Nu mai rezist multă vreme. 

Juliet își scoase un deget și îl plimbă de-a lungul zidului. Era 
alunecos și avea picături mici de umezeală. Folia de camuflaj 
sclipea pe măsură ce vântul încărcat de umezeală îi subţia 
micro-senzorii. Câteva bucăţi din folie cedaseră cu totul. Arăta 
ca un panou electric suspendat în noapte. De altfel, parcă 
întreaga clădire se legăna, încercând să se descotorosească de 
un dorf obosit și de pasagerul său. 

In cele din urmă, degetele piticului se agăţară de pervazul 
etajului optzeci și cinci. Mulch se sui pe pervazul îngust și scrută 
clădirea prin vizor. 

— Încăperea asta nu e bună, zise el. Vizorul meu detectează 
două aparate cu senzori de mișcare și un laser. Va trebui să 
găsim alt loc. 

Cobori în grabă de pe pervaz, cu mișcări precise, ca o capră 
neagră. La urma urmei, asta îi era meseria. Dorfii nu prea 
cădeau. Decât dacă erau împinși. Juliet îl urmă precaută. Nici 
măcar Academia lui Madam Ko n-ar fi reușit s-o pregătească 
pentru așa ceva. 

În sfârșit, Mulch găsi o fereastră care îl mulţumi. 

— E-n regulă, se auzi vocea lui în casca din urechea lui Juliet. 
Avem un senzor mort. 

Părul său din barbă se lipi de geam. 

— Nu simt niciun fel de vibraţie, deci nu e niciun fel de 
aparatură electrică. Și nu se aude nici vreo conversaţie. Pare să 
fie sigur. 

Mulch turnă pe ochiul de geam niște diluant de rocă de-al 
dorfilor. Geamul se dizolvă imediat, lăsând o dâră de lichid 
vâscos pe covor. Cu puțin noroc, spărtura ar fi putut rămâne 
nedescoperită un weekend întreg. 


— Beah! făcu Juliet. Chestia aia pute aproape la fel de rău ca 
și tine. 

Mulch nu se deranjă să-i mai răspundă la insultă, preferând, în 
schimb, să se strecoare înăuntru, la adăpost. 

Își verifică cronometrul selenar din vizor. 

— Patru și douăzeci. Ora pământească. Am rămas în urmă. Să 
mergem. 

Juliet sări înăuntru pe fereastră. 

— Tipic pentru Noroioși, zise Mulch. Spiro cheltuiește milioane 
pe sistemul de securitate și totul se duce de râpă din cauza unui 
acumulator. i 

Juliet scoase un Neutrino 2000. li îndepărtă capacul de 
siguranţă. Și apăsă butonul de pornire. O luminiţă se făcu din 
verde roșie. 

— Încâ n-am intrat, zise ea îndreptându-se spre ușă. 

— Așteaptă! zise Mulch în șoaptă apucând-o de braţ. Camera! 

Juliet îngheţă. Uitase de cameră. Abia dacă intraseră de un 
minut, și ea deja făcea greșeli. „Concentrează-te, fetiţo, 
concentrează-te.” 

Mulch își îndreptă vizorul către camera de supraveghere. 
Filtrul ionic din cască lumină circuitele camerei: un val de lumină 
aurie și scânteietoare. Camera nu putea fi ocolită. 

— Nu există nicio zonă de trecere, zise el. lar cablul de la 
cameră e în spatele cutiei. 

— Va trebui să ne ghemuim sub folia de camuflaj și să ne 
strecurăm, zise Juliet strâmbând din nas cu gândul la o 
asemenea idee. 

Imaginea lui Foaly apăru pe ecranul minicomputerului ei de la 
mână. 

— Aţi putea. Dar, din nefericire, folia nu este invizibilă și pe 
ecran. 

— De ce? 

— Lentilele camerelor sunt mai performante decât ochii 
oamenilor. Ai văzut vreodată o fotografie la televizor? Camera o 
descompune în pixeli. Dacă o să ieșiți pe coridor în folia de 
camuflaj, veți arăta ca doi oameni în spatele unui ecran de 
proiecție. 

Juliet se uită aspru la ecran. 

— Mai e și altceva, Foaly? Poate că podeaua o să se 
transforme într-un bazin de acid? 

— Mă-ndoiesc. Spiro e bun, dar nu se compară cu mine. 

— Nu poţi să întrerupi imaginea, căluțule? îl întrebă Juliet în 
microfonul computerului. Nu poți să le transmiţi o imagine falsă 
un minut? 

Foaly își scrâșni dinţii lui de căluț. 

— Sunt atât de neînțeles! Nu, nu pot să le întrerup imaginea 
decât dacă sunt conectat, așa cum am fost în timpul asediului 
de la conacul Fowl. Pentru asta v-am dat mufa video. Mă tem că 
de acum înainte sunteţi pe cont propriu. 

— O s-o distrug cu Neutrino 2000, atunci. 

— Nici gând. O explozie de neutrin va scoate, cu siguranţă, o 
cameră din circuit, și va provoca, probabil, o reacţie în lanţ în 
toată rețeaua. Ai putea la fel de bine să joci sârba pentru Arno 
Blunt. 

Juliet lovi tocul de la geam de nervi. Se poticnea încă de la 
primul obstacol. Fratele ei ar fi știut ce să facă. Dar se afla 
dincolo de Atlantic. Doar șase metri de coridor îi separau de 
cameră. Dar era ca și cum i-ar fi separat un kilometru de sticlă 
spartă. 

Işi dădu seama că Mulch își descheia buzunarul din dos. 

— Da, minunat. Acum omulețul are nevoie de o pauză pentru 
mers la oliţă. Să știi că nu prea ţi-ai găsit momentul. 

— O să-ţi ignor ironiile, zise Mulch lungindu-se pe podea. 
Pentru că știu ce le face Spiro oamenilor pe care nu-i place. 

Juliet îngenunche lângă el. Dar nu prea aproape. 

— Sper că următoarele tale cuvinte vor fi: „Am un plan!” 

Se pare că dorful încerca să ţintească ceva cu fundul. 

— De fapt... 

— Doar nu vorbești serios. 

— Extrem de serios. Am o forță destul de mare în dotare. 

Juliet nu se putu abține să zâmbească. Mititelul ăsta era un 
dorf din același aluat ca și ea. Metaforic, vorbind. Improviza. Așa 
cum ar fi făcut și ea. 

— Tot ce trebuie să facem e să răsucim camera cam cu 
douăzeci de grade, și vom avea drum liber către cablu. 

— Și o să faci asta cu... puterea vântului? 

— Exact. 

— Și zgomotul? 

Mulch îi făcu semn cu ochiul. 

— Tăcut, dar mortal. Sunt un profesionist. Nu trebuie decât să 
mă strângi de degetul mic de la picior la semnalul meu. 

În ciuda antrenamentelor dure pe unele dintre cele mai dificile 
terenuri din lume, Juliet nu era încă pregătită pentru un atac cu 
vânturi. 

— Trebuie să iau și eu parte la chestia asta? Mie mi se pare 
genul de operaţiune pentru o singură persoană. 

Mulch scrută ţinta și își potrivi posteriorul ca atare. 

— E nevoie de precizie. Am nevoie de un artilerist care să 
apese pe trăgaci, pentru ca eu să mă pot concentra asupra 
țintei. Știința reflexelor a fost demonstrată pe dorfi. Fiecare 
parte a piciorului corespunde unei părți a corpului. Și, din 
întâmplare, degețelul mic de la piciorul stâng este conectat la 
mine cu... 

— OK, zise Juliet în grabă. Am prins ideea. 

— Păi, atunci să-i dăm drumul. 

Juliet îi scoase cizma lui Mulch. Șosetele sale îi lăsau degetele 
libere. Așadar, cinci degete păroase se zbânţuiau cu o 
dexteritate nemaivăzută. 

— Ești sigur că nu mai există vreo altă soluție? 

— Doar dacă n-ai tu vreo idee mai bună. 

Juliet strânse delicat degetul, în timp ce firele de păr negre și 
cârlionţate se dădeau la o parte ca să-i înlesnească accesul 
către articulaţii. 

— Acum? 

— Așteaptă. 

Dorful își linse degetul arătător și testă aerul. 

— Nu e vânt. 

— Nu încâ, mormăi Juliet. 

Mulch își stabili ținta. 

— OK. Strânge. 

Juliet își ţinu respiraţia și strânse articulaţia. Presiunea se 
propagă prin piciorul lui Mulch într-o serie de smucituri. Piticul 
se chinuia să-și menţină ţinta, în ciuda zdruncinăturilor. 
Presiunea i se strânse în abdomen și îi explodă prin gaura din 
dos, cu o bufnitură surdă. 

— Prea sus, se plânse Mulch. L-am încărcat prea tare. 

Bula de aer se urcă în spirală spre tavan, răspândind un miros 
de ceapă. ` 

— la-o la dreapta, o îndemnă Mulch. Incă puțin. 


Proiectilul neobișnuit se ciocni de perete cam la un metru 
deasupra țintei. Din fericire, ricoșă în cameră și o răsuci ca pe o 
farfurie aflată în vârful unui băț. Intrușii așteptară cu răsuflarea 
întretăiată să se oprească din răsucit. Camera scârţțâi și se opri, 
în sfârșit, după ce executase vreo douăsprezece rotații. 

— Ei? întrebă Juliet. 

Mulch se ridică și verifică fluxul ionic al camerei prin vizorul 
său. 

— A fost cu noroc, zise el încet. Foarte mult noroc. Avem cale 
liberă. 

Işi închise clapeta de la pantaloni peste dosul încă fumegând. 

— A trecut ceva de când n-am mai lansat o torpilă. 

Juliet scoase clema din buzunar și o flutură prin faţa vizorului 
pentru ca Foaly să o poată vedea. 

— Deci leg chestia asta în jurul oricărui cablu, nu-i așa? 

— Nu, domnişoară noroioasă, oftă Foaly, încântat de postura 
sa de geniu neînțeles. Chestia aia e o bucăţică complexă de 
nanoelectronică, îmbunătăţită cu micro-filamente, care se 
comportă ca niște receptori, emiţători și fixatori. Firește că-și 
trage energia din propriul sistem de supraveghere al Noroioșilor. 

— Firește, zise și Mulch, încercând să-și ţină ochii deschişi. 

— Trebuie să te asiguri că este bine fixată pe unul dintre 
cablurile video. Din fericire senzorii ei nu au nevoie să intre în 
contact decât cu un singur fir. 

— Și care sunt firele video? 

— Păi... toate. 

Juliet mormăi. 

— Deci o leg în jurul oricărui cablu? 

— Cam așa ceva, consimţi centaurul. Dar s-o legi strâns. 
Toate filamentele trebuie să penetreze cablul. 

Juliet se întinse, alese un fir la întâmplare și prinse clema în 
jurul lui. 

— E bine? 

Se așternu tăcerea pentru câteva secunde, timp în care Foaly 
aștepta să intre pe recepţie. In subteran, o serie de ferestre 
începură să apară pe ecranul cu plasmă al centaurului. 

— Perfect. Avem ochi și urechi. 

— Păi, atunci să-i dăm drumul, zise Juliet nerăbdătoare. 
Pornește banda. 

Foaly irosi încă un minut pentru a ţine o altă predică. 


— Chestia asta e ceva mai mult decât o simplă bandă, 
domnișoară. Sunt pe cale de a șterge în totalitate șabloanele de 
mișcare ale camerelor de înregistrare. Cu alte cuvinte, imaginile 
camerelor de supraveghere vor fi aceleași, cu o singură 
excepţie: voi nu veţi apărea pe ecrane. Aveţi grijă doar să vă 
mișcaţi tot timpul. Dacă staţi deveniți vizibili. Mișcaţi încontinuu 
ceva. Chiar și degetul mic. 

Juliet verifică ceasul digital de pe ecranul minicomputerului pe 
care-l avea la mână. 

— Patru și jumătate. Trebuie să ne grăbim. 

— Bine. Biroul departamentului de securitate este pe celălalt 
coridor. O luăm pe drumul cel mai scurt. 

Juliet proiectă holograma. 

— O luăm în jos pe coridorul ăsta, cotim de două ori la 
dreapta și-am ajuns. 

Mulch trecu peste ea și se urcă pe perete. 

— Am spus drumul cel mai scurt, Noroioaso. Gândește în 
ansamblu. 

Pătrunseră într-un birou de director: cu o panoramă a zgârie- 
norilor și tapetat de sus până jos cu rafturi din lemn de pin. 
Mulch dădu la o parte câteva rafturi și ciocăni în peretele din 
spatele lor. 

— Perete fals, zise el. Perfect. 

Juliet închise ușa. 

— Fără moloz, piticule. Artemis a spus să nu lăsăm nicio 
urmă. 

— Stai liniștită. Nu sunt dezordonat la masă. 

Mulch își descleștă fălcile și își lărgi cavitatea bucală. Apoi își 
deschise gura la o suta șaptezeci de grade și luă o îmbucătură 
pe cinste din perete. Dinţii săi ca niște lespezi tocară în câteva 
secunde amestecul de ghips și carton. 

— Niţel cam uscat, comentă el. Cam greu de-nghiţit. 

După încă trei îmbucături, se aflau deja în partea cealaltă. 
Mulch păși în biroul de alături fără să scape vreo firimitură din 
gură. Juliet îl urmă, trăgând rafturile după ea ca să acopere 
gaura. 

Biroul acesta în care intraseră nu era la fel de aerisit ca 
primul. Probabil că era colțul întunecat al vreunui 
vicepreședinte. Fără vreo panoramă a orașului, și decorat cu 
rafturi metalice. Juliet aranjă rafturile astfel încât să acopere 

intrarea proaspăt săpată. Mulch îngenunche lângă ușă. lar părul 
din barba i se lipi de lemn. 

— Ceva vibrații pe-afară. Probabil vreun compresor. Nimic 
neobișnuit și nici urmă de conversaţie. Cred că e-n ordine. 

— Ai fi putut să mă întrebi pe mine, îi zise Foaly în cască. La 
urma urmei, eu sunt ăla care are imagini de la toate camerele 
de supraveghere din clădire. Asta-nseamnă, peste două sute de 
camere, în caz că erai interesat. 

— Îți mulţumesc că ne-ai pus la curent cu ultimele știri. Deci, 
e liber? 

— Da. Extrem de liber. Nu-i nimeni la etajul ăsta, cu excepţia 
ofițerului de serviciu din holul de la intrare. 

Juliet scoase două tuburi gri din rucsac. 

— OK. Acum trebuie să-mi dovedesc măiestria. Tu stai aici. N- 
ar trebui să dureze mai mult de un minut. 

Juliet crăpă ușa, ieși și se strecură pe coridor în bocancii ei cu 
talpă de cauciuc. Coridorul era luminat de spoturile 
asemănătoare celor de pe pistele de aterizare, care fuseseră 
inserate în covor; o altă sursă de lumină mai erau și ledurile de 
deasupra ieșirilor în caz de incendiu. 

Schița de pe ecranul minicomputerului de la mână îi arăta că 
mai are cincisprezece metri până la biroul de pază. Apoi, nu-i 
mai rămânea decât să spere că vestiarul cu tuburile de oxigen 
nu era încuiat. De ce-ar fi fost încuiat? De parcă tuburile de 
oxigen n-ar fi fost niște obiecte cu grad ridicat de risc. Cel puțin 
ar fi fost avertizată în caz că personalul era prin preajmă. 

Juliet străbătu ca o panteră coridorul, în timp ce covorul îi 
amortiza zgomotul pașilor. Când ajunse la ultimul colț se așeză 
la pământ, își scoase nasul și adulmecă. Putea vedea podeaua 
postului de securitate. Exact așa cum le spusese și Pex sub 
influența magiei, tuburile de oxigen ale gărzilor din seif erau 
așezate pe o poliţă în faţa biroului. 

Era un singur paznic de serviciu, care urmărea un meci de 
baschet la un televizor sport. Juliet se târî pe burtă până ajunse 
exact sub poliţa cu pricina. 

Paznicul stătea cu spatele la ea, concentrându-se asupra 
meciului. 

— Ce naiba? strigă bărbatul, care era de mărimea unui 
frigider. 

Observase ceva pe unul dintre monitoarele de supraveghere. 

— Mișcă-te! îi șopti Foaly în ureche lui Juliet. 

— Ce? 

— Mișcă-te! Apari pe monitor. 

Juliet își mișcă degetele de la picioare. Uitase că trebuia să se 
miște încontinuu. Butler nu ar fi uitat niciodată. 

Deasupra ei, paznicul aplică monitorului una dintre măsurile 
clasice de reparaţie: lovi carcasa cu pumnul. Silueta neclară 
dispăru. 

— Paraziţi, mormăi el. Sateliții ăștia TV tâmpiţi. 

Juliet simţi o picătură de sudoare alunecându-i pe nas. Tânăra 
Butler se întinse încet și înlocui tuburile de oxigen cu alte două 
tuburi de oxigen. „Tuburi de oxigen” e cam impropriu spus. 
Pentru că în acele tuburi nu se afla oxigen. 

Se uită la ceas. Poate că era deja prea târziu. 


ECHIPA DOI, 
DEASUPRA TURNULUI LUI SPIRO 


Holly plutea la șase metri deasupra Turnului lui Spiro, 
așteptând să se aprindă luminiţa verde. Nu era prea liniștită în 
ceea ce privește operaţiunea asta. Existau prea multe variabile. 
Dacă misiunea n-ar fi fost atât de importantă pentru viitorul 
civilizaţiei elfilor, ar fi refuzat să ia parte la ea de la bun început. 

lar starea ei de spirit nu se îmbunătăţțea pe măsură ce 
noaptea devenea mai adâncă. Membrii echipei unu se dovedeau 
a fi extrem de lipsiţi de profesionalism, ciondănindu-se ca doi 
adolescenţi. Deși, ca să fim cinstiţi, Juliet era încă o adolescentă. 
lar Mulch, pe de altă parte, n-ar fi putut să-și amintească de 
copilărie nici măcar cu ajutorul unei enciclopedii. 

Căpitanul Short urmărea progresele echipei unu în vizorul 
căștii, tresărind la fiecare mișcare. În cele din urmă, Juliet 
reușise să schimbe tuburile. 

— Acţionează! îi ordonă Mulch făcând tot posibilul să sune cât 
mai marțial. Repet: acționează. Avem o situaţie de criză. Cod 
roșu. 

Holly îi închise canalul lui Mulch, exact în timpul unei explozii 
de râs a dorfului. Dacă era ceva în neregulă, Foaly ar fi deschis 
un ecran în vizorul căștii ei. 

Sub ea, Turnul lui Spiro ţintea spaţiul ca o rachetă uriașă. lar 
ceața de la baza lui contribuia la această iluzie. Holly își potrivi 
aripile pentru aterizare și cobori încet către pista pentru 
elicoptere de pe acoperișul clădirii. Activă fișierul cu imaginile 
înregistrate de Artemis la intrarea în Turn și le dădu cu 
încetinitorul acolo unde Spiro tastase codul de acces. 

— Mersi, Spiro, jubilă ea tastând codul. 

Ușa se deschise fără zgomot. Luminile se aprinseră în mod 
automat de-a lungul scării. Era câte o cameră de supraveghere 
la fiecare 6 metri. Nici urmă de ascunzătoare. Dar asta nu o 
deranja pe Holly, întrucât camerele nu puteau pătrunde dincolo 
de scuturile magice. Decât dacă erau din acelea cu rezoluție 
mare. Și chiar și-așa, cadrele trebuiau revăzute cu încetinitorul 
pentru a ochi un elf. Un singur om reușise vreodată să facă asta. 
Un irlandez care avea doisprezece ani la vremea respectivă. 

Holly pluti pe deasupra scărilor, activându-și laserul cu argon 
din vizor. Întreaga clădire putea fi înțesată cu raze-laser și ea 
avea să afle de ele abia atunci când va declanșa vreo alarmă. 
Până și un elf era suficient de greu pentru a bloca o rază laser, 
chiar și pentru o nanosecundă. Imaginea din faţa vizorului 
căpătă o nuanţă violacee. Nu existau niciun fel de raze. Dar era 
sigură că nu va mai avea norocul ăsta și când se vor apropia de 
seif. 

Holly își continuă drumul de-a lungul ușilor de oțel ale liftului. 

— Artemis se află la etajul optzeci și patru, îi zise Foaly. Seiful 
e la etajul optzeci și cinci, iar apartamentul de lux al lui Spiro se 
află la etajul optzeci și șase, unde suntem acum. 

— Cum sunt pereţii? 

— Conform spectrometrului, majoritatea din placaj, stâlpi de 
oțel și lambriuri de lemn la pereţii despărțitori. În timp ce 
încăperile importante au pereţi din oţel solid. 

— Lasa-mă să ghicesc: camera lui Artemis, seiful și 
apartamentul lui Spiro. 

— La fix, căpitane. Dar nu te panica. Ți-am trasat ruta cea mai 
scurtă. Ți-o trimit chiar acum în cască. 

Holly așteptă câteva secunde până când semnalul vizual din 
colțul ecranului ei o anunţă că primise un e-mail. 

— Deschide e-mail-ul, zise ea clar în microfonul din cască. 

O rețea de dungi verzi luminoase i se desfășură pe tot 
ecranul. Traseul ei era marcat printr-o linie roșie, groasă. 

— Urmează traseul, Holly. E lipsit de pericole. Fără supărare. 

— Nici nu m-am supărat, pentru moment. Dar dacă ăsta n-o 
să funcţioneze, o să fiu așa supărată, că n-o să mă recunoști. 

Linia roșie o călăuzi direct în lift. Holly pluti în cutia metalică și 
cobori la etajul optzeci și cinci. Lumina călăuzitoare o conduse 
pe coridor. 

Încercă ușa unui birou din stânga ei. Era încuiată. Evident. 

— O să-mi dezactivez scutul ca să sparg ușa. Ești sigur că nu 
o să apar pe vreun monitor? 

— Bineînţeles, zise Foaly. 

Holly își imagina îmbufnarea lui copilăroasă. 

Căpitanul Short își dezactivă scutul și scoase un dispozitiv 
multifuncțional de la centură. Avea să scaneze cu razele X ale 
dispozitivului mecanismele  încuietorii, după care avea să-l 
folosească asemenea unei chei. Ba chiar îl și răsuci în broască. 
Desigur, dispozitivul nu putea fi aplicat decât pentru yale 
normale, pe care Noroioșii încă le mai foloseau - în ciuda 
faptului că nu prea te puteai baza pe ele. 

Ușa se deschise în mai puţin de cinci secunde. 

— Cinci secunde, zise Holly. Chestia asta are nevoie de o 
baterie nouă. 

Linia roșie din vizor o îndrumă către centrul biroului și apoi se 
așeză perpendicular pe podea. 

— Lasă-mă să ghicesc. Artemis e chiar aici dedesubt. 

— Da. Și doarme, judecând după imaginile pe care le 
recepţionez de la camera.-iris. 

— Parcă spuneai că totuși celula e căptușită cu oţel solid? 

— Exact. Dar nu există senzori de mișcare în ziduri sau în 
tavan. Deci, nu trebuie decât să topești o porțiune din zidurile 
camerei. 

Holly își scoase pistolul Neutrino 2000. 

— O, deci asta-i tot? 

Alese un loc la baza peretelui pe care se afla aparatul de aer 
condiţionat și dădu la o parte covorul. Dedesubt, podeaua era 
mată și metalică. 

— Fără urme, nu uita! îi spuse Foaly în cască. Este extrem de 
important. 

— O să-mi fac griji pentru asta mai târziu, zise Holly reglând 
aparatul de aer condiționat pe butonul de absorbţie. 

Deocamdată, trebuie să-l scot odată de-acolo. Avem un program 
de urmat. 

Holly reglă capacitatea pistolului, sporind concentraţia razei, 
astfel încât să topească podeaua de metal. Un fum înecăcios se 
ridică din gaura topită, care fu instantaneu absorbit de aparatul 
de aer condiţionat. 

— Artemis nu-i singura persoană de pe-aici care are ceva 
creier, murmură Holly, cu faţa asudată, în ciuda atmosferei 
reglabile din cască. 

— Aerul condiționat împiedică declanșarea alarmei de 
incendiu. Bine gândit. 

— S-a trezit? întrebă Holly, lăsând ultimii doi centimetri dintr- 
un pătrat cu latura de jumătate de metru netăiaţi. 

— „Cu ochii mari și coada sus”, ca să folosim o expresie de-a 
centaurilor. Să știi că un laser care sfredelește tavanul are, în 
general, un astfel de efect. 

— Perfect, zise căpitanul Short, topind și porţiunea care mai 
rămăsese. 

Bucata de metal se răsuci și se desprinse. 

— Chestia aia n-o să facă zgomot? 

Holly urmări porţiunea cum cade. 

— Mă îndoiesc, zise ea. 


e Capitolul 10 + Stângacii 


TURNUL LUI SPIRO, 
CELULA LUI ARTEMIS FOWL 


Artemis medita în momentul în care prima lovitură de laser 
atinse tavanul. Se ridică din poziţia lotus, își trase un pulover 
peste pijamale și aranjă câteva perne pe podea. 

Câteva minute mai încolo, o bucată de metal căzu din tavan. 
Impactul cu podeaua fu atenuat de perniţe. Chipul lui Holly 
apăru în gaura din tavan. 

Artemis îi arătă pernele. 

— Mi-ai ghicit intenţiile. 

Holly dădu din cap. 

— Atât de previzibil la doar treisprezece ani. 


— Presupun că ai evacuat fumul cu ajutorul aparatului de aer 
condiționat. 

— Exact. Cred că deja începem să ne cunoaștem prea bine. 

Holly desfășură o frânghie de la centură și o cobori în 
încăpere. 

— Leagă-te de capătul celălalt, și eu o să te ridic. 

Artemis făcu întocmai și după câteva secunde se strecura prin 
gaură. 

— Îl avem pe domnul Foaly de partea noastră? întrebă el. 

Holly îi dădu lui Artemis o cască de pus în ureche. 

— Întreabă-l și singur. 

Artemis își puse minunea tehnologică. 

— Ei bine, Foaly, uimește-mă. 

Dedesubt, în Haven City, centaurul își frecă mâinile cu 
satisfacție. Artemis era singurul care-i înțelegea cu adevărat 
prelegerile. 

— O să-ţi placă la nebunie chestia asta, Noroiosule. Nu numai 
că v-am șters imaginea de pe monitoare, inclusiv partea cu 
prăbușirea tavanului, dar am creat și o clonă a lui Artemis. 

Artemis era intrigat. 

— O clonă virtuală? Serios? Cum ai făcut chestia asta? 

— De fapt, a fost destul de simplu, zise Foaly cu o falsă 
modestie. Am sute de filme de-ale voastre. Am preluat secvenţa 
din Marea Evadare în care Steve McQueen e ţinut prizonier și i- 
am modificat hainele. 

— Și faţa? 

— Aveam câteva cadre de la ultima ta vizită prin Haven. Le- 
am compilat și... voilà! Clona poate face tot ce-i spun, când îi 
spun. Deocamdată, doarme. Dar cred că peste jumătate de oră 
o s-o trimit la baie. 

Holly își înfășură sfoara la loc în centură. 

— Minunea tehnicii moderne. Cei din LEP toarnă o groază de 
bani departamentului tău, Foaly, și tu nu poţi face mai mult 
decât să trimiţi Noroioși la toaletă. 

— Mai bine ai fi drăguță cu mine, Holly. Îţi fac o mare favoare. 
Dacă Julius ar ști că te ajut ar fi extrem de furios. 

— lar tu chiar mă ajuţi. 

Holly o luă încet spre ușă și o crăpă puţin. Pe coridor era 
liniște și pace, cu excepţia zumzetului camerelor și al neoanelor. 
Un cadran din vizorul lui Holly îi oferea imagini de la camerele 

de supraveghere ale lui Spiro. Opt bodyguarzi făceau de pază pe 
etaj. 

Holly închise ușa. 

— OK. Să ne grăbim. Trebuie să ajungem la Spiro înainte să 
se schimbe gărzile. 

Artemis aranjă covorul peste gaura din podea. 

— l-ai localizat apartamentul? 

— Chiar deasupra noastră. Trebuie să urcăm acolo sus și să-i 
scanăm degetul și retina. 

Un zâmbet înflori pe faţa lui Artemis. Doar o secundă. 

— Scanarea. A, da. Cu cât mai repede, cu atât mai bine. 

Holly nu mai văzuse niciodată acea expresie pe chipul 
băiatului. Remușcare? Oare? 

— Îmi ascunzi ceva? îl chestionă ea. 

Expresia se evaporă și în locul ei apăru impenetrabilitatea 
tipică a lui Artemis. 

— Nu, căpitane Short. Nimic. Și chiar crezi că acum e 
momentul pentru un interogatoriu? 

Holly clătină ameninţător din deget. 

— Artemis, dacă îmi faci cumva necazuri în mijlocul unei 
operaţiuni, să știi că o să ţin minte! 

— Stai liniștită, îi zise Artemis prefăcut. Și eu. 

e 

Apartamentul lui Spiro se afla exact deasupra celulei lui 
Artemis. În mod normal, ar fi trebuit să fie făcut din acelaşi 
material ca și celula lui Artemis. Din nefericire, probabil că lui 
Spiro nu-i prea surâdea ideea de a fi spionat, așa că pe teritoriul 
lui privat nu existau camere. 

— Tipic, comentă Foaly. Exemplul tipic de grandoman orbit de 
putere, căruia nu-i place să-și expună secretele murdare. 

— Cred că se află cineva în faza de negare, zise Holly, 
focalizând o rază de Neutrino într-un punct din tavan. 

O porţiune de tavan se topi ca un cub de gheaţă într-o cană 
de ceai fierbinte, scoțând la iveală stratul de oțel. Bucăţi de 
metal topit picurau pe covor, pe măsură ce laserul ciopârțea 
podeaua. Când gaura deveni suficient de mare, Holly închise 
pistolul și scrută spaţiul prin vizorul camerei sale. 

Pe ecran nu apăru nimic. 

— Comută pe infraroșii. 

O mulţime de costume își făcură apariţia. Probabil că erau 
albe. 

— Șifonierul. Suntem în șifonier. 

— Perfect, zise Foaly. Trimite-l la culcare. 

— Doarme deja. E cinci și douăzeci dimineaţa. 

— Păi, atunci asigură-te că n-o să se trezească. 

Holly retrase camera din gaura abia făcută și introduse o 
capsulă argintie, scoasă din centură. Foaly îl informă pe Artemis. 

— E o capsulă de somn adânc, în caz că te întrebai. 

— Gazoasă? 

— Nu. Pe bază de curent cerebral. 

Artemis devenise curios. 

— Continuă. 

— În esenţă, scanează undele cerebrale, apoi le multiplică. 
Tot ce se află prin preajmă rămâne în starea aia până se dizolvă 
capsula. 

— Și nu lasă urme? 

— Deloc. Și nici reacţii adverse. Indiferent cât mă plătesc, eu 
tot cred că nu mă plătesc suficient. 

Holly așteptă să se scurgă un minut și numără secundele în 
ceasul din vizor. 

— OK. E gata, asta dacă nu era treaz când i-a fost 
administrată capsula. Să mergem. 

Dormitorul lui Spiro era la fel de alb că și costumele sale, cu 
excepţia găurii carbonizate din șifonier. Artemis și Holly trecură 
peste un covoraș aspru. Și ieșiră din dulap într-o încăpere care 
strălucea în întuneric. Mobilier futurist: alb, desigur. Cu spoturi 
luminoase și perdele albe peste tot. 

Holly se opri puţin să analizeze un tablou ce domina un întreg 
perete. 

— Of, mă scutești?!? zise ea exasperată. 

Pictura era în ulei. Alb imaculat. lar pe o plăcuţă de alamă 
aflată dedesubt se putea citi: Fantoma zăpezii. 

Spiro se afla în mijlocul unei saltele uriașe, pierdut între 
faldurile așternuturilor de mătase. Holly trase de cearșaf și îl 
răsuci pe Spiro pe spate. Până și în somn avea o căutătură 
pizmașă, de parcă visele lui erau la fel de mizerabile ca și 
preocupările sale zilnice. 

— Drăguţ ţip, zise Holly ridicând cu degetul pleoapa stângă a 
lui Spiro. 

Camera din cască scană ochiul, stocând informaţia pe un cip. 
De acum, era cât se poate de simplu să proiecteze fișierul pe 
aparatul de scanare al seifului și să păcălească, așadar, 
calculatorul de la intrare. 

Dar cu amprentele avea să fie mai complicat. Deoarece, fiind 
vorba de un scaner pe bază de gel, senzorii aceia micuţi ar fi 
căutat exact spiralele și cutele de pe degetul lui Spiro. Trebuia o 
imagine tridimensională. Artemis venise cu ideea de a folosi un 
bandaj cu memorie din latex, asemănător celui pe care îl 
folosiseră ca să mascheze microfonul său de la gât - un obiect 
nelipsit din trusele LEP. Nu trebuiau decât să înfășoare un minut 
degetul lui Spiro în bandaj, și ar fi obţinut un mulaj digital. Holly 
scoase o rolă de bandaj de la centură și rupse o bucată de zece 
centimetri. 

— N-o să meargă, zise Artemis. 

Holly îngheță. Asta era. Chestia pe care Artemis i-o 
ascunsese. 

— Ce n-o să meargă? 

— Memoria de latex. N-o să păcălească gelul aparatului de 
scanare. 

Holly cobori de pe saltea. 

— N-am timp de asta acum. Noi n-avem timp de asta. 
Memoria de latex va copia perfect și ultima moleculă. 

Artemis își plecă privirea. 

— O copie perfectă. Adevărat. Numai că va fi o copie 
răsturnată. Ca un negativ de fotografie. Liniile mai proeminente 
ar fi în locul scobiturilor. 

— D'arvit! înjură Holly. 

Noroiosul avea dreptate. Aparatul va citi latexul ca pe o 
amprentă complet diferită. Obrajii ei ardeau în spatele vizorului. 

— Ştiai asta, Noroiosule. Ai știut-o de la-nceput. 

Artemis nu se obosi să mintă. 

— Sunt doar surprins că nimeni altcineva nu și-a mai dat 
seama. 

— De ce-ai minţit? 

Artemis ocoli patul și apucă mâna stângă a lui Spiro. 

— Pentru că nu am fi putut trece sub nicio formă de aparatul 
de scanare. E nevoie de degetul adevărat. 

Holly pufni. 

— Și ce vrei să-i fac? Să-i tai degetul și să-l luam cu noi? 


Tăcerea lui Artemis era mult mai evidentă decât un răspuns. 

— Ce? Vrei să-i tai degetul? Ești nebun? 

Artemis o așteptă răbdător să se calmeze. 

— Ascultă-mă, căpitane. E doar o măsură temporară. Degetul 
poate fi reatașat, nu-i așa? 

Holly își ridică mâinile. 

— Taci din gură, Artemis. Nu vreau decât să-ți ţii gura. Și eu 
care credeam că te-ai schimbat! Lupul își schimbă părul. 

— Patru minute, insistă Artemis. Mai avem patru minute la 
dispoziție ca să spargem seiful și să ne întoarcem. Spiro n-o să 
simtă nimic. 

Holly simţea cum o strânge casca. 

— Artemis, o să te omor. 

— Gândește-te, Holly. Nu era altă cale. Trebuia să mint în 
legătură cu planul. Ai fi acceptat, dacă ţi-aș fi spus de la-nceput? 

— Nu. Și nici acum nu accept! 

Fața lui Artemis deveni la fel de albă ca varul de pe pereţi. 

— Dar trebuie, căpitane. Nu există altă soluţie! 

Holly îl dădu pe Artemis la o parte ca pe o muscă enervantă, 
și vorbi în microfonul din cască. 

— Foaly, ai auzit toată nebunia asta? 

— Pare o nebunie, Holly, dar dacă nu recuperaţi tehnologia 
aceea, Poporul ar putea pierde ceva mai mult decât un simplu 
deget. 

— Nu pot să cred. Tu de partea cui ești, Foaly? Nu vreau nici 
măcar să mă gândesc la aspectul legal al chestiei ăsteia. 

Centaurul necheză. 

— Aspectul legal? Suntem puţin cam departe de ceea ce 
consideră sistemul a fi legal, căpitane. Asta este o operaţiune 
secretă. Fără înregistrări și fără verificări. Dacă s-ar afla ceva 
din toate astea, am rămâne fără slujbe. Un deget în plus sau în 
minus, te asigur că nu mai contează. 

Holly deschise aerul condiționat din cască și își răcori fruntea. 

— Eşti sigur că o să reuşim, Artemis? 

Artemis calculă ceva în minte. 

— Da, sunt sigur. Și, la urma urmei, n-avem altă variantă mai 
bună decât să încercăm. 

Holly se duse în partea cealaltă a saltelei. 

— Nu pot să cred că mă gândesc măcar la una ca asta. 

Îi ridică ușor mâna lui Spiro. Bărbatul nu reacţionă. Murmură 
doar ceva în somn. Ochii lui Spiro nu aveau astâmpăr nici în vis. 

Holly își scoase arma. Desigur, teoretic era cât se poate de 
ușor să îndepărtezi un deget și apoi să-l reatașezi cu ajutorul 
magiei. Nu exista niciun risc, ba chiar fluxul de magie poate că 
ar fi înlăturat și câteva dintre petele de pe mâna lui Spiro. Dar 
asta n-avea importanță. Magia nu trebuia să fie folosită astfel. 
Artemis manipula încă o dată Poporul ca să-și atingă scopurile. 

— O rază de 15 centimetri, îi zise Foaly în casca din ureche. 
La o frecvenţă înaltă. E nevoie de o tăietură precisă. Și dă-i și o 
doză de magie în timp ce faci asta. In caz că vei mai avea 
nevoie de ceva timp. 

În mod ciudat, Artemis îl verifică pe Spiro după urechi. 

— Hmm... mormăi el. Inteligent. 

— Ce e? șuieră Holly printre dinţi. De data asta ce mai e? 

Artemis se retrase. 

— Nimic important. Poţi să continui. 

Termenul limită pentru o vindecare ca la carte era de patru 
minute. După aceea nu exista niciun fel de garanţie că degetul 
ar mai putea fi reatașat. Pielea s-ar fi refăcut, dar mușchii și 
terminaţiile nervoase ar fi putut fi respinse de organism. 

O scânteiere roșiatică i se reflectă în vizorul căștii, atunci 
când raza-laser izbucni din vârful pistolului. 

— O singură lovitură, zise Artemis. Precisă. 

Holly îl fixă cu privirea. 

— Să nu te-aud, Noroios mic. Nici măcar un cuvinţel. Și, mai 
ales, nici măcar un sfat. 

Artemis se dădu înapoi. Anumite bătălii fuseseră câștigate 
printr-o retragere. 

Cu ajutorul arătătorului și al degetului mare de la mâna 
stângă, Holly făcu un laț în jurul degetului mare al lui Spiro. 
Răspândi un jet delicat de magie în mâna bărbatului. In câteva 
secunde, pielea se întinse, nervii dispărură și tonusul muscular 
își reveni. 

— Filtru, zise ea în microfon. Raze-X. 

Filtrul se activă și, dintr-odată, totul deveni transparent. 
Inclusiv mâna lui Spiro. Oasele și articulațiile se vedeau cât se 
poate de clar pe sub piele. Dar cum ei nu aveau nevoie decât de 
amprentă, aveau să taie la încheietura degetului. Era și-așa 

destul de greu să reatașezi un deget, fără să mai punem la 
socoteală și articulaţia. 

Holly inspiră adânc. Capsula de somn adânc era mult mai 
eficientă decât orice anestezic. Spiro n-ar fi simţit nici cea mai 
mică urmă de durere. Tăie. O rană mică se închidea pe măsură 
ce tăietura avansa. Nu curse nici măcar o picătură de sânge. 

Artemis înfășură degetul într-o batistă din șifonierul lui Spiro. 

— Bine lucrat, zise el. Să mergem. Timpul se scurge. 

e 

Artemis și Holly coborâră prin gaura din șifonier până la etajul 
optzeci și cinci. Coridorul de la etajul ăsta măsura aproape doi 
kilometri, iar șase gărzi patrulau în permanenţă de-a lungul lui, 
în echipe. Echipele erau astfel coordonate, încât una dintre ele 
să aibă în permanenţă seiful sub ochi. Coridorul seifului avea 
nouăzeci de metri lungime și era nevoie de optzeci de secunde 
ca să-l străbați. La sfârșitul celor optzeci de secunde, o altă 
pereche de gărzi apărea de după colț. Din fericire, doi dintre 
paznici vedeau lucrurile într-o lumină puţin diferită, în dimineaţa 
asta. 

Foaly le dădu semnalul. 

— E-n ordine. Băieţii noștri tocmai se apropie de colţ. 

— Ești sigur că sunt ei? Gorilele astea arată toate la fel: 
capete mici și fără gât. 

— Sunt sigur. Semnele lor îmi apar cât se poate de clar. 

Holly îi pictase pe Pex și Chips cu o ștampilă folosită, în 
general, la vamă pentru vize invizibile. Ștampila strălucea 
portocaliu atunci când era văzută printr-un filtru cu infra-roșii. 

Holly îl împinse pe Artemis pe ușă în fata ei. 

— OK. Du-te. Și fără comentarii sarcastice. 

Avertismentul era inutil. Până și Artemis Fowl înțelegea că nu 
e tocmai nimerit să fii sarcastic într-un moment atât de 
periculos al planului. 

Băiatul alergă pe coridor drept spre cei doi paznici uriași. Prin 
jachetele lor, pe la subsuori, se vedeau niște protuberante. 
Arme, fără-ndoială. Din acelea mari, cu multe gloanţe. 

— Ești sigură că i-ai hipnotizat? o întrebă el pe Holly, care 
plutea pe deasupra. 

— Desigur. Creierul lor era atât de gol, încât a fost ca și cum 
ai scrie ceva cu o bucată de cretă pe o tablă ștearsă. Dar aș 
putea să-i împietresc, dacă vrei. 

— Nu, zise Artemis trăgându-și sufletul. Fără urme. Nu trebuie 
să lăsăm nicio urmă. 

Pex și Chips se apropiau, discutând despre performanţele 
diferiților eroi. 

— Căpitanul Hook e cel mai tare, zise Pex. O să-i înroșească 
fundul lui Barney ăla al tău. 

Chips oftă. 

— Dar nu-nțelegi. E vorba de valoare. Problema nu e cine 
snopește mai multe funduri. 

Trecură exact pe lângă Artemis fără să-l vadă. Holly îi 
hipnotizase, astfel încât să nu observe altceva în afară de 
lucrurile care se aflau în mod obișnuit la acest etaj, decât dacă li 
se arăta în mod explicit. 

Se aflau în faţa tastaturii din perete. Aveau la dispoziţie 
aproximativ patruzeci de secunde până când următoarea echipă 
de bodyguarzi urma să apară. Cei care nu fuseseră hipnotizați. 

— Patruzeci de secunde, Holly. Știi ce ai de făcut. 

Holly își potrivi învelișul termic din costum la temperatura 
camerei. Asta ar fi păcălit razele laser ce străjuiau ușa seifului. 
Apoi își trecu aripile pe viteză mică. Altfel, ar fi putut activa 
dispozitivul sub presiune de dedesubt. Se propulsă înainte, pe 
lângă perete, acolo unde dispozitivele din cască nu identificau 
niciun fel de senzori. Dispozitivul sub presiune vibra din pricina 
deplasării curenților de aer, dar nu suficient de tare încât să 
activeze senzorii. 

Artemis îi urmărea mișcările cu încordare. 

— Grăbește-te, Holly. Mai sunt douăzeci de secunde. 

Holly mormăi ceva ce nu poate fi reprodus, întinzându-se 
către ușă. 

— Dosarul video Spiro numărul trei, zise ea și computerul din 
cască îi afișă imaginea în care Spiro tasta codul seifului. Repetă 
mișcările lui Spiro și, înăuntru, șase pistoane metalice se 
retraseră, permiţând ușii solide să se deschidă. Toate alarmele 
externe se închiseră automat. Cea de-a doua ușă se arăta 
neclintită în faţă. Trei leduri roșii erau aprinse în caseta de 
securitate de alături. Nu mai aveau de trecut decât trei 
obstacole. Dispozitivul cu gel pentru amprente, aparatul de 
scanare a retinei și activatorul vocal. 

Operaţiunea era prea complicată pentru a mai transmite 
comenzi vocale. lar computerele lui Foaly mai greșeau din când 

în când, chiar dacă acesta susţinea teoria erorii magice. Holly 
desfăcu învelișul Velcro care acoperea panoul de comandă al 
minicomputerului de la mână. 

Întâi, proiectă o imagine tridimensională a retinei lui Spiro la o 
înălțime de un metru șaptezeci. Aparatul de scanare trimise o 
rază care să verifice imaginea. Convins de veridicitatea 
impulsului primit, deblocă prima încuietoare. Unul dintre ledurile 
roșii deveni verde. 

Următorul pas era activarea fișierului audio care să 
păcălească activatorul vocal. Dispozitivul acesta era foarte 
sofisticat și nu putea fi înșelat, folosindu-se o înregistrare. O 
înregistrare umană, adică. Microfoanele digitale ale lui Foaly 
făceau niște copii care nu puteau fi deosebite de original. Până 
și viermii, care au corpul acoperit în întregime de urechi, ar fi 
fost atrași de sunetul de împerechere al unei femele, emis de 
una dintre înregistrările lui Foaly. De fapt, în momentul de față 
chiar se afla în negocieri cu niște elfi colecționari de insecte 
asupra drepturilor de autor pentru o asemenea aparatură. 

Holly dădu drumul înregistrării în speakerul din cască. 

— Jon Spiro. Eu sunt șeful, așa că deschide repede. 

Alarma numărul doi se dezactivă. Încă un led verde. 

— Scuză-mă, căpitane, zise Artemis cu o umbră de teamă în 
glas. Aproape că ne-a expirat timpul. 

Scoase degetul din batistă și se duse lângă Holly în cercul 
roșu desenat pe podea. Artemis presă degetul în gelul 
aparatului de scanare. Gelul se scurse între liniile și crestăturile 
amprentei. Ledul de la alarmă deveni verde. Funcţionase. 
Bineînţeles că funcţionase. La urma urmei, degetul era veritabil. 

Dar nu se mai întâmplă nimic altceva. Ușa nu se deschise. 

Holly îl lovi pe Artemis în umăr. 

— Deci? Am intrat? 

— Se pare că nu. Și să știi că, dacă mă lovești, nu mă voi 
concentra mai bine. 

Artemis se uită la cutia dispozitivului. Oare ce-i scăpase? 
„Gândește, băiete, gândește. Pune creierul ăla renumit la 
treabă.” Se apropie de cea de-a doua ușă, schimbându-și 
centrul de greutate de pe piciorul stâng. Sub el, cercul roșu 
scârţăi. 

— Desigur! exclamă băiatul. 

O apucă pe Holly și o îmbrăţișă strâns. 

— Nu e un semn roșu oarecare, îi explică el în grabă. E 
sensibil la greutate. 

Artemis avea dreptate. Greutatea lui și a lui Holly era suficient 
de apropiată de cea a lui Spiro, lucru care păcăli dispozitivul. Un 
dispozitiv mecanic, evident - pentru că un computer nu s-ar fi 
înșelat niciodată. 

Cea de-a doua ușă li se deschise la picioare. 

Artemis îi dădu degetul lui Holly. 

— Du-te, zise el. Timpul lui Spiro se scurge. Vin după tine. 

Holly luă degetul. 

— Și dacă n-o să vii? 

— Atunci aplicăm planul B. 

Holly dădu încet din cap. 

— Să sperăm că n-o să fie nevoie. 

— Să sperăm. 

Artemis intră grabnic în seif. Nici nu luă în seama averea 
însumată în bijuterii și cecuri la purtător. Se duse ţintă către 
temnita din plexiglas a Cubului. În faţa lui erau doi zdrahoni care 
blocau drumul. Ambii purtau măști de oxigen și erau nefiresc de 
liniștiți. 

— Mă scuzaţi, domnilor. Va supăraţi dacă împrumut și eu 
Cubul domnului Spiro? 

Niciunul nu răspunse. Nici măcar nu ridicară din sprânceană. 
Asta era, fără-ndoială, din cauza gazului paralizant din tuburile 
de oxigen, obţinut dintr-un amestec de venin al păianjenilor 
peruvieni. Gazul avea compoziţia chimică a unui balsam folosit 
de sud-americani pe post de anestezic. 

Artemis introduse codul pe care Foaly i-l dicta în ureche, și 
caseta de plexiglas se deschise. Cele patru laturi ale cutiei se 
coborâră, lăsând neprotejat C Cubul. Întinse mâna după el... 


e DORMITORUL LUI SPIRO 


Holly se căţără înapoi în dormitor prin gaura din șifonier. 
Industriașul se afla în aceeași poziţie în care-l lăsase și respira 
normal. Cronometrul din vizorul lui Holly arăta 3.57 și continua 
să numere. La fix. 

Holly desfăcu delicat degetul din batistă și îl așeză alături de 
restul degetelor. Simţea mâna lui Spiro rece și bolnăvicioasă. 
Folosi filtrul de amplificare pentru a se concentra asupra 

degetului. După câte își dădea seama, cele două jumătăţi 
fuseseră aranjate. 

— Vindecă, zise ea, și ploaia de scântei magice îi ţâșni din 
vârful degetelor, inundând degetul lui Spiro. 

Firicele de scântei albastre cusură părţile de epidermă, 
tesuturi noi ieșind la iveală pentru a masca tăietura. Degetul 
începu să vibreze și să se umfle. Aburii ce ieșeau din pori 
înconjurară mâna lui Spiro într-o pâclă. Mâna i se zgâlţăi violent 
și șocul îi străbătu pieptul osos. Spatele lui Spiro se arcui atât de 
tare, încât Holly crezu că o să-i plesnească. Apoi, industriașul se 
prăbuși pe pat. Inima nu înceta sa-i bată pe toată durata 
procesului. 

Câteva scântei se rostogoliră pe corpul lui Spiro, ca niște 
pietricele de prundiș, și se îndreptară către zona din spatele 
urechilor, exact unde se uitase Artemis mai devreme. Curioasă, 
Holly dădu la o parte o ureche și scoase la iveală o cicatrice în 
formă de semilună, care fu ștearsă cât ai clipi de scânteile 
magice. Cealaltă ureche avea și ea o cicatrice asemănătoare. 

Holly mări imaginea cu ajutorul dispozitivului din vizorul căştii. 

— Foaly, de la ce sunt astea? 

— Operații, îi răspunse centaurul. Poate că prietenul nostru 
Spiro și-a făcut vreun lifting facial. Sau poate... 

— Sau poate că nu e Spiro, completă Holly, comutând pe 
canalul lui Artemis. Artemis, nu este Spiro. E o sosie. Mă auzi? 
Răspunde, Artemis. 

Artemis nu-i răspunse. Ori nu voia, ori nu putea. 


e SEIFUL 


Artemis întinse mâna după Cub și un perete fals se dădu la o 
parte, activat pneumatic. In spatele lui se aflau Jon Spiro și Arno 
Blunt. Zâmbetul lui Spiro era atât de larg, încât ar fi putut să 
înghită în întregime o felie de pepene. 

Bătu din palme, iar bijuteriile îi zângăniră. 

— Bravo, maestre Fowl. Unii dintre noi se îndoiau că o să 
ajungi atât de departe. 

Blunt scoase o bancnotă de o sută de dolari din portofel și i-o 
dădu lui Spiro. 

— Mulţumesc mult, Arno. Sper că asta o să te înveţe minte să 
nu mai pariezi împotriva casei. 

Artemis dădu gânditor din cap. 

— In dormitor... era o dublură. 

— Da. Vărul meu, Costa. Avem același chip - încă vreo două 
operaţii și vom fi ca două picături de apă. 

— Așadar, ai setat aparatul să-i accepte amprenta? 

— Doar pentru o noapte. Voiam să văd cât de departe o să 
ajungi. Ești un puști extraordinar, Arty. Nimeni n-a mai reușit să 
pătrundă până acum în seif. Și ai fi uimit să afli câţi profesioniști 
au încercat. Există câteva erori în sistemul meu pe care oamenii 
de la departamentul de securitate vor trebui să le verifice. Dar 
cum ai intrat, de fapt, aici? Se pare că nu e și Costa cu tine. 

— Secret de serviciu. 

Spiro cobori de pe o platformă joasă. 

— Oricum nu contează. O să revedem înregistrările. E 
imposibil să nu fi uitat vreo câteva camere neacoperite. Un lucru 
e sigur: te-a ajutat cineva. Vezi dacă are vreo cască în ureche, 
Arno. 

Blunt descoperi casca din ureche în mai puţin de cinci 
secunde. O scoase triumfător și o zdrobi sub gheată. 

Spiro oftă. 

— Sunt sigur că acea minune electronică valora mai mult 
decât o să câștigi tu vreodată, Arno. Nici nu știu de ce te mai ţin 
pe-aici. Chiar nu știu. 

Blunt făcu o grimasă. Dinţii lui erau din plexiglas, pătați pe 
jumătate cu un gel albastru. O macabră mașinărie de distrugeri. 

— lmi pare rău, domnu’ Spiro. 

— Chiar o să-ţi pară rău, prietene greu încercat de dentişti, 
zise Artemis. Pentru că Butler vine după tine. 

Blunt se dădu involuntar un pas înapoi. 

— Să nu crezi că mă sperie tot circul ăsta. Butler este mort. L- 
am văzut prăbușindu-se. 

— Prăbușit, poate. Dar l-ai văzut cu adevărat murind? Dacă 
îmi aduc bine aminte, imediat după ce l-ai împușcat, te-a 
împușcat și el pe tine. 

Blunt își pipăi copcile de la tâmplă. 

— O lovitură la noroc. 

— La noroc? Butler este un trăgător de elită. Eu nu prea i-aș 
spune chestia asta în faţă. 

Spiro râse încântat. 

— Puștiul încearcă să te zăpăcească, Arno. Are doar 
treisprezece ani și deja te joacă pe degete. Controlează-te, 
omule! Se presupune că ești un profesionist. 

Blunt încercă să se adune, dar fantoma lui Butler îl bântuia 
încă. 

Spiro scoase C Cubul din cutiuţă. 

— E amuzant, Arty. Toate discuţiile astea dure și replicile 
spirituale sunt simple vorbe-n vânt. Am câștigat din nou. Te-am 
păcălit. Totul a fost doar un joc. Distracţie. Mica ta acțiune a fost 
foarte educativă pentru mine. Deși un pic patetică. Dar acum 
trebuie să-nțelegi că s-a sfârșit. Eşti pe cont propriu, iar eu nu 
mai am timp de joacă! 

Artemis oftă - întruchiparea înfrângerii. 

— Ai facut toate astea doar ca să-mi dai o lecţie, nu-i așa? Ca 
să-mi arăţi mie cine-i șeful. 

— Exact. Unora le ia ceva mai mult să-nțeleagă. Am 
descoperit următorul fapt: cu cât e mai deștept inamicul, cu atât 
e mai mare satisfacția. Trebuia să-ţi dai seama că nu ești pe 
măsura mea înainte să faci ceea ce ţi-am cerut. 

Spiro își postă mâna osoasă pe umărul lui Artemis. Artemis 
simţea cât de greu îi atârnau bijuteriile. 

— Acum ascultă-mă cu atenţie, puștiule. Vreau să deblochezi 
Cubul. Gata cu lingușirile. N-am mai întâlnit până acum niciun 
obsedat de computere care să nu-și lase o portiţă de scăpare. 
Ori deschizi frumuseţea asta acum, ori îmi pierd răbdarea. Și, 
crede-mă, nu vrei să se întâmple așa ceva. 

Artemis luă Cubul cu ambele mâini și se holbă la ecranul plat. 
Asta era faza cea mai delicată a planului său. Spiro trebuia să 
creadă că dejucase încă o dată planurile lui Artemis Fowl. 

— Fă-o, Arty! Fă-o acum! 

Artemis își trecu mâna peste buzele uscate. 

— În regulă. Am nevoie de un minut. 

Spiro îl bătu pe umăr. _ 

— Sunt un om generos. |ţi acord două. 

Îi făcu semn din cap lui Blunt. 

— Fii cu ochii în patru, Arno. Nu vreau ca micuțul nostru 
prieten să mai pună la cale vreun complot. 

Artemis se așeză la o masă din oțel solid și demontă Cubul. 
Mânui cu dibăcie un mănunchi de fibră optică, pe care îl 


178 


îndepărtă. Filtrul de blocare a razelor LEP. În mai puţin de un 
minut, Cubul era din nou montat. 

Ochii lui Spiro se măriră de bucurie, în timp ce prin minte îi 
țopăiau visele de mărire și putere. 

— Veşti bune, Arty. Nu accept decât vești bune. 

Artemis era și mai supus acum, de parcă situaţia în care se 
afla îi tăiase de tot avântul. 

— L-am reparat. Funcţionează. Cu excepția... 

Spiro clătină din mâini. Brățările îi zornăiră de parcă ar fi fost 
un șarpe cu clopoței. 

— Cu excepţia?!? Ar fi bine să fie genul de excepţie 
neînsemnată. 

— E un fleac. De-abia dacă merită menţionat. A trebuit să îl 
comut pe versiunea 1.0. Versiunea 1.2 era codată exclusiv pe 
vocea mea; versiunea 1.0 nu e așa complicată, dar îl face să fie 
un pic mai temperamental. 

— Temperamental? Ești o cutie, nu bunică-mea, Cubule. 

— Nu sunt o cutie! zise Foaly - noua voce a Cubului, datorită 
filtrului înlăturat. Sunt o splendoare de inteligenţă artificială. 
Trăiesc, deci învăţ. 

— Vezi ce-ncercam să-ţi spun? zise Artemis șovăitor. 

Centaurul era cât pe ce s-o dea în bară. Spiro nu trebuia să 
suspecteze nimic în acest stadiu. 

Spiro se holbă la Cub ca la cine știe ce slugă umilă. 

— O faci pe interesantul cu mine, domnule? 

Cubul nu răspunse. 

— Trebuie să-i spui pe nume, îi explică Artemis. Altfel îţi va 
răspunde fără pauze. 

— Și care-i numele lui? 

Juliet folosea adesea expresia „îhP'. Însă Artemis nu utiliza 
niciodată asemenea exclamații colocviale. Totuși, în momentul 
de faţă ar fi fost în stare să o facă. 

— Se numește: Cub! 

— Ei bine, Cubule, o faci pe interesantul cu mine? 

— Fac orice-mi permite procesorul. 

Spiro își frecă mâinile cu o bucurie copilăroasă, în timp ce 
bijuteriile îi sclipeau ca valurile în asfinţit. 

— Ei bine, hai să încercăm frumusețea asta! Cubule, poţi să- 
mi Spui dacă există sateliți care monitorizează clădirea? 

Foaly tăcu câteva clipe. Artemis și-l imagina cercetându-și 
sateliții pe ecran. 

— Momentan, doar unul. Deși, judecând după urmele ionice, 
clădirea asta a fost bombardată cu mai multe raze decât 
Millennium Falcon. 

Spiro îi aruncă o privire lui Artemis. 

— Are niște deficienţe la cipul de personalitate, explică 
băiatul. De-aia l-am și întrerupt. Dar putem s-o rezolvăm 
oricând. 

Spiro dădu din cap. Nu-și dorea ca geniul lui tehnologic 
personal să aibă personalitatea unei maimute. 

— Și, gruparea aia LEP, Cubule? întrebă el. Mă supravegheau 
când am fost în Londra. Mă mai urmăresc? 

— LEP? Dar ăsta-i un satelit al televiziunii libaneze, zise Foaly, 
urmând instrucţiunile lui Artemis. Emisiuni sportive, în general. 
Dar raza lor de acţiune nu este atât de mare. 

— İn regulă. Dă-i încolo, Cubule! Vreau să știu numărul de 
serie al satelitului care mă supraveghează acum. 

Foaly își consultă monitorul. 

— 0... stai să văd. Statele Unite, proprietatea Guvernului 
Federal, numărul ST1147W. 

Spiro își încleștă pumnii. 

— Așa e! Corect! Întâmplător, mă aflam și eu în posesia 
acestei informaţii. Cubule, ai trecut testul. 

Miliardarul ţopăia prin laborator, dând în mintea copiilor din 
cauza lăcomiei. 

— Dragă Arty, de când așteptam așa ceva! Pe bune, mă simt 
de parcă mi-aș pune smochingul și-aș pleca la balul de 
absolvire. 

— Într-adevăr. 

— Nici nu știu de unde să-ncep. Să produc bani? Sau să-i fur 
de la alţii? 

Artemis se strădui să zâmbească. 

— Lumea e la picioarele tale. 

Spiro ciocăni Cubul cu blândeţe. 

— Exact așa e. Și am de gând să iau tot ce îmi oferă. 

Pex și Chips apărură în ușa seifului cu armele scoase. 

— Domnule Spiro, se bâlbâi Pex, este cumva vreun exercițiu? 

Spiro râse. 


— O, iată și cavaleria. După o eternitate. Nu, nu este un 
exercițiu. Și tare mi-aş dori să știu cum a trecut de voi drăguțul 
de Artemis! 

Musculoșii se holbau la Artemis, de parcă ar fi căzut din cer. 
De fapt, așa și era pentru minţile lor hipnotizate. 

— Nu știm, domnule Spiro. Nu l-am văzut deloc. Dacă vreti, îl 
scot la o plimbare și o să aibă un mic accident. 

Spiro râse. Un hohot scurt și dezgustător. 

— Am o nouă expresie pentru voi, nătângilor. „lrecuperabil.” 
Adică, așa ca voi. Nu ca el. Cel puţin, momentan. Aţi priceput? 
Așa că, staţi la locurile voastre și arătaţi-vă mușchii! Altfel, s-ar 
putea să vă înlocuiesc cu vreo două gorile mai arătoase. 

Spiro privea lung ecranul Cubului, de parcă n-ar mai fi existat 
altcineva prin preajmă. 

— Presupun că mai am încă vreo douăzeci de ani de trăit. 
După aceea, totul poate să se ducă naibii, în ceea ce mă 
privește. Nu am familie, nu am moștenitori. Deci nu mă 
interesează să construiesc pentru viitor. O să exploatez planeta 
asta până la ultima picătură. lar cu ajutorul Cubului voi putea 
face tot ce vreau oricui am chef. 

— Eu știu care ar fi primul lucru pe care l-aș face, zise Pex. 

Intreaga sa figură părea mirată de ce îi ieșise pe gură. 

Spiro amuţi. Nu era obișnuit să fie întrerupt în mijlocul 
discursului. 

— Și ce-ai face tu, nătângule? întrebă el. Ţi-ai cumpăra o 
bucăţică din La'mpinge tava? 

— l-aș termina pe cei de la Phonetix. De ani de zile își tot 
bagă nasul prin treburile de la Spiro Industries. 

Un moment electrizant. Nu numai pentru că Pex avusese o 
idee, ci și pentru că, de fapt, era una bună. 

Ochii lui Spiro scânteiară. 

— Phonetix. Îi urăsc pe indivizii ăia. Nimic nu-mi va oferi o 
satisfacţie mai mare decât să distrug adunătura aia de imbecili. 
Dar cum? 

Acum era rândul lui Chips. 

— Am auzit că tocmai lucrează în secret la un nou sistem de 
telecomunicații. Un nou tip de baterie performantă sau așa 
ceva. 

Spiro se cruci. Întâi Pex, și acum Chips. În curând, cine știe, 
poate că aveau să-nveţe și să citească. Totuși... 

— Cubule, zise Spiro. Vreau să accesezi baza de date a celor 
de la Phonetix. Copiază toate planurile proiectelor în curs de 
dezvoltare. 

— Nu se poate, barosane. Phonetix are un sistem cu circuit 
închis. Nu există internet în Departamentele lor de cercetare și 
dezvoltare. lar eu am nevoie de conexiune. 

Euforia lui Spiro dispăru. ÎI încolţi pe Artemis. 

— Ce naiba zice acolo? 

Artemis tuși zgomotos. 

— Cubul nu poate scana un sistem închis decât dacă senzorul 
multifuncțional este conectat la acel computer sau se află măcar 
în apropierea lui. Cei de la Phonetix sunt atât de paranoici în 
privința hackerilor, încât accesul în laboratoarele lor de 
cercetare și dezvoltare este complet limitat. Un adevărat 
buncăr. Nu au nici măcar e-mail. Știu pentru că eu însumi am 
încercat șmecheriile asta de câteva ori. 

— Dar Cubul a scanat satelitul, nu-i așa? 

— Dar satelitul emite semnale. Și, dacă emite semnale, atunci 
Cubul îi poate lua urma. 

Spiro își răsuci brăţara cu iniţiale de la mână. 

— Deci asta înseamnă că ar trebui să mergem până la 
Phonetix. 

— Eu nu ţi-aș recomanda. Riști cam mult doar de dragul unei 
răzbunări personale. 

Blunt făcu un pas înainte. 

— Mă duc eu, domnule Spiro. O să aduc eu planurile alea. 

Spiro înghiţi un pumn de vitamine, dintr-un tub pe care-l purta 
la centură. 

— Drăguţ din partea ta, Arno. Dar n-o să dau Cubul pe mâna 
nimănui altcuiva. Cine știe cum îl poate tenta? Cubule, poţi să 
dezactivezi sistemul de alarmă de la Phonetix? 

— Crezi că un dorf poate să-și facă o gaură în dosul 
pantalonilor? 

— Ce?!? 

— A... nimic. Termeni de specialitate. N-ai înţelege. Deja am 
dezactivat sistemul de alarmă de la Phonetix. 

— Și gardienii? Poţi să-i scoţi și pe ei din circuit, Cubule? 

— No problemo. Pot activa de la distanţă măsurile interne de 
securitate. 

— Adică? 

— Rezervoarele de vapori din aparatele de aer condiţionat. 
Gaz paralizant - care e ilegal, de altfel, în Chicago. Dar într-o 
manieră inteligentă, fără efecte ulterioare, fără urme. Și apoi, 
calea-i liberă. 

Spiro croncăni. 

— Paranoicii ăștia de la Phonetix. Arată-le ce poţi, Cubule! 

— Noapte bună! zise Foaly cu o încântare cât se poate de 
reală. 

— Bun. Acum, între noi și proiectele celor de la Phonetix nu 
mai stă decât un calculator codat, Cubule. 

— Mă faci să râd. Incă nu s-a inventat unitatea de timp care 
să măsoare cât de repede voi sparge hard-disk-ul celor de la 
Phonetix. 

Spiro își prinse Cubul la centură. 

— Ştii ce? Incepe să-mi placă de tipul ăsta. 

Artemis făcu un ultim apel, încercând să pară sincer. 

— Domnule Spiro, eu tot nu cred că e o idee bună să faceți 
asta. 

— Bineînţeles că nu crezi, zise Jon Spiro râzând zgomotos și 
se îndreptă către ușă. De-aia te și iau cu mine. 


LABORATOARELE DE CERCETARE ȘI DEZVOLTARE 


ALE COMPANIEI PHONETIX, 
ZONA INDUSTRIALA A ORAȘULUI CHICAGO 


Spiro alese un Lincoln din garajul său. Era un model din anii 
1990, cu număr de înmatriculare fals. Il folosea adesea atunci 
când era cazul să evadeze. Era destul de vechi, încât să nu bată 
prea tare la ochi, și chiar dacă poliţia ar fi reușit să vadă 
plăcuţele de înmatriculare, tot nu le-ar fi folosit la nimic. 

Blunt parcă peste drum de intrarea principală a laboratoarelor 
de cercetare-dezvoltare ale Phonetix. In spatele ușii de sticlă, se 
putea zări gardianul de serviciu care stătea la birou. Arno 
scoase un binoclu ultimul tip din torpedo. Se uită la paznic. 

— Doarme ca un prunc, îi înștiinţă el. 

Spiro îl lovi în umăr. 

— Perfect. Avem la dispoziţie mai puţin de două ore. Reușim? 

— Dacă acest Cub e așa de bun pe cât pretinde, atunci într-un 
sfert de oră s-a rezolvat. 


— Este un aparat, zise Artemis rece. Nu unul dintre angajații 
tăi umflaţi cu steroizi. 

Blunt se uită peste umăr. Artemis stătea pe bancheta din 
spate, strivit între Pex și Chips. 

— Dintr-odată ai devenit foarte curajos. 

Artemis ridică din umeri. 

— N-am nimic de pierdut. La urma urmei, nu cred că poate fi 
mai rău de-atât. 

e 

Alături de ușa rotativă se afla și una normală. Cubul dezactivă 
soneria, permiţând grupului de intruși să pătrundă în hol. Nu ţiui 
nicio alarmă și nicio armată de paznici nu se îndreptă către ei 
să-i rețină. 

Spiro păși încrezător pe coridor, încurajat de noua sa jucărie 
tehnologică și de gândul că-i va scoate din afaceri pe cei de la 
Phonetix. Liftul de serviciu nu opuse nici el rezistență Cubului, 
iar Spiro și compania coborâră către laboratorul subteran. 

— Mergem sub pământ, chicoti Pex. Dedesubt, unde sunt 
oasele dinozaurilor. Știaţi că după miliarde de ani bălegarul 
dinozaurilor se transformă în diamante? 

În mod normal, o astfel de remarcă ar fi fost cât se poate de 
dezgustătoare. Dar Spiro era în toane bune. 

— Nu, nu știam asta, Pex. Poate că ar trebui să te plătesc în 
bălegar. 

Pex hotări că e mai bine pentru veniturile lui să-și ţină gura de 
acum înainte. 

Laboratorul era protejat de un aparat de scanare digitală. Nici 
măcar nu exista gel coloidal. Era cât se poate de simplu pentru 
Cub să scaneze amprenta de pe folia metalică și apoi să o 
proiecteze la loc pentru a fi analizată de senzori. Nu exista nici 
măcar un cod secundar de întărire. 

— Floare la ureche, croncăni Spiro. Ar fi trebuit să fac asta 
mai demult. 

— Câteva mulţumiri n-ar strica, zise Foaly incapabil să-și 
înăbușe mândria. În definitiv, doar eu am făcut posibil accesul în 
clădire și tot eu i-am scos din peisaj pe gardieni. 

Spiro se uită la Cub. 

— Să fii mulțumit că nu te transform într-un morman de fier 
vechi - asta-i modul meu de a-mi arăta recunoștinţa. 

— Mda, cu plăcere, bombăni Foaly. 

Arno Blunt verifică monitoarele de supraveghere. În toată 
clădirea, gardienii zăceau fără cunoștință, ba chiar unul dintre ei 
cu un sandvici cu șuncă în gură. 

— Trebuie să recunosc, domnule Spiro. E tare faza! Cei de la 
Phonetix vor achita până și factura pentru gazul paralizant. 

Spiro se uită spre tavan. Câteva beculețe roșii de la camerele 
de supraveghere pâlpâiau în umbră. 

— Cubule, va trebui să dăm o raită și pe la încăperea de 
monitorizare, în drum spre ieșire? 

— Nu va fi nevoie, zise Foaly, actorul conştiincios. V-am șters 
de pe înregistrările video. 

Artemis atârna ţinut de subsuori între Pex și Chips. 

— Trădătorule, murmură el. Eu ţi-am dat viaţă, Cubule. Eu 
sunt cel care te-a creat. 

— Ei, Fowl, poate că semăn prea mult cu tine. Aurum potestas 
est. Aurul putere este. Eu aplic doar ce m-ai învăţat. 

Spiro mângâie drăgăstos Cubul. 

— lubesc jucăria asta. Este exact fratele pe care mi l-am dorit 
și nu l-am avut. 

— Dar eu credeam că aveţi un frate, zise Chips buimăcit - 
nimic neobișnuit pentru el. 

— Bine... zise Spiro. Este de fapt un frate care-mi și place. 

Serverul de la Phonetix se afla în mijlocul laboratorului. Hardul 
semăna cu un adevărat bloc de piatră, încolăcit de o mulţime de 
cabluri ce arătau ca niște pitoni. 

Spiro își desfăcu „prietenul” de la centură. 

— Unde trebuie să te așez, Cubule? 

— Postează-mă pe capacul serverului, şi senzorul 
multifuncțional își va face treaba. 

Spiro se supuse și, în câteva secunde, schițele umpleau 
ecranul mititel al C Cubului. 

— Sunt ale mele, cotcodăci victorios Spiro, cu pumnii 
încleștaţi. Ăsta-i ultimul ticălos de e-mail referitor la valoarea 
acțiunilor, pe care-l mai iau de la ei. 

— Descărcare completă, zise Foaly mândru de sine. Avem 
toate proiectele celor de la Phonetix pe o perioadă de zece ani. 

Spiro strânse Cubul la piept. 

— Minunat! Acum pot să lansez propria versiune a telefonului 
Phonetix înaintea lor și să mai fac vreo câteva milioane în plus, 
înainte de a pune iar Cubul la treabă. 

Atenţia lui Arno fusese atrasă de monitoarele de 
supraveghere. 

— A... domnule Spiro, cred că avem o situaţie. 

— O situaţie? mârâi Spiro. Ce-nseamnă asta? Nu mai ești în 
armată, Blunt. Exprimă-te și tu în limba engleză. 

Neozeelandezul ciocăni într-un ecran de parcă asta ar fi 
schimbat imaginile. 

— Adică, avem o problemă. Una mare. 

Spiro îl prinse de umeri pe Artemis. 

— Ce-ai mai făcut, Fowl? E cumva... 

Dar acuzaţia îi muri pe buze. 

— Ochii tăi. Ce s-a-ntâmplat cu ei? Nu sunt la fel. 

Artemis îl gratulă cu cel mai bun zâmbet demonic al său. 

— Sunt așa ca să te văd mai bine, Spiro. 

e 

În holul de la Phonetix, gardianul de serviciu își revenise brusc 
în fire. Era Juliet. Trase cu ochiul pe sub cozorocul șepcii 
împrumutate, ca să fie sigură că Spiro nu lăsase pe nimeni în 
coridor. 

După ce Artemis fusese prins în seif, Holly și Juliet zburaseră 
la Phonetix, ca să pună în aplicare planul B. 

Evident că nu se folosise niciun gaz paralizant; asta pentru că 
nu existau decât doi paznici. Unul era la toaletă, iar celălalt 
patrula la etajele superioare. Totuși, Spiro n-avea de unde să 
știe asta. Era mult prea ocupat să se delecteze cu imaginile lui 
Foaly, în care paznici sforăiau în toată clădirea, imagini obţinute 
datorită unei cleme aplicate sistemului video al celor de la 
Phonetix. 

Juliet ridică receptorul telefonului de pe birou și formă trei 
cifre: 9... 1... 1... 

e 

Spiro își întinsese cu grijă degetele în ochiul lui Artemis și îi 
scoase camera-iris. O studie cu atenţie și observă micro 
circuitele de pe partea concavă. 

— Chestia asta este electronică, murmură el. Uimitor! Ce 
este? 

Artemis își înlătură o lacrimă din ochi. 

— Nu este nimic. Și nici n-a fost vreodată aici. Așa cum nici eu 
n-am fost vreodată aici. 

Ochii lui Spiro se umplură de dușmănie. 


— Ba ai fost aici, Fowl, și n-o să mai pleci de-aici. 
Blunt îl bătu ușor pe umăr pe patronul său. Un gest deo 
familiaritate strigătoare la ceruri. 
— Șefu', domnule Spiro. Trebuie să vedeţi chestia asta. 
e 
Juliet își dezbrăcă jacheta cu însemnele celor de la paza 
companiei Phonetix. Pe dedesubt, purta uniforma echipei de 
intervenție a Departamentului de Poliție din Chicago. Ar fi putut 
apărea complicații în laboratoarele de cercetare și dezvoltare, și 
era de datoria ei să se asigure că Artemis nu va păţi nimic. Se 
ascunse după un stâlp de susținere din hol și aşteptă sirenele. 
e 
Spiro se holba la monitoare. Imaginile se schimbaseră. Nu mai 
existau gardieni dormitând prin clădire. În schimb, pe ecran rula 
o imagine cu Spiro și amicii săi care intrau prin efracţie în 
compania Phonetix. Exista, însă, o diferenţă majoră: Artemis nu 
apărea sub nicio formă pe ecran. 
— Ce se întâmplă, Cubule? bolborosi Spiro. Ai spus că ne vei 
șterge imaginile de pe casete. 
— Am minţit. Cred că e din cauza laturii temperamentale a 
personalităţii mele, pe care o experimentez. 
Spiro izbi Cubul de pământ. Râmase intact. 
— Polimer solid, zise Artemis, ridicând minicomputerul. Greu 
de spart. 
— Spre deosebire de tine, i-o întoarse Spiro. 
Artemis părea o păpușă între Pex și Chips. 
— Încă nu te-ai prins? Apăreţi toţi pe înregistrări. Cubul 
lucrează pentru mine. 
— Mare scofală! Și ce dacă apărem pe înregistrări! Nu trebuie 
decât să mergem în biroul de pază și să luam casetele. 
— N-o să fie chiar atât de ușor. 
Spiro încă mai credea că are șanse de scăpare. 
— Și, mă rog, de ce? Cine o să mă oprească? Drăguţul de 
tine? 
Artemis îi arătă ecranul. 
— Nu. Drăguţii de ei. 
e 
Cei de la Departamentul de Poliţie al orașului Chicago 
sosiseră câtă frunză și iarbă. Compania Phonetix asigura 
majoritatea locurilor de muncă pentru populaţia din oraș, 

nemaipunând la socoteală și faptul că era unul dintre cei cinci 
filantropi ai Fondului de Ajutorare al Poliţiei. Când s-a primit 
apelul de la biroul Phonetix, ofițerul de serviciu a dat alarma 
tuturor echipajelor de poliţie din oraș. 

În mai puţin de cinci minute, douăzeci de ofiţeri și o întreagă 
echipă de intervenţie băteau la porţile companiei. Două 
elicoptere zburau pe deasupra, iar pe clădirile din preajmă se 
aflau deja opt trăgători de elită. Nimeni nu putea părăsi zona. 
Decât dacă era invizibil. 

Ofiţerul de serviciu al companiei abia se întorsese după ce își 
făcuse rondul, când îi observă pe intruși pe monitor. In câteva 
secunde, o echipă a Departamentului de Poliţie bătea la ușă cu 
armele scoase. 

Le dădu drumul buimăcit. 

— Tocmai voiam să vă sun, băieţi, zise el. Avem niște intruși 
în buncăr. Cred că au săpat pe sub pământ, că pe-aici n-au 
trecut. 

Gardianul care se afla la toaletă era și mai zăpăcit. Mai avea 
puţin și își termina rubrica sportivă din Herald Tribune, când doi 
bărbați încruntaţi intrară peste el. 

— Legitimaţia? mârâi unul din ei, care se pare că nu avea 
suficient timp la dispoziţie ca să vorbească în propoziţii. 

Gardianul își ridică legitimaţia cu o mână tremurândă. 

— Rămâi unde ești, îi zise celălalt ofițer de poliţie. 

Nu era nevoie să repete. _ 

Juliet ieși de după stâlp și se alătură echipei de intervenţie. Işi 
îndreptă arma în toate direcţiile și urlă ca majoritatea, 
integrându-se imediat în grup. Atacul lor fu întârziat de o mică 
problemă. Era o singură cale de acces în laborator: liftul. 

Doi ofițeri deschiseră ușile liftului cu niște răngi. 

— lată care-i problema, zise unul. Dacă întrerupem curentul, 
liftul nu mai poate urca. Dacă chemăm liftul, îi alertăm pe 
intruși. 

Juliet își făcu loc în faţă. 

— Mă scuzaţi, domnule. Lăsaţi-mă pe mine să cobor pe 
cabluri. Arunc ușile în aer, iar voi întrerupeţi curentul. 

Comandantul nici măcar nu se gândi la așa ceva. 

— Nu. Prea riscant. Intrușii vor avea suficient timp să pună 
câteva grenade în lift. Cine ziceai că ești? 


Juliet își desprinse un dispozitiv de agăţare de la centură, îl 
legă de cablul liftului și își dădu drumul pe frânghii. 

— Sunt nouă, zise ea dispărând în întuneric. 

e 

În laborator, Spiro și echipa nu-și puteau lua ochii de la 
monitoare. Foaly transmitea exact ceea ce se întâmpla 
deasupra. 

— Echipa de intervenţie, zise Blunt. Elicoptere. Armament 
greu. Cum de s-a întâmplat una ca asta? 

Spiro se lovea peste frunte în mod repetat. 

— O înscenare. Toată chestia asta a fost o înscenare. 
Presupun că și Mo Digence lucra pentru tine. 

— Da. De altfel, chiar Pex și Chips au lucrat pentru mine. Deși 
n-au fost conștienți de asta. N-ai fi venit niciodată aici dacă ţi-aș 
fi sugerat eu. 

— Dar cum? Cum ai făcut toate astea? E imposibil! 

Artemis își aruncă privirea spre monitor. 

— În mod evident, este posibil. Știam că o să mă aștepți în 
seiful de la Turnul lui Spiro. După aceea nu mi-a mai rămas 
altceva de făcut decât să mă folosesc de ranchiuna ta personală 
faţă de Phonetix ca să te atrag aici, în afara mediului tău. 

— Dacă eu mă duc la fund, te trag după mine. 

— Greșit. Eu n-am fost niciodată aici, iar înregistrările vor 
dovedi asta. 

— Dar ești aici! răcni Spiro cu nervii întinși la maximum. 

Intregul corp îi tremura și o ploaie de salivă îi țţâșnea din gură. 

— Cadavrul tău va demonstra că ai fost. Dă-mi pistolul, Arno. 
O să-l împușc. 

Blunt nu putu să își ascundă nemulțumirea, dar îi înmână 
pistolul. Spiro îndreptă arma către el cu mâinile tremurânde. Pex 
și Chips se dădură repede la o parte. Șeful nu era un ţintaș de 
elită. 

— Mi-ai luat totul, ţipă el. Totul. 

Artemis era neobișnuit de calm. 

— Nu înţelegi, Jon? Este exact cum ţi-am spus: nici n-am fost 
aici! 

Se opri ca să-și tragă sufletul. 

— A, şi încă ceva. In legătură cu numele meu, „Artemis”. Ai 
avut dreptate în Londra. În general, este un nume de gen 
feminin. Vine de la zeița greacă a vânătorii. Dar, din când în 

când, se mai naște câte un bărbat cu un talent deosebit pentru 
vânătoare, care-și câștigă dreptul de a purta acest nume. Eu 
sunt acel bărbat. Artemis vânătorul. lar tu ești vânatul meu. 

Și dispăru. 

e 

Holly plutise pe deasupra lor încă de când plecaseră de la 
Turnul lui Spiro către clădirea companiei Phonetix. Reușise să 
intre ceva mai devreme, când Juliet sunase ca să se intereseze 
când poate fi vizitată clădirea. 

Juliet îl întrebă pe ghid cât mai nostim cu putinţă: 

— Hei, domnu', e OK dacă îmi aduc și prietenul invizibil? 

— Sigur că da, drăguță, îi răspunse ghidul. Poţi să-ţi iei și 
vesta antiglont, dacă asta te face fericită. 

Intrară. 

Holly zbura pe tavan urmărindu-l pe Artemis. Planul 
Noroiosului era cât se poate de riscant. Dacă Spiro s-ar fi hotărât 
să-l împuște în Turn, atunci totul lua sfârșit. 

Dar nu - exact așa cum prevăzuse Artemis - Spiro avea 
nevoie de public, pentru a-și măguli geniul nebun. Desigur, nu 
era propriul geniu. Ci era al lui Artemis. Artemis orchestrase 
operaţiunea asta de la început până la sfârșit. Ba chiar el venise 
cu ideea de a-i hipnotiza pe Chips și Pex. Era esenţial pentru ei 
să transmită ideea cu invazia de la Phonetix. 

Holly era pregătită atunci când ușa liftului se deschisese. 
Avea arma încărcată și ţintele în vizor. Dar nu putea să 
acţioneze. Trebuia să aștepte semnalul. 

Artemis trebuia s-o lungească. Melodramatic până la sfârșit. 
Și, chiar în momentul în care Holly era gata să-i încalce ordinele 
și să tragă, vorbi: 

— Eu sunt acel bărbat. Artemis vânătorul. lar tu ești vânatul 
meu. 

„Artemis vânătorul.” Semnalul. 

Holly apăsă butonul de acceleraţie al aripilor și cobori la o 
înălțime de un metru. Il agăţă pe Artemis de un cablu al Centurii 
Lunare, apoi îl acoperi cu o folie de camuflaj. Pentru toţi cei 
prezenți în încăpere, băiatul dispăruse. 

— Și... hopa sus! zise ea accelerând, deși Artemis nu putea s- 
o audă. 

In mai puţin de o secundă se aflau la adăpost în tavan, printre 
cabluri și conducte. 

Dedesubt, Jon Spiro o luase razna. 
e 

Spiro clipi. Băiatul dispăruse. Pur și simplu. Nu era posibil. El 
era Jon Spiro! Nimeni nu-și bătea joc de Jon Spiro! 

Se întoarse către Pex și Chips, gesticulând cu arma în mâna. 

— Unde e? 

— Aă...?!? îi răspunseră cei doi la unison. Și nici măcar nu 
făcuseră repetiții. 

— Unde este Artemis Fowl? Ce-aţi făcut cu el? 

— Nimic, domnule Spiro. Noi doar stăteam aici unul lângă 
altul. 

— Fowl spunea că lucraţi pentru el. Așa că scoateți-l! 

Creierul lui Pex era răvășit. Parcă ai fi sfărâmat beton cu un 
mixer. 

— Aveţi grijă, domnule Spiro, armele sunt periculoase. Mai 
ales ţeava aia care are o gaură la capăt. 

— Nu s-a terminat încă, Artemis Fowl! urlă Spiro la tavan. O 
să te găsesc eu. O să te caut neîncetat! Îţi dau cuvântul meu! Pe 
cuvântul meu! 

Incepu să tragă ca un nebun în monitoare, guri de aerisire și 
conducte. Ba chiar un glonţ trecu la mai puţin de un metru pe 
lângă Artemis. 

Pex și Chips nu prea înțelegeau ce se petrece, dar se 
alăturară și ei șefului lor. Își scoaseră armele și începură să 
tragă prin laborator. 

Blunt nu se amestecă. Era de părere că își încheiase 
contractul. Spiro n-avea cum să scape de data asta; era singur 
contra tuturor. Se apropie de perete și începu să-l demoleze cu 
o şurubelniţă electrică. O bucăţică din înveliș se desprinse. În 
spatele ei dădu peste un cablu de jumătate de metru, iar dincolo 
de el, beton. Erau prinși. 

In spatele lui, se auzi ușa liftului. 

e 

Juliet stătea ghemuită în lift. 

— Am reușit, zise Holly în cască. Dar Spiro trage încontinuu 
prin laborator. 

Juliet se încruntă. Protejatul ei era în pericol. 

— Doboară-i cu Neutrino. 

— Nu pot. Dacă Spiro zace inconștient, atunci când va apărea 
poliţia, ar putea pretinde că i s-a înscenat totul. 

— În regulă. Vin imediat. 

— Așteaptă-i pe cei de la echipa de intervenție. 

— Nu. Tu ia-le armele, restul e treaba mea. 

Mulch îi dăduse lui Juliet o sticluţă de diluant pentru rocă. 
Turnă puţin pe acoperișul liftului și acesta se topi ca untul la 
soare. Juliet sări înăuntru și se ghemui în caz că Blunt reușise să 
pună vreo grenadă prin lift. 

— La trei. 

— Juliet! 

— Intru la trei. 

— OK. 

Juliet se întinse spre butonul de deschidere a ușii. 

— Unu. 

Holly își scoase pistolul Neutrino și luă în vizor toate cele 
patru ţinte. 

— Doi. 

Holly își dezactivă scutul pentru mai multă precizie; dar 
vibrația aripilor ar fi putut fi sesizată de către cei patru. Așa că, 
preţ de câteva secunde, trebui să se ascundă în spatele foliei 
împreună cu Artemis. 

— Trei. 

Juliet apăsă butonul. lar Holly trase de patru ori. 

e 

Artemis avea mai puțin de un minut la dispoziție ca să-și fac 
mutarea. Mai puțin de un minut, în timp ce Holly îi țintea și îi 
dezarma pe Spiro și compania. Circumstanţele nu erau tocmai 
ideale: ţipete, focuri de armă, haos general. Dar, ce moment ar 
fi fost mai potrivit decât acesta pentru a aplica ultima strategie 
din plan? O strategie foarte importantă. 

În secunda în care Holly își dezactivase scutul, Artemis scoase 
o mini-tastatură a C Cubului și începu sa tasteze. In câteva 
secunde, pătrunsese în conturile bancare ale lui Spiro. In toate 
cele treizeci și șapte: de la Insula Omului până la Insulele 
Cayman. Conturile se deschiseră în faţa lui. Avea acces la orice 
fond secret. 

Cubul calculă rapid suma totală: 2,8 miliarde de dolari, 
nemaipunând la socoteală diferitele depozite care nu puteau fi 
activate de pe internet. 2,8 miliarde. Suficient cât să propulseze 
familia Fowl în topul celor mai bogate familii irlandeze. 

Dar, exact când era pe punctul de a efectua tranzacţia, 
Artemis își reaminti cuvintele tatălui său. Tatăl său reîntors la 
viaţă datorită Poporului elfilor. 

„Dar tu, Arty? Mă vei însoţi în această călătorie? Când va veni 
momentul, vei încerca să devii un erou?” 

Chiar avea nevoie de miliardele acelea? 

Bineînţeles că avea. Aurum potesta est. Aurul putere este. 

Oare? „Vei încerca să devii un erou?” Asta conta. 

Pentru că nu putea să ofteze cu voce tare, Artemis își dădu 
ochii peste cap și scrâșni din dinţi. Ei bine, dacă tot avea să fie 
erou, măcar să fie unul bine plătit. Își opri un comision de zece 
procente din cele 2,8 miliarde, după care transferă restul banilor 
în contul Amnesty International. Făcu în așa fel încât tranzacţia 
să fie ireversibilă, în caz că s-ar fi răzgândit mai târziu. 

Dar Artemis nu terminase încă. Mai avea de făcut o faptă 
bună. Succesul aventurii lui depindea în mare parte și de faptul 
că Foaly era prea ocupat cu spectacolul ca să mai observe că îi 
pătrunde cineva în sistem. 

Accesă site-ul LEP și puse la treabă dispozitivul de spargere a 
parolelor. După zece secunde preţioase naviga deja printre 
microsite-urile LEP. Artemis găsi ceea ce căuta la rubrica 
Profilurile Infractorilor. Dosarul complet al lui Mulch Diggums. De 
aici era simplu de ajuns la mandatul original de percheziţie al 
locuinței lui Mulch. Artemis schimbă data de pe mandat, astfel 
încât acesta figura la o zi după ce Mulch fusese deja arestat. 
Asta însemna că toate arestările și condamnările ulterioare ale 
lui Mulch erau nule și neavenite. Un avocat bun l-ar fi scos din 
închisoare cât ai zice pește. 

— Încă nu am terminat cu tine, Mulch Diggums, șopti el 
închizând Cubul și agăţându-l de centura lui Holly. 

e 

Juliet intră atât de repede pe ușă, încât abia dacă apucai s-o 
vezi. Își scosese casca pentru a vedea mai bine, iar inelul de jad 
îi atârna la capătul cozii ca o nadă care atârnă dintr-o undiță. _ 

Ştia că Butler nu și-ar fi asumat vreodată un asemenea risc. In 
mod sigur ar fi avut un plan cât se poate de practic și de sigur. 
De-aia el avea tatuajul cu diamantul albastru, și ea nu. Ei bine, 
poate că nici măcar nu-și dorea un tatuaj. Poate că-și dorea o 
viaţă personală. 


Evaluă rapid situația. Holly ţintise foarte original. Cele două 
gorile își frecau mâinile arse, iar Spiro ţopăia într-un picior ca un 
copil râzgâiat. Pe podea se afla doar Blunt, care se întindea 
după armă. 

Chiar dacă bodyguardul se afla în patru labe, tot îi ajungea 
până la nivelul ochilor. 

— Nu-mi acorzi nici măcar șansa de a mă ridica? întrebă el. 

— Nu, zise Juliet învârtindu-și inelul cu jad ca piatra care l-a 
doborât pe Goliat. 

ÎI lovi pe Blunt direct între ochi și aproape că-l orbi pentru 
câteva minute. Suficient cât să sosească și ceilalți ofiţeri de 
poliţie. Blunt fusese scos din joc. Juliet se aștepta să se simtă 
satisfăcută. Dar nu era decât tristă. Nu exista nicio plăcere în 
violenţă. 

Pex și Chips simţiră nevoia să facă și ei ceva. Poate că, dacă 
ar fi imobilizat-o pe fată, domnul Spiro le-ar fi dat o primă. O 
încercuiră pe Juliet cu pumnii încleștați. 

Juliet clătina din deget către ei. 

— Îmi pare rău, băieţi, dar a sosit ora să faceţi nani. 

Bodyguarzii o ignorară, apropiindu-se și mai mult. 

— Faceţi nani. 

Nicio reacţie. 

— Trebuie să foloseşti exact cuvintele la care au fost 
hipnotizaţi să răspundă, îi zise Holly în cască. 

Juliet oftă. 

— Dacă trebuie... Ei bine, domnilor... Barney spune: „Faceți 
nani!” 

Pex și Chips sforăiau deja înainte să se întindă pe jos. 

Nu mai rămăsese decât Spiro, iar el era prea ocupat să se 
plângă ca să mai reprezinte o ameninţare. Încă mai gângurea 
când cei din echipa de intervenţie îi puseră cătușele. 

— O să discut cu tine când ne întoarcem la secţie, îi zise 
căpitanul sever lui Juliet. Ești un pericol pentru tine și camarazii 
tăi. 

— Da, domnule, zise Juliet spășită. Nu știu ce m-a apucat, 
domnule. 

Se uită în sus. O ceață ușoară se ridica prin casa liftului. 
Protejatul era în siguranţă. 


Holly își puse pistolul la loc și își activă scutul. 

— E timpul să mergem, zise ea, cu volumul dat la minimum. 

Holly îl înfășură strâns pe Artemis în folia de camuflaj, 
asigurându-se că nicio mână sau vreun picior nu-i rămâneau pe 
afară. Era musai să plece cât timp liftul era gol. Odată ce legiștii 
și presa ar fi ajuns acolo, până și cea mai slabă scânteie care 
plutea prin aer ar fi fost imortalizată pe film. 

În timp ce zburau afară din cameră, Spiro era scos din 
laborator. Reușise, în sfârșit, să se calmeze. 

— Este o înscenare, susținea el cât se poate de candid. 
Avocaţii mei o să vă facă praf. 

Artemis nu se putu abține să nu-i șoptească ceva în timp ce 
treceau pe lângă urechea lui. 

— Rămas-bun, Spiro, îi șopti el. Altă dată să nu te mai pui cu 
un puști genial. 

Spiro urlă la tavan ca un lup turbat. 

e 

Mulch îi aștepta peste drum de clădirea companiei Phonetix și 
acceleră motorul dubiței mai ceva ca un pilot de Formula 1. 
Stătea în spatele volanului pe o lădiță portocalie, cu o 
scândurică legată de picior. Celălalt capăt al scândurii apăsa pe 
pedala de accelerație. 

Juliet analiză nervoasă mecanismul. 

— Nu crezi că ar trebui să-ţi dezlegi piciorul ăla, în caz că ai 
nevoie să folosești frâna? 

— Frâna? 

Mulch râse. 

— De ce-aș avea nevoie de frână? Doar nu-mi dau testul 
pentru carnet. 

În spate, Artemis și Holly se întinseră în același timp după 
centurile de siguranţă. 


e Capitolul 11 + Omul invizibil 


CONACUL FOWL 


Ajunseră în Irlanda fără prea multe peripeții, deși Mulch 
încercase să scape din custodia lui Holly de vreo cincisprezece 
ori. Inclusiv în Lear jet, unde fusese prins la toaletă cu o 


parașută și o sticluţă de diluant de rocă. După aceea, Holly nu-l 
mai scăpă o clipă din vedere. 

Butler îi întâmpină în ușa Conacului Fowl. 

— Bine aţi venit! Mă bucur să văd că toată lumea-i întreagă. 
Acum trebuie să plec. 

Artemis îi puse mâna pe umăr. 

— Bătrâne prieten, dar nu ești în stare să te duci nicăieri. 

Butler era hotărât. 

— O ultimă misiune, Artemis. N-am de ales. Și, oricum, am 
făcut câteva exerciţii Pilates. Mă simt mult mai în formă. 

— Blunt? 

— Da. 

— Dar e la închisoare, protestă Juliet. 

Butler clătină din cap. 

— Nu mai e. 

Artemis își dădu seama că nu-l va putea întoarce din drum. 

— Cel puţin, ia-o și pe Holly cu tine. iți poate fi de ajutor. 

Butler îi făcu cu ochiul elfului. 

— Mă bazam pe asta. 

e 

Poliţia din Chicago îl închisese pe Arno într-o dubiţă împreună 
cu vreo câţiva ofițeri. Credeau că e suficient, mai ales că 
infractorul avea cătușe. Și-au revizuit opinia după ce dubiţa a 
fost găsită la zece kilometri mai la sud de Chicago, cu ofiţerii 
încătușațţi și legaţi fedeleș, și infractorul dispărut. Ca să cităm 
din raportul sergentului Iggy Lebowski: „Tipul a rupt cătușele 
alea de parcă ar fi fost din hârtie. Și s-a îndreptat spumegând 
spre noi. N-am avut nicio șansă”. 

Dar Arno Blunt nu scăpase cu faţa curată. Mândria lui suferise 
o înfrângere în Turnul lui Spiro. Ştia că vestea umilirii lui se va 
împrăștia rapid prin lumea bodyguarzilor. După cum Pork Belly 
LaRue avea să relateze mai târziu pe site-ul cu soldați de 
închiriat: „Arno a fost păcălit de un mucos”. Blunt era pe deplin 
conștient că va trebui să îndure chicotelile celorlalţi, ori de câte 
ori va intra într-o cameră plină de tipi duri. Asta dacă nu se 
răzbuna pe Artemis Fowl. 

Bodyguardul știa că n-are la dispoziţie decât vreo câteva 
minute, până când Spiro va divulga adresa sa poliţiei din 
Chicago. Așa că își împachetă câteva seturi de dinţi de rezervă 
și o luă spre O'Hare. 


196 


Blunt descoperi cu încântare că autorităţile nu-i îngheţaseră 
încă lui Spiro cărţile de credit, așa că își achiziţionă un bilet de 
Concorde la clasa întâi, cu destinaţia Heathrow, Londra. De 
acolo avea să ia feribotul până în Irlanda. Încă unul dintre cei 
cinci sute de turiști care vizitau ţara elfilor. Nu era un plan prea 
complicat și, în mod sigur ar fi funcţionat, dacă nu apărea ceva. 
La ghișeul de pașapoarte din Heathrow se afla, din întâmplare, 
chiar Sid Commons, o fostă beretă verde, care lucrase alături de 
Butler, ca bodyguard, la Monte Carlo. În secunda în care Blunt 
deschise gura, lui Commons i se aprinseră beculeţele. Domnul 
din fața lui se potrivea perfect descrierii pe care Butler i-o 
trimisese prin fax. Până și la dinţi. Lubrifiant albastru și apă. 
Commons apăsă un buton de sub birou și într-o secundă, cei de 
la securitate îl lăsară pe Blunt fără pașaport și îl băgară la arest. 

Șeful serviciului de securitate își scoase mobilul de îndată ce 
deţinutul se află la răcoare. Formă un număr internaţional. 
Telefonul sună de două ori. 

— Reședința Fowl... 

— Butler? Sunt Sid Commons de la Heathrow. Am dat peste 
un bărbat care cred că te-ar putea interesa. Dinţi ciudați, gât 
tatuat, accent neozeelandez. Detectivul Justin Barre ne-a trimis 
de la Scotland Yard prin fax o descriere de-a lui acum vreo 
câteva zile. Spunea că tu l-ai putea identifica. 

— Mai este la voi? întrebă bodyguardul. 

— Da, e într-una dintre celulele noastre. Este verificat chiar 
acum. 

— Cât va dura? 

— Câteva ore. Maximum. Dar dacă este atât de profesionist 
pe cât spui tu, atunci o simplă verificare a computerului nu va 
scoate nimic la iveală. Avem nevoie de o mărturisire ca să-l 
putem da pe mâna Scotland Yard-ului. 

— Ne vedem în holul de la intrare sub panoul de plecări în 
treizeci de minute, zise Butler încheind conversaţia. 

Sid Commons se holbă la mobil. Cum Dumnezeu ar fi ajuns 
Butler în jumătate de oră tocmai din Irlanda? Dar nu conta. Tot 
ce conta pentru Sid era că Butler îi salvase viaţa de câteva ori la 
Monte Carlo, cu ceva vreme în urmă, iar acum reușea să se 
revanșeze. 

Treizeci și două de minute mai târziu, Butler se afla în holul de 
la intrare. 

Sid Commons îl studie în timp ce își strângeau mâna. 

— Arăţi puţin diferit. Mai bătrân. 

— Bătăliile mi-au cam scos peri albi, zise Butler, punându-și 
mâna pe pieptul greu. Cred că e timpul să mă retrag. 

— Are rost să te întreb ce s-a întâmplat cu tine? 

Butler își aranjă cravata. 

— Mai bine nu. E mai bine să nu știi. 

— Înţeleg. 

— Unde-i omul nostru? 

Commons îl conduse în capătul celălalt al clădirii, trecând prin 
gloata de turiști și șoferi de taxi. 

— Pe aici. Nu ești înarmat, nu-i așa? Știu că suntem prieteni, 
dar nu te pot lăsa înăuntru cu arme de foc. 

Butler își deschise larg jacheta. 

— Crede-mă, cunosc regulile. 

Urcară două etaje cu liftul de serviciu și merseră pe un coridor 
slab luminat și nesfârșit de lung. 

— Am ajuns, zise Sid în cele din urmă, arătând către un geam. 
Acolo. 

Geamul era, de fapt, o oglindă de cealaltă parte. Butler putea 
să-l vadă pe Arno Blunt stând la o masă mică și bătând 
darabana cu degetele pe suprafaţa zgrunțuroasă. 

— El e? El e cel care te-a împușcat la Knightsbridge? 

Butler dădu din cap. El era. Aceeași expresie nepăsătoare. 
Aceleași mâini care apăsaseră pe trăgaci. 

— O identificare e ceva, dar e cuvântul tău împotriva lui. Și, 
ca să fiu sincer, nu arăţi de parcă ai fi fost împușcat. 

Butler își puse mâna pe umărul prietenului său. 

— Presupun că... 

Commons nu-l lasă nici măcar să termine. 

— Nu, nu poți intra acolo. Categoric nu. M-ar concedia, mai 
mult ca sigur. Și, oricum, chiar dacă îi smulgi o mărturisire, tot 
n-ar fi luată în considerație la tribunal. 

Butler dădu din cap. 

— Inţeleg. Te superi dacă mai rămân? Vreau să văd cum se 
termină chestia asta. 

Commons aprobă înflăcărat, bucuros că Butler nu mai 
insistase. 


— Nicio problemă! Poţi să te învârţi pe aici cât vrei. Dar 
trebuie să-ţi fac rost de un ecuson pentru vizitatori. 

O luă rapid pe coridor, apoi se întoarse. 

— Să nu intri acolo, Butler. Dacă o faci n-o să-l mai prindem 
niciodată. Și, oricum, să știi că sunt camere peste tot. 

Butler îi zâmbi liniștitor. Lucru pe care nu-l făcea foarte des. 

— Nu-ţi face griji, Sid. N-o să mă vezi în camera aia. 

Commons răsuflă ușurat. 

— Bine. Minunat. Știi, câteodată, când îţi văd strălucirea aia în 
priviri... 

— Sunt alt om acum. Mai matur. 

Commons râse. 

— Am trăit s-o văd și pe-asta. 

Se pierdu după colţ, dar chicotelile lui încă mai răsunau în aer. 
Imediat ce Commons dispăru, Holly își dezactivă scutul și apăru 
lângă piciorul lui Butler. 

— Camere? murmură bodyguardul în colţul gurii. 

— Am verificat razele ionice. Sunt în siguranţă aici. 

Își scoase o folie de camuflaj din rucsac și o întinse pe jos. 
Apoi prinse o clemă de cablul video, aflat pe peretele exterior al 
celulei. 

— E-n ordine, zise Holly ascultând în cască instrucţiunile lui 
Foaly. Gata. Foaly ne-a șters semnalmentele de pe înregistrări. 
În momentul ăsta suntem invizibili pentru camere și 
imperceptibili pentru microfoane. Ştii ce ai de făcut? 

Butler dădu din cap. Mai făcuseră o dată verificarea asta, dar 
simţul lui Holly o îndemna să se reasigure. 

— O să-mi activez din nou scutul. Lasă-mă o secundă ca să 
mă mișc, apoi pune-ți folia și fă-ţi treaba. O să-l rețin vreo două 
minute pe prietenul tău. După aceea ești pe cont propriu. 

— Am înţeles. 

— Succes! îi zise Holly devenind invizibilă. 

Butler așteptă o secundă, apoi făcu doi pași la stânga, ridică 
folia de camuflaj și se înfășură în ea. Pentru orice om obișnuit, 
era invizibil. Dar dacă cineva ar fi zăbovit pe coridor, ceva din 
statura masivă a lui Butler ar fi putut ieși la iveală. Era mai bine 
să acţioneze rapid. Deschise zăvorul de la ușa celulei și intră. 

[A] 

Arno Blunt nu era deloc îngrijorat. Erau niște acuzaţii false. 

Pentru numele lui Dumnezeu, cât ar fi putut să-l reţină fără să 

fie acuzat de ceva cu adevărat? Nu prea mult - de asta era 
sigur. Poate că avea să ceară despăgubiri guvernului britanic și 
să se retragă acasă în Noua Zeelandă. 

Ușa se deschise puţin, apoi se închise la loc. Blunt oftă. 
Vechiul truc de la interogatoriu. Lasă-ţi captivul să transpire 
vreo câteva ore, apoi deschide ușa ca să-l faci să creadă că va fi 
eliberat. Și, dacă nu va intra nimeni pe ușă, captivul va suferi o 
depresie și mai mare. L-ar face să răbufnească. 

— Arno Blunt, murmură o voce venită de nicăieri. 

Blunt încetă să mai bată cu degetele în masa și se ridică în 
picioare. 

— Ce se întâmplă? zâmbi el disprețuitor. Avem și difuzoare 
aici? Lamentabil, băieţi. Realmente lamentabil. 

— Am venit după tine, zise vocea. Am venit să-ţi plătesc 
datoria. 

Arno Blunt știa vocea aceea. O visase încă de la Chicago. De 
când puștiul irlandez îl prevenise că Butler se va întoarce. Era 
ridicol. Nu există fantome. Totuși, era ceva în privirea lui 
Artemis Fowl care te făcea să crezi fiecare cuvinţel pe care-l 
spunea. 

— Butler, tu ești? 

— A, zise vocea. Văd că ţi-ai amintit de mine. 

Arno trase înfiorat aer în piept. Se reculese. 

— Nu știu ce se petrece aici, dar să știți că nu mă las păcălit. 
Ce, ar trebui să plâng ca un copil pentru că aţi dat peste cineva 
care seamănă cu unul dintre... cu cineva pe care l-am cunoscut? 

— Nu e nicio păcăleală, Arno. Sunt chiar aici. 

— Da, da. Dacă ești chiar aici atunci de ce nu te pot vedea? 

— Ești sigur că nu mă vezi, Arno? Uită-te mai bine. 

Blunt se holbă prin cameră. Nu mai era nimeni înăuntru. 
Nimeni. Era sigur de asta. Dar exista un curent de aer în 
încăpere. Părea să fie o luminiţă care vălurește ca-ntr-o oglindă. 

— A, văd că m-ai observat. 

— N-am observat nimic, zise Blunt tremurând. Nu văd decât 
un val de căldură. Poate de la vreo gură de ventilaţie. 

— Chiar așa? zise Butler dând la o parte folia de camuflaj. 

Lui Blunt i se păru că apăruse din aer. Se ridică brusc, izbindu- 
și scaunul de perete. 

— Dumnezeule! Ce ești tu? 

Butler își îndoi ușor genunchii. Era gata de acţiune. E adevărat 
că era mai bătrân acum. Și mai lent. Dar magia îi întărise viteza 
de reacție. Și era mult mai experimentat decât Blunt. Juliet ar fi 
îndeplinit bucuroasă misiunea asta în locul lui. Dar de unele 
lucruri trebuia să te ocupi personal. 

— Sunt călăuza ta, Arno. Am venit să te iau acasă. O mulţime 
de oameni abia așteaptă să te vadă. 

— A-a-acasă? se bâlbâi Blunt. Ce vrei să spui prin acasă? 

Butler făcu un pas înainte. 

— Ştii ce vreau să spun, Arno. Acasă. Locul spre care ne 
îndreptăm cu toţii. Locul în care i-ai trimis și tu pe mulți alții. 
Inclusiv pe mine. 

Blunt ridică un deget tremurând. 

— Nu te apropia de mine. Te-am omorât o dată, pot s-o fac și 
a doua oară. 

Butler râse. Nu sună prea plăcut. 

— Ei, aici te înșeli, Arno. Nu mă poţi omori din nou. Și, oricum, 
moartea nu e mare lucru comparativ cu ceea ce urmează după. 

— Ce urmează după... 

— Un adevărat infern, Arno. L-am văzut și crede-mă că o să-l 
vezi Și tu. 

Blunt era convins pe deplin. În definitiv, Butler apăruse de 
nicăieri. 

— N-am știut, rosti el printre suspine. N-am crezut. Nu te-aș fi 
împușcat niciodată, Butler. Am urmat doar ordinele lui Spiro. L- 
ai auzit când mi-a dat ordinul. Eu eram doar omul de fier. Asta 
am fost tot timpul. 

Butler își puse mâna pe umărul lui. 

— Te cred, Arno. Urmai doar niște ordine. 

— Așa e. 

— Dar nu e suficient. Trebuie să-ţi eliberezi conștiința. Dacă n- 
o faci, atunci va trebui să te iau cu mine. 

Blunt avea ochii în lacrimi. 

— Dar cum? întrebă el. Cum pot face așa ceva? 

— Mărturisește-ţi păcatele autorităţilor. Nu omite nimic. Altfel, 
mă întorc. 

Blunt dădu din cap cu înflăcărare. Închisoarea era o soluţie 
mult mai bună. 

— Amintește-ţi, te voi supraveghea. Asta este singura ta 
șansă de a te salva. Dacă nu o accepti, mă voi întoarce. 

Dinţii lui Blunt îi săriră din gură și se rostogoliră pe podea. 

— Nu-ssi fasse grisi. O ssă mărturissessc. Promit. Butler își 
ridică folia de camuflaj și deveni invizibil din nou. 

— Mai bine ai face-o, altfel ai un iad întreg de înfruntat. 

Butler ieși pe hol și își ascunse folia în sacou. După câteva 
secunde apăru și Commons cu un ecuson de vizitator. 

ÎI văzu pe Arno Blunt în stare de șoc în celula sa. 

— Ce i-ai făcut, Butler? întrebă el. 

— Hei, n-am făcut nimic. Verifică-ţi casetele. A luat-o razna 
dintr-odată vorbind cu pereții. Strigând că vrea să 
mărturisească. 

— Vrea să mărturisească? Așa, din senin? 

— Știu că pare de necrezut, dar așa s-a întâmplat. Dacă aș fi 
în locul tău, l-aș suna pe Justin Barre la Scotland Yard. Am o 
presimţire că mărturisirea lui Blunt va face lumină în mai multe 
dosare. 

Commons îl privi bănuitor. 

— De ce am eu o presimţire că știi mai mult decât spui? 

— Percheziţioneaza-mă, zise Butler. Presimţirile nu reprezintă 
o dovadă. lar camerele tale de supraveghere îţi vor demonstra 
că nu am pus piciorul în încăperea aia. 

— Eşti sigur că asta îmi vor arăta? 

Butler zâmbi în direcția curentului de aer care pâlpâia 
deasupra umărului lui Sid Commons. 

— Foarte sigur. 


e Capitolul 12 + Ştergerea memoriei 


CONACUL FOWL 


Călătoria spre casă dură mai mult de o oră, din cauza unor 
turbulenţe puternice și a unui vânt de răsărit ce sufla pe 
deasupra colinelor galeze. Când Holly și Butler ajunseră, în 
sfârșit, la conacul Fowl, cei de la LEP erau ocupați să-și instaleze 
dispozitivele de ștergere a memoriei la adăpostul întunericului. 

Butler se desprinse din Centura Lunară și se sprijini de 
trunchiul unui mesteacăn. 

— Te simţi bine? îl întrebă Holly. 


— Sunt bine, îi răspunse bodyguardul masându-și pieptul. 
Tesutul ăsta Kevlar e de vină. Îmi pică la fix dacă sunt împușcat 
cu o armă de calibru mic, dar e o adevărată pacoste pentru 
respiraţia mea. 

Holly își strânse aripile mecanice. 

— De acum înainte, o să ai parte de o viaţă liniștită. 

Butler observă un pilot LEP, care încerca să-și parcheze 
racheta în garajul cel mare, atingând bara din spate a Bentley- 
ului familiei Fowl. 

— Viaţă liniștită, zici? mormăi el, îndreptându-se spre garaj. 
Aș vrea eu! 

e 

După ce termină cu terorizatul pilotului, Butler se îndreptă 
spre birou. Artemis și Juliet îl așteptau. Juliet îl îmbrăţișă atât de 
tare, încât îl lăsă fără aer. 

— Sunt bine, surioară. Elfii m-au reparat cât să trăiesc o sută 
de ani. O să mai fiu pe aici o vreme ca să te supraveghez. 

Artemis trecu direct la afaceri. 

— Cum a fost călătoria, Butler? 

Butler deschise un seif din perete care se afla în spatele unui 
aparat de aer condiţionat. 

— Destul de bine. Am făcut tot ce mi-am propus. 

— Și comanda? 

Butler așeză șase cutiuțe pe biroul acoperit cu o țesătură 
groasă. 

— Omul meu din Limerick ţi-a urmat întocmai instrucţiunile. 
De când e în branșă n-a mai făcut ceva asemănător. Sunt puse 
într-o soluţie specială care să împiedice coroziunea. Straturile 
sunt atât de fine, că încep să oxideze imediat ce intră în contact 
cu aerul. Așa că îţi sugerez să nu le punem până în ultimul 
moment. 

— Perfect. După calculele mele, eu voi fi singurul care va 
avea nevoie de ele, dar, pentru orice eventualitate, ar fi mai 
bine dacă le-am purta cu toții. 

Butler ridică bănuţul de aur de șnurul lui din piele. 

— Ți-am copiat jurnalele și dosarele despre elfi pe un mini- 
disc, apoi le-am acoperit cu o foiţă de aur. Mă tem că nu va 
rezista unei cercetări minuţioase, dar aurul topit va distruge 
informaţia de pe disc. 

Artemis își legă șnurul în jurul gâtului. 

— Ar trebui să fie de ajuns. Ai plantat urmele false? 

— Da. Am trimis un e-mail care nu a fost preluat încă și am 
închiriat câţiva megabiţi pe un site de stocare de pe internet. Mi- 
am permis, de asemenea, să îngrop și o capsulă a timpului în 
labirint. 

Artemis dădu din cap. 

— Perfect. Nu mă gândisem la asta. 

Butler acceptă complimentul, dar nu-l crezu pe Artemis. 
Artemis se gândea la toate. 

Juliet vorbi pentru prima dată. 

— Ştii, Artemis, poate că ar fi mai bine să renunțăm la aceste 
amintiri. Să-i lăsăm pe elfi în pace. 

— Amintirile astea sunt o parte din mine, îi răspunse Artemis. 

Examină cutiuțele de pe masă și alese două dintre ele. 

— Acum e timpul să ne punem cu toţii astea. Sunt sigur că 
Poporul e nerăbdător să ne șteargă creierele. 

e 

Echipajul tehnic al lui Foaly se afla în sala de conferințe, 
instalând niște dispozitive complexe din electrozi și fibră optică. 
Fiecare cablu era conectat la un ecran cu plasmă care convertea 
curentul cerebral în informații binare. Mai pe înțelesul tuturor, 
Foaly putea citi în mințile oamenilor ca într-o carte deschisă și 
putea să elimine lucrurile care nu trebuiau să fie acolo. Probabil 
că partea cea mai interesantă a procedurii era faptul că mintea 
umană crea noi amintiri pentru a umple golurile. 

— Am putea să facem această operaţiune cu o trusă de prim- 
ajutor, zise Foaly odată ce pacienţii se adunară. Dar trusele de 
prim-ajutor sunt doar pentru absorbţii. Vor șterge tot ce s-a 
întâmplat în ultimele șase luni. Asta poate avea efecte serioase 
asupra dezvoltării voastre emoţionale, nemaivorbind de IQ-ul 
vostru. În mod evident, va trebui să ștergem din mintea voastră 
toate zilele pe care le-aţi petrecut în compania elfilor. Nu putem 
risca. 

Artemis, Butler și Juliet stăteau în jurul mesei. Gnomii din 
echipa tehnică le ștergeau tâmplele cu dezinfectant. 

— M-am gândit la ceva, zise Butler. 

— Nu-mi spune, zise centaurul. Chestia cu vârsta, nu? 

Butler dădu din cap. 

— Majoritatea oamenilor mă știu ca având patruzeci de ani. 
Nu le poţi șterge și lor memoria. 

— Ți-am luat-o înainte, Butler. O să-ţi facem o operaţie 
estetică cu laser, cât timp vei fi inconștient. O să scăpăm de 
câteva celule moarte. Ba chiar am adus și un chirurg plastician 
ca să-ţi facă o injecție cu Dewer pentru a mai netezi ridurile de 
pe frunte. 

— Dewer? 

— Grăsime, îi explică centaurul. O luăm dintr-o parte a 
corpului și o injectăm în alta. 

Lui Butler nu-i prea surâdea ideea. 

— Grăsimea asta n-o să provină de la dosul meu, nu-i așa? 

Foaly șovăi. 

— Ei bine, nu, n-o să provină din dosul tău. 

— Explică-mi. 

— Cercetările au arătat că, dintre toate neamurile de elfi, 
dorfii sunt cei mai longevivi. Există un dorf în Poll Dyne care se 
pare că are peste două sute de ani. N-ai auzit expresia: „moale 
ca un fund de dorf”? 

Butler îl înlătură pe unul dintre tehnicienii care încerca să-i 
atașeze un electrod pe frunte. 

— Vrei să spui că o să mi se injecteze în frunte grăsime dintr- 
un fund de dorf? 

Foaly ridică din umeri. 

— Prețul tinereţii. Chiar acum o grămadă de ţăcăniţi de pe 
Coasta de Vest plătesc o avere pentru tratamentele cu Dewer. 

Butler rosti printre dinţi. 

— Eu nu sunt un ţăcănit. 

— Am adus, de asemenea, și un gel special ca să-ţi colorăm 
părul. Asta dacă vrei cumva să-ţi lași plete pe viitor. Și ceva 
substanţă colorantă ca să-ţi acoperim urma de pe piept, 
continuă centaurul în grabă. Când te vei trezi, vei fi tânăr la 
suprafață, chiar dacă pe dinăuntru ești bătrân. 

— Isteț, zise Artemis. Măcar atât. 

Holly intră târându-l pe Mulch după ea. Dorful avea cătușe și 
își plângea de milă. 

— Chiar era necesar? se jeli el. După toate prin câte am trecut 
împreună? 

— E în joc insigna mea, îi răspunse Holly. Comandantul a zis 
să mă întorc cu tine sau să nu mă mai întorc deloc. 

— Dar ce trebuie să mai fac? Doar am donat și grăsime, nu-i 
așa? 

Butler își dădu ochii peste cap. 

— Te rog... nu! 

Juliet chicoti. 

— Nu-ţi face griji, Dom. Nici n-o să-ţi mai aduci aminte. 

— Scutește-mă, zise Butler. Rapid. 

— Cu plăcere, zise Mulch, încercând să-și scarpine dosul. 

Holly îi scoase cătușele, dar era cu ochii pe el. 

— A vrut să-și ia rămas-bun. Așa că, iata-ne! 

ÎI înghionti pe Mulch cu umărul. 

— Deci... ia-ţi rămas-bun. 

Juliet clipi des. 

— La revedere, Mirosilă! 

— La revedere, Puturoaso! 

— Să nu mesteci pereți din beton. 

— Nu mi se pare prea amuzant, zise Mulch cu o expresie 
îndurerată. 

— Cine știe, poate că o să ne revedem într-o bună zi. 

Mulch dădu din cap înspre echipa tehnică. 

— Dac-o s-o facem va fi pentru prima oară, mulțumită ăstora. 

Butler îngenunche ca să ajungă la înălţimea lui Mulch. 

— Ai grijă de tine, micuțule. Fereşte-te de goblini! 

Mulch se cutremură. 

— Nu-i nevoie să-mi spui mie asta. 

Chipul comandantului Root apăru rostogolindu-se pe un ecran 
instalat de un ofițer LEP. 

— Poate că voi doi vreţi să vă căsătoriți? mârâi el. Nu înţeleg 
toate sentimentalismele astea. În zece minute voi, oamenii, nici 
măcar n-o să vă mai amintiţi numele deținutului ăstuia. 

— Il avem pe comandant în direct, zise unul dintre tehnicieni - 
un picuţ cam târziu. 

Mulch se holbă la camera montată deasupra ecranului. 

— Julius, te rog. Nu-ţi dai seama că toţi oamenii ăștia îmi 
datorează vieţile lor? E un moment delicat pentru ei. 

Roșeaţa chipului comandantului era amplificată de 
conexiunea slabă. 

— Nu-mi pasă deloc de momentele tale lacrimogene. Sunt aici 
ca să mă asigur că operațiunea se va desfăşura cum trebuie. 
După cum îl știu eu pe amicul nostru Fowl, mai mult ca sigur că 
și-a ascuns câțiva ași în mânecă. 

— Serios, comandante, se apără Artemis. Suspiciunile 
dumneavoastră mă îndurerează. 

Totuși, adolescentul nu se putu abţine să nu zâmbească. 
Toată lumea știa că avea să-și ascundă documente referitoare la 
elfi; dar depindea de cei din LEP dacă aveau sau nu să fie găsite. 
Ultima lor întrecere. 

Artemis se ridică și se apropie de Mulch. 

— Mulch, dintre toţi elfii cel mai acut o să resimt lipsa 
serviciilor tale. Am fi putut avea un viitor minunat împreună! 

Mulch era de-a dreptul înduioșat. 

— Sigur. Cu inteligenţa ta și cu talentele mele speciale... 

— Ca să nu mai vorbim de lipsa reciprocă de principii, 
interveni Holly. 

— Nicio bancă de pe planetă nu ne-ar fi rezistat, zise dorful. O 
șansă ratată. 

Artemis încercă să pară cât se poate de sincer. Era extrem de 
important pentru următoarea etapă a planului. 

— Mulch, știu că ţi-ai riscat viaţa trădând familia Antonelli, și 
de aceea aș vrea să-ţi dau ceva. 

Imaginaţia lui Mulch deja broda fonduri de ajutorare și conturi 
bancare. 

— Nu e nevoie, serios. Deși a fost un gest extrem de curajos, 
iar eu am fost în pericol de moarte. 

— Exact, zise Artemis desfăcându-și medalionul de aur de la 
gât. Știu că nu e prea mult, dar înseamnă enorm pentru mine. 
Voiam să-l păstrez, dar mi-am dat seama că peste câteva 
minute nu va mai avea nicio semnificaţie. Aș vrea să ţi-l 
dăruiesc. Cred că și Holly este de acord. Un mic suvenir din 
aventurile noastre. 

— Oau! exclamă Mulch cântărind medalionul. Două grame și 
jumătate de aur. Minunat. Chiar n-ai exagerat, Artemis. 

Artemis îl strânse de mână pe pitic. 

— Nu e întotdeauna vorba doar de bani, Mulch. 

Root își lungea gâtul încercând să vadă mai bine. 

— Ce-i aia? Ce i-a dat deţinutului? 

Holly smulse medalionul și îl clătină în faţa camerei. 

— Doar o monedă de aur, căpitane. Eu însămi i-am dat-o lui 
Artemis. 

Holly privi medalionul. 


— De fapt, cu asta am împușcat doi iepuri dintr-un foc. 
Medalionul ar putea stoca niște amintiri reziduale. Puțin 
probabil, totuși deloc imposibil. 

— Și celălalt iepure? 

— Mulch are la ce să se holbeze în închisoare. 

Root cugetă câteva clipe. 

— E-n ordine, poate s-o păstreze. Acum du-l pe deținut la 
navetă și hai să terminam cu asta. Trebuie să fiu la o întâlnire a 
Consiliului în zece minute. 

Holly îl conduse pe Mulch afară, iar Artemis își dădu seama că 
regreta să-l vadă plecând. Dar mai mult, regreta că, în curând, 
nu va mai exista nicio amintire a prieteniei lor. _ 

Tehnicienii descinseră ca muștele pe un stârv. In câteva 
secunde, toți oamenii din încăpere aveau atașați electrozi la 
tâmple și la încheieturi. Fiecare pereche de electrozi trecea 
printr-un transformator neural și apoi apăreau pe un ecran cu 
plasmă. Amintirile pâlpâiau pe ecrane. 

Foaly analiză imaginile. 

— E prea devreme, zise el. Încărcaţi-le de la șaisprezece luni 
în sus. De fapt, până la aproximativ trei ani. Nu vreau ca 
Artemis să planifice din nou răpirea iniţială. 

— Bravo, Foaly, zise Artemis amărât. Mă gândeam ca o să-ți 
scape chestia asta. 

Centaurul îi făcu cu ochiul. 

— Și asta nu-i tot. 

Pe ecran, gura lui Root se pixelă într-un zâmbet. 

— Spune-i, Foaly. Abia aştept să văd ce faţă face. 

Foaly își verifică minicomputerul de la mână. 

— Ți-am verificat e-mail-urile. Și, ia ghici? 

— Spune-mi! 

— Am găsit un dosar despre elfi care aștepta să fie preluat. 
Am mai scotocit și pe internet puţin. Și, surpriză! Cineva cu 
adresa ta de e-mail închiriase câţiva megabiţi de stocare. Alte 
dosare cu elfi. 

Artemis nu se căia. 

— Trebuia să încerc măcar. Sunt sigur că mă-nţelegi. 

— Mai vrei să ne împărtășești ceva? 

Artemis făcu ochii mari - întruchiparea inocenţei. 

— Nimic. Sunteţi prea isteţi pentru mine. 

Foaly luă un mini-disc cu laser dintr-o cutie cu diverse și îl 
introduse în computerul de pe masă. 

— Oricum, ca să fim siguri, o să descarc un program în 
computerul tău. Virusul nu-ţi va ataca documentele decât dacă 
ele conțin date referitoare la Popor. Și nu doar atât, dar virusul 
îți va monitoriza calculatorul timp de șase luni, în caz că vei 
încerca să ne păcălești cumva. 

— Și îmi spui toate astea pentru că, oricum, n-o să mi le mai 
amintesc. 

Foaly se mișcă puţin bătând din palme. 

— Exact. 

Holly intră pe ușă târând după ea o capsulă metalică. 

— Uite ce-au găsit îngropat în grădină. 

Deschise capacul, răsturnând conţinutul capsulei pe covorul 
tunisian. Mai multe CD-uri și câteva copii ale jurnalului lui 
Artemis se împrăștiară pe covor. 

Foaly examină un CD. 

— Altă chestie pe care ai uitat s-o menţionezi? 

Artemis nu mai era chiar atât de ţanţoș acum. Legăturile lui 
cu trecutul fuseseră tăiate una câte una. 

— Am uitat. 

— Presupun că asta-i tot. Că n-a mai rămas nimic. 

Artemis se așeză din nou pe scaunul său cu mâinile în sân. 

— Și, dacă-ţi spun că așa e, presupun că o să mă crezi. 

Root râdea atât de tare, încât părea că se zgâlţăie tot ecranul. 

— O, da, Artemis, te credem pe de-a-ntregul. Cum am putea 
să nu te credem după tot ce-a pătimit Poporul din cauza ta? 
Dacă nu vă supăraţi, am vrea să vă hipnotizăm și să vă punem 
câteva întrebări. lar de data asta n-o să mai porţi ochelari de 
soare. 

Cu șaisprezece luni în urmă, Artemis reușise să se sustragă 
privirii hipnotice a lui Holly purtând ochelari de soare. Era prima 
dată când păcălea elfii. Dar nu avea să fie și ultima. 

— Ei bine, atunci să continuăm. 

— Căpitane Short, mârâi Root. Știi ce ai de făcut. 

Holly își scoase casca și își masă lobii urechilor ca să pună 
sângele în mișcare. 

— O să vă hipnotizez și o să vă pun câteva întrebări. Nu este 
prima dată când treceţi prin asta, așa că știți deja că procedura 
nu este deloc dureroasă. Vă sfătuiesc să vă relaxaţi. Dacă 

încercaţi să vă împotriviţi, vă poate provoca pierderi de 
memorie sau chiar traumatisme cerebrale. 

Artemis ridică mâna. 

— Stai puţin, să-nţeleg că atunci când mă voi trezi toate astea 
se vor fi sfârșit? 

Holly zâmbi. 

— Da, Artemis. Ne luăm rămas-bun pentru ultima oară. 

Artemis își stăpâni emoţiile în ciuda haosului dinăuntru. 

— Pai, atunci, am și eu câteva lucruri de spus. 

Root era cât se poate de curios. 

— Un minut, Fowl. Apoi, pa și pusi! 

— În primul rând, vreau să vă mulţumesc. Îi am în jurul meu 
pe cei dragi, datorită Poporului. Aș vrea să nu uit și asta. 

Holly îi puse mâna pe umăr. 

— E mai bine așa, Artemis. Crede-mă. 

— Și, în al doilea rând, vreau să vă gândiţi cu toţii la clipa în 
care m-aţi cunoscut. Vă mai amintiţi acea noapte? 

Holly se înfioră. Își aminti de individul cu sânge rece care o 
atacase într-un loc magic din Irlanda. Comandantul Root, în mod 
sigur, nu avea să uite cum un proiectil fusese cât pe ce să-i 
explodeze sub aripi. lar Foaly îl întâlnise prima dată pe Artemis 
în timpul unei video-conferinţe în care se negocia eliberarea lui 
Holly. Fusese un individ mizerabil. 

— Dacă îmi luaţi amintirile și influența pe care a avut-o 
Poporul asupra mea, continuă Artemis, atunci s-ar putea să 
devin din nou aceea persoană vrednică de dispreţ. Asta vreţi? 

Era o decizie grea. Era oare Poporul responsabil de 
transformarea lui Artemis? Și aveau să fie tot ei responsabili 
pentru transformarea sa la loc? 

Holly se întoarse către ecran. 

— Oare nu este posibil? Artemis s-a schimbat mult. Avem noi 
dreptul să distrugem progresele pe care le-a făcut? 

— Are dreptate, zise Foaly. Nu credeam că o să spun vreodată 
asta, dar chiar îmi place noul model. 

Root deschise o altă fereastră pe ecran. 

— Frăția  Psihologică ne-a întocmit acest raport de 
probabilitate. Ei susţin că șansele unei reversii totale sunt desul 
de slabe. Fowl va mai beneficia încă de influenţe pozitive din 
partea familiei lui și din partea fraţilor Butler. 


— Frăția Psihologică? obiectă Holly. Argon și șleahta lui? Și, 
mă rog, de când am ajuns noi să-i credem pe vrăjitorii ăia? 

Root deschise gura ca să ţipe, după care se răzgândi - lucru 
care nu se întâmpla prea des. 

— Holly, zise el aproape politicos. Este în joc viitorul culturii 
noastre. lar ultimul lucru care ne interesează este viitorul lui 
Artemis. 

Gura lui Holly se arcuise în jos. 

— Dacă așa e, atunci suntem la fel de răi ca și Noroioșii. 

Comandantul se hotărî să revină la metoda lui clasică de 
comunicare. 

— Ascultă-mă bine, căpitane! se răsti el. Dacă ești la 
comandă înseamnă că trebuie să iei decizii dificile. Dacă nu ești 
la comandă înseamnă că trebuie să-ţi ţii gura și să execuți 
ordinele. Acum, hipnotizează-i pe oamenii ăia înainte să pierdem 
legătura. 

— Da, domnule. Cum spuneţi dumneavoastră, domnule. 

Holly se așeză exact în fața lui Artemis ca să fie sigură de 
contactul vizual. 

— Adio, Holly. N-o să te mai văd niciodată, deși sunt sigur că 
tu o să mă mai vezi. 

— Relaxează-te, Artemis. Inspiră adânc. 

Când Holly vorbi din nou, vocea ei avea glasul magiei. 

— Ce i-am mai plătit-o lui Spiro, nu? 

Artemis zâmbi somnoros. 

— Da, ultima aventură. N-o să le mai fac rău celorlalţi de 
acum înainte. 

— De unde îţi vin toate ideile astea? 

Pleoapele lui Artemis se închiseră. 

— Talent înnăscut, presupun. Transmis de la generaţii de 
membri ai familiei Fowl. 

— Pun pariu că ai face orice ca să-ţi păstrezi amintirile despre 
elfi. 

— Aproape orice. 

— Deci, ce-ai făcut concret? 

Artemis zâmbi. 

— Am făcut vreo câteva șmecherii. 

— Ce șmecherii? insistă Holly. 

— E secret. Nu pot să-ţi spun. 

Holly își mai îndulci puţin vocea. 

— Spune-mi, Artemis. O să fie secretul nostru. 

Vena de pe tâmpla lui Artemis începu să pulseze. 

— Haide, nu le spui tu elfilor? 

Holly aruncă o privire plină de remușcări înspre ecran. Root îi 
făcu semn să continue. 

— Nu o să spun nimănui. O să fie secretul nostru. 

— Butler a ascuns o capsulă a timpului în labirint. 

— Și? 

— Mi-am trimis un e-mail. Dar mă aştept ca Foaly să-l 
depisteze. Voiam să văd dacă-l prind cu garda jos. 

— Foarte inteligent. Mai există și alte lucruri pe care nu te 
aștepți să le găsească? 

Artemis zâmbi cu viclenie. 

— Butler a îngropat o capsulă în pământ, iar eu am stocat un 
fișier pe un site de pe internet. Voi fi alertat de acest fișier după 
șase luni. Când voi recupera datele, este posibil să-mi recuperez 
și câteva amintiri reziduale și, de ce nu, poate chiar să-mi 
amintesc în întregime. 

— Altceva? 

— Nu. Site-ul de stocare este ultima noastră speranţă. Dacă 
Foaly găsește și asta, atunci elfii vor dispărea de tot pentru 
mine. 

Imaginea lui Root de pe ecran începea să pâlpâie. 

— OK, se întrerupe legătura. Șterge-le memoria, înregistrează 
întregul proces. N-o să cred că Artemis a fost eliminat, până nu 
văd înregistrările. 

— Comandante, poate că ar trebui să le pun și celorlalţi 
câteva întrebări. 

— Nu, căpitane. Fowl a mărturisit. Site-ul de stocare era 
ultima lor speranţă. Conectează-i la aparate și începeţi 
procedurile. 

Imaginea comandantului dispăru. 

— Da, domnule. 

Holly se întoarse către echipa tehnică. 

— L-aţi auzit pe comandant. Să-i dăm drumul. Soarele trebuie 
să răsară peste câteva ore. Vreau să fim în subteran până 
atunci. 

Tehnicienii se asigurară că electrozii sunt bine fixaţi. Apoi 
despăturiră trei măști. 

— O să fac eu asta, zise Holly luând măștile. 


Trecu elasticul peste coada lui Juliet. 

— Vrei să-ţi spun ceva? Meseria de bodyguard este prea dură. 
lar tu ai prea mult suflet ca să te implici în ea. 

Juliet dădu încet din cap. 

— O să încerc să nu uit asta. 

Holly îi puse masca delicat. 

— O să fiu cu ochii pe tine. 

Juliet zâmbi. 

— Ne vedem în vise. 

Holly apăsă un buton al măștii și o combinaţie de lumini 
hipnotice și sedative o toropi pe Juliet în mai puţin de cinci 
minute. 

Urma Butler. Echipa tehnică mai adaugă o bucată de elastic 
pentru ca masca să-i poată pătrunde pe capul său ras. 

— Ai grijă ca Foaly să n-o ia razna cu ștergerea asta a 
memoriilor, zise bodyguardul. Nu vreau să mă trezesc cu 
patruzeci de ani lipsă prin cap. 

— Nu-ţi face griji, îl linişti Holly. Foaly, în general, știe ce face. 

— Bine. Și ţine minte: dacă Poporul va avea vreodată nevoie 
de ajutor, eu sunt disponibil. 

Holly apăsă butonul. 

— O să ţin minte, șopti ea. 

Artemis era ultimul. Așa hipnotizat cum era părea aproape 
împăcat. Pentru prima dată, fruntea lui nu era brăzdată de 
niciun fel de încreţituri. Și dacă Holly nu l-ar fi cunoscut, ar fi 
putut să-l ia drept un puști obișnuit de treisprezece ani. 

Holly se întoarse spre Foaly. 

— Eşti sigur că facem bine? 

Centaurul ridică din umeri. 

— N-avem altă soluţie. Ordinele sunt ordine. 

Holly îi puse masca lui Artemis și apăsă butonul. După câteva 
secunde adolescentul alunecă în scaun. În câteva secunde, 
texte în limba gnomică apărură pe ecranul din spatele lui. Pe 
vremea dinastiei Frond, textele erau scrise în spirală, dar 
această formă de citire provoca dureri de cap majorităţii elfilor. 

— Începe ștergerea, ordonă Foaly. Dar păstrează o copie. Într- 
o zi, când o să am timp, o să aflu de ce este tipul ăsta atât de 
deosebit. 

Holly urmări cum viața lui Artemis apărea scrisă în caractere 
verzi pe ecran. 

— Nu mi se pare că procedăm corect, zise ea. Dacă ne-a 
descoperit o dată o va mai face și a doua oară. Mai ales dacă va 
redeveni monstrul care-a fost. 

Foaly tastă comenzile într-o tastatură aerodinamică. 

— Poate. Dar data viitoare vom fi pregătiți. 

Holly oftă. 

— Păcat! Aproape că ne împrieteniserăm. 

Foaly fornăi. 

— Da, sigur. De parcă te-ai putea împrieteni cu o viperă. 

Holly își închise brusc vizorul căștii, ca să-și acopere ochii. 

— Ai dreptate. N-am fi putut fi niciodată prieteni. Conjunctura 
ne-a adus împreună. Nimic altceva. 

Foaly o bătu pe umăr. 

— Așa te vreau. Urechile sus! Unde te duci? 

— Spre Tara, îi răspunse ea. Vreau să zbor. Am nevoie de aer 
proaspăt. 

— Dar nu ai permis de zbor, obiectă Foaly. Root o să-ți ia 
insigna. 

— Pentru ce? zise Holly întinzându-și aripile. Se presupune că 
nici măcar nu sunt aici, ai uitat? 

Și se duse, zburând leneș prin holul de la intrare. leși pe ușă și 
se avântă în cerul nopţii. Pentru o secundă silueta ei fu luminată 
de luna plină, și apoi dispăru, evaporându-se din raza de 
vizibilitate. 

Foaly o privi cum pleacă. „Sensibile creaturi mai sunt și elfii 
ăștia!” In anumite privinţe erau cea mai proastă alegere pentru 
misiunile de recunoaștere. Judecau cu inima. Dar Root n-avea să 
o concedieze vreodată pe Holly, fiindcă era născută pentru 
meseria asta. Și, la urma urmei, cine avea să mai salveze 
Poporul dacă Artemis i-ar mai fi găsit vreodată? 

e 
_ Mulch se afla în racheta spre casă plângându-și de milă. 
Incerca să stea pe scaun fără să-l atingă prea mult cu fundul. 
Cam greu. 

Trebuie spus că situaţia nu era prea roz. După tot ce făcuse 
pentru cei din LEP, aceștia tot aveau de gând să-l închidă cel 
puţin zece ani. Doar pentru că furase niște lingouri de aur 
amărâte. Și nu prea vedea vreo șansă de scăpare. Era înconjurat 
de oţel și de lasere, și așa avea să rămână până când ateriza în 
Haven. După aceea, o excursie mică la poliţie, o audiere și pac! 

înapoi într-o închisoare de maximă siguranţă până când barba 
lui avea să încărunțească. Ceea ce avea să se întâmple curând, 
dacă era obligat să petreacă mai mult de cinci ani departe de 
tunelurile lui. 

Dar mai exista totuși speranţă. O rază mititică. Mulch se 
strădui să aștepte până când toată echipa tehnică își descarcă 
bagajele din navetă, apoi deschise degajat mâna stângă și își 
frecă fruntea cu degetul mare și cel arătător. De fapt, nu făcea 
altceva decât să citească un bileţel ascuns în palmă. Cel pe care 
i-l strecurase Artemis atunci când îi strânsese mâna. 


Nu am terminat cu tine încă, Mulch Diggums. 

La întoarcere, spune-i avocatului tău să verifice data 
de pe mandatul original de percheziție al grotei tale. 
După ce vei fi eliberat, încearcă să te tii departe de 
belele vreo câțiva ani. Apoi adu-mi medalionul înapoi. 
Împreună vom fi de neoprit. 


Prietenul și binefăcătorul tău, 
Artemis Fowl Junior 


Mulch mototoli bilețelul. Apoi își duse mâna la gură și îl 
înghiţi. Măselele piticului distruseră rapid orice dovadă. 

Mulch inspiră adânc. Nu era încă momentul să sărbătorească 
printr-un cocktail de viermi. O revizuire a dosarului său putea să 
dureze câteva zile sau chiar ani. Dar mai era o speranţă. 

Piticul strânse în mână medalionul de la Artemis. Împreună 
vor fi de neoprit. 

e EPILOG e 


JURNALUL LUI ARTEMIS FOWL, 
CD-UL 1. CODAT. 


M-am hotărât să ţin un jurnal. De fapt, sunt surprins că e 
prima dată când mă gândesc la așa ceva. O inteligenţă ca a 
mea trebuie conservată, astfel încât generaţiile viitoare ale 
familiei Fowl să poată profita de ideile mele strălucite. 

Desigur, trebuie să am mare grijă cu un asemenea document. 
Pe cât de valoros va fi pentru urmașii mei, pe-atât de valoros se 
poate dovedi și pentru cei care încercă mereu să adune dovezi 
împotriva mea. 

Mai mult de-atât, este foarte important să ţin jurnalul ăsta 
departe de tatăl meu. S-a schimbat foarte mult de când a 
evadat din Rusia. A devenit obsedat de altruism și eroism. 
Concepte abstracte. După câte știu eu, altruismul și eroismul nu 
sunt acceptate la nicio bancă importantă. Averea familiei se află 
în mâinile mele și o s-o păstrez așa cum am făcut-o 
dintotdeauna: prin stratageme ingenioase. Majoritatea acestor 
stratageme sunt ilegale. Cele mai bune dintre ele întotdeauna 
sunt așa. Adevăratul profit se află în zonele de dincolo de lege. 

M-am hotărât, totuși, din respect pentru valorile părinţilor 
mei, să-mi schimb criteriile de alegere a victimelor. Se pare că 
ar fi fost mult mai bine pentru ecologia mondială, dacă anumite 
corporaţii globale ar fi dat faliment. Așa că le-am ajutat. Nu sunt 
delicte lipsite de victime, dar să spunem doar că sunt genul de 
victime cărora nimeni nu le va simţi lipsa. Asta nu înseamnă că 
m-am prostit și am devenit un Robin Hood al zilelor noastre - 
departe de mine gândul ăsta! Am de gând să culeg beneficii 
substanţiale de pe urma delictelor mele. 

Tata nu este singurul care s-a schimbat. Butler aproape că a 
îmbătrânit peste noapte. Înfăţișarea lui este neschimbată, dar 
mișcările îi sunt din ce în ce mai greoaie, oricât ar încerca să 
ascundă asta. Dar n-o să-l înlocuiesc. A fost un angajat devotat, 

iar părerea lui în materie de strategii este inestimabilă. Poate că 
Juliet mă va însoţi atunci când va fi nevoie de protecție, deși 
susține că genul ăsta de viaţă nu-i de ea. Săptămâna viitoare va 
pleca în Statele Unite ca să dea un concurs pentru o echipă de 
lupte. Se pare că și-a ales ca nume de scenă Prinţesa Jade. Nu 
pot decât să sper că va pica la concurs. Deși, mă îndoiesc. În 
definitiv, face parte din familia Butler! 

Desigur, am câteva afaceri în plan, în care nu mă pot 
aventura fără ajutorul unui bodyguard. În ultimii ani m-am 
folosit de un produs software inventat de mine ca să transfer 
bani din diferite conturi în contul meu. Acest produs va trebui 
îmbunătăţit pentru a face faţă celor care încercă să ne dea de 
urmă. Versiunea 2.0 va putea fi folosită peste șase luni. Și apoi, 
am un talent deosebit de a falsifica opere de artă. În trecut îi 
preferam pe impresioniști, dar acum, din nu știu ce motiv, sunt 
atras de temele fantastice, precum acele creaturi ale lui Pascal 
Hervé în seria Magical World. Dar proiectele astea trebuie 
suspendate temporar, pentru că tocmai am descoperit azi că 
sunt victima unei conspirații. 

Ziua a început în mod ciudat. Când m-am trezit, am avut o 
senzaţie de slabiciune. Pentru o clipă m-am simţit mulţumit. 
Visurile mele de avere erau uitate. Așa ceva nu mi s-a mai 
întâmplat până acum. Poate că această senzaţie a rezultat în 
urma vreunui vis fantastic sau poate că noua atitudine pozitivă 
a tatălui meu este molipsitoare. Trebuie să fiu atent ca pe viitor 
să evit asemenea căderi. Nu e momentul să clachez acum, când 
tata se află într-o astfel de stare de spirit. Trebuie să mă mențin 
pe drumul cel drept. Delictele reprezintă salvarea familiei Fowl. 
Aurum potestas est. 

Câteva minute mai târziu, misterul era și mai mare. În timp ce 
mă spălam pe față deasupra chiuvetei, mi-au căzut din ochi 
două obiecte minuscule. La o cercetare mai atentă în laborator 
am descoperit că sunt niște lentile de contact semi-oxidabile. Și 
nu doar atât, dar în spatele lor se afla o foiţă de oglindă. Foarte 
ingenios. Fără îndoială, opera unui adevărat artizan. Dar care 
este scopul lor? Pare ciudat, dar chiar dacă nu știu cum au ajuns 
lentilele în ochii mei, am într-un fel impresia că răspunsul se află 
chiar în creierul meu. Latent. 

Imaginați-vă cât de surprins am fost când Butler și Juliet au 
descoperit și ei niște lentile asemănătoare. Lentilele acestea 

sunt atât de ingenioase, încât ar fi putut fi chiar opera mea. 
Adversarul acesta misterios nu trebuie subestimat. 

O să-i dau de urmă vinovatului. Niciun indiciu nu va rămâne 
necercetat. Butler are o cunoștință în Limerick. Un expert în 
chestii optice. Poate că va recunoaște lucrătura intrusului 
nostru. Butler se îndreaptă într-acolo chiar acum, în timp ce 
scriu. 

Și astfel, începe un nou capitol din viaţa lui Artemis Fowl 
Junior. Peste câteva zile, tata se va întoarce cu noua sa 
conștiință. Mai mult ca sigur că voi fi trimis la o școală cu 
internat, unde nu voi avea acces decât într-un centru patetic de 
calculatoare și într-un laborator și mai patetic. 

Greutăţi copleșitoare, aţi putea crede. O persoană obișnuită 
ar trage obloanele și s-ar ascunde. Dar eu nu sunt o persoană 
obișnuită. Sunt Artemis Fowl, ultimul din dinastia Fowl a 
delictelor, și nu voi fi întors din drum. Îl voi găsi pe cel care a 
pus acele lentile și va plăti pentru asta. Și, după ce voi scăpa de 
această pacoste, planurile mele vor continua nestingherite. O să 
dezlănţui un val de delicte, cum nu s-a mai văzut. Lumea își va 
aminti de numele lui Artemis Fowl. 


virtual-project.eu 


Aventurile vor continua în cartea a patra din serie: Aventuri cu 
Opal 


„„. Artemis plănuiește să fure celebrul tablou  Spiridușul 
Hoțoman, devenind astfel cel mai tânăr hot din istorie care 
reușește o astfel de performanță. Ce nu ştie el este că fiecare 
mișcare a lui este urmărita de Opal Koboi, vechea lui rivală. 
leșită din coma autoindusă, Opal are de gând să se răzbune pe 
toți cei implicați în capturarea ei. lar lista e lungă: Artemis, Holly 

Short, Julius Root, Mulch  Diggums spiriduși și oameni 
deopotrivă, toți sunt în vizorul ei. Salvarea lor stă în mâinile lui 
Artemis, dar cum va reuși el să facă asta, atâta timp cât toate 
amintirile lui legate de lumea subterană au fost șterse? 


